
NIEKAS ČIA NESIJUOKS 


— Įpilk dar slivovicos, — paprašė Klara ir aš mielai sutikau. Pre- 
tekstas butelį atkimšti nebuvo kuo nors ypatingas, tačiau jo bū- 
ta: tądien gavau ne tokį jau menką honorarą už savo studiją, per 
keletą numerių spausdintą specialiame meno žurnale. 

Jau vien tai, kad ji išspausdinta, nebuvo savaime supranta- 
ma, nes visas tekstas — dygliuotas ir polemiškas. Tad studiją 
atmetė žurnalas „Meninė mintis“, kurio redakcija barzdotesnė 
ir apdairesnė, tik paskui ją priėmė mažesnis konkuruojantis me- 
no leidinys, kurio redaktoriai jaunesni ir ne tokie atsargūs. 

Honorarą laiškanešys atnešė man į fakultetą, atnešė ir laišką, 
visai bereikšmį, ir rytą, savo naujojo dieviškumo apimtas, vos 
peržvelgiau jį. Dabar namie, artėjant vidurnakčiui ir butelio dug- 
nui, ieškodamas pramogos paėmiau jį nuo stalo. 

— „Gerbiamasis drauge, ir, jeigu leisite šitaip kreiptis, kole- 
ga! - skaičiau Klarai. - Atleiskite, kad aš, su kuriuo Jums nete- 
ko susitikti, rašau prašydamas, kad būtumėt toks malonus ir 
perskaitytumėt pridedamą straipsnį. Tiesa, asmeniškai nepažįstu 
Jūsų, tačiau gerbiu Jus kaip asmenį, kurio teiginiai, pastabos ir 
išvados taip sutampa su mano paties tyrinėjimų rezultatais, kad 
tiesiog apstulbau. Taip, nors 1r lenkiuosi prieš Jūsų teiginius ir 
lyginamąją analizę, kuria Jūs tikriausiai pralenkiate mane, vis 
dėlto randu reikalą pabrėžti: mintį, kad čekų menas visada bu- 
vo arti liaudies, aš išsakiau dar prieš susipažindamas su Jūsų 

straipsniu. Lengvai galėčiau tai įrodyti, nes esama ir liudytojų. 
Visa tai, beje, tik tarp kitko, nes Jūsų studija...“ 

Toliau ėjo nauji manojo reikšmingumo šlovinimai ir pats 
prašymas. Gal būčiau toks malonus ir parašyčiau recenziją 
apie jo straipsnį, tai būtų lektoriaus nuomonė žurnalui ,Me- 
ninė mintis“, kuris jau daugiau nei pusmetį nenori pripažinti 
ir atmeta jo straipsnį. Jam sakę, kad mano nuomonė lems, tad 
dabar aš esąs vienintelė tyrinėtojo viltis, vienintelė švieselė jį 
gaubiančioj tamsoj. 

Pasišaipėme iš pono Zatureckio, kurio tauri pavardė suža- 
vėjo mus, pasišaipėme nepiktai, nes man skirti garbinimai, 
ypač gerai derantys su nuostabia slivovica, negalėjo nepaveikti. 
Ir visa taip suminkštino mane, kad tomis neužmirštamomis 
akimirkomis mylėjau visą pasaulį. Tiesa, iš viso pasaulio pir- 
miausia Klarą, nes ji sėdėjo priešais, o visas kitas pasaulis 
slypėjo už mano Vršovicų mansardos sienų. Kadangi neturė- 
jau kuo atsidėkoti pasauliui, atsidėkojau bent Klarai. Apipy- 
liau ją pažadais. 

Klara buvo dvidešimtmetė, iš geros šeimos. Ką sakau, iš geros, — 
iš puikios šeimos! Jos tėvelis buvo banko direktonus ir šeštąjį de- 
šimtmetį kaip stambiosios buržuazijos atstovas buvo iškeldintas toli 
už Prahos, į Čelakovicų kaimą. Dukrelės anketa buvo sugadinta, ji 
sėdėjo prie siuvamosios mašinos didžiuliame fabrike Prahoje. O 
dabar aš sėdėjau priešais ir stengiausi pelnyti jos palankumą leng- 
vabūdiškai taukšdamas apie privalumus darbo, kurį žadėjau rasti 
jai, savo draugų padedamas. Tvirtinau, kad tokia žavinga mergina 
neturėtų žudyti savo grožio siuvykloje, ir nusprendžiau, kad jai rei- 
kėtų tapti manekene. 

Klara neprieštaravo, ir mudu praleidome naktį puikiai su- 
prasdami vienas kitą. 

Žmogus žengia per dabartį užrištomis akimis. Jis gali tik nujausti ir 
spėlioti, ką išgyvenąs. Tik paskui jam bus nurišta nuo akių skarelė ir 
jis, žvilgtelėjęs į praeitį, supras, £4 nugyvenęs ir kokią tai turėjo 
prasmę. 

Tariausi tą vakarą geriąs už savo sėkmę ir nė nenutuokiau, 
jog tai iškilmingas mano pra:“ūties vernisažas. 

Kadangi nieko nenutuokiau, kitą dieną atsibudau kuo geriau- 
siai nusiteikęs ir kolei Klara laiminga alsavo šalia, siektelėjau 
prie laiško pridėto straipsnio, atsainiai perskaičiau jį lovoje. 

Vadinosi ,Mykolas Alešas — čekų piešinio meistras“ ir išties 
nebuvo vertas nė to neatidaus pusvalandžio. Tiesiog kaip pa- 
kliuvo suverstų akivaizdybių rinkinys, į kurį nepasistengta 
įsprausti nė vienos savo minties. 

Visiškai aišku, kad čia kvailio carbas. Pagaliau netgi dakta- 
ras Kalousekas, „Meninės minties“ redaktorius (šiaip jau nepa- 
prastai atgrasus tipas), dar tą pačią d'eną patvirtino tai, paskam- 
binęs man į fakultetą: 

— Klausyk, gavai ten tokio Zatureckio traktatą?.. Tai para- 
šyk. Jau penki lektoriai sukirto, o jis vis lenda į akis, dabar jam 
šovė į galvą, kad tik tu esi tikras autotitetas. Tai sukurpėk porą 
sakinių įrodydamas, kad ten nesamonės, tu sugebi, gali būti 
kandus, ir turėsim šventą ramybę. 

Bet kažkas many stojo piestu: kodėl kaip tik aš turiu būti 
pono Zatureckio budeliu? Ar redakcija man už tai moka? Dar 
nepamiršau, kad „Meninė mintis“ apsidrausdama atmetė mano 
straipsnį. O pono Zatureckio pavardė tvirtai siejosi su prisimi- 
nimais apie Klarą, slivovicą ir gražų vakarą. Ir galiausiai, - ne- 
neigsiu, tai visai žmogiška, — vieninteliu pirštu galėtum suskai- 

čiuoti žmones, laikančius mane „tikru autoritetu“; tad kodėl 
dabar turėčiau netekt ir to vienintelio? 

Pokalbį su Kalouseku baigiau kažkokiu nekonkrečiu sąmo- 
ju, kurį jis galėjo palaikyti sutikimu, c. aš - išsisukimu, ir padė- 
jau ragelį įsitikinęs, kad niekada nerašysiu apie pono Zaturec- 
kio straipsnį. 

Vietoj to išsitraukiau iš stalčiaus popieriaus ir parašiau po- 
nui Zatureckiui laišką, kuriame ne4šsakiau jokių straipsnio ver- 
tinimų ir išdėsčiau, kad mano pa. žiūros į devynioliktojo šimt- 
mečio tapybą visuotinai pripažintos klaidingos 1r ekscentriš- 
kos, todėl mano užtarimas — pa „Meninės minties“ redakci- 
jai — galėtų labiau pakenkti nei įpadėti; be to, apibėriau poną 
Zatureckį bičiuliškais žodžiais, iš kurių nebuvo įmanoma ne- 
pajusti palankumo. 

Įmečiau laišką į pašto dėžutę ir iškart užmiršau poną Zatu- 
reckį. Tačiau ponas Zatureckis neužmiršo manęs. 

Kartą, man jau baigiant paskaitą — dėstau fakultete tapybos 1s- 
toriją — į duris pabeldė mūsų sekretorė ponia Marija, maloni 
pagyvenusi dama, kartais išverdanti man kavos ir nepageidau- 
jamiems moteriškiems balsams telefonu atsakanti, kad manęs 
nėra. Įkišo galvą į auditoriją ir pasakė, kad manęs laukia kaž- 
koks ponas. 

Ponų aš nebijau, tad atsisveikinau su klausytojais ir žvaliai 
išėjau į koridorių. Tenai man nusilenkė nedidukas žmogelis ap- 
trintu juodu kostiumu ir baltais marškiniais. Nepaprastai pa- 
garbiai prisistatė esąs Zatureckis. 

Pakviečiau svečią į tuščią kambarį, pasiūliau sėsti ir pradė- 
Jau guvų pokalbį apie viską, apie tai, kokia prasta šiemet vasa- 

ra ir kokios parodos Prahoje. Ponas Zatureckis mandagiai pri- 
tarinėjo visiems mano tauškalams ir kartu stengėsi viską su- 
sieti su savo straipsniu apie Mykolą Alešą, kuris staiga visa 
savo regima substancija atsirado tarp mūsų kaip neatplėšia- 
mas magnetas. 

— Mielai parašyčiau apie jūsų darbą, — pagaliau ištariau, — 
bet jau paaiškinau laiške, kad niekas manęs nelaiko čekų devy- 
nioliktojo šimtmečio specialistu, o be to, aš kiek apsipykęs su 
„Meninės minties“ redakcija, kuri mane laiko aršiu modernis- 
tu, todėl teigiama mano recenzija galėtų netgi pakenkti jums. 

— O, jūs pernelyg kuklus, — paprieštaravo ponas Zatureckis, — 
esate toks žinovas, kaipgi galite taip blogai manyti apie save! 
Redakcijoje man sakė, kad viskas priklausys nuo jūsų vertini- 
mo. Jeigu pritarsite, jie išspausdins mano straipsnį. Jūs — vie- 
nintelis mano išsigelbėjimas. Tai trejų metų studijų ir trejų me- 
tų darbo vaisius. Viskas dabar jūsų rankose. 

Kokie lengvabūdžiai ir kokie nepatvarūs mūsų atsikalbinėji- 
mai! Nežinojau, ką atsakyti ponui Zatureckiui. Dirstelėjau jam 
į veidą ir pastebėjau, kad į mane žvelgia ne tik maži, nekalti, 
senamadiški akinukai, bet ir galinga, gili statmena raukšlė kak- 
toje. Per trumpą aiškiaregystės akimirką nugara perbėgo šaltu- 
kas: toji atkakli susikaupimo raukšlė liudijo ne tik minties įtam- 
pą, įgytą kontempliuojant Mykolo Alešo piešinius, bet ir nepa- 
prastai stiprią valią. Kiek laiko sutrikau ir nesusizgribau, ką 
atsakyti. Žinojau, kad recenzijos neparašysiu, bet dar žinojau, 
kad neturiu jėgų išsakyti tai į akis maldaujančiam žmogeliui. 

Tad ėmiau linksmai šypsotis ir kažką neapibrėžtai žadėti. Po- 
nas Zatureckis padėkojo ir pasakė greitai vėl užeisiąs. Šypso- 
damas lig ausų atsisveikinau su juo. 

Po poros dienų jis iš tikrųjų užėjo. Mikliai išsisukau nuo jo, 
bet kitą dieną sužinojau, esą jis vėl ieškojęs manęs fakultete. 
Supratau, kad čia jau prasti popieriai. Greitai nuėjau pas ponią 
Mariją, reikėjo imtis skubių priemonių. 

— Prašau jus, Marženka, jeigu anas ponas vėl ieškotų manęs, 
pasakyti, kad išvažiavau komandiruotėn į Vokietiją ir grįšiu 
tiktai po mėnesio. Ir kad žinotumėt: mano paskaitos būna ant- 
radieniais ir trečiadieniais, tad dabar paslapčiomis perkelsiu 
jas į ketvirtadienį ir penktadienį. Apie tai žinos tik studentai, 
niekam nesakykite ir netaisykite tvarkaraščio. Turiu pereit į 
pogrindį. 

Ponas Zatureckis tikrai greitai vėl atėjo į fakultetą ieškoti ma- 
nęs ir labai nusiminė, kai sekretorė pranešė jam, kad netikėtai 
išvažiavau į Vokietiją. 

— Kaip gali būt! Ponas asistentas turi parašyti recenziją apie 
mane! Kaip jis galėjo taip imti ir išvažiuoti? 

— Nežinau, - atsakė ponia Marija, — bet grįš po mėnesio. 

— Dar vienas mėnuo... — nusiskundė ponas Zatureckis, — gal 
žinote jo adresą Vokietijoje? 

— Nežinau, - atsakė ponia Marija. 

Taip įgijau mėnesį ramybės. 

Bet mėnuo prabėgo greičiau, nei tikėjausi, ir ponas Zaturec- 
kis vėl išdygo raštinėje. 

— Ne, jis dar negrįžo, — pasakė jam ponia Marija ir po kiek 
laiko sutikusi mane gailiai pasiteiravo. —- Tasai jūsų žmogutis 
vėl buvo čia, ką turėčiau jam pasakyti? 

— Pasakykite, Marženka, kad Vokietijoje susigriebiau geltą ir 
dabar guliu Jenos ligoninėj. 

— Ligoninėj! — sušuko ponas Zatureckis, kai po kelių dienų 
Marženka pranešė jam. - Neįmanoma! Juk ponas asistentas tu- 
ri parašyti recenziją apie mane! 

— Pone Zaturecki, - priekaištingai tarė sekretorė, - ponas asis- 

tentas sunkiai susirgo ir guli ligoninėje kažkur užsienyje, o jūs 
galvojate tik apie savo recenziją. 

Ponas Zatureckis sukumpęs išėjo, tačiau po keturiolikos die- 
nų vėl pasirodė raštinėje. 

— Pasiunčiau ponui asistentui registruotą laišką Jenos ligoni- 
nės adresu, ir laiškas buvo grąžintas! 

— Aš kvanktelėsiu nuo to jūsų žmogelio, - kitą dieną prisipa- 
žino ponia Marija. - Jūs jau nepykit. Ir ką jam sakyti? Pasa- 
kiau, kad jau grįžote. Turite su juo pakalbėti pats. 

Aš nepykau ant ponios Marijos. Ji padarė viską, ką galėjo. Ir 
anaiptol nesijaučiau pralaimėjęs. Jaučiausi nepagaunamas. Gy- 
venau apgaubtas paslapties. Paslapčiom skaičiau paskaitas ket- 
virtadieniais ir penktadieniais, o antradieniais ir trečiadieniais 
visada slapčia tūnojau vieno namo tarpuvartėj priešais fakulte- 
tą ir linksminausi stebėdamas poną Zatureckį, tykojantį manęs. 
Norėjau užsivožt katiliuką ir prisiklijuoti barzdą. Vaizdavausi 
esąs Šerlokas Holmsas, kaukėtasis Džekas, per miestą žings- 
niuojantis Nematomasis Žmogus, pats sau atrodžiau vaikėzas. 

Tačiau vieną dieną ponui: Zatureckiui pakyrėjo tykoti manęs 
ir jis užsipuolė ponią Mariją. 

— Tai kada gi ponas asistentas dėsto? 

— Tvarkaraštis iškabintas ten, — ponia Marija parodė sieną, 
kur ant didelės languotos lentos labai aiškiai buvo surašytos 
visos paskaitos. 

— Tą aš žinau, - nesileido atstumiamas ponas Zatureckis. — 
Tačiau ponas asistentas nei antradieniais, nei trečiadieniais čia 
nepasirodo. Gal jis pranešė, kad serga? 

— Ne, - sutriko ponia Marija. 

Dabar žmogutis leidosi į ataką. Ėmė priekaištauti, kokia čia 
tvarka tame tvarkaraštyje. Ironiškai teiravosi, kaip ji galinti ne- 
žinoti, kur yra jų pedagogai. Įspėjo, kad jis skusis. Pakėlė bal- 
są. Paskelbė, kad skųsis ir ponu asistentu, kuris neateina skai- 
tyti paskaitų, nors privalo. Paklausė, ar yra rektorius. 

Nelaimė, rektorius buvo. 

Ponas Zatureckis pabeldė į jo duris ir įėjo. Po kokių dešim- 
ties minučių jisai grįžo į raštinę ir griežtai paklausė ponios Ma- 
rijos mano adreso. 

— Litomyšlis, Skalnikova, dvidešimt, — pasakė ponia Marija. 

— Kaip - Litomyšlis? 

— Prahoje ponas asistentas turi tiktai laikiną būstą ir nepagei- 
dauja, kad jis būtų nurodomas... 

— Reikalauju nurodyti man draugo asistento Prahos adresą, — 
drebančiu balsu išrėkė žmogutis. 

Ponia Marija visiškai prarado savitvardą. Ji išdavė jam ma- 
no mansardos adresą — vargingos mano slėptuvės, saldaus ma- 
no urvelio, kuriame turėjau būti užkluptas. 

Taip, nuolatinė mano gyvenamoji vieta yra Litomyšlis. Tenai 
mano mama, draugai ir prisiminimai apie tėvą. Kai tik galiu, 
išvažiuoju iš Prahos, skaitau ir rašau namie, mažame mamos 
bute. Taip jau nutiko, kad mamos butas formaliai liko nuolati- 
nė gyvenamoji vieta, o Prahoje taip ir nesugebėjau susirasti vien- 
gungiško butelio, kaip derėtų, tad gyvenau mažoje nuomoja- 
moje Vršovicų mansardoje, kurios egzistavimą slėpiau kiek įma- 
noma, niekur jos nenurodydamas, kad išvengčiau nepageidau- 
jamų svečių susitikimų su visokiomis mano mansardos gyven- 
tojomis arba lankytojomis. 

Negaliu neigti, kad būtent dėl to mano reputacija šiame na- 
me nebuvo pati geriausia. Kartais, išvažiuodamas į Litomyšlį, 
užleisdavau kambarėlį draugams, kurie ten itin gerai pasilinks- 
mindavo, kitiems namo gyventojams neleisdami per naktį su- 
dėti bluosto. Kai ką tai gerokai pykino ir jie tylomis veikė prieš 

mane. Tai atsiliepė gatvės komiteto teikiamomis mano charak- 
teristikomis, 0 pagaliau netgi į butų skyrių atsiųstu skundu. 

Šiuo metu, apie kurį pasakoju, Klarai buvo jau per sunku 
važinėti į darbą iš kažkokių Čelakovicų ir ji nakvodavo pas 
mane. Iš pradžių nedrąsiai ir kaip išimtį paliko pas mane vie- 
ną suknelę, paskui kitą, ir greit mano spintoje du kostiumai 
turėjo įsisprausti į kertę, o visas kambarys pavirto moterų madų 
salonu. 

Klara man patiko. Ji buvo graži. Buvo smagu, kad į mus grę- 
žiodavosi gatvėje, ji buvo mažiausiai trylika metų jaunesnė už 
mane, o tai kėlė mane studentų akyse. Žodžiu, turėjau galybę 
priežasčių ją branginti. Bet nenorėjau, kad kas sužinotų, jog ji 
pas mane gyvena. Baiminausi namo gandų ir apkalbų, baimi- 
nausi, kad kas nepradėtų spausti senojo gerojo buto šeiminin- 
ko, kuris buvo toks diskretiškas ir visiškai nesikišo; bijojau, 
kad kada jisai nenoromis neateitų ir nepaprašytų dėl jo gero 
vardo iškrapštyti tą panelę. 

Tad Klarai buvo griežtai prisakyta niekam neatidaryti durų. 

Tą dieną buvo namie viena. Kaitino saulė ir mansardoje bu- 
vo tvankoka. Todėl ji nuoga tysojo ant kanapos ir užsiiminėjo 
lubų stebėjimu. 

Tada staiga pasigirdo daužymas į duris. 

Tai dar nieko ypatingo nereiškė. Mansardoje nebuvo elektri- 
nio skambučio ir kas ateidavo turėdavo belstis. Tad Klara nesi- 
leido išmušama iš vėžių 1r nė nemanė atitraukti akių nuo lubų. 
Tačiau daužymas nesiliovė; tai buvo daroma ramiai ir nesuvo- 
kiamai atkakliai. Klara ėmė nervintis, jai vaidenosi, kad už du- 
rų stovi vyras, kuris lėtai ir reikšmingai atverčia švarko atlapą, 
paskui šiurkščiai užsipuola ją, kodėl ji neatidaro, ką slepia ir ar 
yra čia registruota. Ją apėmė kaltės jausmas; atplėšė akis nuo 
lubų ir ėmė dairytis suknios. Tačiau beldimas buvo toks pri- 
mygtinis, kad ji sutrikusi surado tik mano boloninį lietpaltį. 
Užsisiautė jį ir pravėrė duris. 

Tenai vietoj pikto tiriamo veido išvydo nediduką žmogutį, 
kuris jai nusilenkė: 

— Ar ponas asistentas namie? 

— Ne, jo nėra... 

— Labai gaila, - žmogutis mandagiai atsiprašė dėl trukdy- 
mo. — Matote, ponas asistentas turi parašyti recenziją apie ma- 
ne. Jis man prižadėjo, bet jau kiek vėluoja. Jeigu leisite, bent 
paliksiu jam laiškelį. 

Klara padavė žmogučiui popieriaus bei pieštuką, ir aš vaka- 
re perskaičiau, kad straipsnio apie Mykolą Alešą likimas yra 
mano vieno rankose, kad jis su didele pagarba laukia mano re- 
cenzijos ir vėl mėgins ieškoti manęs fakultete. 

Kitą rytą ponia Marija papasakojo man, kaip ponas Zatureckis 
grasino jai, kaip rėkė ir ėjo skųstis. Jos balsas virpėjo, ji vos 
neverkė. Aš supykau. Gerai supratau, kad sekretorė, kuri ligi 
šiol atlaidžiai šypsojosi žvelgdama į mano slėpynes (nors galė- 
čiau prisiekti, kad šypsojosi greičiau dėl simpatijos man, o ne 
dėl linksmumo), dabar jaučiasi įskaudinta ir, suprantama, laiko 
mane visų savo nemalonumų priežastimi. Kai prie to pridėjau 
savo mansardos išryškinimą, dešimties minučių durų daužymą 
ir Klaros išgąsdinimą, pyktis peraugo į įsiūtį. 

Man taip bevaikštinėjant raštinėje iš kampo į kampą, kram- 
tant lūpas, kunkuliuojant ir svarstant keršto planus, prasiveria 
durys ir išdygsta pats ponas Zatureckis. 

Išvydus mane, jo veidą nutvieskė laimės spindulys. Jis nusi- 
lenkė ir pasisveikino. 

Atėjo kiek per anksti, atėjo anksčiau, nei spėjau apgalvot kerš- 
to planą. 

Paklausė, ar vakar gavau jo laiškelį. 

Aš tylėjau. 

Jis pakartojo klausimą. 

— Gavau, — atsakiau. 

— Atleiskit, ar parašysite tą recenziją? 

Stebėjau jį: liguistą, atkaklų, vertą gailesčio. Mačiau statme- 
ną raukšlę, įrėžusią kaktoje vienintelės aistros brūkšnį. Žiūrė- 
Jau į tą paprastą ženklą ir supratau, kad ši tiesė jungia du taš- 
kus: mano recenziją ir jo straipsnį, kad išskyrus maniakišką 
tiesės ydą, jo gyvenimą užpildo vien šventuoliška askezė. Ir 
man šovė į galvą piktdžiugė mintis. 

— Tikiuosi, suprantate, kad po vakarykščio mums nebėra apie 
ką kalbėti, — tariau jam. 

— Nesuprantu. 

— Neapsimeskite. Ji man papasakojo. Nėra reikalo gintis. 

— Nesuprantu jūsų. - Šįkart jau ryžtingiau atkirto žmogutis. 

Perėjau į linksmą kone familiarų toną: 

— Klausykite, pone Zaturecki, aš jums neprmekaištauju. Pats 
esu mergininkas ir gerai suprantu jus. Jumis dėtas, taip pat bū- 
čiau kibęs prie tokios gražios merginos, jeigu būčiau atsidūręs 
su ja tuščiame bute ir ji būtų apsisiautusi tik vyrišką lietpaltį. 

— Koks įžeidimas, - išbalo mažulis. 

— Ne, tai tiesa, pone Zaturecki. 

— Jūsų ponia taip sakė? 

— Ji nieko nuo manęs neslepia. 

— Tai įžeidimas, drauge asistente! Aš vedęs, turiu žmoną, vai- 
kų! —- Mažasis vyras Žingtelėjo pirmyn ir man teko atsitraukti. 

— Tuo blogiau, pone Zaturecki. 

— Ką norite pasakyti? 

— Kad jei jūs vedęs, tai bus tik sunkinanti priekabiavimą ap- 
linkybė. 

— Jums teks tai atšaukti! — grasinamai iškošė ponas Zatu- 
reckis. 

— Na gerai, — svarsčiau. - Santuoka mergininkui ne visada 
būna sunkinanti aplinkybė. Kartais ji netgi gali kai ką pateisin- 
ti. Tačiau tai nesvarbu. Jau sakiau, kad nepykstu ir netgi su- 
prantu jus. Tik vieno nesuprantu. Kaip galite iš žmogaus, kurio 
moterį mėginate paveržti, dar reikalauti ir recenzijos. 

— Drauge asistente! Tos recenzijos pageidauja daktaras Ka- 
lousekas, Mokslų Akademijos žurnalo „Meninė mintis“ redak- 
torius! Jūs privalote parašyti recenziją! 

— Recenzija arba moteris. Abi jau per daug! 

— Drauge, kaip jūs elgiatės! — sušuko ponas Zatureckis, ap- 
imtas nevilties. 

Staiga netikėtai mane apėmė jausmas, tarsi ponas Zatureckis 
iš tikrųjų būtų mėginęs suvedžioti Klarą. Nesusitvardžiau ir su- 
rikau: 

— Ir drįstate man priekaištauti! Jūs, kuris pirmiausia turėtų 
čia atsiprašyti ponios sekretorės! 

Atgręžiau ponui Zatureckiui nugarą ir jis, visiškai išmuštas 
iš pusiausvyros, išdūlino lauk. 

— Taigi, — atsidusau tarsi po sunkaus pergalingo mūšio ir krei- 
piaus į ponią Mariją. — Dabar gal jau nebenorės iš manęs tos 
recenzijos. 

Ponia Marija šyptelėjo ir po kiek laiko nedrąsiai pasiteiravo: 

— O tiesą sakant, kodėl nenorite jos rašyti? 

— Todėl, Marženka, kad ten baltos kumelės sapnas. 

— Tai kodėl jums taip ir neparašius? 

— Kodėl turėčiau rašyti ir dauginti savo priešus? 

Ponia Marija pažvelgė į mane atlaidžia šypsodamasi, tą aki- 
mirką prasivėrė durys ir pasirodė ponas Zatureckis durdamas į 
mane pirštu: 

— Ne aš! Jūs turėsite atsiprašyti! 

Išrėkė tai drebančiu balsu ir vėl dingo. 

Tiksliai nepamenu, gal tą pačią dieną, gal po kelių dienų, pašto 
dėžutėje radome neadresuotą voką. Laiškas buvo parašytas stam- 
biomis, sunkiai išvedžiotomis raidėmis: „Gerbiamoji! Dėl ma- 
no vyro įžeidimo užeikite pas mane sekmadienį. Visą dieną bū- 
siu namie. Jeigu neateisit, būsiu priversta imtis priemonių. Ana 
Zaturecka. Praha 3, Dalimilo 14“. 

Klara išsigando ir ėmė kažką bambėti apie mano kaltę. Nu- 
mojau ranka ir paskelbiau, kad gyvenimo prasmė yra džiaugtis 
gyvenimu, 0 jeigu gyvenimas pernelyg vangus, tenka jam baks- 
telėti pentinais. Žmogus turi balnotis įvykius, tas nutrūktgalves 
kumelaites, be kurių taip ir tektų vilktis per dulkes kaip nusika- 
mavusiam pėstininkui. Kai Klara atsakė nenorinti balnotis jo- 
kio įvykio, patikinau, kad jai neteks susitikti nei su ponia Zatu- 
recka, nei su ponu Zatureckiu ir kad įvykį, į kurio balną įšokau, 
aš pats suvaldysiu žaisdamas. 

Rytą išeinant mus sustabdė kiemsargis. Jis nebuvo mūsų prie- 
šas. Kažkada apdairiai papirkau jį penkiasdešimčia kronų ir nuo 
tada gyvenau ramus, kad jis moka nieko nežinoti apie mane ir 
nešliukšteli alyvos į ugnį, kurstomą mano nedraugų. 

— Vakar čia jūsų ieškojo tokie du, - tarė jis. 

— Kokie du? 

— Toksai mažiukas su moteriške. 

— Kaip ta moteriškė atrodė? 

— Dviem galvom aukštesnė už jį. Baisiai energinga. Griežta 
moteriškė. Viskas jai įdomu. - Pasisuko į Klarą. — Daugiausia 
apie jus teiravosi. Kas tokia ir kuo vardu. 

— Dėl dievo, ką jai pasakėt? — suaikčiojo Klara. 

— Ką gi aš pasakysiu. Ar aš žinau, kas pas poną asistentą 
ateina? Pasakiau jai, kad kas vakarą ateina vis kita. 

— Puiku, - ištraukiau iš kišenės dešimtkronį. — Ir toliau taip 
sakykit. 

— Nusiramink, — tariau paskui Klarai, - sekmadienį niekur 
neisi ir niekas tavęs neras. 

Atėjo sekmadienis, paskui pirmadienis, antradienis, trečia- 
dienis, nieko neatsitiko. 

— Na matai, - sakiau Klarai. 

Tačiau tada atėjo ketvirtadienis. Įprastinėje slaptoje paskai- 
toje pasakojau klausytojams, kaip nesavanaudiškai draugauda- 
mi jauni fovistai karštligiškai laisvino spalvas iš jų ankstesnio 
i1mpresionistinio literatūriškumo, kai ponia Marija pravėrė du- 
ris ir sušnibždėjo: 

— To Zatureckio Žmona čia 

— Bet manęs juk nėra, - atsakiau, — parodykit jai tvarkaraštį! 

Tačiau ponia Marija tik papurtė galvą: 

— Sakiau, kad nėra, bet ji dirstelėjo į jūsų kabinetą ir ten pa- 
matė lietpaltį. Dabar sėdi koridoriuje ir laukia. 

Akligatvis visada įkvepia mane. Paprašiau savo mėgstamo 
studento: 

— Ar negalėtumėt man padaryti mažytės paslaugos? Užeikite 
į kabinetą ir apsivilkite mano boloninį lietpaltį, paskui išeikite 
lauk. Viena moteris stengsis įrodyti, kad jūs esat aš, bet jūsų 
užduotis yra bet kokia kaina tai paneigti. 

Studentas išėjo ir po ketvirčio valandos grįžo. Pranešė, kad 
užduotis įvykdyta, kelias laisvas, moters fakultete nebėra. 

Tačiau paskui atėjo penktadienis, ir Klara popiet grįžo iš darbo 
vos neverkdama. 

Mandagus ponas, kuris priiminėja klientus puošniame gamyk- 
los salone, tą dieną staiga atidarė duris į siuvyklą, kur prie siuva- 
mųjų su penkiolika kitų siuvėjų sėdi mano Klara, ir šūktelėjo: 

— Ar kuri nors gyvenate Pilies 57 

Klara tuojau suprato, kad ieškoma ji, nes Pilies 5 yra mano 
adresas. Tačiau išsiugdytas atsargumas sustabdė ją, žinojo, kad 

gyvena pas mane slaptai ir niekam tai neturi rūpėti. „Taip aš ir 
sakiau“, — pratarė elegantiškasis ponas, kai neatsiliepė nė viena 
siuvėja, ir išėjo. Klara paskui sužinojo, kad kažkoks griežtas 
paskambinusios moters balsas privertė jį patikrinti visų darbuo- 
tojų adresus ir ketvirtį valandos įtikinėjo, kad gamykloje turi 
būti įdarbinta moteris, gyvenanti Pilies 5. 

Ponios Zatureckos šešėlis užtemdė mūsų i1diliškąjį kambarį. 

— Kaip ji galėjo sužinoti, kur tu dirbi? Juk šitame name nie- 
kas apie tave nieko nežino! — šaukiau. 

Taip, aš buvau įsitikinęs, kad apie mus niekas nieko nežino. 
Gyvenau kaip keistuolis, kuris tariasi esąs nematomas už aukš- 
tos sienos ir nepastebi tik menkos smulkmenos: ta siena iš stiklo. 

Mokėjau namsargiui, kad neišduotų pas mane gyvenančios 
Klaros, verčiau Klarą būti kuo atsargesnę ir mažiau pastebimą, 
bet visas namas žinojo apie ją. Pakako kada nors persitarti pora 
žodžių su nuomininke iš trečio aukšto, ir jau buvo žinoma, kur 
dirbanti. 

Nė nenutuokėme, kad mes jau seniai išaiškinti. Mūsų perse- 
kiotojai nežinojo tiktai Klaros pavardės. Ši paslaptis liko vie- 
nintelė ir paskutinė priedanga, už kurios slėpėmės nuo ponios 
Zatureckos, taip nuosekliai ir metodiškai pradėjusios kovą, kad 
man net oda pašiurpo. 

Supratau, jog reikalas rimtas, kad mano įvykio žirgą pabal- 
nojo pats velnias. 

Tai buvo penktadienį. O kai Klara grįžo iš darbo šeštadienį, ji 
vėl drebėjo. Atsitiko štai kas. 

Ponia Zaturecka su vyru atvyko į gamyklą, kur paskambino 
išvakarėse ir paprašė direktoriaus leidimo kartu su vyru aplan- 

kyti siuvyklą bei apžiūrėti visų tenykščių siuvėjų veidus. Pra- 
šymas nustebino draugą direktorių, tačiau ponia Zaturecka el- 
gėsi taip, kad buvo neįmanoma jai atsakyti. Ji kalbėjo kažką 
neaiškaus apie įžeidimą, sugadintą gyvenimą ir apie teismą. Po- 
nas Zatureckis stovėjo greta, raukėsi ir tylėjo. 

Taip jie ir atėjo į siuvyklą. Siuvėjos abejingai kilstelėjo gal- 
vas, ir Klara pažino mažąjį žmogutį, ji pabalo ir, labai akivaiz- 
džiai stengdamasi likti nepastebėta, puolė siūti. 

— Prašom, — direktorius ironiškai mandagiai mostelėjo su- 
stingusiai porai. 

Ponia Zaturecka suprato turinti griebtis iniciatyvos ir paragi- 
no vyrą: 

— Dabar žiūrėk! 

Ponas Zatureckis pakėlė apniukusias akis ir apsidairė. 

— Kuri čia 1š jų? — šnabždom teiravosi ponia Zaturecka. 

Ponas Zatureckis, atrodo, net pro akinius matė nelabai kaip, 
jis negalėjo apžvelgti didžiulės salės, beje, užgriozdintos viso- 
kiomis spintomis ir ant ilgų horizontalių karčių sukabintomis 
suknelėmis. Siuvėjos taip pat nesėdėjo atsigręžusios į duris, jos 
sukiojosi, pakildavo ir savaime nukreipdavo veidus į šalį. Tad 
jam teko apeiti visas ir apžiūrėti kiekvieną. 

Kai moterys suprato, kad jas apžiūrinėja, ir dar toksai neiš- 
vaizdus, visai nepatrauklus vyras, pačiose savo esybės gelmėse 
pajuto neaiškų pasipiktinimą bei pradėjo tyliai maištauti pašai- 
pomis ir burbėjimu. Viena iš jų, jauna tvirta mergina, prasčio- 
kiškai prunkštelėjo: 

— Jis per visą Prahą ieško tos, kuri užtaisė jam vaiką! 

Sutuoktinius užgriuvo garsus, šiurkštokas moterų juokas, o 
jie, nedrąsūs ir atkaklūs, stovėjo vidur jo kažkaip keistai oriai. 

— Ponia mama, - vėl šūktelėjo prasčiokė mergina kreipda- 
mas! į ponią Zaturecką, — neišsaugojote sūnelio! Aš tokio gra- 
žaus berniuko apskritai iš namų neišleisčiau! 

— Žiūrėk toliau, - sušnabždėjo ponia savo vyrui ir jis, pa- 

niuręs bei nedrąsus, žingsniavo toliau tarsi gėdos ir besipilan- 
čių smūgių gatve eitų, bet vis dėlto tvirtai ir nepraleisdamas 
nė vienos. 

Direktorius visą laiką neutraliai šypsojosi: jis pažinojo savo 
moteris ir žinojo, kad griežtumu nieko nelaimėsi, tad apsimetė 
nieko negirdįs ir paklausė pono Zatureckio: 

— Prašom pasakyti, o kaip ta moteris atrodė? 

Ponas Zatureckis atsigręžė į direktorių ir lėtai, rimtai atsakė: 

— Ji buvo graži... labai graži... 

Klara tuo metu kentėjo kampe iš visų įsisiautėjusių moterų 
išsiskirdama nerimu, panarinta galva ir įnirtingu darbštumu. Ak, 
kaip nevykusiai stengėsi likti nepastebima ir niekuo neišskiria- 
ma! O ponas Zatureckis buvo jau visai čia pat ir po kelių aki- 
mirkų turėjo Žžvilgtelėt jai į veidą. 

— Labai mažai, jeigu pamenate tik, kad buvo graži, - aiški- 
no mandagusis direktorius. —- Gražių moterų daug. Ji buvo že- 
ma ar aukšta? 

— Aukšta, — tarė ponas Zatureckis. 

— Juodaplaukė ar blondinė? 

Ponas Zatureckis susimąstė ir tarė: 

— Šviesiaplaukė. 

Ši mano istorijos dalis galėtų būti alegorija apie grožio galią. 
Ponas Zatureckis, pirmą kartą išvydęs Klarą pas mane, buvo 
taip apakintas, kad net neįsidėmėjo jos. Grožis išskleidė prieš 
jį nepermatomą uždangą. Šviesos užuolaidą, už kurios Klara 
visai pasislėpė. 

Mat Klara nei aukšta, nei blondinė. Tik vidinis grožio mat- 
muo pono Zatureckio akyse suteikė jai ir fizinio aukščio. O švie- 
sa, kurią spinduliavo grožis, jos plaukus užliejo iliuziniu auksu. 

Tad kai mažasis vyras galiausiai pasiekė salės kampą, kur 
rudu darbiniu chalatu apsivilkusi Klara mėšlungiškai gūžėsi prie 
kažkokios sukirptos suknios, jos nepažino. Nepažino, nes kaip 
ir nebuvo jos matęs. 

Kai Klara nerišliai ir nelabai suprantamai visa tai man papasa- 
kojo, tarstelėjau: 

— Matai, kaip mums sekasi. 

Bet ji ašaringu balsu puolė mane: 

— Kas tau sekasi? Jei ne šiandien, tai rytoj aptiks mane. 

— Norėčiau žinoti kaip. 

— Ateis manęs ieškoti čia, pas tave. 

— Nieko čia neįleisiu. 

— O jei manęs ieškoti pasiųs policiją? O jeigu užspeis tave ir 
išspaus, kas aš tokia? Ji kalbėjo apie teismą, kad apskųs mane 
dėl vyro įžeidimo. 

— Žinai, ten tik pasišaipys: juk čia vien juokai, daugiau nieko. 

— Šiandien ne juokų metas, dabar į viską žiūrima labai rim- 
tai: pasakys, kad sąmoningai norėjau jį apjuodinti. Negi pa- 
žvelgęs į jį kas patikės, kad toks išties galėtų kibti prie moters? 

— Tu teisi, Klara, — sutikau aš, - tikriausiai tave suims. Bet, 
žiūrėk, Karelas Havličekas Borovskis taip pat sėdėjo kalėjime, 
o kaip išgarsėjo: ir tau teko apie jį mokytis. 

— Netaukšk niekų, - atsakė Klara, - žinai, kad kybau ant plau- 
ko, pakaktų jiems atvilkti mane į komisiją, tuoj įrašas byloje, ir 
iš siuvyklos niekad neišsikrapštysiu, bet vis dėlto mielai išgirs- 
čiau ką nors apie tą manekenės vietą, kurią vis mini. O nakvot 
čia nebegaliu, nes nuolat bijočiau, kad jau mangs ateina, geriau 
šiandien vėl važiuosiu į Čelakovicus. 

Toks buvo pirmasis pokalbis. 

O popiet tą pačią dieną po katedros susirinkimo manęs laukė 
antrasis. 

Į kabinetą mane pasikvietė katedros vedėjas, žilagalvis me- 
no istorikas, protingas vyras. 

— Tikiuosi, suprantat, jog ta studija, kurią išspausdinot, pliu- 
sų jums nepridėjo, — pradėjo jis. 

— Taip, suprantu, — sutikau. 

— Kai kurie mūsų profesoriai priėmė ją savo adresu, o rekto- 
rius mano, kad tai išpuolis prieš jo pažiūras. 

— Ką darysi. 

— Nieko, — sako profesorius, — tik kad baigiasi trimetė jūsų 
asistentūra ir į šią vietą skelbiamas konkursas. Žinoma, įprasta, 
kad komisija dažniausiai pasirenka tą, kuris jau čia dėstė, bet ar 
jūs tikras, kad tai pasitvirtins ir su jumis? Bet aš ne apie tai. 
Jūsų naudai ligi šiol bylojo sąžiningas dėstymas, buvot studen- 
tų mėgstamas ir kai ko juos išmokėte. Tačiau dabar negalite nė 
tuo remtis. Rektorius pareiškė, kad jau ištisą ketvirtį nieko ne- 
dėstėte. Ir be jokios pateisinamos priežasties. Vien to pakanka, 
kad iš karto netektumėt darbo. 

Paaiškinau profesoriui, kad nepraleidau nė vienos paskaitos, 
kad čia tik tokie juokai ir papasakojau jam visą istoriją apie 
poną Zatureckį ir Klarą. 

— Gerai, aš tikiu, - tarė profesorius, — tačiau kas iš to, kad aš 
tikiu jumis? Šiandien čia visi kalba, kad jūs nedėstote ir apskri- 
tai nieko neveikiate. Jau apie tai kalbėta per pasitarimą, o vakar 
aptarta ir rektorate. 

— Bet kodėl pirma nepakalbėta su manimi? 

— Apie ką galėtų kalbėti su jumis? Jiems viskas aišku. Dabar 
tiktai apžvelgiama visa jūsų veikla fakultete ir ieškoma sąsajų 
tarp jūsų praeities bei dabartinės situacijos. 

— Ką bloga gali rast mano praeity? Pats žinote, kaip mėgstu 
savo darbą! Niekad nemėginau jo sau palengvinti! Mano sąži- 
nė švari. 

— Kiekvieno Žmogaus gyvenimas labai daugiaprasmis, — tarė 
profesorius. - Kiekvieno mūsų praeitį lygiai lengvai galima pa- 
versti visų mylimo valstybės veikėjo biografija arba nusikaltė- 
lio byla. Tik įdėmiau pažvelkite į save. Niekas nepaneigs, kad 

mėgstate savo darbą. Bet jus nedažnai matydavo per susirinki- 
mus, o jeigu ateidavote, tai dažniausiai tylėdavote. Niekas neži- 
nojo, ką sau mąstote. Pats gerai pamenu, kaip keletą kartų, ap- 
tarinėjant svarbius reikalus, nei iš šio, nei iš to sviesdavot kokį 
sąmojį, kuris visus suglumindavo. Tos akimirkos, žinoma, bū- 
davo bemat užmirštamos, tačiau šiandien, išžvejotos iš praei- 
ties, jos staiga įgyja tikrąją reikšmę. Arba prisiminkite, kaip 
visokios moterys ieškojo jūsų fakultete, o jūs vengėte jų. Ir dar 
paskutinis jūsų straipsnis, apie kurį kiekvienas panorėjęs gali 
tvirtinti, kad jo pozicijos įtartinos. Žinoma, tai smulkmenos, ta- 
čiau tereikia nušviest visa jūsų šiandienio nusižengimo šviesa 
ir jos susilieja į visumą, iškalbingai liudijančią apie jūsų cha- 
rakterį ir elgesį. 

— Ir koks čia nusižengimas, —- sušukau. - Papasakosiu visiems, 
kaip viskas iš tikrųjų buvo, ir jeigu žmonės yra Žmonės, tai jie 
tik pasijuoks. 

— Kaip sau norite. Tačiau patirsite, kad arba Žmonės nėra 
žmonės, arba jūs nežinojote, kokie yra žmonės. Jie nesijuoks. 
Jeigu papasakosite, kaip viskas iš tikrųjų buvo, tai pasirodys, 
kad jūs ne tik neatlikote tvarkaraštyje nurodytų pareigų, taigi 
nedarėte, ką turėjote daryti, bet ir dėstėte slapta, darėte tai, 
ko neturėjote daryti. Pasirodys, kad įžeidėte kažkokį žmogų, 
prašiusį jūsų pagalbos. Pasirodys, kad ir jūsų asmeninis gy- 
venimas neaiškus, nes pas jus nepriregistruota gyvena mergi- 
na, 0 tai labai neigiamai paveiks komiteto pirmininkę. Bur- 
bulas vis pūsis, ir nežinia ko dar gali pripasakoti tie, kuriems 
bus paranku, kurie bijosi jūsų pažiūrų, tačiau gėdijasi užsi- 
pulti jus. 

Žinojau, kad profesorius nenori apgaudinėti nei bauginti, ta- 
čiau laikiau jį keistuoliu ir nenorėjau pasiduoti jo skepticizmui. 
Afera su ponu Zatureckiu jau man pačiam buvo įgrisusi ligi 
gyvo kaulo, bet dar galutinai neatmušė noro tęsti ją. Juk aš pa- 
balnojau šitą Žirgą, negaliu dabar leisti, kad jis išplėštų vadžias 

man iš rankų ir leistųsi, kur panorėjęs. Buvau pasirengęs dar pasi- 
galynėti su juo. 

Ir žirgas nevengė kovos. Grįžus namo, pašto dėžutėje manęs 
laukė laiškas, kviečiantis į gatvės komiteto susirinkimą. 

Gatvės komitetas posėdžiavo prie ilgo stalo kažkokioje buvu- 
sioje krautuvėlėje. Žilstelėjęs akiniuotas užlaužtu smakru vy- 
ras parodė man kėdę. Padėkojau, atsisėdau ir tas pats vyras 
prabilo. Pranešė, kad gatvės komitetas jau kiek laiko stebi mane 
ir gerai žino, koks netvarkingas mano asmeninis gyvenimas ir 
kaip į tai reaguoja aplinkiniai: mano namo gyventojai jau kartą 
skundėsi visą naktį negalėję užmigti dėl iš mano buto sklindan- 
čio triukšmo. Jau vien to pakanka komitetui, kad susidarytų 
apie mane atitinkamą nuomonę. O dabar, be viso kito, į juos 
pagalbos kreipėsi mokslinio darbuotojo žmona draugė Zatu- 
recka. Esą jau prieš pusmetį turėjau parašyti recenziją apie jo 
mokslinį darbą, bet nepadariau to, nors ir gerai Žinojau, kad 
nuo mano atsiliepimo priklauso minėtojo mokslo darbo liki- 
mas. 

— Koks tenai mokslo darbas! - nutraukiau besmakrį. - Nusira- 
šytų minčių durstalas. 

— Labai įdomu, drauge, — prabilo kokių trijų dešimčių metų 
blondinė, apsirengusi kaip aukštuomenės dama, kurios veide 
(matyt, visiems laikams) buvo įspausta tvieskianti šypsena. — 
Norėčiau paklausti, kokia jūsų specialybė? 

— Meno teoretikas. 

— O ponas Zatureckis? 

— Nežinau. Regis, irgi bando kažką panašaus. 

— Na matot, — blondinė žvaliai pasisuko į visus kitus, — drau- 

gas į tos pačios srities specialistą žiūri ne kaip į kolegą, o kaip 
į konkurentą. 

— Tęsiu, - tarė besmakris, — draugė Zaturecka papasakojo 
mums, kad jos vyras užėjo į jūsų butą ir ten susitiko su kažko- 
kia moterimi. Toji paskui apšmeižusi jums poną Zatureckį tvir- 
tindama, kad jis seksualiai priekabiavęs. Žinoma, ponia Zatu- 
recka turi įrodymų, kad jos vyras negalėtų nieko panašaus da- 
ryti. Ji norėtų sužinoti, kas per viena toji moteris, apkalbėjusi 
jos vyrą, ir kreiptis į gatvės komiteto komisiją, nes tokios ap- 
kalbos iš esmės pakenkė jos vyrui. 

Mėginau bent kiek sušvelninti nuolat aštrėjantį toną. 

— Klausykit, draugai, - tariau jiems, — juk viskas ne taip. Ne- 
gali būti nė kalbos apie kokį nors kenkimą. Tas darbas toksai 
silpnas, kad nei aš, nei kas kitas nesiryžta rekomenduoti jo. O 
jeigu tarp tos moters bei pono Zatureckio ir būta kokio nesusi- 
pratimo, ar verta dėl to šaukti susirinkimą. 

— Laimė, drauge, ne tau spręsti apie mūsų susirinkimus, — 
atsakė besmakris. — O jeigu tvirtini, kad draugo Zatureckio 
straipsnis silpnas, tai galima suprasti kaip kerštą. Draugė Za- 
turecka mums rodė laišką, kurį parašei jos vyrui tą straipsnį 
perskaitęs. 

— Parašiau, bet laiške nėra nė žodžio apie to straipsnio vertę. 

— Tiesa. Tačiau rašai, kad mielai jam padėtum, iš laiško vi- 
siškai aišku, kad gerai vertini draugo Zatureckio darbą. O da- 
bar sakai čia, kad tai durstalas. Taigi kodėl jam taip ir nepara- 
šei? Kodėl nepasakei į akis? 

— Draugas, matyt, dviveidis, — paaiškino blondinė. 

Čia į pokalbį įsiterpė vyresnioji moteris pusmetine šukuose- 
na, ji iškart griebė jautį už ragų. 

— Mes, drauge, turim žinoti, kas buvo toji moteris, kurią po- 
nas Žatureckis aptiko tavo bute. 

Suvokiau, kad, matyt, nepajėgsiu išsklaidyti nepaprasto įvy- 
kių rimtumo ir man lieka mėtyt pėdas, viliot juos nuo Klaros, 

kaip kurapka vilioja nuo lizdo medžioklinį šunį siūlydama save 
vietoj jauniklių. 

— Nors pasiusk, niekaip neprisimenu jos vardo, - pasiskun- 
džiau. 

— Ką, nežinai kuo vardu moteris, su kuria gyveni? - paklausė 
moteriškė su pusmetine šukuosena. 

— Drauge, jūsų santykiai su moterimis, matyt, pavyzdingi, — 
tarstelėjo blondinė. 

— Gal ir prisiminčiau, leiskit pagalvoti. Gal pasakysite, ke- 
lintą dieną ponas Zatureckis aplankė mane? 

— Tai buvo, galime pasakyti, - besmakris pavartė popierius, — 
keturioliktą, trečiadienį, popiet. 

— Trečiadienį... keturioliktą... pala... - parimau ir susimąs- 
čiau. — A, jau prisiminiau. Tai Elena. 

Mačiau, kaip visi įsispoksojo į mane. 

— Elena, o toliau? 

— Kaip toliau? Deja, nežinau. Nenorėjau jos klausti. Tiesą 
sakant, net nesu tikras, kad ji Elena. Tiesiog taip ją pavadinau, 
nes jos vyras atrodė kaip rudaplaukis Menelajas. Antradienio 
vakare pamačiau ją tokioje vyninėje 1r mums pasisekė truputį 
pasikalbėti, kai tik Menelajas nuėjo prie baro gurkštelt konja- 
ko. Kitą dieną ji atėjo ir pasiliko pas mane visą popietę. Tik 
pavakary turėjau palikti ją dviem valandoms, nes fakultete bu- 
vo susirinkimas. Kai grįžau, ji atrodė suirzusi, nes kažkoks ne- 
užauga kibo prie jos ir ji pamanė, kad aš su juo buvau susitaręs. 
Ji įsižeidė ir nebenorėjo daugiau manęs pažinti. Matote, aš net 
jos tikrojo vardo nespėjau sužinoti. 

— Nesvarbu, drauge, ar sakote tiesą, ar ne, - išrėžė blondinė, — 
bet man tiesiog nesuprantama, kaip galite auklėti jaunimą. Ne- 
gi mūsų gyvenimas įkvepia jus tik girtauti ir suvedžioti mote- 
ris? Galite būti tikras, kad savo nuomonę apie tai išsakysiu ten, 
kur dera. 

— Namsargis jokios Elenos neminėjo, - pridūrė vyresnioji su 

pusmetine. — Jis informavo, kad jau mėnesį pas tave neprisi- 
rašiusi gyvena kažkokia mergina iš siuvimo fabriko. Neuž- 
mirškit, drauge, kad tai nuomojamas butas! Ir ką tu sau ma- 
nai, kad pas tave taip kas nors gyvens? Manai, kad jūsų na- 
mas yra viešnamis? Jei nenori mums pasakyti jos pavardės, 
tai policija sužinos. 

Žemė slydo man iš po kojų. Pats pajutau fakultete nepalankią 
man atmosferą, kurią minėjo profesorius. Tiesa, kol kas niekas 
nekvietė manęs pokalbio, tačiau šen bei ten pasigirsdavo kokia 
užuomina, šį bei tą užjausdama perduodavo ponia Marija, ku- 
rios raštinėje pedagogai gerdavo kavą ir kalbėdavosi. Po poros 
dienų turėjo posėdžiauti konkurso komisija, ligi šiol iš visur 
rinkusi rekomendacijas. Įsivaizdavau, kaip jos nariai skaito gat- 
vės komiteto pranešimą, apie kurį Žinau tik tiek, kad jis slaptas 
1r negaliu nieko prie jo pridurti. 

Būna akimirkų, kai reikia atsitraukti. Kai norint išsaugoti svar- 
biausias pozicijas, reikia užleisti ne tokias svarbias. Man atro- 
dė, kad paskutinės ir svarbiausios mano pozicijos yra meilė. 
Taip, tomis nelemtomis dienomis staiga ėmiau suvokti, kad my- 
liu savo siuvėją, kad prie jos prisirišęs. 

Tądien susitikau su ja prie muziejaus. Ne, ne namie. Nes 
argi tai buvo namai? Ar patalpa stiklinėmis sienomis gali būti 
namai? Patalpa, nuolat stebima pro žiūronus, kur turite slapsty- 
ti mylimą žmogų lyg kokią kontrabandą? 

Tai jau ne namai. Jautėmės tarsi įsibrovę į svetimą teritoriją, 
kurioje mus gali tuoj pat užpulti, mus nervino žingsniai korido- 
nuje, laukėme, kad tuoj kas nors pasibels ir belsis be paliovos. 
Klara vėl važinėjo į Čelakovicus ir mes nebenorėjome nė trum- 

pai susitikinėti susvetimėjusiuose mūsų namuose. Tad savo drau- 
go dailininko paprašiau šį vakarą užleisti man dirbtuvę. Dieną 
pirmą kartą gavau jos raktą. 

Taip mes atsidūrėme aukštoje Vinohradų pastogėje, didžiu- 
liame kambary su vienintele siaura kanapa ir plačiu stogo lan- 
gu, pro kurį buvo matyti visa vakarėjanti Praha. Čia, tarp dau- 
gybės į sieną atremtų paveikslų, tarp nerūpestingos dailininko 
netvarkos, man staiga grįžo laisvės palaima. Išsitiesiau ant ka- 
napos ir kamščiatraukiu atkimšau vyno butelį. Linksmai tauš- 
kiau niekus džiaugdamasis būsimu vakaru ir naktim. 

Tačiau man nuo pečių nusinitęs sunkumas visu svoriu prislė- 
gė Klarą. 

Jau minėjau, kaip Klara be jokių skrupulų ir kuo nuoširdžiau- 
siai kadais įsikūrė mano mansardoje. Tačiau dabar, mums atsidū- 
rus svetimoje dirbtuvėje, ji jautėsi nesava. Daugiau nei nesava. 

— Tai mane žemina, - tarė ji. 

— Kas tave žemina? — paklausiau. 

— Kad mums teko skolintis kambarį. 

— Kodėl tave žemina, kad mums teko skolintis kambarį? 

— Todėl, kad kažkaip žemina, — nuskambėjo atsakymas. 

— Bet juk nieko kito mums ir neliko. 

— Taigi, — sutiko ji, — tačiau skolintam kambary jaučiuosi 
kaip laisvo elgesi0 mergina. 

— Ir kodėl, sakyk man, laisvo elgesio mergina turėtum jaustis 
kaip tik skolintame bute? Tokios merginos savo atlieka daž- 
niausiai nuosavuose, o ne skolintuose butuose. 

Beprasmiška buvo ieškoti argumentų, galinčių pralaužti ira- 
cionalių jausmų, iš kurių neva išausta moters siela, sieną. Mū- 
sų pokalbis iš pat pradžių pasuko netinkama kryptimi. 

Papasakojau Klarai, ką man sakė profesorius, apie apsilan- 
kymą gatvės komitete ir įtikinėjau ją, kad galų gale viską įveik- 
sim, jei tik mylėsime vienas kitą ir būsime kartu. 

Klara kiek patylėjo, paskui tarė, kad aš pats dėl visko kaltas. 


19- M 4. 


“, 


LIT 


32 


— Ar bent galėsi ištraukt mane iš tos siuvyklos? 

Atsakiau, kad dabar gali prireikti šiek tiek kantrybės. 

— Na matai, - rėžė Klara, - krūvos pažadų, ir galiausiai šnipš- 
tas. O pati aš iš ten neištrūksiu, net jei kas kitas norėtų padėti, 
nes per tave susigadinsiu charakteristiką. 

Patikinau Klarą, kad nuotykis su ponu Zatureckiu niekaip 
nepakenks jai. 

— Vis tiek negaliu suprasti, - tarė Klara, — kodėl neparašai 
tos recenzijos. Parašytum, ir būt ramybė. 

— Vėlu, Klara, - atsakiau. —- Jei parašysiu recenziją, sakys, 
jog tą darbą peikiu iš keršto, ir dar labiau sius. 

— O kodėl tau jį peikti? Rašyk teigiamai! 

— Niekaip negaliu, Klara. Tas darbas niekam tikęs. 

— Na tai kas? Kodėl tu toks teisuolis? Ar nemelavai tam ma- 
Žiuliui rašydamas, kad tavęs nevertina „Meninėje minty“? Ar 
nemelavai užsipuldamas, kad norėjęs mane suvedžioti? Ar ne- 
melavai išsigalvodamas tą Eleną? Kai jau tiek primelavai, ką 
tau reiškia pameluot dar kartelį ir pagirti jo rašinį? Tiktai taip 
gali viską sutvarkyt. 

— Žinai, Klara, - atsakiau jai. - Tu manai, kad melas visada 
yra melas, ir atrodytų, tu teisi. Tačiau taip nėra. Galiu išsigal- 
voti daug ką, kvailinti kitus, mistifikuoti ir elgtis kaip chuliga- 
nas, tačiau nesijaučiu melagis ir mano sąžinė rami. Visi tie me- 
lai, jeigu nori juos taip vadinti, tai aš toks, koks esu, neapsime- 
tinėju meluodamas, tokiais melais sakau tiesą. Bet yra dalykų, 
apie kuriuos negaliu meluot. Yra dalykų, į kuriuos aš įsigilinęs, 
suvokęs jų prasmę, kuriuos mėgstu, į kuriuos žiūriu labai rim- 
tai. Ir čia nejuokauju. Meluodamas pažeminčiau pats save, o to 
negaliu, ir nelauk iš manęs, to nedarysiu. 

Nesupratome vienas kito. 

Tačiau aš tikrai mylėjau Klarą ir buvau pasirengęs daryti vis- 
ką, kad tik jai netektų priekaištauti man. Kitą dieną parašiau 
laišką poniai Zatureckai. Parašiau, kad poryt antrą valandą lau- 
kiu jos kabinete. 

Ponia Zaturecka liko siaubingai metodiška ir minutės tikslumu 
pabeldė į duris. Atidariau ir pakviečiau užeiti. 

Pagaliau išvydau ją. Tai buvo aukšta, labai aukšta moteris, 
kaulėtu veidu, pablukusiomis mėlynomis akimis. 

— Nusivilkite, — paprašiau, ir ji nevikriai išsinėrė iš kažkokio 
ilgo tamsaus per juosmenį traukto ir keistai sukirpto palto, ku- 
ris kažkodėl priminė senovišką kareivio milinę. 

Nenorėjau pult pirmas, geriau tegu priešininkas atskleidžia 
kortas. Poniai Zatureckai atsisėdus, po kelių sakinių perėjome 
prie reikalo. 

— Žinote, kodėl jūsų ieškojau, — tarė ji rimtai ir visai neag- 
resyviai. —- Mano vyras visada labai gerbė jus kaip specialistą 
ir ypatingo charakterio žmogų. Viskas priklausė nuo jūsų re- 
cenzijos. O jūs niekaip nenorėjot jos rašyti. Mano vyras tą 
darbą trejus metus rašė. Jo gyvenimas daug sunkesnis nei jū- 
sų. Dirbo mokytoju, kasdien važinėjo trisdešimtį kilometrų iš 
Prahos. Aš pati pernai priverčiau jį mest mokyklą ir atsidėti 
vien mokslui. 

— Ponas Zatureckis niekur nedirba? — paklausiau. 

— Ne. 

— Tai 1š ko gyvenate? 

— Kol kas turtu traukt viena. Mokslas — štai mano vyro aistra. 
Kad žinotumėt, kiek jis išstudijavo. Kad žinotumėt, kiek jis pri- 
rašė. Vis kartoja, jog tikras mokslininkas turi prirašyti tris šim- 
tus puslapių, kad iš jų liktų trisdešimt. O paskui atsirado ta mo- 
teris. Patikėkit, aš jį pažįstu, jis tikrai nepadarė to, kuo ji ta 
moteris apkaltino, aš tuo netikiu, tegu ji pasako man ir jam į 
akis! Pažįstu moteris, gal ji myli jus, o jūs nemylite. Gal ji 

norėjo, kad imtumėt pavyduliauti. Tikėkit manim, mano vyras 
niekada nedrįstų šitaip! 

Klausiausi ponios Zatureckos ir patyriau, kad su manim de- 
dasi kažkas keista: nebejutau, jog čia ta pati moteris, dėl kurios 
man teks išeiti iš fakulteto, dėl kurios atsirado įtampa tarp ma- 
nęs ir Klaros, dėl kurios tiek mano dienų užpildė pyktis ir ne- 
malonumai. Ryšys tarp jos ir istorijos, kurioje dabar mes abu 
atlikome kažkokius nuobodžius vaidmenis, tapo neaiškus, ne- 
būtinas, atsitiktinis. Staiga supratau, kad mano įsivaizdavimas, 
Jog mes patys pasibalnojame istorijas ir valdome jas, buvo tik 
iliuzija, gal tai visai ne mūsų istorijos, jos greičiau mums kaž- 
kieno primestos, jos niekaip neapibūdina mūsų, negalime būti 
atsakingi už nenuspėjamą jų eigą, jos neša mus, valdomos kaž- 
kokių svetimų jėgų. 

Galiausiai, Žiūrint į ponios Zatureckos akis, man pasirodė, 
kad tos akys negali įžvelgti veiksmų pasekmių, tos akys apskri- 
tai nežiūri, jos tiktai plūduriuoja veide. 

— Galbūt jūsų tiesa, ponia Zaturecka, — pasakiau taikiai. — 
Gal ta mergina ir sakė netiesą, bet žinote, kaip būna, kai vyras 
pavydus: patikėjau ja ir mano nervai neišlaikė. Kiekvienam ga- 
li atsitikti. 

— Na taip, žinoma, - pritarė ponia Zaturecka, matėsi, kad jai 
akmuo nusirito nuo širdies. - Labai gerai, kad jūs tai pripažįs- 
tate. Mes jau bijojome, kad patikėsit ja. Juk ta moteris galėjo 
sugadinti visą mano vyro gyvenimą. Nekalbu jau apie moralinę 
žalą. Tai kaip nors išgyventume. Tačiau mano vyras tiek daug 
tikisi iš jūsų atsiliepimo. Redakcijoje jį patikino, kad viskas 
priklauso nuo jūsų. Mano vyras įsitikinęs, kad jeigu jo straips- 
nis būtų išspausdintas, tai jis pagaliau būtų pripažintas kaip 
mokslinis darbuotojas. Sakykit, dabar, kai viskas išaiškėjo, ga- 
lėsite parašyti tą atsiliepimą? Ir kuo greičiau? 

Atėjo akimirka, kai galėjau atsikeršyt už viską 1r numalšint 
savo tūžmastį, tačiau aš dabar nejutau jokios tūžmasties ir pa- 
sakiau tik iš būtinumo: 

— Ponia Zaturecka, sudėtinga bus dėl to atsiliepimo. Prisipa- 
žinsiu viską. Aš nemėgstu sakyti nemalonumų žmonėms į akis. 
Tai mano silpnybė. Slapsčiausi nuo pono Zatureckio ir tikėjau- 
si, kad susiprotės, kodėl jo vengiu. Matot, jo darbas silpnas ir 
neturi jokios mokslinės vertės. Ar tikite manimi? 

— Man sunku jumis patikėti. Negaliu patikėt, — išspaudė po- 
nia Zaturecka. 

— Pirmiausia tas darbas visiškai neoriginalus. Suprantate, 
mokslininkas visada turi atrasti ką nors nauja, mokslininkas ne- 
gali vien nusirašyti, kas jau žinoma, ką parašė kiti. 

— Mano vyras tikrai nenusirašė to darbo. 

— Jūs, ponia Zaturecka, žinoma, skaitėte tą darbą... —- norė- 
jau tęsti, tačiau ponia Zaturecka nutraukė mane: 

— Ne, neskaičiau. 

Nustebau. 

— Tai perskaitykit. 

— Aš silpnaregė, - tarė ponia Zaturecka, - jau penketą metų 
neperskaičiau nė eilutės, bet man nė nereikia skaityti, kad žino- 
čiau, ar mano vyras sąžiningas ir padorus. Tai suvokiama ki- 
taip, ne per skaitymą. Pažįstu vyrą kaip motina savo vaiką, ži- 
nau apie jį viską. Ir Žinau, kad jis viską daro sąžiningai. 

Turėjau imtis paties blogiausio. Paskaitydavau poniai Zatu- 
reckai jos vyro straipsnio ištraukas, o paskui atitinkamas vietas 
įvairių autorių, iš kurių ponas Zatureckis perėmė mintis ir for- 
muluotes. Žinoma, tai nebuvo sąmoningas plagiatas, greičiau 
nuolankumas autoritetams, kuriems ponas Zatureckis jautė ne- 
sudrumsčiamą pagarbą. Tačiau kiekvienas, išgirdęs lyginamus 
derinius, turėjo suprasti, kad tokio darbo negalėtų išspausdinti 
joks rimtas mokslo žurnalas. 

Nežinau, ar ponia Zaturecka pakankamai susikaupė, ar sekė 
mano aiškinimus ir kaip juos suprato, tačiau klusniai sėdėjo ant 
kėdės, klusniai ir nuolankiai kaip karys, kuriam nevalia apleisti 
posto. Praėjo koks pusvalandis, kol baigiau. Ponia Zaturecka 

pakilo nuo kėdės, nukreipė į mane savo blyškias akis ir bespal- 
viu balsu paprašė atleidimo, bet Žinojau, kad ji neprarado tikė- 
jimo savo vyru, priekaištavo tik sau, kad nesugebėjo pasiprie- 
šinti mano argumentams, kurie jai atrodė neaiškūs ir sunkiai 
suprantami. Apsivilko savo karišką apsiaustą ir aš supratau, kad 
ši moteris — liūdnas kareivis, pavargęs nuo sunkių žygių, kuris 
nesuvokia įsakymų prasmės, tačiau visada neabejodamas jiems 
paklūsta, kareivis, kuris dabar pasitraukia pralaimėjęs, tačiau 
be dėmės. 

— Tai dabar tau nėra ko bijoti, - tariau Klarai „Dalmatijos“ vy- 
ninėje papasakojęs jai apie pokalbį su ponia Zaturecka. 

— Bet man ir nebuvo ko bijoti, — stebėtinai pasitikėdama sa- 
vimi atkirto Klara. 

— Kaip nebuvo? Jeigu ne tu, tai visai nebūčiau susitikęs su 
ponia Zaturecka! 

— Gerai, kad su ja susitikai, nes negražiai su jais elgeisi. Dak- 
taras Kalousekas sako, kad inteligentiškam Žmogui sunku tai 
suprasti. 

— Tu susitikai su Kalouseku? 

— Susitikau, - patvirtino Klara. 

— Ir viską jam papasakojai? 

— Na ir kas? Gal tai paslaptis? Dabar gerai Žinau, koks tu. 

— Hm. 

— Pasakyt koks? 

— Prašau. 

— Tu paprasčiausias cinikas. 

— Kartoji Kalouseką. 

— Kodėl kartoju? Manai, pati negaliu suprasti? Apskritai ma- 


MILAN KUNDERA Iš IUOKINGOS MEILĖS 37 


nai, kad negaliu nieko įžvelgti. Tu mėgsti vedžioti žmones už 
nosies. Ponu1 Zatureckiui pažadėjai recenziją... 

— Nežadėjau jam recenzijos! 

— Nesvarbu. O man žadėjai rasti kitą darbą. Prieš poną Zatu- 
reckį viską suvertei ant manęs, o prieš mane — suvertei ant po- 
no Zatureckio. Bet žinok, aš vis tiek susirasiu tą darbą. 

— Kalouseko dėka? - pasistengiau būti kandus. 

— Tik ne tavo dėka! Tu visur taip prakišai, kad nė pats nesu- 
voki. 

— O tu suvoki? 

— Suvokiu. Konkurso tu nelaimėsi ir būsi laimingas, jeigu 
tave priims į kokią kaimo galeriją. Bet pirmiausia turi suprasti, 
kad pats kaltas. Galiu tau patarti, kad ateity būtum sąžiningas ir 
niekada nemeluotum, mes melagio jokia moteris negali gerbti. 

Ji pakilo, ištiesė ranką (aišku, paskutinį kartą), apsigręžė ir 
Išėjo. 

Ir tik po kiek laiko toptelėjo (nepaisant mane užgulusios sting- 
dančios tylos), kad mano istorija nėra iš tragiškų, o greičiau iš 
komiškų istorijų. 

Tai mane kiek paguodė. 


„ 


AUKSINIS AMŽINOJO TROŠKIMO 
OBUOLYS 


„nežino, kad ieško tik medžioklės, 
ne laimikio. 
(Blaise Pascal) 


Martinas 


Martinas geba tai, kas man nepavyksta. Kad ir gatvėje sustab- 
dyti bet kurią moterį. Pripažįstu, kad per ilgą mūsų pažintį pa- 
tyriau daug naudos iš tokių jo gabumų: nors aš ne mažiau nei 
jis myliu moteris, tačiau man stinga jo nutrūktgalviško įžūlu- 
mo. O Martino trūkumas tas, kad vadinamasis moters kabini- 
mas jam kartais tampa savitiksle virtuozerija, kuo labai dažnai 
ir pasitenkina. Tada apmaudžiai sako esąs panašus į puolėją, 
nesavanaudiškai perpasuojantį atkovotus kamuolius komandos 
draugui, kuris paskui lengvai įmuša įvartį ir būna apvainikuo- 
tas nepelnytais laurais. 

Tą pirmadienio popietę po darbo laukiau jo kavinėje Vaclavo 
aikštėje Žvilgčiodamas į storą vokišką knygą apie senąją etruskų 
kultūrą. Tik per keletą mėnesių, universiteto bibliotekai tarpi- 
ninkaujant, gavau ją iš Vokietijos, o kai ji pagaliau pasiekė ma- 
ne, nešiojausi kaip relikviją ir net apsidžiaugiau, kad tenka laukti 
Martino ir galiu pavartyti knygą pasidėjęs ant kavinės staliuko. 

Visada nuliūstu prisiminęs senąsias antikos kultūras. Gal, be 
viso kito, ima ir pavydas dėl nuobodžiai saldaus anuometės is- 
torijos lėtumo. Senosios Egipto kultūros epocha apima keletą 
tūkstantmečių, Graikijos antika — kone ištisą tūkstantmetį. Šia 
prasme ir Žmogaus gyvenimas primena žmonijos istoriją: iš pra- 
džių jis grimzdi nejudrioj lėtumoj ir tik paskui ima pamažu bei 
vis smarkiau greitėti. Kaip tik prieš porą mėnesių Martinui su- 
kako keturiasdešimt. 


KIA 


š 


“liu, 
LT 


42 


Nuotykis prasideda 


Tai jis nutraukė mano apmąstymus. Staiga pasirodė stiklinėse 
kavinės duryse ir pasuko link manęs gestais ir grimasomis ro- 
dydamas į vieną staliuką, prie kurio su kavos puodeliu sėdėjo 
moteris. Neatplėšdamas nuo jos akių, prisėdo šalia ir paklausė: 

— Na, ką pasakysi? 

Pasijutau sugėdintas: iš tikrųjų buvau taip nugrimzdęs į savo 
storąją knygą, kad visai neatkreipiau dėmesio į merginą. Dabar 
turėjau pripažinti, kad ji tikrai graži. Tą pat akimirką mergina 
kilstelėjo biustą ir pakvietė poną su juoda peteliške norėdama 
susimokėti. 

— Ir tu atsiskaityk! — įsakė Martinas. 

Jau manėme, kad teks vytis merginą, tačiau, laimė, ji užtru- 
ko rūbinėje. Buvo palikus ten pirkinių krepšį ir rūbininkui teko 
jo kažkur paieškoti, kol padėjo jį ant lentos. Mergina ištiesė 
rūbininkui porą dešimtinių ir tą akimirką Martinas išplėšė man 
iš rankų storąją knygą. 

— Gal geriau dėkim ją čia, - nutrūktgalviškai laisvai tarstelė- 
jo ir nerūpestingai įkišo knygą į merginos krepšį. Mergina atro- 
dė nustebusi, tačiau nesumojo, ką pasakyti. 

— Sunku ją laikyti rankose, — paaiškino Martinas, ir kai mer- 
gina norėjo paimti krepšį, subarė mane, kad nemoku elgtis. 

Panelė buvo medicinos sesuo, tik trumpai užsukusi į Prahą iš 
kaimo ligoninės ir dabar skubanti į autobusų stotį Florencėje. 
Per trumpą kelią ligi tramvajaus stotelės pasakėme kas svar- 
biausia ir susitarėme, kad šeštadienį atvažiuosime į B. aplan- 
kyti tokios gražios panelės, kuri, kaip reikšmingai pabrėžė Mar- 
tinas, tikriausiai turės kokią gražią kolegę. 

Artėjo tramvajus, padaviau panelei krepšį ir ji norėjo ištraukti 
knygą, tačiau Martinas tauriai paprieštaravo, kad nėra reikalo, 

atvažiuosime jos šeštadienį, tegu panelė pasiskaito. Sutrikusi 
panelė nusijuokė, tramvajus nuvežė ją mums mojuojant. 

Ką darysi, knyga, kurios taip ilgai laukiau, staiga atsidūrė 
neaiškioje tolumoje. Kad ir ką manytum, vis tiek nemalonu, 
tačiau kažkoks padūkimas pakėlė mane paslaugiai išskleistais 
sparnais. Martinas tą pat akimirksnį sugalvojo pretekstą šešta- 
dienio popietę ir naktį palikti jaunutę žmoną (nes taip ir yra — 
namuose jo laukia jauna žmona ir, kas blogiau - jis myli ją, kas 
dar blogiau - jos bijo, ir kas blogiausia — bijosi dė/ jos). 


Sėkminga registracija 


Išvykai nebrangiai išsinuomojau gražų fiatą ir šeštadienį antrą 
valandą privažiavau prie Martino namų. Jisai jau laukė ir mes 
išvykome. Buvo liepa ir baisiai tvanku. 

Norėjome kuo anksčiau atvažiuoti į B. Tačiau kai pakelės 
kaime išvydome du berniukus vienomis trumpikėmis ir iškal- 
bingai šlapiais plaukais, sustabdžiau automobilį. Tvenkinys iš- 
ties buvo visai greta, čia pat už namų. Mano miegas jau nebe 
toks kaip anksčiau, praėjusią naktį dėl kažkokių rūpesčių prasi- 
varčiau ligi trečios valandos, reikėjo kiek atsigauti. Martinas 
taip pat norėjo maudytis. 

Persivilkome ir šokome į vandenį. Aš nėriau ir greitai nu- 
plaukiau ligi kito kranto. O Martinas tiktai įlindo, pasiteškeno 
ir vėl išlipo lauk. Kai aš prisiplaukiojęs grįžau į krantą, radau jį 
įsistebeilyjusį. Pakrantėje stypčiojo būrelis vaikų, netoliese su 
kamuoliu žaidė paaugliai,-o Martinas spoksojo į dailią už ko- 
kių penkiolikos metrų stovinčios į mus nugara merginos figū- 
rėlę. Ji nekrustelėdama žiūrėjo į vandenį. 

— Tik pažvelk, - tarė Martinas. 

— Matau. 

— Ką pasakysi? 

— O ką turėčiau? 

— Nežinai, ką turėtum pasakyti? 

— Reikia palaukti, kol atsigręš, — nusprendžiau. 

— Nėra jokio reikalo laukti, kol atsigręš. To, ką rodo man, 
visiškai pakanka. 

— Gerai, — sutikau, - deja, neturime laiko. 

— Tai bent užregistruok, užregistruok! — sušuko Martinas ir 
paklausė berniuko, netoliese besimaunančio glaudes. - Berniuk, 
klausyk, gal žinai, kuo vardu ta mergaitė? 

Ir parodė merginą, kuri keistai apatiškai stovėjo nė nekruste- 
lėdama. 

— Toji? 

— Taip, ta. 

— Ji nevietinė, - tarė berniukas. 

Martinas kreipėsi į greta saulėj tysančią kokių dvylikos metų 
mergaičiukę: 

— Mergyt, ar nežinai, kas ta mergaitė, kur ten stovi ant kranto? 

Mergytė paklusniai kilstelėjo galvą: 

— Toji? 

— Taip, toji. 

— Tai Mania. 

— Mania? O tiksliau? 

— Mania Pankū... iš Traplicų... 

O mergina vis tebestovėjo prie vandens nugara į mus. Dabar 
ji pasilenkė maudymosi kepuraitės, o kai atsitiesė, tampydama 
ją ant plaukų, Martinas jau buvo prie manęs ir tarė: 

— Tai kažkokia Mania Pankū iš Traplicų. Galim važiuoti. 

Buvo visiškai nurimęs, patenkintas ir pastebimai galvojo tiktai 
apie tolesnę kelionę. 

Truputis teorijos 


Martinas tai vadina registracija. Rėmėsi savo turtingu patyri- 
mu, suformavusiu nuomonę, kad nėra taip sunku suvedžioti mer- 
giną, o daug sunkiau, jeigu keliame sau aukštus kokybės reika- 
lavimus, pakankamai pažinoti dar nesuvedžiotų merginų. 

Todėl jis tvirtina, kad reikia nuolatos, visur ir visomis progo- 
mis registruoti, tai yra į atmintį arba užrašų knygelę užsirašinė- 
ti sudominusių moterų vardus, kad paskui būtų galima su jomis 
kontaktuoti. 

Kontaktas, aukštesnis veiklos laipsnis, reiškia, kad su ta mote- 
rimi užmezgamas ryšys, susipažįstama, nutiesiamas kelias į ją. 

Kas mėgsta pagyrūniškai atsigręžti, pabrėžia pamylėtų mo- 
terų vardus, tačiau kas žvelgia pirmyn, į ateitį, pirmiausia rūpi- 
nasi, kad turėtų kuo daugiau registruotų ir kontaktuotų moterų. 

Mat virš kontakto tėra vienintelis, paskutinis, veiklos laips- 
nis ir aš, norėdamas įsiteikti Martinui, mielai pritariu jam, kad 
siekiantieji tiktai to paskutiniojo laipsnio yra niekingi ir primi- 
tyvūs vyrai, primenantys kaimo futbolininkus, stačia galva puo- 
lančius priešininko vartus ir užmirštančius, kad įvartį (ir dau- 
gelį kitų įvarčių) įspirti nepakanka beatodairiško noro, visų pir- 
ma reikia preciziškai ir atkakliai Žaisti aikštėje. 

— Manai kada nors nusibelsiąs pas ją į tuos Traplicus? — jau 
važiuojant paklausiau Martino. 

— Niekada negali Žinoti... — atsakė jis. 

— Kad ir kaip būtų, - tęsiau pokalbį, - diena prasidėjo gerai. 

Žaidimas ir būtinybė 


Kuo puikiausiai nusiteikę pasiekėme B. ligoninę. Buvo apie 
pusę ketvirtos. Telefonu iškvietėme mūsų seselę prie vartų. Po 
akimirkos ji pasirodė su baltu chalatu ir kepure. Pastebėjau, 
kad ji paraudo ir palaikiau tai geru ženklu. 

Martinas neieškojo žodžio kišenėje, ir mergina mums tarė, 
kad septintą baigia budėjimą ir tada galime laukti jos prie li- 
goninės. 

— Su savo kolege jau tikriausiai kalbėjote? — pasiteiravo Mar- 
tinas ir mergina linktelėjo galva. 

— Ateisime dviese. 

— Puiku, - tarė Martinas, — tačiau mūsų draugas turi Žinoti, 
kas jo laukia. 

— Gerai, — sutiko mergina, — galime žvilgtelt į ją: Božena 
dirba terapijos skyriuje. 

Mes lėtai patraukėm per ligoninės kiemą ir aš nedrąsiai pasi- 
teiravau: 

— Gal kartais dar turite tą storąją knygą? 

Seselė linktelėjo, kad ją turi, ir netgi čia, ligoninėje. Man 
tarsi akmuo nuo širdies nusirito ir panorau tuoj pat ją atsiimti. 

Žinoma, Martinui visai nepatiko, kad be jokių užuolankų ro- 
dau knygai daugiau dėmesio negu moteriai, bet aš jau negalė- 
Jau tvardytis. 

Prisipažinsiu, kad labai kankinausi šias dienas, kai knyga apie 
etruskų kultūrą buvo man nepasiekiama. Ir tik didžiulėmis va- 
lios pastangomis neišsidaviau jokiu būdu nenorėdamas kaip nors 
pakenkti Žaidimui: jis buvo man vertybė, kurią išmokau gerbti 
nuo vaikystės ir aukoti jai asmeninius interesus. 

Kol susijaudinęs glosčiau savo knygą, Martinas kalbėjosi 
su sesele ir pasiekė, kad mergina pažadėjo mėginsianti išpra- 

šyti iš kolegos vakarui namelį prie netolimo Hoterskio tven- 
kinio. Visi buvome labai patenkinti ir pagaliau per ligoninės 
kiemą pasukome prie mažo žalio pastato, kuriame buvo tera- 
pijos skyrius. 

Prieš mus kaip tik išniro kažkokia medicinos sesuo su gy- 
dytoju. Gydytojas buvo toksai juokingas ilgšis su styrančio- 
mis ausimis ir taip patraukė mano dėmesį, kad, mūsų seselei 
stuktelėjus man alkūne, aš suklikau. Kai jie praėjo, Martinas 
atsigręžė: 

— Na ir sekasi tau, berniuk. Tiesiog nesi vertas tokios gra- 
žuolės. 

Gėdijausi prisipažinti, kad žvelgiau tik į ilgšį, tad ir aš pagy- 
riau merginos grožį. Tai nebuvo jokia veidmainystė. Mat Mar- 
tino skoniu pasitikiu labiau negu savo, žinau, kad jo skonis pa- 
remtas kur kas gilesniu in/eresu nei mano. Mėgstu objektyvu- 
mą ir tvarką visur, taip pat ir meilės reikaluose, tad visada 1a- 
biau pasitikiu žinovu nei diletantu. 

Gal kai kas galėtų laikyti veidmainyste ir tai, kad aš, išsi- 
skyręs vyras, dabar pasakojantis apie vieną (ir visai ne išskir- 
tinę) avantiūrą, vadinu save diletantu. Vis dėlto taip yra, aš 
diletantas. Galima būtų tarti, kad tik vaidinu tai, kuo Marti- 
nas gyvena. Kartais man atrodo, kad visa mano gyvenimo po- 
ligamija atsirado būtent iš kitų vyrų mėgdžiojimo. Neneigiu, 
kad pradėjau mėgautis tuo mėgdžiojimu. Tačiau negaliu atsi- 
kratyti pojūčio, kad ir taip mėgaujantis vis tiek lieka kažkas 
laisva, žaisminga ir atšaukiama, pavyzdžiui, meno galerijų arba 
svetimų kraštų lankymas ir kas nepaklūsta tam kategoriniam 
imperatyvui, kurį nujaučiau už erotinio Martino gyvenimo. Ir 
kaip tik tas kategorinis i1mperatyvas išaukštino jį mano akyse. 
Man atrodė, kad jo nuomonę apie moterį taria pati Gamta, 
pati Būtinybė. 

Namų šviesa 


Išėjus iš ligoninės, Martinas pasidžiaugė, kad viskas taip gerai klo- 
jasi, ir pndūrė: 

— Žinai, vakare turime pasiskubinti. Devintą noriu būti namie. 

Aš apstulbau: 

— Devintą? Vadinasi, aštuntą turim jau išvažiuoti? Tai ko mes 
čia važiavome? Tikėjausi, kad turime laisvą naktį! 

— Kam švaistyti laiką! 

— Bet kokia prasmė buvo važiuoti čia vienai valandai? Ką 
gali nuveikti nuo septintos ligi aštuntos? 

— Viską. Kaip pastebėjai, pasirūpinau nameliu, tad viskas 
gali eit kaip iš pypkės. Jei veikst pakankamai ryžtingai, laiko 
pakaks. 

— Prašom pasakyti, kodėl tau reikia grįžti devintą? 

— Prižadėjau Jiržinkai. Ji įprato visada šeštadieniais prieš mie- 
gą lošti „,žuliką“ 

— Viešpatie... - atsidusau. 

— Vakar Jiržinkai vėl kažkas atsitiko darbe, tai negi atimsiu ir 
tą mažą šeštadienio džiaugsmą? Juk žinai, ji geriausia moteris 
iš visų mano turėtų. Galų gale, - pridūrė jis, — tu taip pat apsi- 
džiaugsi, kad visa naktis Prahoje bus tavo. 

Suvokiau, kad prieštarauti beprasmiška. Neįmanoma nura- 
minti Martino baugulių dėl žmonos ramybės, kaip niekada ne- 
įmanoma sukelti abejonių neišsemiamomis erotinėmis EMC 
nos valandos ir minutės galimybėmis. 

— Eime, — paragino Martinas, — iki septintos dar trys valan- 
dos! Nesėdėsime juk rankas sudėję! 

Apgaulė 


Plačiu keliu patraukėme link parko, čionykščių gyventojų pasi- 
vaikščiojimų vietos. Apžiūrinėjome aplinkui vaikščiojančias ar- 
ba ant suolelių sėdinčias merginų poreles, tačiau jų kokybė mūsų 
netenkino. 

Tiesa, Martinas užkalbino dvi ir netgi susitarėm su jomis dėl 
pasimatymo, bet aš Žinojau, kad tiktai šiaip sau. Tai buvo vadi- 
namieji treniruočių kontaktai, kad Martinas neprarastų for- 
mos. 

Nepatenkinti išėjome iš parko į gatves, dvelkiančias provincijos 
tuštuma ir nuobodžiu. 

— Eime ko nors gurkštelėti, troškina, — tariau Martinui. 

Susiradome kažkokį statinį, virš kurio buvo užrašyta: kavinė. Įė- 
jome, tačiau viduje buvo savitarna, plytelėmis išklijuotas kambarys 
bjauriai dvelkė šalčiu. Nuėjome prie pulto, iš nemalonios moters 
nusipirkome paspalvinto vandens ir nusinešėme prie padažu aplais- 
tyto stalo, raginančio kuo greičiau išeiti. 

— Nekreipk dėmesio, - tarė Martinas, - bjaurumas pas mus 
yra pozityvus veiksnys. Niekas nenori niekur užtrukti, žmo- 
nės iš visur skuba ir taip atsiranda pageidautinas gyvenimo 
tempas. Tačiau mes neturime leistis provokuojami. Čia, sau- 
gioje bjaurioje užeigoje, galime kiek pasikalbėti. — Jis gurkš- 
telėjo limonado ir paklausė: — Ar jau kontaktavai su ta medicinos 
studente? 

— Žinoma, — atsakiau jam. 

— Nair kokia ji? Smulkiai papasakok! 

Renčiau jam apie medicinos studentę. Nereikėjo labai stengtis, 
nors jokia studentė neegzistavo. Taip. Galbūt jūs blogai pamanysit 
apie mane, bet tai tiesa: išsigalvojau ją. 

Galiu prisiekti, ne iš blogos valios, ne iš noro pasirodyti prieš 

Martiną ar pavedžioti jį už nosies. Išsigalvojau medicinos stu- 
dentę tiesiog neįstengdamas atlaikyti Martino spaudimo. 

Martinas labai daug reikalavo iš manęs. Jis buvo įsitikinęs, 
kad kas dieną sutinku vis kitas moteris. Jis matė mane ne tokį, 
koks esu, ir jeigu jam pasakyčiau tiesą, kad ištisą savaitę ne tik 
neužvaldžiau jokios naujos moters, bet net su jokia ir nesusidū- 
riau, tai būtų pamanęs, kad apgaudinėju jį. 

Todėl prieš kokią savaitę buvau priverstas apsimesti, kad už- 
registravau kažkokią medicinos studentę. Martinas buvo pa- 
tenkintas ir vertė mane pereiti prie kontakto. Šiandien norėjo 
patikrinti, kiek aš pažengęs. 

— Koks galėtų būti lygis? Gal toks lygis... — jis užsimerkė 1r 
tamsoj ieškojo kažkokio mato, paskui prisiminė mūsų bendrą 
pažįstamą. — Gal Marketos lygis? 

— Kur kas geriau, - tariau aš. 

— Nejaugi... — nusistebėjo Martinas. 

— Tai maždaug tavo Jiržinos lygis. 

Žmona Martinui yra patsai aukščiausias matas. Jis buvo la- 
bai patenkintas ir po mano paaiškinimų nugrimzdo į svajones. 


Sėkmingas kontaktas 


Tuo metu į kavinę užėjo kažkokia mergina aksomo kelnėmis ir 
striuke. Ji pasuko prie pulto, luktelėjo dažyto vandens ir paėjo 
į šalį. Atsistojo prie gretimo stalo, pakėlė stiklinę ir ėmė nesės- 
dama gerti. 

Martinas pasigręžė į ją: 

— Panele, — tarė jis, — mes nevietiniai ir norėtume paklausti. 

Mergina nusišypsojo. Ji buvo gana graži. 

— Mums labai karšta ir nežinome, ką daryti. 

— Bėkite maudytis. 

— Kaip tik to ir norime. Bet nežinome, kur čia galima maudytis. 

— Čia tokios vietos ir nėra. 

— Kaip gali būti? 

— Yra vienas baseinas, bet jau mėnuo, kai išleistas vanduo. 

— O upė? 

— Tenai dirba žemsiurbės. 

— Tai kur maudotės? 

— Nebent prie Hoterskio tvenkinio, bet nuo čia bus kokie sep- 
tyni kilometrai. 

— Niekis, turim automobilį, jei tik kelią parodytumėt. 

— Pabūtumėt mūsų autopilote, — tariau. 

— Greičiau kelrode žvaigžde, - patikslino mane Martinas. 

— Gal net konjako žvaigždutėmis, - nenusileidau aš. - Pane- 
lės atveju, mažų mažiausiai penkiomis, — tuoj pat pridūriau. 

— Jūs tiesi0g mūsų žvaigždynas ir turit važiuot kartu, - api- 
bendrino Martinas. 

Merginą suglumino mūsų tarškalai ir galiausiai ji tarė, kad 
važiuotų, bet pirmiau turi kai ką sutvarkyti, o paskui paimt mau- 
dymuką. Geriausiai, jei lauktume jos lygiai už valandos šitoje 
pačioje vietoje. 

Mes buvom patenkinti. Žiūrėjome, kaip ji nueina gražiai siū- 
buodama užpakalį ir purtydama juodas garbanas. 

— Matai, - tarė Martinas, — gyvenimas trumpas. Privalome 
išnaudoti kiekvieną akimirką. 


Šlovė bičiulystei 


Vėl nuėjome į parką. Vėl apžiūrėjome ant suoliukų sėdinčių 
merginų poreles. Kartais netgi aptikdavome visai išvaizdžią pa- 
nelę, tačiau nė karto nepasitaikė, kad ir jos kaimynė būtų lygiai 
išvaizdi. 

— Čia kažkoks savotiškas dėsnis, — tariau Martinui, - negraži 
moteris tikisi kažką įgyti gražesnės draugės spindesy, graži drau- 

gė savo ruožtu viliasi, kad atrodys įspūdingiau neišvaizdžiame fone. 
O mums reikia saugotis, nes mūsų draugystė kaskart bandoma. Ir 
aš nepaprastai vertinu tai, kad niekada neliekame pasyvūs ir nieka- 
da nesileidžiame į kokias nors varžytuves: pasirenkame likdami man- 
dagūs, siūlome vienas kitam gražesnę merginą kaip du senama- 
džiai ponai, kurie niekaip negali įeiti pro tas pačias duris, nes nė 
vienas nenori eiti pirmas. 

— Taip, — susijaudinęs pritarė Martinas, — tu nuostabus drau- 
gas. Eikš, prisėskim truputį, man kojos įskaudo. 

Ir taip susėdom atkišę veidus maloniai saulei ir akimirką lei- 
dome pasauliui nepastebimai bėgti pro šalį. 


Mergaitė balta suknele 


Staiga Martinas pakilo (matyt, kokiam slaptingam nervui 
tvinktelėjus) ir įsmeigė akis į tuščią parko takelį. Tenai pasi- 
rodė mergaitė balta suknele. Jau iš tolo, kai dar nebuvo gali- 
ma gerai įžiūrėti kūno proporcijų nei veido bruožų, jautėsi 
ypatingas, sunkiai apibrėžiamas žavesys, kažkoks skaistumas 
ar švelnumas. 

Kai mergaitė priartėjo, pamatėme, kad ji dar visai jaunutė, 
kažkas tarp vaiko ir merginos, ir tai taip sujaudino mus, kad 
Martinas pašoko nuo suoliuko: 

— Panele, aš režisierius Formanas, ar galite mums padėti"? 

Jis ištiesė ranką ir mergaitė nepaprastai nustebusi ją paspaudė. 

Martinas linktelėjo į mane ir tarė: 

— O čia mano operatorius. 

— Ondržičekas, - ištiesiau ranką. 

Mergaitė nusilenkė. 

— Pakliuvome į keblią padėtį. Ieškau eksterjerų savo filmui. Čia 
mūsų turėjo laukti asistentas, gerai pažįstantis vietovę, bet jis neat- 
važiavo, tai dabar kaip tik svarstome, kaip mums orientuotis šiame 

miestelyje 1r jo apylinkėse. Mūsų ponas operatorius, - pašmaikšta- 
vo Martinas, - visą laiką įnikęs į tą vokišką knygą, tačiau, deja, to 
ten nerasi. 

Užuomina apie knygą, kurios visą savaitę negalėjau pavarty- 
ti, staiga mane kiek suerzino: 

— Gaila, kad jūs pats ne per labiausiai domitės ta knyga, — 
užsipuoliau savo režisierių. —- Jeigu rengdamasis būtumėte ge- 
rai studijavęs, nepalikęs studijų operatoriams, jūsų filmai gal 
nebūtų tokie paviršutiniški ir juose nebūtų tiek nesąmonių... 
Atleiskite, - atsiprašydamas kreipiaus į mergaitę, - neturėtume 
įkyrėti jums savo gamybiniais ginčais, mat mūsų filmas istori- 
nis ir pasakos apie etruskų kultūrą Čekijoje... 

— Taip, - nusilenkė mergaitė. 

— Žiūrėkite, tai gana įdomi knyga, — ištiesiau mergaitei kny- 
gą ir ji dievobaimingai pagarbiai paėmė ją. Pastebėjusi, kad 
man to norisi, pasklaidė jos puslapius. 

— Kažkur čia netoli turėtų būti Pchačeko pilis, — tęsiau aš, — 
ten buvo Čekijos etruskų centras... bet kaip jį pasiekti? 

— Ne taip ir toli, —- tarė mergaitė ir visa nušvito, nes gerai 
žinomas kelias į Pchačeką pagaliau suteikė jai tvirtą atramą 
šiame kiek miglotame pokalbyje. 

— Ką? Jūs žinote kur? — paklausė Martinas vaidindamas di- 
džiulį palengvėjimą. 

— Na žinoma! — patvirtino mergaitė. — Gal valanda kelio! 

— Pėsčiom? — paklausė Martinas. 

— Taip, pėsčiom, - patvirtino mergaitė. 

— Mes turim automobilį, - tariau. 

— Ar negalėtumėt būti mūsų kelrode? - pasiteiravo Marti- 
nas, bet aš netęsiau įprasto sąmojų ritualo, nes mano psichologi- 
nė nuojauta geresnė nei Martino, ir suvokiau, kad lengvabūdis 
šmaikštavimas tik pakenktų, mums labiau tiktų visiškas rimtu- 
mas. 

— Panele, visai nenorim gaišinti jūsų laiko, —- tariau, — bet 

jeigu būtumėt tokia maloni ir galėtumėt skirti mums akimirką. 
parodyti kai kurias mūsų ieškomas vietas, tai labai padėtumėt 
ir mes abu būtume labai dėkingi. 

— Žinoma, - vėl nusilenkė mergaitė, - mielai... Aš tiktai... — 
tik dabar pastebėjome, kad laiko tinklelį su dviem salotų gal- 
vutėmis, — turiu nunešt salotas mamytei, čia pat, greit grįšiu... 

— Be abejo, turite laiku ir nedelsdama nunešti salotas mamy- 
tei, — pritariau aš, — mielai palauksime. 

— Gerai. Ilgiausiai dešimt minučių, - tarė mergaitė, dar kartą 
nusilenkė ir susirūpinusi nuskubėjo. 

— Viešpatie! — atsiduso Martinas ir prisėdo. 

— Nuostabu, ar ne? 

— Ką ir sakyti. Dėl to verta paaukoti abi seseles. 


Perdėto tikėjimo apgaulė 


Bet praėjo dešimt minučių, ketvirtis valandos, o mergaitė ne- 
sirodė. 

— Nusiramink, - guodė mane Martinas. — Tikrai Žinau, kad ji 
ateis. Mūsų epizodas buvo visiškai patikimas ir mergytę apėmė 
entuziazmas. 

Ir aš taip pat maniau, tad kas akimirką vis nekantriau laukėm 
tos vaikiškos mergaičiukės. Tuo tarpu praslinko ir susitikimo 
su mergina aksominėmis kelnėmis laikas, bet mes taip užsispy- 
rę laukėm baltosios mergaitės, kad nė nemanėme kilti. 

Laikas bėgo. 

— Klausyk, Martinai, manau, ji nebeateis, — pagaliau išta- 
riau aš. 

— Kaip paaiškinsi? Juk mergytė patikėjo mumis tarsi dievais. 

— Taip, — sutikau, - tai ir yra mūsų nelaimė. Ji per daug pati- 
kėjo mumis. 

— Na ir kas? Gal norėtum, kad mumis netikėtų? 

— Gal taip būtų geriau. Perdėtas tikėjimas yra pats blogiau- 
sias sąjungininkas. 

Mąsčiau toliau. Įsikalbėjau: 

— Kai tiki kiekvienu žodžiu, galiausiai tikėdamas nueini ad 
absurdum. Tikrasis kokios nors politikos šalininkas niekada ne- 
priima už gryną pinigą jos sofizmų, o tik praktiškuosius tikslus, 
slepiamus po tais sofizmais. Politinės frazės ir sofizmai ne tam, 
kad jais tikėtų, jie greičiau yra bendra ir sutarta priedanga. 
Pamišėliai, iš tikrųjų patikėję jais, anksčiau arba vėliau aptinka 
juose prieštaravimų, ima maištauti ir galiausiai baigia kaip ere- 
tikai ir atskalūnai. Ne, perdėtas tikėjimas niekada neduoda nie- 
ko gero, ir ne tik politinėms arba religinėms sistemoms, mūsų 
sistemai, kuria norėjome prisivilioti mergaitę, taip pat. 

— Man sunku suprasti tave, — tarė Martinas. 

— Nėr ko nesuprasti: mes mergytei iš tiesų buvome tiktai 
du rimti ir gerbiami ponai ir ji, kaip paslaugus vaikas, užlei- 
džiantis tramvajuje vietą vyresniajam, norėjo patenkinti mū- 
sų prašymą. 

— Tai kodėl jo nepatenkino? 

— Nes labai tikėjo mumis. Nunešė mamytei salotas ir tuoj pat 
entuziastingai ėmė pasakoti apie mus: apie istorinį filmą, et- 
ruskus Čekijoje, o mamytė... 

— Taip, toliau viskas aišku... — nutraukė mane Martinas ir 
pakilo nuo suolo. 


Išdavystė 


O saulė jau pamažu leidosi ant stogų, truputį atvėso ir mums 
tapo liūdna. Dėl viso pikto nuėjome pasižiūrėti prie savitarnos, 
gal ten kartais dar laukia mergina aksominėmis kelnėmis. Ži- 
noma, jos ten nebuvo. Pusė septynių. Nusileidome prie auto- 
mobilio ir staiga pasijutome kaip du Žmonės, išguiti iš svetimo 

miesto, toli nuo jo džiaugsmų, ir pamanėme, jog mums lieka 
tik prisiglausti eksteritorinėje mūsų automobilio erdvėje. 

— Liaukis! —- automobilyje aprėkė mane Martinas. — Tik ne- 
pradėk gedėti! Nėra jokios priežasties! Juk svarbiausia dar 
prieš akis! 

Norėjau paprieštarauti, kad tam svarbiausiam mums per Jir- 
žinką ir jos „žuliką“ liko vos valanda, bet geriau nutylėjau. 

— Šiaip ar taip, — tęsė Martinas, — diena buvo sėkminga: tos 
merginos iš Traplicų registracija, kontaktas su panele aksomi- 
nėmis kelnėmis; juk viską parengėme, tereikia dar kartą čia už- 
važiuoti! 

Neprieštaravau. Taip. Registracija ir kontaktas atlikti puikiai. 
Čia viskas gerai. Tačiau šią akimirką man dingtelėjo, kad pas- 
taraisiais metais Martinas, be nesuskaičiuojamų registracijų ir 
kontaktų, taip nieko svaresnio ir nepasiekė. 

Pažvelgiau į jį. Jo akys kaip visada tvieskė godžiom liepsne- 
lėm; tą akimirką pajutau, kad myliu Martiną, kad myliu ir tą 
vėliavą, su kuria jis visą gyvenimą žygiuoja: amžinos moterų 
medžioklės vėliavą. 

Po kiek laiko Martinas tarė: 

— Jau septinta. 

Pavažiavome dešimtį metrų nuo ligoninės vartų, kad auto- 
mobilio veidrodėlyje galėčiau matyti, kas pro juos išeina. 

Vis galvojau apie tą vėliavą. Ir kad toje moterų medžioklėje 
kasmet vis nesvarbesnės pačios moterys, o vis svarbesnė tam- 
pa pati medžioklė. Tariant, jog kalbama apie iš anksto žinomą 
bergždžią persekiojimą, galima kasdien persekioti neribotą mo- 
terų skaičių ir taip medžioklę paversti absoliučia medžiokle. 
Taip, Martinas užsiiminėjo absoliučia medžiokle. 

Palaukėme penketą minučių. Merginos nepasirodė. 

Mane tai ne per labiausiai jaudino. Buvo visiškai nesvarbu, 
ar jos ateis, ar ne. Jei ir ateitų, negi mes per vieną valandą galė- 
tume nuvažiuoti su jomis į tolimą namelį, pereiti prie intymu- 

mo, pasimylėti su jomis ir aštuntą valandą, gražiai atsisveikinę, 
išvažiuoti? Ne, tą akimirką, kai Martinas laiko galimybes apri- 
bojo aštunta valanda, jis (jau ne pirmą kartą) visą šią avantiūrą 
perkėlė į savęs apgaudinėjimo sritį. 

Prabėgo dešimt minučių. Prie vartų niekas nepasirodė. 

Martinas susierzino ir beveik rėkė: 

— Leidžiu joms dar penkias minutes! Ilgiau nelauksiu! 

Martinas jau nebejaunas, svarsčiau toliau. Jis ištikimai my- 
li žmoną. Pati sėkmingiausia santuoka. Tokia tikrovė. Ir štai 
virš šios tikrovės (ir kartu su ja) jaudinamai nekaltos saviap- 
gaulės srity Martino jaunystė tęsiasi, nerami, linksma ir klai- 
di, grynuoju žaidimu virtusi jaunystė, kuri jau nebeįstengia 
peržengti žaidimo aikštelės ribų, prasiskverbt į gyvenimą ir 
tapti tikrove. Todėl Martinas yra apakintas Būtinybės riteris, 
savo nuotykius jis, pats /o nesuvokdamas, pavertė nekenks- 
mingu žaidimu. 

Gerai, pamaniau, Martinas pakliuvo į nelaisvę apgaudinė- 
damas pats save, o aš? Ką veikiu aš? Kodėl asistuoju jam 
šiame juokingame žaidime? Kodėl aš, suvokdamas apgaulę, 
apsimetinėju kartu su juo? Ar aš ne juokingesnis už patį Mar- 
tiną? Kodėl dabar turiu apsimesti laukiąs čia meilės nuoty- 
kio, kai Žinau, kad geriausiu atveju galiu tikėtis vienos vi- 
siškai beprasmės valandos su svetimomis ir abejingomis mer- 
ginomis? 

Tą akimirką veidrodėlyje išvydau ligoninės vartuose dvi jau- 
nas moteris. Net iš tolo švytėjo jų pudra ir lūpų dažai, atrodė 
ypač elegantiškos, jų vėlavimas regimai siejosi su išdailinta 
išvaizda. Jos apsidairė 1r pasuko prie mūsų automobilio. 

— Nieko nepadarysi, Martinai, — nuslėpiau merginų pasiro- 
dymą. — Ketvirtis valandos jau praėjo. Važiuojam. 

Ir įjungiau variklį. 

Atgaila 


Išvažiavome iš B., palikome paskutinius namus ir nėrėme į laukų 
bei miškelių kraštą, kur leidosi didžiulė saulė. 

Tylėjome. 

Mąsčiau apie Judą Iskarijotą, apie kurį vienas išmoningas au- 
torius rašė, kad išdavęs Jėzų, nes be galo jį tikėjęs: negalėjęs 
sulaukti stebuklo, kuriuo Jėzus visiems žydams būtų apreiškęs 
savo dieviškąją galią; išdavęs jį sargybiniams, kad pagaliau iš- 
provokuotų jo veiksmą, išdavęs, nes troškęs priartinti jo pergalę. 

Varge, pamaniau, aš išdaviau Martiną kaip tik todėl, kad lio- 
viausi tikėti juo (ir dieviškąja jo merginėjimo galia); aš niekin- 
gas Judo Iskarijoto ir Tomo, kurį vadino „netikinčiuoju“, jun- 
ginys. Jutau, kaip many kyla kaltės Martinui jausmas ir kaip jo 
amžinosios medžioklės vėliava (kurią nuolat jutau plevėsuo- 
jančią virš mūsų) graudina mane ligi ašarų. Ėmiau graužtis, kad 
paskubėjau. 

Ar man pačiam bus lengva atsisveikinti su tais ženklais, 
reiškusiais man jaunystę? Ar liks man kas kita, nei noras pa- 
mėgdžioti juos ir protingame gyvenime ieškoti kokios nors užuo- 
vėjos Šiai neprotingai veiklai? Na ir kas, jog tai tik bergždžias 
žaidimas. Na ir kas, kad aš tai žinau. Negi liausiuosi Žaisti tik 
todėl, kad jis bergždžias? 


Auksinis amžinojo troškimo obuolys 


Jis sėdėjo šalia palengva įveikdamas nepasitenkinimą. 
— Klausyk, - prabilo, — toji medicinos studentė išties tokios 
aukštos klasės? 

— Sakiau. Taviškės Jiržinos lygio. 

Martinas klausinėjo toliau. Turėjau dar kartą nupasakoti stu- 
dentės išvaizdą. Paskui pasiteiravo: 

— Ar galėtum paskui man ją perpasuoti, ką? 

Norėjau likti kuo arčiau tiesos: 

— Tikriausiai būtų nelengva. Trukdytų jai, kad tu mano drau- 
gas. Jinai griežtų principų... 

— Griežtų principų... — liūdnai pakartojo Martinas, matėsi, 
kad apgailestauja. 

Nenorėjau kankinti jo. 

— Na nebent apsimesčiau, kad mes nepažįstami, — tariau. — 
Tau tektų prisistatyti kuo nors kitu. 

— Puiku! Kad ir Formanu, kaip šiandien. 

— Jai nusispjaut į filmininkus. Jai patinka sportininkai. 

— Gerai! — nesutriko Martinas. — Viską galima sutvarkyti. 

Po akimirkos mes jau karštai diskutavome. Planas vis aiškė- 
jo ir netrukus jis jau sūpavosi tirštėjančioje prietemoje tarsi pui- 
kus, sultingas, tviskantis obuolys. 

Leiskite man, ne be tam tikro iškilmingumo, pavadinti jį auk- 
siniu amžinojo troškimo obuoliu. 


NETIKRAS AUTOSTOPAS 


Degalų rodyklė staiga šoktelėjo link nulio ir jaunas dviviečio 
automobilio vairuotojas tarstelėjo, kad pasiust galima, kiek ta 
mašina ryja benzino. 

— Kad tik vėl nesustotume vidur kelio, — atsiliepė mergina 
(kokių dvidešimties dvejų) ir priminė vairuotojui keletą vietų 
šalies žemėlapyje, kur jiems taip nutiko. 

Jaunuolis atsakė, kad nėra ko rūpintis, nes viskas, ką patiria 
su ja, jam yra žavus nuotykis. Mergina prieštaravo: kai jiems 
vidur kelio baigdavosi benzinas, visada būdavo nuotykis tiktai 
Jai, nes jaunuolis pasislėpdavo, o jai tekdavo pasinaudoti savo 
grožiu: stabdyti automobilį, prašyti nuvežti ligi artimiausios de- 
galinės, vėl stabdyti ir su kanistru grįžti. Jaunuolis pasiteiravo, 
ar ją vežę vairuotojai buvę tokie nemalonūs, kad savo užduotį 
prisimena kaip nuoskaudą. Ji atsakė (tingiai koketuodama), jog 
kartais būdavę /abai malonūs, bet kas jai iš to, kai turėdavo 
tempti kanistrą ir privalėdavo atsisveikinti su jais anksčiau, nei 
ko nors būtų galima imtis. 

— Menkysta, — žėrė jaunuolis. 

Mergina atkirto, kad menkysta ne ji, o kaip tik jis: nežinia 
kiek panelių sustabdo jį ant plento, kai važiuoja vienas! Jau- 
nuolis apkabino merginą per pečius ir švelniai pabučiavo į kak- 
tą. Žinojo, kad myli jį ir pavyduliauja. Pavydas šiaip jau nėra 
maloni savybė, bet jeigu juo nepiktnaudžiaujama (derinama su 

kuklumu), tai be nemalonumo jame esama ir kažko graudaus. 
Bent taip manė jaunuolis. Kadangi buvo tik aštuoniolikmetis, 
jam atrodė, kad yra jau senas ir patyręs viską, ką vyras gali patirti 
su moterimis. Merginos, sėdinčios šalia, vertino kaip tik tai, ką 
ligi šiol moteryse buvo pažinęs mažiausiai: jos skaistumą. 

Rodyklė sustojo prie nulio, kai jaunuolis dešinėje pamatė len- 
tą, pranešančią (juodu kolonėlės piešiniu), kad už penkių šimtų 
metrų yra degalinė. Mergina vos spėjo tarstelėti, kad jai akmuo 
nuo širdies nusirito, o jaunuolis jau rodė posūkį kairėn ir įva- 
žiavo į aikštelę prieš kolonėlę. Tačiau turėjo sustoti pakrašty, 
nes prie kolonėlės stovėjo didžiulis sunkvežimis su cisterna ir 
per storą žarną girdė kolonėlę benzinu. 

— Palauksime, - tarė jaunuolis merginai ir išlipo iš automo- 
bilio. — Kiek užtruks? - sušuko jis vyrui su uniforma. 

— Minutę, - atsakė jam, ir jaunuolis apibendrino: 

— Žinau aš tą minutę. 

Jis norėjo sėsti į automobilį, tačiau pamatė, kad mergina taip 
pat išlipusi. 

— Aš tuo tarpu šoktelėsiu, — tarė ji. 

— O kur? — tyčia pasiteiravo jaunuolis norėdamas pamatyti 
jos sutrikimą. Jie buvo pažįstami jau ištisus metus, tačiau mer- 
gina vis dar gebėjo jo gėdytis ir jis labai mėgo tas gėdijimosi 
akimirkas. Pirmiausia dėl to, kad šituo ji skyrėsi nuo jo anks- 
čiau pažinotų moterų, o antra, kad žinojo visuotinį išnykimo 
dėsnį, kuris darė brangų ir jo merginos gėdijimąsi. 

Mergina išties nemėgo važiuojant (jaunuolis dažnai važiuoda- 
vo daug valandų nesustodamas) prašyti trumpai stabtelėti kur 
prie miškelio. Visad supykdavo, kai apsimestinai nustebęs klaus- 

davo, kodėl reikia sustoti. Ji žinojo, kad jos gėdijimasis juokin- 
gas ir senamadis. Ne kartą darbovietėje patyrė, kad iš jos deli- 
katumo juokiamasi, kad ji tyčia provokuojama. Visada jau iš 
anksto gėdydavosi, kad gėdysis. Dažnai apimdavo noras pasi- 
justi laisvai, nerūpestingai ir bebaimei, kaip mokėjo dauguma 
aplinkinių moterų. Susigalvojo ir savotišką auklėjamąjį įtiki- 
nėjimą: kartodavo, kad kiekvienas Žmogus gimdamas gauna 
vieną iš milijonų parengtų kūnų, tarsi gautų vieną iš milijonų 
kambarių pasaulio viešbutyje; kartodavo, kad jos kūnas atsitik- 
tinis ir beasmenis, kad tai tiesiog nuomojamas gatavas gami- 
nys. Kartodavo, tačiau justi taip ir neišmoko. Toksai kūno ir 
sielos dualizmas buvo jai svetimas. Visa net per daug buvo sa- 
vo kūnas, todėl visada taip skrupulingai jį juto. 

Skrupulai neapleisdavo jos ir su jaunuoliu, su kuriuo susipaži- 
no prieš metus ir buvo laiminga galbūt kaip tik todėl, kad jis 
niekad neskyrė jos kūno nuo sielos ir galėjo gyvent su juo ištisa. 
Šiam nesusiskaldyme glūdėjo laimė, tačiau po laimės tuoj pat 
eina įtarinėjimai ir mergina buvo pilna jų. Jai dažnai dingojosi, 
kad kitos moterys (neskrupulingosios) yra kur kas patrauklesnės 
ir kad jaunuolis, neslėpęs, kad tokias gerai pažįsta, kada nors 
paliks ją dėl tokios. (Tiesa, nors jaunuolis tvirtino jų persisoti- 
nęs, ji žinojo, kad jis ligi šiol daug jaunesnis, nei jam atrodo.) 
Troško, kad jis visas būtų jos, 0 jinai visa jo, tačiau kuo labiau ji 
stengėsi viską atiduoti jam, tuo labiau kažką nuslėpdavo: tai, ką 
duoda paviršutinė ir lengva meilė, ką žmogui duoda flirtas. Kan- 
kinosi, kad nesugeba būti ne tik rimta, bet ir lengvabūdė. 

Šį kartą ji nesikankino ir apskritai nieko panašaus negalvojo. 
Jai buvo gera. Pirmoji jos atostogų diena (keturiolika dienų atos- 
togų, kurių laukė ištisus metus), dangus žydras (visus metus su 
baime galvojo, ar iš tikrųjų bus giedra) ir jis su ja. Ji paraudo po 
j0: „O kur?“, — ir nieko netarusi nubėgo nuo automobilio. Ap- 
suko degalinę kelio pakrašty vidury laukų; gal už kokio šimto 
metrų (jų tolesnės kelionės kryptimi) prasidėjo miškas. Pasuko 

jo link, susirado krūmokšnį ir visą laiką puoselėjo savo džiaugs- 
mą. (Ir džiaugsmą dėl vyro šalia geriausiai galima išgyventi 
vienumoje. Jeigu ir be pertrūkio būtų šalia, džiaugsmas būtų pati 
laiko tėkmė. Sulaikyti jį galima tik vienatvės akimirkomis.) 

Paskui iš miško išėjo į kelią. Iš čia gerai matėsi degalinė: sunk- 
vežimis jau išvažiavo iš aikštelės, automobilis prisišliejo prie rau- 
dono kolonėlės bokštelio. Mergina nuėjo keliu tolyn atsigręžda- 
ma pažiūrėti, ar nevažiuoja. Pamatė artėjant, stabtelėjo 1r ėmė 
Jam mojuoti, kaip moja stabdantieji svetimą automobilį. Auto- 
mobilis sulėtino greitį ir sustojo prie pat merginos. Jaunuolis pa- 
linko prie langelio, atidarė jį, nusišypsojo ir paklausė: 

— Kur norėtumėt, panele? 

— Gal kartais į Bystricą? — paklausė mergina ir koketiškai 
nusišypsojo. 

— Prašom sėsti, - jaunuolis atidarė dureles. Mergina įsėdo ir 
automobilis pajudėjo. 

Jaunuolis visada džiaugdavosi merginos linksmumu; tai būda- 
vo nedažnai: jos darbas buvo gan sunkus, irzlūs bendradarbiai, 
namie ligonė motina, dažnai pervargdavo; ir nervai jos buvo ne 
per geriausi, ir pasitikėjimo savimi stigo, ją lengvai apimdavo 
nerimas ir baimė. Todėl jis švelniai ir rūpestingai pritardavo 
kiekvienai jos džiaugsmo prošvaistei. Nusišypsojo jai ir tarė: 

— Laiminga diena. Jau penketą metų vairuoju, tačiau niekada 
nevežiau tokios gražios keleivės. 

Mergina buvo dėkinga jaunuoliui už kiekvieną jo kompli- 
mentą, troško ilgiau jausti jo šilumą, tad atsakė: 

— Gražiai meluojate. 

— Aš panašus į melagį? 


MILAN KUNDERA IB JUOKINGOS MEILĖS 67 


— Atrodo, kad mėgstate meluoti moterims, — atsakė mergina 
ir jos žodžiuose nevalingai ataidėjo senos abejonės, nes iš tik- 
rųjų tikėjo, kad jos vaikinas mėgsta meluoti moterims. 

Jaunuolį jau kartais pykindavo merginos pavyduliavimas, bet 
šįkart galėjo nekreipti į jį dėmesio, nes tie žodžiai buvo skirti 
ne jam, o kažkokiam automobilio vairuotojui. Tad jis tik pa- 
prastai perklausė: 

— O jums tai kliudo? 

— Jei draugaučiau su jumis, kliudytų, — atsakė mergina ir tai 
buvo lengva pedagoginė užuomina, bet antroji sakinio pusė jau 
buvo skirta vien nepažįstamam vairuotojui. - Nepažįstu jūsų, 
tad man tas nekliudo. 

— Moteris visada randa daugiau savo vyro ydų nei svetimo, — 
(tai irgi buvo švelni pedagoginė užuomina, šįkart merginai), — 
kadangi mes nepažįstami, galėtume gerai suprasti vienas kitą. 

Mergina sąmoningai ignoravo pedagoginę užuominą, todėl 
dabar kreipėsi tik į nepažįstamąjį: 

— Ir kam, jei po akimirkos išsiskirsime? 

— Kodėl? — paklausė jaunuolis. 

— Juk aš išlipu Bystricoj. 

— O jei aš išlipsiu su jumis? 

Po šių žodžių mergina žvilgtelėjo į jaunuolį ir įsitikino, kad 
jis atrodo lygiai taip, kaip įsivaizduodavo labiausiai kankinan- 
čiomis pavyduliavimo akimirkomis; išsigando, kaip meilikau- 
jamai koketuoja su ja (nepažįstama keleive) ir kaip jam tai tin- 
ka. Todėl provokuojamai prieštaraudama atkirto: 

— Ir sakykit, ką jūs veiktumėt su manim? 

— Su tokia gražia moterim netektų ilgai galvoti, ką veikti, — 
galantiškai tarė jaunuolis, šią akimirką kalbėdamas labiau su 
savo mergina nei su įsivaizduojamąja pakeleive. 

Tačiau merginai toje įsiteikiamoje frazėje pasigirdo tarsi ap- 
gaulingai išgautas prisipažinimas; trumpai ją užplūdo staigus 
pyktis ir ji tarė: 

— Labai jau jūs smailas! 

Jaunuolis žvilgtelėjo į merginą, jam pasirodė, kad jos užsi- 
spyrusį veidą perkreipė mėšlungis. Jis pajuto merginai gailesį, 
pasiilgo jos pažįstamo, įprasto žvilgsnio (jį vadindavo vaikišku 
ir paprastu), pasilenkė, apkabino ją per pečius ir tyliai pavadi- 
no vardu, kuriuo dažniausiai prabildavo į ją ir kuriuo norėjo 
nutraukti žaidimą. 

Tačiau mergina išsisuko ir sutramdė jį: 

— Jūs labai skubate! 

Atstumtas jaunuolis ištarė: „Atleiskit, panele“, — ir tylėda- 
mas žvelgė į kelią priešais. 

Gailus pavydas merginai praėjo taip pat greitai, kaip buvo už- 
ėjęs. Juk nebuvo praradusi proto ir puikiai suvokė, kad tai tik 
žaidimas. Dabar jai net truputį buvo juokinga, kad, apimta pavy- 
daus pykčio, atstūmė vyrą; būtų nemalonu, jeigu jis tai suprastų. 
Laimė, pasakiškai mokėjo kaitalioti savo veiksmų prasmę; pasi- 
naudojo šia savybe ir nusprendė, kad atstūmė jį ne iš pykčio, o 
kad galėtų tęsti žaidimą, taip gerai tinkantį pirmą atostogų dieną. 

Tad dabar ji vėl buvo pakelės balsuotoja, ką tik atstūmusi 
įkyrų vairuotoją, kad sulėtintų užkariavimą ir suteiktų jam dau- 
giau įtampos. Pasigręžė į jaunuolį ir meiliai tarė: 

— Nenorėjau jūsų įžeisti, pone! 

— Atleiskite, nebeliesiu jūsų, - atsakė jaunuolis. 

Pyko ant merginos, kad nepaklausė jo ir atsisakė būti pačia 
savimi, kai jis to panoro; nors mergina neatsisakė kaukės, jau- 
nuolis pyktį perkėlė ant nepažįstamosios balsuotojos, kurią ji vai- 
dino. Ir taip netikėtai aptiko savo vaidmens pobūdį: liovėsi žars- 
tęs komplimentus, kuriais užuolanka norėjo pamaloninti savo 

merginą, ir ėmė vaidinti kietą vyrą, atsigręžiantį į moteris šiurkš- 
tesnėmis vyriškumo pusėmis: valia, sarkazmu, savikliova. 

Toks vaidmuo buvo visiškai priešingas rūpestingam globė- 
jiškam jaunuolio elgesiui su mergina. Prieš susipažindamas su 
ja, 1š tikrųjų moterims buvo greičiau šiurkštus nei švelnus, ta- 
čiau niekada nebuvo panašus į demoniškai rūstų, nes nepasižy- 
mėjo nei tvirta valia, nei beatodaira. Nebūdamas toks, tuo la- 
biau andai troško panėšėti. Žinoma, tai būta gana naivaus troš- 
kimo, bet ką darysi, — vaikiški troškimai išvengia visų bran- 
džios dvasios spąstų ir dažnai išgyvena ligi žilos senatvės. Štai 
tas vaikiškas troškimas greitai pasinaudojo proga įsikūnyti pa- 
siūlytame vaidmeny. 

Sarkastiškas jaunuolio santūrumas labai tiko merginai: iš- 
laisvino ją nuo jos pačios. Juk ji pati pirmiausia buvo pavydas. 
Kai liovėsi matyti galantišką suvedžiotoją ir išvydo užsidariu- 
sio jaunuolio veidą, jos pavydas nurimo. Mergina galėjo už- 
miršti save pačią ir atsiduoti vaidmeniui. 

Vaidmeniui? Kokiam? Tai buvo iš prastos literatūros perim- 
tas vaidmuo. Pakelės balsuotoja stabdo automobilį ne pasivė- 
žinti, o kad suvedžiotų jo vairuotoją; ji — klastinga suvedžioto- 
ja, puikiai mokanti demonstruoti kūno grožybes. Mergina į šį 
kvailą romano personažą įsliuogė taip lengvai, kad pati tuo su- 
sižavėjo ir nustebo. 

Ir taip jie važiavo: nepažįstamas vairuotojas ir nepažįstama 
pakelės balsuotoja. 

Būtent nerūpestingumo labiausiai stigo jaunuoliui. Jo gyve- 
nimo plentas buvo nutiestas itin griežtai: darbas nesiribodavo 
aštuoniomis valandomis per dieną, o prasismelkdavo ir į liku- 

sį laiką privalomų susirinkimų nuobodžiu bei studijomis, ne- 
suskaitomų kolegų bei kolegių dėmesiu prasiskverbdavo ir į 
tokį ribotą asmeninio gyvenimo laiką, kur nelikdavo paslap- 
ties ir kuris jau keletą kartų tapo apkalbų bei nagrinėjimo ob- 
jektu. Nė dvi atostogų savaitės nesuteikė išsilaisvinimo ir nuo- 
tykių pojūčio, ir jas užgulė piktas griežto planavimo šešėlis: 
vasarnamių stygius vertė jau prieš pusmetį užsisakyti kamba- 
rį Tatruose ir tam dar reikėjo gauti rekomendaciją iš gamyk- 
los komiteto, kurio visur tvyranti dvasia nė akimirką neišlei- 
do jo iš akių. 

Su visu tuo susitaikė, vis dėlto kartais išvysdavo baisų vaiZ- 
dą: plentą, kuriuo jis varomas, kuriame jis matomas, iš kurio 
negali išsukti. Tą vaizdą išvydo ir dabar. Pasąmonėje vaizdinio 
plentas sutapo su tikruoju plentu, kuriuo važiavo, ir tai pastū- 
mėjo jį į netikėtą paikystę. 

— Kur, sakėte, norite važiuoti? — paklausė merginos. 

— Į Banska Bystricą, — atsakė ji. 

— O ką ten darysite? 

— Turiu ten paskyrusi pasimatymą. 

— Su kuo? 

— Su vienu ponu. 

Automobilis kaip tik privažiavo didelę kryžkelę, vairuotojas 
sulėtino, kad galėtų perskaityti kelio rodykles, paskui pasuko 
dešinėn. 

— O kas atsitiks, jei neatvažiuosite į susitikimą? 

— Tai jau liktų jūsų sąžinei ir turėtumėt manimi pasirūpinti. 

— Jūs, matyt, nepastebėjote, kad pasukau į Nove Zamky. 

— Iš tikrųjų? Išprotėjote! 

— Nusiraminkite, aš jumis pasirūpinsiu, — atsakė jaunuolis. 

Žaidimas iškart įgavo kitą kokybę. Automobilis tolo ne tik nuo 
tariamojo tikslo Banska Bystricos, bet ir nuo tikrojo tikslo, į kurį 
išvažiavo rytą: Tatrų ir užsakyto kambario. Vaidinamasis gyve- 
nimas staiga puolė nevaidinamąjį. Jaunuolis tolo nuo savęs ir 

savo griežtojo plento, nuo kurio ligi šiol niekada nebuvo nukly- 
dęs. 

— Juk sakėte, kad važiuojate į Žemuosius Tatrus! - stebėjosi 
mergina. 

— Panele, aš važiuoju, kur man norisi. Esu laisvas žmogus ir 
darau, kas patinka ar ko panoriu. 

Jau temo, kai jie pasiekė Nove Zamky. 

Jaunuolis anksčiau niekada čia nesilankė ir užgaišo, kol su- 
siorientavo. Keletą kartų stabdė automobilį ir klausinėjo praei- 
vių, kaip rasti viešbutį. Kai kurios gatvės buvo perkastos, tad 
pasiekti netolimą (kaip tvirtino visi klaustieji) viešbutį reikėjo 
daugybe apylankų; beveik po keturiasdešimt penkių minučių 
pagaliau sustojo prie jo. Pastatas atrodė nepatraukliai, tačiau 
buvo vienintelis miesto viešbutis ir jaunuoliui jau nesinorėjo 
važiuoti toliau. Jis tarė merginai: „Palaukite“, — ir išlipo iš au- 
tomobilio. 

Išlipęs, suprantama, vėl tapo pats savimi. Jį nervino, kad va- 
karop atsidūrė visai ne ten, kur tikėjosi atvyksiąs; tuo apmau- 
džiau, kad niekas jo nevertė ir kad netgi jis pats to nenorėjo. 
Priekaištavo sau dėl tokios kvailystės, bet paskui numojo ran- 
ka: kambarys Tatruose palauks iki rytdienos, ir nieko čia bai- 
saus, jeigu pirmą atostogų dieną pažymės taip neįprastai. 

Perėjo restoraną - prirūkytą, perpildytą, triukšmingą, ir paklau- 
sė, kur registratūra. Jį pasiuntė tolyn prie laiptų, kur už stiklinių durų 
prie pilnos raktų lentos sėdėjo pagyvenusi blondinė; vargais nega- 
lais gavo vienintelio laisvo kambano raktą. 

Ir mergina, likusi viena, nusiplėšė kaukę. Tačiau ji nejuto 
jokio apmaudo, kad atsidūrė netikėtoje vietoje. Buvo taip ats1- 


M 
(J 
L 


(J 


TUTTTA 
ITT 


72 


davusi jaunuoliui, kad niekada nesuabejodavo tuo, ką jis darė, 
ir pasitikėdama perduodavo jam savo gyvenimo laiką. Užtai ją 
vėl badė mintis, kad tikriausiai taip pat jo laukia kitos moterys, 
su kuriomis jis susitinka važinėdamas darbo reikalais. Keista, 
tačiau ši mintis dabar nė kiek neskaudino; mergina tuojau pat 
nusišypsojo, kad puiku, jog ta svetima moteris dabar yra ji; ta 
svetima, neatsakinga ir nepadori moteris, viena iš tų, kurių ji 
taip pavyduliavo; jai atrodė, jog taip joms visoms nušluostė no- 
sis sugalvojusi perimti jų ginklą ir duoti jaunuoliui tai, ko ligi 
šiol nemokėjo duoti: laisvumo, nesivaržymo, palaidumo. Ją 
apėmė savotiškas pasitenkinimas, kad viena pati gali atstoti 
visas moteris ir taip iki galo (ji pati viena) įtraukti ir pasisa- 
vinti mylimąjį. 

Jaunuolis atidarė automobilio dureles ir nusivedė merginą į 
restoraną. Triukšme, dulkėse ir nešvaroje rado vienintelį laisvą 
stalelį kampe. 

— Tai kaip dabar manimi pasirūpinsit? — provokuodama paklausė 
mergina. 

— Kokį aperityvą gersite? 

Mergina nebuvo alkoholio žinovė: kartais išgerdavo vyno, 
jai patiko vermutas. Tačiau šį kartą tyčia pasakė: 

— Degtinės. 

— Puiku, - tarė jaunuolis ir pakvietė padavėją, užsakė du deg- 
tinės ir bifšteksą vakarienės. Padavėjas greitai atnešė padėklą 
su dviem taurelėmis ir pastatė jiems. 

Vyras pakėlė taurelę ir tarė: 

— Už jus! 

— Ar nieko įdomesnio nesugalvojote? 

Kai kas merginos vaidyboje pradėjo nervinti vyrą; sėdėda- 
mas su ja akis į akį, suprato, jog tai nėra vien žodžiai, darantys 
ją kitą, svetimą, bet kad ji visa pasikeitusi — ir gestai, ir jos 
mimika; ji net nemaloniai tiksliai panaši į tą moterų modelį, 
kurį gerai pažinojo ir kuriam jautė šiokią tokią atgrasą. 

Dabar (laikydamas iškeltą taurelę) jis pataisė savo tostą: 

— Gerai, tad geriu ne už jus, 0 už jūsų giminę, kurioje taip 
sėkmingai siejasi geriausios gyvulio ir blogiausios žmogaus 
pusės. 

— Ta gimine laikote visas moteris? — paklausė mergina. 

— Ne, turiu omenyje panašias į jus. 

— Vis tiek man neatrodo sąmojinga moterį lyginti su gyvuliu. 

— Gerai, — jaunuolis vis laikė iškėlęs taurelę, — tad geriu ne 
už jūsų giminę, o už jūsų sielą, sutinkate? Už jūsų sielą, kuri 
sušvinta iš galvos nusileisdama į pilvą ir užgęsta vėl kildama į 
galvą. 

Mergina pakėlė taurelę: 

— Gerai, už mano sielą, kuri nusileidžia į pilvą. 

— Dar kartą pasitaisysiu, — tarė jaunuolis, — geriau už jūsų 
pilvą, į kurį nusileidžia jūsų siela. 

— Už mano pilvą, — pritarė mergina, ir jos pilvas (dabar taip 
aiškiai įvardintas) tarsi atsiliepė pakviestas: jautė kiekvieną jo 
odos lapelį. 

Padavėjas atnešė bifšteksus ir jaunuolis vėl užsakė degtinės 
su soda (šį kartą išgėrė už merginos krūtis) ir jie toliau kalbėjo- 
si tuo pačiu trivialiu tonu. Kuo toliau tuo labiau jaunuolį nervi- 
no, kaip mergina moka būti gatvinė; jei taip gerai moka, pama- 
nė sau, vadinasi, tokia ir yra; juk jokia svetima siela neįžengė į 
ją iš erdvių; ką vaidina, yra ji pati; galbūt tai ta jos esybės dalis, 
kuri šiaip jau būna užrakinta ir kurią dabar žaidimas išlaisvino; 
galbūt mergina mano, kad žaidimas neigia save, bet ar nėra 
kaip tik priešingai? Ar tik ne žaisdama ji tampa savimi? Ar 
žaisdama ji neišsilaisvina? Ne, jo merginos kūne nėra jokios 

svetimos moters, tai tik jo mergina, būtent ji, niekas kitas. Žvelgė 
į ją ir jautė kylantį pasidygėjimą. 

Tačiau tai buvo ne vien pasidygėjimas. Kuo labiau mergina 
tolo nuo jo psichiškai, tuo labiau jisai fiziškai geidė jos; sveti- 
ma siela perkeitė merginos kūną; ir kaip tik ji pavertė jį kūnu, 
nes ligi šiol jis jaunuoliui egzistavo užuojautos, švelnumo, rū- 
pesčių, meilės ir graudulio debesėliuose, tarsi būtų pasiklydęs 
tuose debesėliuose (taip, tarsi kūnas būtų pasiklydęs!). Jau- 
nuoliui atrodė, kad šiandien pirmą kartą mato merginos kūną. 

Po trečios degtinės su soda mergina pakilo ir koketiškai tars- 
telėjo: Pardon. 

— Ar galiu paklausti, panele, kur einate? — pasiteiravo jau- 
nuolis. 

— Nusimyžt, jeigu leisite, — tarė mergina ir per salę nuėjo 
pliušinės širmos link. 

Buvo patenkinta pribloškusi jaunuolį žodžiu, kurio iš jos — ne- 
paisant viso jo nekaltumo — niekada nebuvo girdėjęs; niekas 
neatrodė jai geresniu moters, kurią vaidino, apibūdinimu nei 
koketiškas to žodžio pabrėžimas; taip, ji buvo patenkinta, buvo 
kuo geriausiai nusiteikusi, žaidimas įtraukė ją ir leido pajusti, 
ko ligi šiol nebuvo pajutusi, kad ir tokį nerūpestingą neatsa- 
kingumą. 

Ji visada baimindavosi kiekvieno būsimo žingsnio, ir staiga 
pasijuto visai išsilaisvinusi. Svetimas gyvenimas, kuriame at- 
sidūrė, buvo be gėdos, be biografijos sąlygojimų, be praeities ir 
ateities, be įsipareigojimų; tai buvo nepaprastai laisvas gyveni- 
mas. Pakelės balsuotoja drįso viską: viskas buvo leista; viską 
sakyti, daryti, jausti. 

Ėjo per salę pastebėdama, kad yra iš visų pusių apžiūrinėja- 
ma. Ir tai buvo naujas anksčiau nepatirtas pojūtis: nepadorus 
džiaugsmas dėl kūno. Ligi šiol niekad ligi galo negalėjo atsi- 
skirti nuo keturiolikmetės, kuri gėdijasi krūtų, kuriai nemalonų 
ir atrodo nepadoru, kad jos kyšo ir yra matomos. Nors džiaugė- 
si esanti graži ir dailiai nuaugusi, didžiavimąsi visada papildy- 
davo gėda: gerai suprato, kad moters grožis pirmiausia veikia 
jos kūnas būtų skirtas tik mylimam Žmogui; kai vyrai gatvėje 
apžiūrinėdavo jos biustą, jai atrodydavo, kad jie trypia ir jos 
slapčiausio intymumo dalį, priklausančią tiktai jai ir jos myli- 
majam. Tačiau dabar ji buvo pakelės balsuotoja, moteris be 
likimo, nusikračiusi švelnių savo meilės saitų, ir ėmė intensy- 
viai jausti savo kūną; ir tuo aštriau, kuo įžūlesnės buvo į jį 
įsmeigtos akys. 

Jau ėjo pro paskutinį stalelį ir kažkoks įkaušęs vyriškis pasi- 
rodydamas užkalbino ją prancūziškai: 

— Combien, mademoiselle? 

Ji suprato. Išsitiesė ir, jausdama kiekvieną klubų virptelėji- 
mą, dingo už širmos. 

Žaidimas buvo keistas. Keista, pavyzdžiui, buvo ir tai, kad jau- 
nuolis, nors ir puikiai persikūnijęs nepažįstamu vairuotoju, pa- 
kelės balsuotojoje nesiliovė matyti savo merginos. Ir kaip tik 
tai kankino jį; matė, kaip jo mergina gundo svetimą vyrą, ir 
turėjo skaudų privalumą dalyvauti tame gundyme, iš arti stebė- 
ti, kaip ji atrodo 1r ką kalba apgaudinėdama jį (kai apgaudinėjo 
Jį, kai jį apgaudinės); turėjo tą paradoksalią garbę pats būti tuo, 
su kuo ji neištikima jam. 

Viską sunkino tai, kad jis labiau dievino ją, nei mylėjo: jam 
visada atrodydavo, kad jos esybė tikra tiktai ištikimybės ir skais- 
tumo ribose ir kad už jų tiesiog neegzistuoja, kad už tų ribų ji 
tiesiog liaujasi būti savimi, kaip užvirintas vanduo nustoja bu- 
vęs vandeniu. Dabar, matant, kaip su įgimta elegancija jinai 
peržengia tą siaubingą ribą, jį užliejo pyktis. 

Mergina grįžo iš tualeto ir pasiskundė: 

— Kažkoks tipas ten man pasakė: Combien, mademoiselle. 

— Nieko nuostabaus, - paaiškino jaunuolis, - juk atrodot kaip 
mergšė. 

— Žinote, man tai nė motais. 

— Tai reikėjo eiti su tuo tipu! 

— Bet juk turiu jus. 

— Galite eiti su juo po manęs. Susitarkit. 

— Jis man nepatinka. 

— Bet šiaip juk neturite nieko prieš per naktį perleisti keletą 
2 
— Zinoma, jeigu gražūs. 

— Jums labiau patinka vienas po kito ar visi kartu? 

— Ir taip, ir taip, - atsakė mergina. 

Pokalbis krypo į vis didesnes nesąmones. Merginą tai kiek 
glumino, bet ji negalėjo protestuoti. Ir žaidimas spendžia žmo- 
buvęs ne žaidimas ir priešais būtų sėdėję du iš tikrųjų svetimi 
žmonės, pakelės balsuotoja jau seniai būtų galėjusi įsižeisti ir 
išeiti, bet nėra išeities iš žaidimo. Komanda negali pasitraukti 
iš aikštės ligi žaidimo pabaigos, šachmatų figūros negali pa- 
bėgti nuo lentos, žaidimo aikštės ribos neperžengiamos. Mer- 
gina žinojo privalanti priimti žaidimo taisykles, kad ir kokios 
jos būtų, kaip tik todėl, kad tai žaidimas. Žinojo, kad kuo ašt- 
resnis bus Žaidimas, tuo labiau jis bus žaidimas, tuo paklusniau 
ji privalo žaisti. Beprasmiška buvo šauktis proto ir tramdyti 
įsisiautėjusią sielą, kad laikytųsi distancijos ir per daug neįsi- 

jaustų žaisdama. Nes kaip tik todėl, kad tai buvo žaidimas, sie- 
la jo nebijojo, nesigynė ir svaiginosi juo. 

Jaunuolis pakvietė padavėją ir užmokėjo. Pakilo ir tarė mer- 
ginai: 

— Galime eiti. 

— O kur? — mergina apsimetė nustebusi. 

— Nebeklausinėk, eime greičiau, - tarė jaunuolis. 

— Kaip čia dabar su manim kalbate! 

— Kaip su mergše, - atsakė jis. 

Jie kopė menkai apšviestais laiptais. Aikštelėje tarp pirmo ir 
antro aukšto prie tualeto būriavosi įkaušę vyrai. Jaunuolis iš 
užpakalio apkabino merginą taip, kad delnas apimtų krūtį. Vy- 
rai prie tualeto tai pastebėjo ir ėmė šūkčioti. Mergina norėjo 
ištrūkti, bet jaunuolis aprėkė ją: „Ramiai!“ Vyrai sutiko tai pras- 
čiokiškai solidariai ir Žėrė merginai įkandin keletą nešvanky- 
bių. Jaunuolis su mergina priėjo antrą aukštą ir atidarė kamba- 
rio duris. ĮŽiebė šviesą. 

Kambarys buvo siauras, su dviem lovomis, staliuku, kėde ir 
praustuvu. Jaunuolis užrakino duris ir atsigręžė į merginą. Ji 
stovėjo užsispyrėlės poza su įžūliu geismu akyse. Jaunuolis žvel- 
gė įją ir stengėsi už šios provokuojančios išorės aptikti švelniai 
mylimos merginos bruožus. Tarsi būtų žvelgęs į du paveikslus, 
įdėtus į vieną Žiūrono vamzdį, du vienas ant kito sudėtus ir per- 
sišviečiančius atvaizdus. Tie persišviečiantys atvaizdai sakė jam, 
kad merginoje yra visa, kad jos siela visiškai beformė, kad joje 
telpa ištikimybė ir neištikimybė, išdavystė ir nekaltybė, koke- 
tavimas ir skaistybė. Šitas margas mišinys jam pasirodė nema- 
lonus tarsi atmatų šiukšlynas. Abu atvaizdai vis dar persišvietė 

vienas per kitą ir jaunuolis suprato, kad mergina tik iš pavir- 
šiaus skiriasi nuo kitų, kad pačioje gelmėje ji tokia pat kaip ir 
kitos moterys, kupina visų įmanomų minčių, jausmų, ydų, ku- 
ios patvirtina visas slaptas jo abejones ir pavyduliavimus, kad 
tariami kontūrai, apibrėžiantys jos individualybę, tėra iliuzija, 
kuriai pasiduoda tas kitas, kuris Žiūri į ją, jis. Ir jam pasirodė, 
kad mergina, taip jo mylėta, tėra jo troškimų, abstrakcijų ir pa- 
sitikėjimo kūrinys, ir kad tikroji mergina dabar čia ir yra bevil- 
tiškai svetima, kitokia, daugiareikšmė. Neapkentė jos. 

— Na, ko lauki? Nusirenk, - tarė jis. 

Mergina koketiškai pakreipė galvą: 

— Tai būtina? 

Tonas, kuriuo ištarė šiuos žodžius, pasirodė labai pažįstamas, 
rodėsi, kad kažkada tą patį jam sakiusi kažkokia kita moteris, bet 
jau nebeprisiminė kas. Norėjo ją pažeminti. Ne balsuotoją, o sa- 
vo merginą. Žaidimas ir gyvenimas susiliejo į viena. Žaidimas, 
kuriuo žemino pakeleivingą balsuotoją, tapo pretekstu žeminti 
merginą. Jaunuolis užmiršo, kad žaidžia. Tiesiog neapkentė prie- 
šais stovinčios moters. Įdėmiai nužvelgė ją ir iš krūtinės kišenė- 
lės ištraukė penkiasdešimt kronų. Ištiesė jas merginai: 

— Užteks? 

Mergina paėmė kronas ir tarė: 

— Nebrangiai mane vertinate. 

— Ne daugiau ir kainuoji, — atkirto jaunuolis. 

Mergina prigludo prie jo: 

— Negali šitaip su manim. Su manim reikia kitaip, turi šiek 
tiek pasistengti! 

Apkabino jį rankomis ir lūpomis siekė jo lūpų. Jis prispaudė 
pirštus jai prie lūpų ir nesmarkiai atstūmė. Tarė: 

— Bučiuojuosi tik su tomis moterimis, kurias myliu. 

— O manęs nemyli? 

— Ne. 

— O ką myli? 

— Koks tavo reikalas. Nusirenk! 


MILAN KUNDERA BB JUOKINGOS MEILĖS 79 


11 


Niekad dar taip nesirengė. Be varžymosi, vidinės panikos, svai- 
gulio, ką jausdavo nusirengdama prieš jaunuolį (ir negalėjo pri- 
sidengti tamsa). Stovėjo priešais pasitikinti savim, įžūli, apšvies- 
ta ir priblokšta, staiga atrasdama ligi šiol nežinotus judesius, 
lėtai ir dirginamai nusirengdama. Juto jo žvilgsnį meiliai padė- 
dama kiekvieną aprangos dalį ir skonėdamasi kiekviena apsi- 
nuoginimo stadija. 

Staiga stojo prieš jį visiškai nuoga ir tą akimirką jai dingtelė- 
jo, kad čia jau visi žaidimai baigiasi, kad, nusivilkdama drabu- 
žius, nusivilko ir apsimetinėjimą, dabar yra nuoga, vadinasi, 
yra pati savim ir jaunuolis turi prisiartinti bei padaryti viską 
nutrinantį judesį, po kurio turi prasidėti tiktai jų intymiausias 
mylėjimasis. O dabar stovėjo prieš jaunuolį nuoga ir tą akimir- 
ką liovėsi žaidusi; jautėsi sutrikusi, jos veide pasirodė iš tiesų 
tiktai jos šypsena: suglumusi ir sutrikusi. 

Tačiau jaunuolis nežengė prie jos ir nenutraukė žaidimo. 
Nepastebėjo artimai pažįstamos šypsenos; matė vien svetimą 
gražų savo merginos kūną, kurios neapkentė. Neapykanta nu- 
plovė nuo jo geismų visas jausmų apnašas. Mergina norėjo 
žengti prie jo, bet jis ištarė: „Lik, kur stovi, noriu gerai tave 
matyt“. Norėjo elgtis su ja tiktai kaip su parsiduodančia merg- 
še. Tačiau jaunuolis niekada nebuvo turėjęs reikalų su parsi- 
duodančiom mergšėm ir nuomonę apie tokias buvo susidaręs 
vien iš literatūros bei pasakojimų. Tad dabar atkūrė tuos vaiz- 
dinius ir pirmiausia, ką išvydo, buvo moteris juodais apati- 
niais (ir juodomis kojinėmis), šokanti ant tviskančio rojalio 
lentos. Viešbučio kambaryje rojalio nebuvo, tik prie sienos 
pristumtas staliukas, užtiestas linine staltiese. Liepė merginai 

lipti ant jo. Mergina maldaudama sudėjo rankas, bet jaunuolis 
spyrė: „Juk paėmei pinigus“. 

Išvydusi jaunuolio akyse neperkalbamą užsispyrimą, ji mė- 
gino tęsti žaidimą, nors nebegalėjo ir nemokėjo. Ašarodama 
užlipo ant staliuko. Stalo plokštė buvo vos metro ilgio ir metro 
pločio, viena koja kiek trumpesnė; merginai buvo sunku išlai- 
kyti pusiausvyrą. 

Tačiau jaunuolis buvo visiškai patenkintas, kad nuoga figūra 
dabar kyla virš jo, ir gėdingas jos netikrumas tiktai kurstė jo 
norą įsakinėti. Norėjo matyti tą kūną iš visų pusių ir įvairiau- 
siomis pozomis, kaip, jo vaizduotėje, ją jau matė bei dar matys 
ir kiti vyrai. Buvo vulgarus ir geismingas. Sakė žodžius, kokių 
ligi šiol nebuvo iš jo girdėjusi. Ji troško pasipriešinti, pabėgti, 
nutraukti žaidimą ir kreipėsi į jį vardu, tačiau jis tik aprėkė ją, 
kad neturinti teisės taip familiariai kalbėti su juo. Ir taip sutri- 
kusi, negirdimai raudodama ji pakluso, nusilenkinėjo ir pritūpinėjo, 
saliutavo ir vėl kraipė klubus demonstruodama tvistą; po staigesnio 
Judesio slystelėjo staltiesė ir ji vos nenugriuvo. Jaunuolis nutvėrė ją 
1r patraukė ant lovos. 

Susijungė su ja. Ji apsidžiaugė, kad pagaliau baigsis tas kvai- 
las žaidimas ir jiedu vėl bus tokie, kokie buvo ir mylėjo vienas 
kitą. Norėjo įsisiurbti jam į lūpas. Tačiau jaunuolis atstūmė ją 
ir pakartojo, kad bučiuoja tik mylimas moteris. Ji garsiai pra- 
virko. Tačiau net ir verksmas nepagelbėjo, nes įnirtinga jau- 
nuolio aistra palaipsniui užvaldė visą jos kūną, kuris nuslopino 
sielos raudojimą. Greitai lovoje liko du ligi galo susijungę, gei- 
dulingi ir vienas kitam svetimi kūnai. Įvyko tai, ko mergina 
visą gyvenimą labiausiai baiminosi ir ko visaip vengė: mylėji- 
masis be meilės ir be jausmo. Žinojo peržengianti uždraustą 
ribą, tačiau Žengė per ją nebeprieštaraudama ir su viskuo sutik- 
dama; tiktai kažkokioje tolimoje sąmonės kertelėje baisėjosi 
tuo, kad niekada dar neturėjo tokio malonumo ir tiek malonu- 
mo kaip šįkart — anapus ribos. 

Paskui viskas baigėsi. Jaunuolis pakilo nuo merginos ir ištiesė 
ranką prie virš lovos kabančio laido: jis išjungė šviesą. Nenorė- 
jo matyti merginos veido. Žinojo, kad žaidimas baigėsi, bet jam 
nesinorėjo grįžti prie jų įprastinių santykių: bijojo tokio grįži- 
mo. Gulėjo dabar tamsoj šalia jos ir stengėsi, kad jų kūnai ne- 
susiliestų. 

Po akimirkos išgirdo tylų kūkčiojimą, merginos ranka ne- 
drąsiai, vaikiškai prisilietė prie jo rankos, palietė ir pasitraukė, 
vėl palietė ir tada verksmingas, maldaujamas balsas kreipės į jį 
vardu: 

— Aš esu aš, aš esu aš... 

Jaunuolis tylėjo ir nejudėjo suvokdamas liūdną merginos tei- 
ginio turinį: nežinomasis apibrėžiamas nežinomuoju. 

O mergina nuo kūkčiojimo greitai perėjo prie garsaus verks- 
mo daugybę kartų kartodama tą graudžią tautologiją: 

— Aš esu aš, aš esu aš, aš esu aš... 

Jaunuolis ėmė šauktis užuojautos (turėjo šauktis iš tolio, nes 
arti jos nebuvo), kad tik nuramintų merginą. Atostogų jiems 
dar liko trylika dienų. 


SYMPOSION 


Pirmasis veiksmas 


Budėjimo kambarys 


Gydytojų budėjimo kambarys (kažkokiame kažkokios ligoni- 
nės skyriuje kažkokiam mieste) suvedė krūvon penketą asme- 
nų ir iš jų kalbų bei veiksmų supynė tuščią, tačiau džiaugsmin- 
gą istoriją. 

Čia yra daktaras Havelas ir sesuo Alžbeta (abiem šią naktį 
budėjimas), yra dar ir gydytojų (dėl kažkokios nelabai svarbios prie- 
žasties jie atėjo pasėdėti su abiem, esančiais tarnyboje, prie poros 
vyno butelių): plikas to paties skyriaus vedėjas ir daili trisdešimtme- 
tė daktarė iš kito skyriaus, apie kurią visa ligoninė žino, kad susitiki- 
nėja su tuo skyriaus vedėju. 

(Skyriaus vedėjas, žinoma, vedęs ir kaip tik prieš akimirką 
išrėžė mėgstamąją sentenciją, turinčią liudyti ne tik jo sąmojį, 
bet ir ketinimus: „Brangieji kolegos, didžiausia nelaimė, galin- 
ti jus ištikti, yra laiminga santuoka: nėra nė mažiausios vilties 
išsiskirti““.) 

Be išvardyto ketverto, yra čia ir penktasis, tiesą sakant, jo 
nėra, nes, kaip jauniausias, ką tik buvo pasiųstas dar vieno bute- 
lio. Čia yra langas, svarbus, nes praviras ir pro jį į kambarį be 
perstojo plūsta kvapni ir šilta vasara su mėnesiena. Galiausiai 
yra čia gera nuotaika, besireiškianti smagiu visų plepėjimu, ypač 
skyriaus vedėjo, įsimylėjėlio ausimis besiklausančio savo paties 
ištarmių. 

Nors po kiek laiko (būtent čia prasideda mūsų istorija) gali- 
ma pajusti tam tikrą įtampą: Alžbeta išgėrė daugiau, nei derėtų 

budinčiajai seseriai, o be to, dar ėmė įžūliai koketuoti su Have- 
lu, kuriam tai nepatiko ir jis rado būtina jai kai ką priminti. 


Havelo priminimas 


— Mieloji Alžbeta, nesuprantu jūsų. Kasdien krapštote pūliuo- 
Jančias žaizdas, badote suvytusius senukų užpakalius, leidžiate 
klizmas, nešiojate basonus. Likimas suteikė jums pavydėtiną 
progą suvokti visą metafizinę žmogaus kūniškumo tuštybę. Ta- 
čiau jūsų vitališkumas visai nenusilpo. Jūsų nepalaužiamas no- 
ras būti kūnu ir tiktai kūnu nepakito. Jūsų krūtys gali priglusti 
prie vyro už penkių metrų. Man jau galva svaigsta nuo tų nepa- 
liaujamų ratilų, kuriuos einant rašo nenuilstantis jūsų užpaka- 
lis. Atstokite, po velniais! Jūsų biustas tiesiog kaip visur esan- 
tis Dievas! Jau prieš dešimtį minučių turėjot leisti injekcijas! 


Daktaras Havelas kaip mirtis. Ima viską 


Kai sesuo Alžbeta išėjo (pabrėžtinai įsižeidusi) iš budėjimo kam- 
bario badyti senukų užpakalių, skyriaus vedėjas paklausė: 

— Sakykite, Havelai, kodėl taip atkakliai atstumiate vargšę 
Alžbetą? 

Daktaras Havelas gurkštelėjo vyno ir atsakė: 

— Nepykite, vedėjau. Ne todėl, kad negraži ir nebejauna. 
Tikrai turėjau daug negražesnių ir daug senesnių moterų. 

— Apie jus taip ir sakoma: esate kaip mirtis — imate viską. 
Jeigu 1mate viską, kodėl neimate Alžbetos? 

— Gal todėl, — atsakė Havelas, - kad ji savo norą parodo taip 
aiškiai, jog tai prilygsta įsakymui. Sakote, kad su moterimis aš 
kaip mirtis. Tačiau net ir mirtis nemėgsta, kad jai įsakinėtų. 

Didžiausia skyriaus vedėjo sėkmė 


— Gal ir suprantu jus, - atsiliepė skyriaus vedėjas. - Kai buvau 
kiek jaunesnis, pažinojau mergelę, kuri eidavo su visais, o ka- 
dangi buvo graži, nusprendžiau ją gauti. Ir įsivaizduokite, ji 
mane atstūmė. Ėjo su mano kolegomis, su vairuotojais, su kū- 
riku, su virėju, su lavonų nešiotoju, tiktai su manim ne. Ar galit 
įsivaizduoti? 

— Be abejo, — tarstelėjo daktarė. 

— Žinokite, — supyko vedėjas, kuris savo meilužei viešumoje 
sakė „jūs“, — anuomet buvau pora metų po diplomo, tikras brie- 
dis. Tikėjau, kad visos moterys pasiekiamos, ir man pavykdavo 
tai įrodyti su gana sunkiai pasiekiamomis. O čia, žiūrėkit tik, 
suklupau prie tos taip lengvai paimamos mergelės. 

— Aš jus pažįstu, tad tikriausiai turite savo teoriją tam paaiš- 
kinti, - tarė daktaras Havelas. 

— Taip, —- patvirtino skyriaus vedėjas. — Erotika nėra vien kū- 
no geismas, lygia dalim tai ir garbės geismas. Jūsų partneris, 
kuris domisi jumis ir myli, - jūsų veidrodis, mastas to, kas esa- 
te ir kąreiškiate. Erotikoje ieškome savo paties reikšmės ir vertės 
paveikslo. Tik kad mano šliundrytei buvo sunku susiorientuoti. 
Eidavo su visais, tad tų veidrodžių buvo tiek, kad bendras vaiz- 
das susidarydavo daugiareikšmis ir iškreiptas. Mat kai einate 
su visais, paliaujate tikėti, jog toksai kasdienis dalykas, kaip 
pasimylėjimas, gali turėti kokios nors reikšmės. Ir tikrojo reikš- 
mingumo pradedate ieškoti priešingoje pusėje. Aiškų Žmo- 
giškosios vertės mastą tai šliundrytei gali suteikti tik tas, kas 
ja domisi, tačiau kurį ji pati atstumia. Kadangi, savaime su- 
prantama, troško įsitikinti esanti pati gražiausia ir geriausia, 
nepaprastai reikliai ir griežtai rinkosi tą vienintelį, kurį pa- 
gerbs savo atstūmimu. Kai galiausiai išsirinko mane, supra- 

tau tai kaip išskirtinę garbę ir ligi šiolei laikau didžiausia savo eroti- 
ne sėkme. 

— Nuostabiai gebate vandenį paversti vynu, - tarė daktarė. 

— Įsižeidėte, kad didžiausia savo sėkme nelaikau jūsų? — pa- 
siteiravo skyriaus vedėjas. — Privalot suprasti mane. Nors jūs ge- 
radarė, vis dėlto aš jums (nė neįsivaizduojate, kaip tai mane liūdina) 
nei pirmasis, nei paskutinysis, o tai šliundrytei buvau. Patikėkite, ji 
niekada manęs neužmirš ir ligi šiol nostalgiškai prisimena, kaip at- 
stūmė mane. Beje, tai papasakojau tiktai kaip analogiją Havelui 
atstūmus Alžbetą. 


Slovė laisvei 


— Dėl Dievo, vedėjau, - sudejavo Havelas, - ar nenorite pasaky- 
ti, kad Alžbetoje ieškau savo žmogiškosios esmės paveikslo? 

— Žinoma, ne, - kandžiai įsiterpė daktarė, — juk paaiškinot 
mums, kad įžūlus Alžbetos elgesys jums įsakmus, o jūs norite 
išsaugoti iliuziją, kad pats renkatės moteris. 

— Žinote, daktare, visai taip nėra, —- susimąstė Havelas. - Tie- 
siog mėginau pašmaikštauti sakydamas, kad mane trikdo AlžŽ- 
betos iššūkis. Tiesą sakant, gyvenime imdavau kur kas įžūles- 
nes nei ji moteris ir jų pastangos tik praversdavo, nes maloniai 
pagreitindavo reikalus. 

— Tai kodėl, po velnių, neimate Alžbetos? — suriko skyriaus 
vedėjas. 

— Jūsų klausimas, daktare, ne toks kvailas, kaip man iš pra- 
džių pasirodė, nes matau, kad į jį išties nelengva atsakyti. Jei- 
gu nuoširdžiai, tai nė nežinau, kodėl neimu Alžbetos. Imda- 
vau daug bjauresnes, senesnes ir įžūlesnes moteris. Taigi tu- 
rėčiau imti ir ją. Taip apskaičiuotų visi statistikai. Tą pat pa- 
rodytų visi kibernetiniai prietaisai. Matote, tikriausiai todėl 
jos ir neimu. Gal norėjau pasipriešinti būtinybei. Pakišti koją 

priežastingumui. Kaprizinga savivale išardyti apskaičiuojamą 
gyvenimo tėkmę. 

— Bet kodėl tam pasirinkote būtent Alžbetą? — rėkė skyriaus 
vedėjas. 

— Kaip tik todėl, kad neturėjau jokios priežasties. Jeigu būtų 
priežastis, ją būtų galima nustatyti ir iš anksto numatyti mano 
veiksmus. Būtent toks nepriežastingumas ir yra mums skirtos 
laisvės trupinėlis, laisvės, kurios turime atkakliai siekti, kad šia- 
me geležinių dėsnių pasaulyje liktų bent truputis žmogiškosios 
netvarkos. Ponai kolegos, tegyvuoja laisvė, - tarė Havelas ir liūd- 
nai pakėlė taurę. 


Kiek siekia Žmogaus atsakomybė 


Tą akimirką kambary pasirodė dar vienas butelis prikaustyda- 
mas visų gydytojų dėmesį. Patrauklus ištįsęs vaikinukas, išdy- 
gęs su juo prie durų, buvo medicinos studentas Flaišmanas, at- 
liekantis praktiką šiame skyriuje. Paskui jis pastatė (lėtai) jį ant 
stalo, ieškojo (1lgai) kamščiatraukio, tada užspaudė (pamažu) 
Jį ant butelio kaklo ir suko (palengva) į kamštį, kurį galiausiai 
ištraukė (pamąstydamas). Iš pateiktų skliaustų matomas Flaiš- 
mano lėtumas, kuris gal labiau liudija ne nerangumą, o vangų 
mėgavimąsi savimi. Jaunutis medikas žvelgė į savo vidų ne- 
kreipdamas dėmesio į nereikšmingas išorės smulkmenas. 

Daktaras Havelas bylojo: 

— Tikras kvailystes mes čia tauškėme. Ne aš Alžbetą, o AlžŽ- 
beta mane atstumia. Deja deja. Ji tiesiog iš galvos kraustos dėl 
Flaišmano. 

— Dėl manęs? — Flaišmanas pakėlė galvą nuo butelio, paskui 
11gai žergdamas nunešė ir padėjo kamščiatraukį, vėl grįžo prie 
stalo ir ėmė pilstyti vyną. 

— Na ir supratingas, — norėdamas palinksminti kolegas, prie 

Havelo prisidėjo skyriaus vedėjas. — Visi žino, išskyrus jus. Kai 
pasirodėte mūsų skyriuje, neįmanoma jos sutramdyti. Jau du 
mėnesiai. 

Flaišmanas pažvelgė (įdėmiai) į skyriaus vedėją ir atsakė: 

— Aš tikrai nežinau. — Paskui pridūrė. - Be to, tai manęs visai 
nedomina. 

— Tad ko vertos tos jūsų taurios kalbos? Visi postringavimai 
apie pagarbą moterims? — dėjosi griežtas Havelas. - Alžbeta 
per jus kankinasi, o jūsų tai nedomina? 

— Man gaila moterų ir niekada negalėčiau sąmoningai jų 
skriausti, — paaiškino Flaišmanas. —- Tačiau manęs nedomina, 
ką darau nesąmoningai, nes tam neturiu jokios įtakos, nesu at- 
sakingas. 

Čia į kambarį įėjo Alžbeta. Ji, matyt, nusprendė, kad geriau- 
sia bus užmiršti įžeidimą ir elgtis tarsi niekur nieko, todėl ir 
elgėsi labai nenatūraliai. Skyriaus vedėjas pristūmė jai kėdę prie 
stalo ir pripylė stiklinę. 

— Gerkite, Alžbeta, ir užmirškite visas negandas. 

— Taigi, — plačiai nusišypsojo jam Alžbeta ir išgėrė stiklinę. 

O skyriaus vedėjas vėl kreipės į Flaišmaną: 

— Jei žmogus būtų atsakingas vien už tai, kas jo sąmonėje, tai 
kvailiams iš anksto būtų atleistos visos kaltės. Tačiau, mielasis 
Flaišmanai, žmogus privalo žinoti. Žmogus atsako ir už savo 
nežinojimą. Nežinojimas yra kaltė. Todėl niekas jūsų kaltės ne- 
atleidžia, ir aš skelbiu, kad su moterimis jūs storžievis, nors tai 
ir neigiate. 


Slovė platoniškai meilei 
— Ar jau radote panelei Klarai nuomojamą butą, kaip žadėjote? — 


užsipuolė Flaišmaną Havelas primindamas jam nesėkmingą ban- 
dymą užkariauti vieną (visiems dalyviams pažįstamą) merginą. 

— Neradau, bet rasiu. 

— Beje, Flaišmanas su moterimis elgiasi kaip džentelmenas. 
Kolega Flaišmanas neapgaudinėja moterų, — užstojo studentą 
daktarė. 

— Nepakenčiu šiurkštumo su moterimis, nes man jų gaila, — 
pakartojo medikas. 

— Vis dėlto Klara jums nedavė, - rėžė Alžbeta Flaišmanui ir 
labai ne laiku nusijuokė, tad skyriaus vedėjui vėl teko tarti žodį: 

— Ne taip jau svarbu, kaip jūs, Alžbeta, manote, davė ji ar 
nedavė. Žinome, kad Abeliardas buvo iškastruotas ir vis dėlto 
jis su Eloiza liko ištikimi meilužiai, jų meilė nemirtinga. Ponia 
Žorž Sand septynetą metų gyveno su Frideriku Šopenu nepa- 
liesta kaip nekalta mergelė, o kur mums lygintis su jų meile! 
Tokioje taurioje aplinkoje visiškai nenorėčiau priminti anos 
šliundrytės, suteikusios man didžiausią mylinčiojo pagerbimą 
atstūmimu. Užsirašykite ant kaktos, mieloji Alžbeta, — meilė 
daug mažiau susijusi su tuo, apie ką jūs be perstojo mąstote, 
nei žmonėms atrodo. Tikriausiai neabejojate, kad Klara myli 
Flaišmaną! Ji maloni su juo, tačiau atsako jam. Jums tai atrodo 
nelogiška, tačiau meilė 1r nėra logiška. 

— Ir kas čia nelogiška? — vėl ne laiku nusijuokė Alžbeta. — 
Klarai reikia buto. Todėl ji ir maloni Flaišmanui. Tačiau gultis 
su juo nenori, nes tikriausiai turi kitą, su kuriuo miega. Tačiau 
tasai kitas negali jai rasti buto. 

Tą akimirką Flaišmanas kilstelėjo galvą ir tarė: 

— Tampote man nervus. Kaip paaugliai. O jeigu moterį stab- 
do gėda? Tai jums neateina į galvą? O jeigu serga kokia liga, 
kurią nori nuslėpti'? Randą po operacijos, kuris ją bjauroja. Kar- 
tais gėda moteris visai paralyžiuoja. Tiktai jūs, Alžbeta, kažin 
ar ką nors žinote apie tai. 

— Arba, - Flaišmanui į pagalbą atskubėjo skyriaus vedėjas, — 
Klara Flaišmano akivaizdoje taip suakmenėja bijodama mei- 
lės, kad negali su juo mylėtis. Alžbeta, ar galite įsivaizduoti, 

kad mylite ką nors taip stipriai, jog dėl to net negalite su juo pergu- 
lėti? 
Alžbeta atsakė, kad ne. 


Signalas 


Dabar galime kiek laiko liautis sekę pokalbį (pilną tuštybės) ir 
užsimint apie tai, kad Flaišmanas visą laiką nenuleido akių nuo 
daktarės akių, nes ji nepaprastai patiko jam nuo tada, kai pir- 
mąkart ją išvydo (maždaug prieš mėnesį). Jį akino jos trisde- 
šimties metų didingumas. Ligi šiol susitikdavo ją tiktai probėgšmais 
ir šiandien pirmą kartą turėjo progą ilgesnį laiką praleisti vienoje 
patalpoje su ja. Jam atrodė, kad ir ji kartais atsako žvilgsniu, ir tai jį 
jaudino. 

Po vieno tokio pasikeitimo žvilgsniais daktarė nei iš šio, nei iš to 
pakilo, priėjo prie lango ir tarė: 

— Kaip gražu lauke. Pilnatis... 

Ir vėl bėgliai dirstelėjo į Flaišmaną. 

Flaišmanas nebuvo kurčias panašioms situacijoms ir bemat 
suvokė jam skirtą signalą. Tą akimirką pajuto, kaip jam pučias 
krūtinė. Mat jo krūtinė buvo jautrus instrumentas nelyg iš Stra- 
divarijaus dirbtuvės. Kartais pajusdavo minėtą keliantį pūtimą 
1r kaskart būdavo tikras, jog tas pūtimas nepajudinamas kaip 
pranašystė, skelbianti ateinant kažką didinga ir dar nebūta, kas 
pranoks visas jo svajas. 

Šį kartą tas pūtimas jį svaigino, tačiau (toje minčių kertelėje, 
kurios nesiekė svaigulys) ir nustebino: negi jo troškimas toksai 
stiprus, kad jam pašaukus, tikrovė klusniai atbėga pasirengusi 
tapsmui? Nesiliaudamas stebėtis savo galiomis, sekė, kada po- 
kalbis taps gyvesnis ir dalyviai pames jį iš akių. Vos tik taip 
atsitiko, jis išsmuko iš kambario. 

Gražus jaunuolis sudėtomis rankomis 


Skyrius, kuriame vyko šis improvizuotas simpoziumas*, buvo 
pirmame gražaus paviljono aukšte. Paviljonas (ir dar keli tokie 
paviljonai) stovėjo didžiuliame ligoninės parke. Į jį dabar išėjo 
Flaišmanas. Atsirėmė į aukštą platano kamieną, užsirūkė ciga- 
retę ir pažvelgė į dangų: buvo vasara, oras prisodrintas kvapų ir 
juodame skliaute kybojo apskritas mėnulis. 

Mėgino įsivaizduoti būsimus įvykius: daktarė, prieš akimir- 
ką davusi ženklą išeiti lauk, truputį užtruks, kol jos plikis deba- 
tams skirs daugiau dėmesio nei savo įtarimams, o tada neįky- 

O kas toliau? Toliau jau sąmoningai nenorėjo įsivaizduoti. 
Besipučianti krūtinė žadėjo nuotykį ir to jam pakako. Tikėjo 
savo laime, tikėjo meilės žvaigžde ir daktare. Lepinamas pasi- 
tikėjimo savimi (visada kiek stebinamo pasitikėjimo savimi), 
atsidavė maloniam pasyvumui. Nes jis visada matė save pa- 
trauklų, siekiamą, mylimą ir jam buvo smagu laukti nuotykio, 
kaip sakoma, sudėtomis rankomis. Jis tikėjo, kad būtent tokia 
laikysena erzinamai gundo moteris ir likimą. 

Galbūt ta proga derėtų pastebėti, kad Flaišmanas apskritai 
dažnai, jeigu ne be paliovos (ir mėgaudamasis) stebėdavo sa- 
ve, kas jį nuolatos dvejindavo ir gerokai paįvairindavo jo vie- 
natvę. Pavyzdžiui, ir dabar jis ne tik stovėjo atsirėmęs į plataną 
bei rūkė, bet ir mėgaudamasis stebėjo, kaip jis stovi (gražus ir 
vyriškas) atsirėmęs į plataną bei elegantiškai rūko. Ilgokai gė- 
rėjosi tokiu vaizdu, kol pagaliau išgirdo lengvus žingsnius, nuo 
paviljono artėjančius jo link. Tyčia neatsigręžė. Dar kartą užsi- 


* Symposion - puota (gr.). 

traukė cigaretę, išpūtė dūmus ir pažvelgė į dangų. Kai Žings- 
niai visai priartėjo, švelniai ir įtaigiai ištarė: 
— Žinojau, kad ateisite.... 


Slapinimasis 


— Ne taip sunku buvo nuspėti, — atsakė skyriaus vedėjas, — nes 
šlapinimąsi gamtoje visada vertinu labiau nei visas nykias civi- 
lizacijos išmones. Čia auksinė mano srovelė tuoj pat susilies su 
moliu, žole ir žeme. Kadangi, Flaišmanai, iš dulkės esu ir da- 
bar bent iš dalies virstu dulke. Šlapinimasis gamtoje yra dievo- 
baimingos apeigos, kuriomis pasižadama žemei, kad kartą su 
visa kuo į ją grįšim. 

Kadangi Flaišmanas vis tylėjo, skyriaus vedėjas jo paklausė: 

— O jūs? Išėjote pasigrožėti mėnesiena? 

Flaišmanui ir toliau tylint, pridūrė: 

— Flaišmanai, jūs tikras lunatikas. Todėl man ir patinkate. 

Šiuos žodžius Flaišmanas palaikė patyčiom ir, norėdamas likti 
santūrus, pusbalsiu atsakė: 

— Palikit ramybėje mėnesieną. Ir aš atėjau nuleisti. 

— Flaišmaniuk, — susigraudinęs tarė skyriaus vedėjas, — verti- 
nu tai kaip nepaprastą draugiškumo senstančiam šefui išraišką. 

Taip ir stovėjo abu po platanu atlikdami tai, ką skyriaus ve- 
dėjas su neišsenkamu patosu ir vis naujomis formuluotėmis va- 
dino tarnyste dievams. 


Antrasis veiksmas 


Gražus sarkastiškas jaunuolis 


Paskui jie kartu grįžo ilgu koridoriumi ir skyriaus vedėjas ėjo 
broliškai apkabinęs mediką per pečius. Studentas nė kiek ne- 
abejojo, kad pavydusis plikis pastebėjo daktarės signalą ir da- 
bar bičiuliškai atviraudamas šaipos iš jo. Žinoma, negalėjo 
nusviesti viršininko rankos nuo peties, tačiau tuo daugiau pyk- 
čio kaupėsi jo viduj. Jį guodė vien tai, kad ne tik buvo kupinas 
pykčio, bet ir tuoj išvydo save, kaip atrodo įpykęs, ir buvo 
patenkintas, kad jaunuolis, grįžęs į budėjimo kambarį, tapo 
visai kitoks: įgeliamai sarkastiškas, neatremiamai sąmojin- 
gas, kone demoniškas. 

Kai abu iš tikrųjų įžengė į budėjimo kambarį, Alžbeta stovė- 
JO jo viduryje ir aršiai lankstėsi per liemenį pusbalsiu skleisda- 
ma kažkokius dainingus garsus. Daktaras Havelas sėdėjo nu- 
narinęs akis, o daktarė paaiškino, kad įėjusieji neišsigąstų: 

— Alžbeta šoka. 

— Užmynė ant kamščio, - pridūrė Havelas. 

Alžbeta nesiliovė judinti sėdmenų ir kartu siūbuoti krūtų apie 
nusvirusią sėdinčio Havelo galvą. 

— Kur jūs išmokote tokį gražų šokį? — paklausė skyriaus 

„vedėjas. 

Sarkazmu pampstantis Flaišmanas demonstratyviai prunkš- 
telėjo: 

— Cha cha cha! Gražus šokis! Cha cha cha! 

— Mačiau Vienoje striptizą, - atsakė Alžbeta. 

— Nagi nagi, - švelniai pasibaisėjo skyriaus vedėjas, — nuo 
kada mūsų seselės vaikšto į striptizą? 

— Negi tai draudžiama, ponas vedėjau, - Alžbeta atgręžė krūtis 
priešais skyriaus vedėją. 

Tulžis be perstojo plūdo aukštyn Flaišmano kūnu ir stengėsi 
prasiveržti pro lūpas. Flaišmanas bylojo: 

— Jums bromo reikėtų, o ne striptizo. Kad tik mūsų neišprie- 
vartautumėt! 

— Jums nėra ko bijoti. Pienburnių neliečiu, — atkirto Alžbeta 
1r vėl siūbavo krūtis apie Havelą. 

— Ar jums patiko striptizas? — tėviškai teiravosi skyriaus ve- 
dėjas. 

— Patiko, — prisipažino Alžbeta, - buvo ten tokia švedė mil- 
žiniškomis krūtimis, tačiau mano gražesnės, - (tardama paglostė 
savąsias), — ir buvo dar viena pana, kuri vaidino besimaudan- 
čiąją muilo burbuluose tokioje popierinėje vonioje, ir dar viena 
mulatė, ta onanizavo prieš visą publiką, ir tai buvo geriausia... 

— Cha cha! - iš velniško sarkazmo viršūnės prabilo Flaišma- 
nas, — onanizmas — būtent to jums reikėtų! 


Užpakalio formos skausmas 


Alžbeta vis šoko, tačiau jos publika tikriausiai buvo daug pra- 
stesnė nei Vienos striptizo: Havelas sėdėjo nunarinęs galvą, dak- 
tarė žvelgė pajuokiamai, Flaišmanas smerkdamas, o skyriaus 
vedėjas tėviškai atlaidžiai. Balta medicinos sesers prijuoste ap- 
temptas Alžbetos užpakalis sukosi apie kambarį kaip graži ap- 
skrita saulė, tačiau jau užgesusi ir negyva (suvyniota į baltą 
drobulę), kurią abejingi arba sutrikę gydytojų žvilgsniai pasmer- 
kė apgailėtinam bergždumui. 

Vieną akimirką pasirodė, kad Alžbeta iš tikrųjų nusivilks dra- 
bužius, tad skyriaus vedėjas užspaustu balsu ištarė: 

— Alžbeta! Ar tik nenorite mums parodyt tos Vienos? 

— Nusiraminkit, ponas vedėjau! Bent pamatysite, kaip turi 
atrodyti nuoga moteris! - šūkčiojo Alžbeta, paskui vėl pasigrę- 
žė į Havelą nutaikydama į jį krūtis. - Kas tau, Haveliuk? Kaip 
per laidotuves! Pakelk galvytę! Ar kas mirė? Mirė kas nors? 
Pažvelk į mane! Aš juk gyva! Aš nemirštu! Vis dar gyva! Aš 
gyvenu! 

Tariant tuos žodžius, jos užpakalis buvo jau nebe užpakalis, 
o patsai skausmas, nuostabiai suapvalintas, šokantis kambary. 

— Gal jau baigtumėte, Alžbeta, - į parketą ištarė Havelas. 

— Baigti? — paklausė Alžbeta, — aš juk šoku dėl tavęs! O da- 
bar parodysiu tau striptizą! Didįjį striptizą! — ji atsirišo už nu- 
garos prijuostę ir šokio judesiu nusviedė ant rašomojo stalo. 

Vėl būgščiai prabilo skyriaus vedėjas: 

— Alžbetuk, būtų labai gražu, jeigu parodytumėt mums strip- 
tizą, bet gal kur kitur. Žinote, mes darbe. 


Didysis striptizas 


— Ponas vedėjau, aš žinau, kas galima! —- atsakė Alžbeta. Buvo 
su šviesiai mėlyna tarnybine suknele balta apykakle ir nesilio- 
vė suktis. 

Paskui priglaudė rankas prie juosmens ir palei šonus iškėlė 
jas virš galvos; dešiniąja perbraukė ištiestą kairiąją ranką, po to 
kairiąja per dešiniąją ir baigus abiem rankom elegantiškai mos- 
telėjo Flaišmano kryptimi tarsi sviesdama jam palaidinukę. 
Flaišmanas išsigando ir krūptelėjo. 

— Pienbumni, leidai nukrist, - aprėkė jį. 

Paskui vėl priglaudė rankas prie juosmens ir šįkart nuleido 
jas žemyn palei abi kojas; visiškai pasilenkusi iš pradžių pakė- 
lė dešinę, po to kairę koją, tada įsmeigė akis į skyriaus vedėją ir 
staigiai švystelėjo dešinę ranką tarsi sviesdama jam pramanytą 

sijoną. Skyriaus vedėjas kaipmat mostelėjo pirmyn ranką išskėstais 
pirštais, sugniaužė. Tą ranką padėjo ant kelių, o kitos pirštais pa- 
siuntė Alžbetai bučinį. 

Dar po akimirkos šokio ir sukinėjimosi Alžbeta pasistiepė, 
užlaužė rankas už nugaros pirštais siekdama stuburu kuo aukš- 
čiau, paskui šokio judesiu sviedė rankas į priekį, dešiniuoju del- 
nu paglostė kairįjį petį, o kairiuoju delnu dešinįjį ir vėl grakš- 
čiai švystelėjo ranką šįkart Havelo kryptimi, kuris taip pat su- 
trikęs nežymiai ištiesė ranką. 

Dabar Alžbeta išsitiesė ir ėmė išdidžiai vaikštinėti po kam- 
barį; apėjo visus keturis žiūrovus prieš kiekvieną atstatydama 
įsivaizduojamą savo biusto nuogybę. Galiausiai sustojo prie- 
šais Havelą, vėl ėmė sūpuoti klubus ir, pamažu lenkdamasi, 
nušliaužė delnais žemyn, vėl (kaip prieš akimirką) kilstelėjo 
pirma vieną, paskui kitą koją ir pergalingai išsitiesė iškeldama 
aukštyn dešinę ranką suspaustais nykščiu ir smiliumi. Tą ranką 
vėl grakščiai švystelėjo Havelo link. 

Pačioje savo fiktyvios nuogybės puikybėje jau nebežiūrėjo į 
nieką, nė į Havelą, tik prisimerkus žvelgė žemyn į savo besirai- 
tantį kūną. 

Staiga jos puikybė išseko, Alžbeta atsisėdo ant daktaro Ha- 
velo kelių, nusižiovavo ir tarė: 

— Visai nusibaigiau. 

Ištiesė ranką į Havelo stiklinę ir gurkštelėjo. 

— Daktare, — paklausė Havelo, - gal turi kokių tablečių dėl 
žvalumo? Aš juk negaliu užmigti. 

— Jums, Alžbeta, viską, - atsakė Havelas, pakėlė Alžbetą nuo 
savo kelių, pasodino ją ant kėdės ir nuėjo prie vaistinėlės. Su- 
rado ten stiprių migdomųjų ir ištiesė Alžbetai dvi tabletes. 

— Ar padės? - paklausė ji. 

— Neabejoju, kaip ir tuo, kad aš Havelas, — atsakė jis. 

Alžbetos atsisveikinimo žodžiai 


Alžbeta, išgėrusi dvi tabletes, norėjo vėl atsisėsti Havelui ant 
kelių, bet jis patraukė kojas ir Alžbeta pargriuvo ant žemės. 

Havelu: iškart jos pagailo, nes visai nenorėjo, kad Alžbeta 
taip gėdingai nugriūtų, o kojas patraukė greičiau mašinaliai, 
nenorėdamas, kad prie jų prisiliestų Alžbetos užpakalis. 

Jis mėgino ją pakelti, tačiau Alžbeta, apimta savigailos ir 
pasipriešinimo, visu svoriu prisiplojo prie grindų. 

Čia prieš ją stojo Flaišmanas ir išrėžė: 

— Jūs girta ir turėtumėt eit miegoti. 

Alžbeta be galo niekinamai pažvelgė į jį nuo žemės ir atkirto 
(gardžiuodamasi mazochistiniu savo buvimo ant žemės pato- 
su): 

— Žiauruoli. Kvaily. —- Dar pakartojo. - Kvaily. 

Havelas vėl mėgino ją pakelti, bet ji piktai atsimušė ir ėmė 
kūkčioti. Niekas nebežinojo, ko griebtis, ir nutilusiame kambary 
jos rauda aidėjo tarsi solinis smuikas. Tada daktarei dingtelėjo 
tyliai pašvilpauti. Alžbeta staigiai atsistojo, nuėjo prie durų bei, 
tiesdama ranką prie rankenos, atsigręžė į kambarį ir tarė: 

— Žiauruoliai. Žiauruoliai. Jeigu jūs žinotumėt. Bet nežinote. 
Nieko nežinote. 


Skyriaus vedėjas kaltina Flaišmaną 


Jai išėjus, įsitvyrojo tyla, kurią pirmas sudrumstė skyriaus ve- 
dėjas: 

— Flaišmaniuk, sakot, gailitės moterų. Bet jei jų gaila, kodėl 
negaila Alžbetos? 

— Tiek ji man terūpi, - gynėsi Flaišmanas. 

— Neapsimeskite, kad nieko nežinote. Jau sakėme. Iš proto kraus- 
tosi dėl jūsų. 

— Kuo aš dėtas? 

— Niekuo, - tarė skyriaus vedėjas, — tačiau kaltas, kad buvote 
jai šiurkštus ir ją kankinote. Visą vakarą jinai sekė, kaip elgsi- 
tės, ar pažvelgsite į ją, ar nusišypsosite, ką nors malonaus pasa- 
kysite. Ir prisiminkite, ką jai pasakėte. 

— Nieko baisaus nepasakiau, - gynėsi Flaišmanas, bet jo bal- 
se girdėjosi abejonė. 

— Nieko baisaus? — nusišaipė skyriaus vedėjas. - Juokėtės iš 
jos šokio, nors šoko vien jums, rekomendavot jai bromą, tvirti- 
not, kad jai tinka vien onanizmas. Nieko baisaus! O kai šoko 
striptizą, leidot nukrist jos palaidinukei. 

— Kokiai palaidinukei? — purkštelėjo Flaišmanas. 

— Palaidinukei, - pakartojo skyriaus vedėjas. — Ir neapsimeskit 
kvailiu. Be viso to, dar pasiuntėt ją miegoti, nors ji ką tik buvo 
išgėrusi tablečių dėl budrumo. 

— Bet juk ji sukosi apie Havelą, ne apie mane, - dar priešino- 
si Flaišmanas. 

— Baikite tas komedijas, — griežtai nukirto skyriaus vedėjas. — 
Kas jai beveikti, jei nekreipiate dėmesio? Ji provokavo jus. Ir 
nieko daugiau netroško, tik truputėlio jūsų pavydo. Ak, džen- 
telmene... 

— Nebekankinkit, o vedėjau, - įsiterpė daktarė. - Jis žiaurus, 
bet užtat jaunas. 

— Jis - baudžiantis arkangelas, — pridūrė Havelas. 


Mitologiniai vaidmenys 


— Taip, iš tikrųjų, — pritarė daktarė, — pažiūrėkit į jį: gražus, 
piktas arkangelas. 

— Mes čia tikra mitologinė bendruomenė, - pritarė apsnūdęs 
skyriaus vedėjas, — nes tu Diana. Frigidiška, sportiška, piktdžiu- 
gė. 

— O jūs - satyras. Pasenęs gašlus plepys, — tęsė daktarė. — O 
Havelas yra don Žuanas. Ne senas, bet senstantis. 

— Na ne. Havelas yra mirtis, - vedėjas pakartojo senąją tezę. 


Don žuanų pabaiga 


— Jeigu turiu apsispręsti, don Žuanas aš ar mirtis, be didelio džiaugs- 
mo turiu pritarti vedėjo nuomonei, - tarė Havelas ir išgėrė didelį 
gurkšnį. - Don žuanas. Jis užkariautojas. Ir net iš didžiosios raidės. 
Didysis Užkariautojas. Bet sakykite, kaip būti užkariautoju tenitori- 
joje, kur niekas nesipriešina, kur viskas leista ir viskas galima? Don 
žuanų era baigėsi. Šiandienis Don Žuano palikuonis jau ne užka- 
riauja, otik surenka. Didžiojo Užkariautojo figūrą pakeitė Didžio- 
jo Rinkėjo figūra, tiktai Rinkėjas tai jau visiškai nebe don Žuanas. 
Don Žuanas buvo tragedijos personažas. Jį slėgė kaltė. Jis valiū- 
kiškai nuodėmiavo ir juokės iš Dievo. Jis piktžodžiavo ir buvo nu- 
blokštas į pragarą. 

Don Žuano pečius slėgė dramatiškas sunkis, apie kurį jokios nuo- 
vokos neturi Didysis Rinkėjas, nes jo pasaulyje visi sunkumai nete- 
ko svorio. Rieduliai tapo plunksnomis. Užkariautojo pasaulyje vie- 
nintelis žvilgsnis buvo vertas tiek, kiek dešimtis metų našios kūniš- 
kos meilės Rinkėjo imperijoje. 

Don Žuanas buvo ponas, o Rinkėjas yra vergas. Don Žuanas 
įžūliai pamindavo konvencijas ir įstatymus. Didysis Rinkėjas pa- 
klusniai prakaituodamas vykdo įstatymus ir konvencijas, nes rinki- 
mas tapo geru papročiu, geru tonu ir kone prievole. Jeigu apskritai 
jaučiu kokią kaltę, tai tik kad neimu Alžbetos. 

Didysis Rinkėjas neturi nieko bendra nei su tragedija, nei su 
drama. Erotika, kuri anksčiau buvo katastrofų masalas, jo dėka 


1, 
M) 


ITT 


102 


tapo panaši į pusryčius ir pietus, filateliją, stalo tenisą, gal net į 
važiavimą tramvajumi ir apsipirkimą. Jis įterpė ją į kasdieny- 
bės sritį. Pavertė ją dekoracijomis ir pakyla scenoje, į kurią dar 
nėra įžengusi tikroji drama. Vargas, bičiuliai, - patetiškai sušu- 
ko Havelas, - mano meilės (jeigu galiu jas taip vadinti) — tai 
grindys scenoje, kurioje niekas nevaidinama. 

— Mieloji daktare, mielasis vedėjau. Jūs supriešinote mirtį ir 
Don Žuaną. Per gryną atsitiktinumą ir neapsižiūrėjimą taip ap- 
čiuopėte dalyko esmę. Žiūrėkite. Don Žuanas kovojo su ne- 
įmanomu. O tai kaip tik labai žmogiška. Užtai Didžiojo Rinkė- 
jo imperijoje nėra nieko neįmanomo, nes tai mirties imperija. 
Didysis Rinkėjas yra mirtis, atėjusi pasiimti tragedijos, dramos, 
pasiimti meilės. Mirtis, atėjusi pasiimti Don Žuano. Pragaro 
ugnyje, į kurią jį pasiuntė komtūras, Don Žuanas liko gyvas. 
Tačiau Didžiojo Rinkėjo pasaulyje, kuriame aistros ir jausmai 
lakioja tarsi plunksnelės, jisai miršta visiem laikam. 

— Kur ten, mieloji ponia daktare, — liūdnai tęsė Havelas, — 
koks aš don žuanas! Nežinau ką atiduočiau, kad tik sutikčiau 
komtūrą ir pajusčiau baisų jo prakeikimo sunkumą, pajusčiau 
savy augant tragedijos didybę. Kur ten, daktare, aš geriausiu 
atveju komedijos personažas ir už tai taip pat tikriausiai turiu 
dėkoti ne sau, o Don Žuanui, nes tiktai istoriniame jo tragiškos 
linksmybės fone galit šiaip taip pastebėti komišką mano mer- 
glaužiškos egzistencijos liūdesį, kuris be šio fono būtų tik pilka 
kasdienybė bei nuobodis. 


Kiti signalai 


Pavargęs nuo ilgos prakalbos (apspangęs skyriaus vedėjas du- 
kart suknapsėjo nosimi), Havelas nutilo. Tiktai po kelių jaudu- 
lio akimirkų atsiliepė daktarė: 

— Nė nenujaučiau, daktare, kad mokate taip sklandžiai kal- 

bėti. Apibūdinote save kaip komedijos personažą, kaip puiky- 
bę, nuobodulį ir nulį. Tai vis prakeiktas jūsų rafinuotumas: pa- 
sivadinti elgeta, tačiau tokiais karališkais žodžiais, kad vis dėl- 
to liktumėt labiau karalium nei elgeta. Jūs senas sukčius, Ha- 
velai. Savimyla ir tuomet, kai save dergiate. Jūs senas, nešvan- 
kus sukčius. 

Flaišmanas garsiai nusijuokė, nes džiūgaudamas tarėsi dakta- 
rės žodžiuose išgirdęs panieką Havelui. Sudirgęs nuo šios panie- 
kos ir savo paties juoko, žengė prie lango ir reikšmingai tarė: 

— Kokia naktis! 

— Taip, — sutiko daktarė, — nuostabi naktis. O Havelas vai- 
dins mirtį! Havelai, ar pastebėjot, kokia graži naktis? 

— Žinoma ne, — tarė Flaišmanas, - Havelui moteris yra mote- 
ris, naktis yra naktis, žiema yra vasara. Daktaras Havelas atsi- 
sako skirti neesminius dalykus. 

— Tiksliai apibūdinote, — sutiko Havelas. 

Flaišmanas nusprendė, kad šįkart jam pavyks susitikti su dak- 
tare: skyriaus vedėjas jau nemažai išgėrė ir atrodė, kad pastaro- 
siomis akimirkomis, miegui marinant, jo buklumas ženkliai at- 
buko; todėl jis nereikšmingai tarstelėjo: „Ak ta mano pūslė!“,— 
ir, žvilgtelėjęs į daktarę, išėjo pro duris. 


Dujos 


Eidamas koridoriumi mielai prisiminė, kaip daktarė visą vaka- 
rą traukė per dantį abudu, skyriaus vedėją ir Havelą, kurį ką tik 
labai taikliai pavadino sukčium, ir stebėjosi, kaip vėl kartojasi 
tai, kas visada pribloškia, nes kartojasi nuolat: jis patinka mo- 
terims, jos teikia jam pirmenybę prieš patyrusius vyrus, o tai 
daktarės, regis, nepaprastai reiklios, inteligentiškos ir truputį 
pakylėtos (tačiau maloniai) virš žemės moters atveju yra dide- 
lis, naujas ir netikėtas triumfas. 

Šitaip mąstydamas Flaišmanas ėjo ilgu koridoriumi išėjimo 
link. Kai jau beveik priėjo sukamąsias duris į parką, staiga pa- 
Juto dujų kvapą. Sustojo ir uodė. Stipriausias kvapas sklido pro 
seserų kambario duris. Flaišmanas staiga labai išsigando. 

Pirmiausia ketino tučtuojau bėgti atgal bei pakviesti sky- 
riaus vedėją 1r Havelą, bet paskui apsisprendė paliesti durų 
rankeną (gal todėl, kad tikėjosi rasiąs jas užrakintas ar net 
užbarikaduotas). Keista, tačiau durys atsidarė. Palubėje stipri 
lempa apšvietė kambarį ir ant kanapos gulintį stambų nuogą 
moters kūną. Flaišmanas apžvelgė kambarį ir greitai šoko prie 
mažos dujinės viryklės. Užsuko dujų čiaupą. Po to puolė prie 
lango ir atlapojo jį. 


Pastaba skliaustuose 


(Galima tarti, kad Flaišmanas veikė greitai ir ryžtingai. Vis 
dėlto vieno dalyko nespėjo užfiksuoti pakankamai blaiviai. 
Taigi nors ištisą sekundę prabuvo prie nuogo Alžbetos kūno, 
bet jį buvo apėmusi tokia baimė, kad po jos dangalu visiškai 
nepamatė, kuo dabar iš patogios distancijos galime pasimė- 
gauti mes: 

Tasai kūnas buvo puikus. Ji gulėjo aukštielninka, truputį pa- 
lenkus galvą į šoną, vieną petį kiek nusvarinusi kito peties link 
taip, kad gražios iškilios krūtys glaudėsi viena prie kitos. Viena 
Alžbetos koja buvo ištiesta, o kita palenkta per kelį ir buvo 
matomas žavus šlaunų pilnumas bei nepaprastai tanki juoduma 


tarpukojy.) 

Pagalbos šauksmas 


Iki galo atlapojęs langą ir duris, Flaišmanas išbėgo į korido- 
rių ir ėmė šaukti. Toliau viskas vyko greitai, tiksliai ir sutelktai: 
dirbtinis kvėpavimas, skambutis į vidaus ligų skyrių, ligonio 
vežimėlis, perdavimas vidaus ligų skyriuje budinčiajam gydy- 
tojui, vėl dirbtinis kvėpavimas, gaivinimas, kraujo perpylimas 
ir pagaliau gilus atodūsis, kai Alžbetos gyvybė neabejotinai buvo 
išgelbėta. 


Trečiasis veiksmas 


Kas ką pasakė 


Kai visi keturi gydytojai iš vidaus ligų skyriaus išėjo į kiemą, 
jie atrodė gerokai išsekę. 

Skyriaus vedėjas tarė: 

— Alžbetukė sugadino mums simpoziumą. 

Daktarė tarė: 

— Nepatenkintos moterys visada pridaro bėdos. 

Havelas tarė: 

— Keista. Turėjo atsukti dujas, kad sužinotume, koks gražus 
jos kūnas. 

Su tais žodžiais Flaišmanas pažvelgė (įdėmiai) į Havelą ir 
tarė: | 

— Nebeturiu noro nei gerti, nei šmaikštauti. Labanaktis. 

Ir pasuko link išėjimo iš ligoninės. 


Flaišmano teorija 


Flaišmanas pasišlykštėjo kolegų kalbomis. Įžvelgė senstančių 
žmonių nejautrumą, jų amžiaus žiaurumą kaip priešišką barje- 
rą jo jaunystei. Todėl džiaugėsi likęs vienas ir tyčia ėjo pės- 
čiom, nes norėjo ligi galo išgyventi ir pajusti savo susijaudini- 
mą: su saldžiu siaubu kartojo sau, kad Alžbeta tiktai per plau- 
kelį buvo nuo mirties ir dėl to buvo kaltas jis. 

Žinoma, jis gerai žinojo, kad savižudybės ne viena priežas- 
tis, o dažniausiai visa krūva, bet antra vertus, niekaip negalė- 
jo paneigti, kad viena (ir tikriausiai lemiamoji) iš priežasčių 
buvo jis pats tiek dėl savo egzistencijos, tiek dėl šiandienio 
elgesio. 

Jausmingai kaltino save. Vadino egoistu, savimyliškai be- 
sigrožinčiu savo meilės pergalėmis. Šaipėsi, kaip leidosi apa- 
kinamas daktarės susidomėjimo juo. Priekaištavo sau pavertęs 
Alžbetą daiktu, indu, į kurį liejo savo įtūžį, kai pavydus sky- 
riaus vedėjas sugadino jam naktinį pasimatymą. Ir kokią jisai 
turėjo teisę taip elgtis su nekaltu žmogumi? 

Vis dėlto jaunasis medicinos studentas nebuvo toks jau pri- 
mityvus: kiekvienoje jo dvasinėje būsenoje glūdėjo teigimo ir 
priekaištavimo dialektika, tad ir dabar vidiniam kaltintojui tuoj 
paprieštaravo vidinis gynėjas: sutinku, kad Alžbetai adresuoti 
sarkazmai buvo visai ne vietoje, bet kažin ar jie būtų turėję 
tokių tragiškų pasekmių, jeigu Alžbeta nebūtų jo įsimylėjusi. 
Ar Flaišmanas atsakingas, kad kažkas jį myli? Ar taip jis auto- 
matiškai tampa atsakingas už tą žmogų? 

Prie šio klausimo apsistojo, ir jis jam pasirodė visos Žmogiš- 
kosios būties paslapties raktu. Net stabtelėjo ir visiškai rimtai 
sau atsakė: ne, jis buvo neteisus, kai šiandien skyriaus vedėjui 
aiškino negalįs atsakyti už tai, ką padaro nesąmoningai. Negi 
jis gali patsai save supaprastinti ligi to, kas sąmoninga ir tiks- 
linga? Juk ir tai, ką padaro nesąmoningai, priklauso jo asmeny- 
bei, ir kas kitas turėtų už tai atsakyti? Taip, jo kaltė, kad Alžbe- 
ta jį mylėjo, kaltas, kad nežinojo šito, kad nekreipė dėmesio, jis 
kaltas. Tik per plaukelį, ir būtų nužudęs žmogų. 

Skyriaus vedėjo teorija 


Tuo metu, kai Flaišmanas suvedinėjo sąskaitas su savo sąžine, 
skyriaus vedėjas, Havelas ir daktarai grįžo į budėjimo kambarį 
ir nebeturėjo jokio noro gerti vyno; visi kiek patylėjo, paskui 
Havelas atsiduso: 

— Ir kas tai Alžbetai šovė į galvą. 

— Tiktai be jautrybių, daktare, — tarė skyriaus vedėjas. — 
Kai kas nors iškrečia tokią kvailystę, laikausi, kad manęs tai 
negraudintų. Beje, jeigu nebūtumėt užsispyręs kaip ožys ir 
atlikęs su ja tai, ko nesivaržote su visomis kitomis, nebūtų taip 
atsitikę. 

— Dėkoju, kad mane pavertėte savižudybės priežastimi, - at- 
sakė Havelas. 

— Pasistenkime būti tikslūs, — paprieštaravo skyriaus vedė- 
jas, - tai buvo ne savižudybė, o savižudybės demonstracija, pa- 
rengta taip, kad neįvyktų katastrofa. Mielas daktare, kai kas 
nori nusižudyti, tai pirmiausia užsirakina duris. Ir dar užkam- 
šioja plyšius, kad kuo vėliau pakviptų dujom. Tiktai Alžbeta 
ieškojo ne mirties, o jūsų. Jau prieš daugybę savaičių džiaugė- 
si, kad šią naktį budės su jumis ir nuo patvakaro pradžios begė- 
diškai į jus nusitaikė. Bet jūs buvote kietaširdis. Ir kuo kietes- 
nis jai buvote, tuo daugiau ji gėrė ir ėmėsi vis įžūlesnių priemo- 
nių: tauškė niekus, šoko, norėjo pademonstruoti striptizą... 

Žinote, vis dėlto tame gal ir yra kažkas graudaus. Nebegalė- 
dama prasiskverbti iki jūsų nei per akis, nei per ausis, ji pasi- 
kliovė jūsų uosle ir paleido dujas. Prieš paleisdama dar ir nusi- 
rengė. Žinojo turinti gražų kūną ir norėjo priversti jus tuo įsiti- 
kinti. Prisiminkite, kaip tarpduryje sakė: „Jeigu jūs žinotumėt. 
Nieko nežinote. Nieko nežinote“. Tai dabar jau žinote. Alžbe- 
tos veidas atstumiantis, tačiau kūnas gražus. Pats tai pripažino- 


MILAN KUNDERA E JUOKINGOS MEILĖS 109 


te. Matote, ji ne taip jau kvailai protavo. Gal dabar pagaliau 
leisitės įkalbamas. 

— Gal, - gūžtelėjo pečiais Havelas. 

— Tikriausiai, — patvirtino skyriaus vedėjas. 


Havelo teorija 


— Jūsų žodžiai, vedėjau, skamba gana įtikimai, bet klystate per- 
vertindamas mano vaidmenį šiame žaidime. Jisai nelietė ma- 
nęs. Be to, nesu vienintelis, nenorėjęs miegoti su Alžbeta. Nie- 
kas nenorėjo su ja miegoti. 

Kai šiandien klausėt manes, kodėl nenoriu imti Alžbetos, 
kalbėjau visokias nesąmones apie savivalės grožį ir norimą 
išsaugoti laisvę. Tačiau tai buvo vien kvaili šmaikštavimai, 
kuriais dangsčiau visiškai priešingą ir ne tokią malonią tiesą: 
Alžbetą atstūmiau, nes apskritai nesugebu būti laisvas. Ne- 
miegoti su Alžbeta tiesiog madinga. Niekas su ja nemiega, o 
jeigu ir permiegotų, niekaip neprisipažintų, nes visi išjuoktų. 
Mada yra šiurkštus prievaizdas ir aš vergiškai jai paklusau. O 
Alžbeta juk subrendusi moteris ir dėl to iš proto kraustėsi. 
Gal labiausiai ją nervino mano atsisakymas, nes apie mane 
kalbama, kad imu visas. Tiktai man mada buvo svarbiau negu 
Alžbetos protas. 

Jūsų tiesa, vedėjau: Žinojo turinti gražų kūną, tad savo padėtį 
laikė nesusipratimu bei neteisybe ir protestavo. Prisiminkite, 
kaip visą vakarą be perstojo rodė savo kūną. Kalbėdama apie 
švedę Vienos striptize, glamonėjo savo krūtis ir sakė, kad jos 
gražesnės už švedės. Prisiminkite tik, kaip jos krūtys ir užpaka- 
lis šį vakarą užpildė šitą kambarį nelyg demonstrantų minia. 
Vedėjau, juk tai išties buvo demonstracija! 

Prisiminkite jos striptizą, tik prisiminkite, kaip ji išgyveno! 
Vedėjau, tai buvo pats skaudžiausias striptizas, kokį teko ma- 

tyti! Aistringai rengėsi taip ir likdama neapkenčiamame sese- 
lės apdaro futliare. Rengėsi ir negalėjo nusirengt. Net žinoda- 
ma nenusivilksianti vis tiek rengėsi, nes norėjo atskleisti mums 
savo skaudų ir neišsipildantį troškimą nusirengti. Vedėjau, ji 
ne rengėsi, o dainavo apie savo nusirengimą, apie negalėjimą 
nusirengti, negalėjimą mylėtis, negalėjimą gyventi! O mes nė 
to nenorėjome išklausyti panarinę galvas ir nepritardami. 

— Romantiškasis mergišiau! Iš tikrųjų tikite, kad ji norėjo 
mirti? — aprėkė Havelą skyriaus vedėjas. 

— Prisiminkite, — tęsė Havelas, — kaip šokdama sakė: „Aš 
gyvenu! Aš vis dar gyvenu!“ Prisimenate? Kai ėmė šokti, Žino- 
jo, ką darys. 

— O kodėl norėjo mirti nuoga, ką? Kaip tai paaiškinsit? 

— Norėjo atsigulti į mirties glėbį, kaip gulama į meilužio glė- 
bį. Todėl nusirengė, susišukavo, pasidažė... 

— Ir todėl neužsirakino durų, ar ne! Tik prašom neįsikalbėti, 
kad iš tikro norėjo mirti! 

— Galbūt ir nežinojo tiksliai, ko nori, pagaliau ar jūs Žinote, 
ko norit? Kas iš mūsų Žino? Ir norėjo, ir nenorėjo. Visiškai nuo- 
širdžiai norėjo mirti ir kartu (taip pat nuoširdžiai) sustabdyti 
pakylėtą į mirtį einančiojo būseną. Nenorėjo, kad matytume ją 
visiškai pajuodusią, dvokiančią, sudarkytą. Norėjo, kad maty- 
tume ją visam grožy, kaip gražus ir neįvertintas kūnas išplaukia 
sanguliauti su mirtimi. Norėjo, kad bent šią esminę akimirką 
pavydėtume mirčiai to kūno ir geistume jo. 


Daktarės teorija 


— Mielieji ponai, — dabar prabilo ligi šiol tylėjusi ir abiejų gy- 
dytojų įdėmiai klausiusi daktarė, — kiek galiu spręsti kaip mo- 
teris, abu kalbėjote logiškai. Jūsų teorijos buvo įtikinamos ir 
stebino tikru gyvenimo pažinimu. Tik viena mažytė paklaida — 

jose nė lašo tiesos. Alžbeta visai neketino žudytis. Nė demonst- 
ruoti savižudybės. — Daktarė pasigardžiavo savo žodžių įspū- 
džiu ir tęsė. - Mielieji ponai, matyti, kaip jus graužia sąžinė. 
Grįždami iš vidaus ligų skyriaus, aplenkėte Alžbetos kamba- 
rį. Nenorėjot jo nė matyti. Bet aš nuodugniai apžiūrėjau jį, 
kai darėt Alžbetai dirbtinį kvėpavimą. Ant viryklės stovėjo 
prikaistuvis. Alžbeta virė kavą ir užmigo. Vanduo užvirė, iš- 
siliejo ir užgesino liepsną. 

Visi gydytojai skubiai nuėjo į Alžbetos kambarėlį, ir tikrai 
ten ant dujinės viryklės stovėjo nedidelis puodas ir jame netgi 
dar buvo likę vandens. 

— Bet sakykit man, kodėl ji buvo nuoga? - stebėjosi skyriaus 
vedėjas. 

— Žiūrėkit, - daktarė parodė į tris kambario kampus: ant grindų 
po langu gulėjo melsva suknelė, aukštai ant baltos vaistinėlės 
kabojo liemenėlė, o priešingame kampe ant žemės voliojosi bal- 
tos kelnaitės. — Alžbeta svaidė rūbus į visas puses, vadinasi, 
norėjo nors pati sau sušokti striptizą, ką jūs, atgrasusis vedėjau, 
draudėte. Kai apsinuogino, tikriausiai pajuto nuovargį. O tai 
buvo negerai, nes vis dar nenorėjo atsisakyti su šia naktim susi- 
jusių vilčių. Žinojo, kad mes visi išeisime, ir Havelas liks vie- 
nas. Dėl to ir paprašė tablečių, kad būtų žvalesnė. Nusprendė 
dar išsivirti kavos ir ant viryklės pastatė prikaistuvį su vande- 
niu. Paskui vėl išvydo savo kūną ir tai ją sujaudino. Mielieji 
ponai, Alžbeta turėjo vieną pranašumą lyginant su jumis. Matė 
savo kūną be galvos. Atrodė sau tobulai graži. Susijaudino ir 
gosliai išsitiesė ant kanapos. Bet miegas, regis, ją užklupo anks- 
čiau nei malonumas. 

— Tikriausiai, — tik dabar prisiminė Havelas, — juk aš daviau 
jai migdomųjų! 

— Panašu į jus, — komentavo daktarė. - Tai kas jums dar 
neaišku? 

— Kai kas, — atsakė Havelas. — Prisiminkite tas jos kalbas: 

„Aš dar nemirštu! Aš gyvenu! Vis dar gyvenu!“ Ir dar paskuti- 
niai žodžiai, ištarė juos taip jausmingai, tarsi atsisveikintų: „Jei- 
gu jūs žinotumėt. Jūs nieko nežinote. Nieko nežinote“. 

— Betgi, Havelai, — tęsė daktarė, — juk puikiai žinote, kad de- 
vyniasdešimt devyni procentai visų šnekų tėra tušti tauškalai. Ar 
jūs pats dažniausiai nekalbate vien tam, kad kalbėtumėt? 

Gydytojai dar kiek pasikalbėjo ir visi trys išėjo laukan prie 
paviljono. Skyriaus vedėjas ir daktarė paspaudė Havelui ranką 
ir iškeliavo. 


Kvapai plaukė nakties oru 


Flaišmanas galiausiai priėjo priemiesčio gatvę, namą, kuriame 
gyveno. Atidarė vartelius, tačiau nenuėjo per namą supantį so- 
dą prie durų, o atsisėdo ant suolelio, virš kurio lingavo jo ma- 

Vasaros nakty sklido gėlių kvapai, žodžiai „kaltas“, ,,eg01Z- 
mas“, „mylimas“, „mirtis“ kilo Flaišmano krūtinėje užpildy- 
dami jį tokia taurinančia palaima, nelyg jam iš nugaros augtų 
sparnai. 

Melancholiškos laimės apimtas, suvokė esąs mylimas kaip 
niekada lig šiol. Žinoma, jau keletas moterų anksčiau rodė sa- 
vo palankumą, bet, tiesą sakant, ar visada tai būdavo meilė? 
Gal kai kada tik iliuzija? Ar neįsikalbėdavo sau nebūtų daly- 
kų? Kad ir Klara, ar čia nėra daugiau išskaičiavimo nei įsimy- 
lėjimo, ar jai labiau nerūpėjo butas, kurio ieškojo, nei jis pats? 
Prieš Alžbetos poelgį visa kita nublanko. 

Oru plaukė vien tiktai prakilnūs žodžiai ir Flaišmanas mąstė, 
kad meilę išmatuoti galima tiktai mirtim. Tikrosios meilės pa- 
baigoje laukia mirtis, ir tiktai toji meilė, kuri baigiasi mirtimi, 
yra meilė. 

Oru plaukė kvapai ir Flaišmanas svarstė: ar kas nors mylės jį 
taip, kaip myli ši negraži moteris. Bet kas yra grožis arba ne- 
gražumas lyginant su meile? Kas yra bjaurumas palyginus su 
jausmu, kurio didybėje atsispindi pats absoliutas? 

(Absoliutas? Taip. Tai buvo neseniai į abejonių kupiną suau- 
gusiųjų pasaulį išsviestas vaikinas. Nors ir kaip lakstytų paskui 
merginas, pirmiausia jis ieškojo paguodos glėbio, begalinio ir 
neaprėpiamo, kuris išpirktų jį iš pragariško ką tik atrasto pa- 
saulio reliatyvumo.) 


Ketvirtasis veiksmas 


Daktarės grįžimas 


Daktaras Havelas jau buvo atsigulęs ir užsiklojęs plona vilnone 
antklode, kai išgirdo beldimą į langą. Mėnulio šviesoje pamatė 
daktarės veidą. Atvėrė langą ir paklausė: 

— Kas atsitiko? 

— Įsileiskit vidun! — tarė daktarė ir pasuko prie įėjimo. 

Havelas užsisagstė marškinių sagas ir atsidusęs išėjo iš kam- 
bario. 

Atidariusi paviljono duris, daktarė be kalbų įėjo vidun 1r tik 
budėjimo kambaryje atsisėdusi į kėdę prieš Havelą ėmė aiškin- 
ti, kad niekaip negalėjus: eiti namo, neva tik tada pajuto, kokia 
susijaudinusi, apskritai negalėtų užmigti ir prašo Havelo dar 
pasikalbėti su ja, kad šiek tiek nurimtų. 

Havelas nepatikėjo nė vienu daktarės žodžiu ir buvo toks ne- 
mandagus (arba neatsargus), jog tai buvo galima išskaityti iš jo 
veido. 

Todėl daktarė tęsė: 

— Žinoma, manim netikite, nes jūs įsitikinęs, kad atėjau čia 
pergulėti su jumis. | 

Havelas mostelėjo prieštaraudamas, tačiau daktarė tęsė: 

— Jūs, pasipūtęs don žuane. Žinoma. Visos moterys, jus išvy- 
dusios, apie nieką kitą nė negalvoja. O jūs, liūdnas ir išvargin- 
tas, atliekate savo nuobodžią paskirtį. 

Havelas vėl mostelėjo prieštaraudamas, tačiau daktarė, užsi- 
degus: cigaretę ir valiūkiškai išpūtusi dūmą, tęsė: 

— Vargšas don žuane, nusiraminkite, neatėjau jūsų varginti. 
Jūs ne kaip mirtis. Tai tik mūsų brangaus skyriaus vedėjo šmaikš- 
tavimai. Neimate visų, nes ne kiekviena leidžiasi paimama. Ga- 
rantuoju, kad, pavyzdžiui, aš turiu nuo jūsų visišką imunitetą. 

— To ir atėjote man pasakyti? 

— Kad ir to. Atėjau paguosti, kad nesate kaip mirtis. Kad aš 
nesiduočiau imama. 


Havelo moralė 


— Jūs labai gera, — tarė Havelas. - Gera, kad nesiduotumėt ima- 
ma ir kad atėjote to man pasakyti. Nes aš iš tikrųjų nesu kaip 
mirtis. Ne tik Alžbetos neimu, bet ir jūsų neimčiau. 

— Štai kaip, — nusistebėjo daktarė. 

— Nenoriu pasakyti, kad nepatinkate man. Greičiau priešingai. 

— Tai todėl, — tarė daktarė. 

— Taip, jūs labai man patinkate. 

— Tad kodėl manęs neimtumėt? Kad aš pati jūsų nesiekiu? 

— Ne, manau, jog tai nesusiję, - atsakė Havelas. 

— Tai kokia priežastis? 

— Jūs vaikštot su skyriaus vedėju. 

— Na ir kas? 

— Vedėjas pavyduliauja jūsų. Jam būtų skaudu. 

— Jums kyla moralinių kliūčių? — nusijuokė daktarė. 

— Žinote, — atsakė Havelas, - gyvenime turėjau daug intrigų 
su moterimis ir tai mane išmokė gerbti vyrų draugystę. Eroti- 
nėmis kvailystėmis nesuterštas ryšys yra vienintelė patikrinta 
vertybė. 

— Skyriaus vedėją laikote savo draugu? 

— Jis daug man padėjo. 

— Man tikrai daugiau, — priminė daktarė. 

— Galbūt, - sutiko Havelas, - bet čia ne dėkingumas. Tiesiog 

myliu jį. Šaunus vyras. Ir prisirišęs prie jūsų. Jeigu kaip nors 
siekčiau jūsų, būčiau niekšas. 


Skyriaus vedėjo apkalbėjimas 


— Nemaniau, - tarė daktarė, - kad išgirsiu tokias karštas jūsų 
odes draugystei. Daktare, jūs įgaunate visiškai naują ir netikėtą 
pavidalą. Ne tik turite visiškai netikėtą sugebėjimą jausti, bet ir 
skiriate jį (0 tai ir jaudina) senam, žilam, nuplikusiam ponui, 
kuris vertas dėmesio nebent dėl savo komiškumo. Pastebėjote 
šiandien? Kaip visąlaik apsimetinėja? Vis stengiasi įrodyti ke- 
letą dalykų, kuriais niekas netiki: 

Pirmiausia nori įrodyti esąs sąmojingas. Pastebėjote? Visą 
laiką plepėjo, linksmino kompaniją, žėrė sąmojus, daktaras Ha- 
velas yra kaip mirtis, paradoksus apie laimingos santuokos ne- 
laimę (tarsi jau penkiasdešimt kartų nebūčiau to girdėjusi!), sten- 
gėsi vedžioti už nosies Flaišmaną (tarsi tam reikėtų ypatingo 
sumanumo!). 

Antra, stengėsi parodyti, koks jis draugiškas. O iš tikrųjų 
nemėgsta nieko, turinčio daugiau plaukų negu jis, tačiau tuo 
daugiau stengiasi. Pataikavo jums, man, buvo tėviškai švel- 
nus Alžbetai ir iš Flaišmano šaipėsi taip atsargiai, kad tik šis 
nesuprastų. 

O trečia ir svarbiausia, stengėsi parodyti, koks jisai briedis. 
Dabartinį savo pavidalą kiek pajėgdamas stengėsi pridengti 
ankstesniuoju, kurio, deja, nebėra ir kurio nė vienas iš mūsų 
neprisimena. Juk tikrai pastebėjote, kaip mikliai sukurpė isto- 
riją apie jį atstūmusią šliundrytę vien tam, kad ta proga galėtų 
susigrąžinti savo žavintį jaunatvišką veidą ir pridengti juo ap- 
gailėtiną plikę. 

Skyriaus vedėjo gynyba 


— Visa, ką jūs sakote, daktare, yra beveik tiesa, - atsakė Have- 
las. — Bet ir teikia naujų priežasčių, dėl kurių myliu vedėją, nes 
visa tai artimiau man, nei jums atrodo. Kodėl turėčiau juoktis 
iš plikės, kurios man neišvengti? Kodėl turėčiau juoktis iš tų 
vedėjo pastangų nebūti tuo, kas yra? 

Senas Žmogus arba susitaiko su tuo, kuo tapo, ta pasigailėti- 
na savęs paties liekana, arba nesusitaiko. Tačiau ką veikti nesu- 
sitaikius? Lieka tik apsimesti tuo, kas esi. Lieka visomis įstan- 
gomis kurti nesamą, kas jau prarasta: išgalvoti, sukurpti ir su- 
vaidinti linksmybę, vitališkumą, draugiškumą. Šauktis iš pra- 
eities jaunatviškąjį pavidalą ir stengtis susilieti su juo, pasikeisti 
vietomis. Šioje skyriaus vedėjo komedijoje atpažįstu save, sa- 
vo paties ateitį. Žinoma, jei man pakaks jėgų pasipriešinti re- 
zignacijai, kuri daug blogiau nei tokia liūdna komedija. 

Galbūt jūs tiksliai apibūdinote skyriaus vedėją. Tačiau dar 
labiau myliu tokį ir niekada negalėčiau jo įskaudinti, taigi nie- 
kada nieko negalėtų būti tarp mūsų. 


Daktarės atsakas 


— Mtelasis daktare, — bylojo daktarė, — tarp mūsų daug mažiau 
prieštaravimų, nei jūs manote. Juk ir aš myliu jį. Juk ir man 
gaila jo kaip jums. O dėkinga jam esu daugiau nei jūs. Be jo 
neturėčiau čia tokios geros vietos. (Tikriausiai Žinote tai, visi 
čia tai seniai žino!) Manote, kad apgaudinėju jį? Kad jam neiš- 
tikima? Kad turiu kitų meilužių? Kaip mielai visi jam šitai pra- 
neštų! Nenoriu pakenkti nei jam, nei sau, tad aš daug santūres- 
nė, nei galite įsivaizduoti. Aš visiškai supančiota. Tačiau labai 

džiaugiuosi, kad mes dabar išsiaiškinome. Jūs — vienintelis 
žmogus, su kuriuo galiu būti neištikima skyriaus vedėjui. Mat 
jūs tikrai mylit jį ir niekada jo neįskaudintumėt. Jūs būsite 
labai diskretiškas. Jumis galiu pasikliauti. Su jumis galiu pa- 
simylėti... 

Ji atsisėdo Havelui ant kelių ir ėmė jį atseginėti. 

Ką darė daktaras Havelas? 


Ak, kas žino... 


Penktasis veiksmas 


Taurumo sūkuryje 


Po nakties nušvito rytas, ir Flaišmanas, nuėjęs į sodą, priskynė 
puokštę rožių. Paskui tramvajumi nuvažiavo į ligoninę. 

Alžbeta gulėjo atskiroje vidaus ligų skyriaus palatoje. Flaiš- 
manas prisėdo prie jos lovos, padėjo puokštę ant spintelės 1r, 
paėmęs už rankos, suskaičiavo pulsą. 

— Jums jau geriau? — paklausė. 

— Taip, - atsakė Alžbeta. 

Ir Flaišmanas jausmingai ištarė: 

— Nereikėjo, mergyte, taip kvailioti. 

— Taigi, - tarė Alžbeta, — kad aš užmigau. Pastačiau vandens 
kavai ir užmigau kaip kvaiša. 

Flaišmanas įsispoksojo į Alžbetą, mat nesitikėjo tokio tauru- 
mo: Alžbeta nenorėjo, kad jį graužtų sąžinė, nenorėjo apsun- 
kinti jo savo meile ir atsisakė jos! 

Paglostė jai skruostą ir jausmingai ėmė tujinti: 

— Viską žinau. Tau nereikia meluoti. Bet dėkui tau ir už tą 
melą. 

Suprato, kad jokia kita moteris nebus tokia kilni, pasiauko- 
janti ir jautri, ir jam staiga kilo noras beatodairiškai prašyti jos 
tapti žmona. Vis dėlto paskutinę akimirką susitvardė (pasipiršti 
niekada nevėlu) ir tarė tik: 

— Alžbeta Alžbeta, mergyt, tas rožes atnešiau tau. 

Alžbeta išsprogdino akis į Flaišmaną ir perklausė: 

— Man? 

— Taip, tau. Nes aš laimingas, kad esu čia su tavim. Aš lai- 
mingas, kad tu esi, Alžbetuk. Galbūt kad myliu tave. Galbūt 
kad labai myliu tave. Bet gal bus geriau, jeigu viskas liks, kaip 
buvo. Galbūt vyras ir moteris artimesni, kai negyvena kartu ir 
tiktai Žino, kad kitas yra ir kai būna dėkingi kits kitam, jog yra 
ir žino vienas apie kitą. Ir jiems to pakanka laimei. Dėkoju tau, 
Alžbetuk, dėkoju, kad esi. 

Alžbeta nieko nesuprato, tačiau jos veide plito palaiminga kvai- 
la šypsena, kupina nekonkrečios laimės ir neaiškios vilties. 

Flaišmanas pakilo, paspaudė Alžbetos petį (delikačios san- 
tūrios meilės ženklan), apsigręžė ir išėjo. 


Visų daiktų netikrumas 


— Mūsų gražioji ponia kolegė, šiandien tiesiog tviskanti jaunys- 
te, galbūt teisingiausiai paaiškino įvykius, - daktarei ir Havelui 
teigė skyriaus vedėjas, kai visi trys susitiko skyriuje. - Alžbeta 
virėsi kavą ir užmigo. 

— Na matot, - tarė daktarė. 

— Nieko nematau, - paprieštaravo skyriaus vedėjas. - Paga- 
liau niekas nežino, kaip iš tikrųjų buvo. Prikaistuvis galėjo būti 
pastatytas ant viryklės ir anksčiau. Kai Alžbeta ketino įsijungti 
dujas, jai nebuvo jokio reikalo jo nukelti. 

— Bet juk pati taip sako! — argumentavo daktarė. 

— Kai pakankamai prieš mus pasirodė ir pakankamai mus 
prigąsdino, kodėl pabaigoje nesuversti visos kaltės prikaistu- 
viui? Neužmirškite, kad pas mus savižudžiai siunčiami gydyti į 
beprotnamius. O ten pakliūti niekas nenori. 

— Įsikibote jūs savižudybės, vedėjau, - tarė daktarė. 

Skyriaus vedėjas nusijuokė: 

— Norėčiau bent kartą kaip reikiant apsunkinti Havelo sąžinę! 

Havelo atgaila 


Havelą graužianti sąžinė skyriaus vedėjo žodžiuose išgirdo pa- 
slėptą priekaištą, kuriuo slapta įspėjo dangus. Jis tarė: 

— Vedėjo tiesa. Tai neprivalėjo būti bandymas nusižudyti, ta- 
čiau galėjo. Nuoširdžiai sakau, nepykčiau už tai ant Alžbetos. 
Sakykite man, ar iš viso yra tokia vertybė, dėl kurios galėtume 
laikyti savižudybę visiškai netinkama? Meilė? O gal draugys- 
tė? Prisiekiu, jog draugystė yra ne mažiau nepastovi kaip meilė 
ir ja negalima visiškai pasikliauti. Tai gal savimeilė? Kad bent 
savimeilė. Vedėjau, — dabar beveik karštai ištarė Havelas ir tai 
nuskambėjo kaip atgaila, — vedėjau, prisiekiu tau, kad visai ne- 
myliu savęs. 

— Mielieji ponai, — šypsodamasi įsiterpė daktarė, - jeigu tai 
jums pagražins pasaulį ir išgelbės jūsų sielas, susitarkime, kad 
Alžbeta iš tikrųjų norėjo nusižudyti. Sutinkate? 


Happy end 


— Nesąmonė, — numojo ranka skyriaus vedėjas, -— liaukitės. 
Havelai, tokiomis kalbomis jūs teršiate gražaus ryto orą! Aš 
penkiolika metų vyresnis už jus. Mane persekioja nesėkmė, 
nes gyvenu laimingai susituokęs ir niekada negalėsiu išsiskir- 
ti. Ir esu nelaimingas įsimylėjėlis, nes moteris, kurią myliu, 
nelaimė, yra šioji daktarė. Vis dėlto, gudročiau, man patinka 
gyventi! 

— Teisingai, teisingai, — patvirtino daktarė ir su ligi šiol nebū- 
tu švelnumu paėmė skyriaus vedėjo ranką. — Ir man patinka! 

Tą akimirką prie gydytojų trijulės priėjo Flaišmanas ir tarė: 

— Buvau pas Alžbetą. Nepaprastai garbinga moteris. Viską 
paneigė. Viską prisiėmė sau. 

— Na matot, — nusijuokė skyriaus vedėjas, — o čia Havelas 
mus dar vilios žudytis! 

— Taigi, - tarė daktarė ir žengė prie lango. — Vėl bus graži 
diena. Tokia žydrynė. Ką manote apie tai, Flaišmanuk? 

Dar tik prieš mirksnį Flaišmanas kone priekaištavo sau, kad 
elgėsi nenuoširdžiai atsipirkdamas puokšte rožių ir keletu gra- 
žių žodžių, tačiau dabar apsidžiaugė, kad nepasiskubino. Išgir- 
do daktarės signalą ir puikiai jį suprato. Nuotykio gija užmez- 
gama ten, kur buvo nutraukta vakar, kai susitikti su daktare su- 
kliudė dujos. Nesusilaikė nenusišypsojęs daktarei ir pavydaus 
skyriaus vedėjo akivaizdoje. 

Tad istorija tęsiasi ten, kur baigėsi vakar, ir vis dėlto Flaiš- 
manui dingojasi, kad į ją grįžta daug vyresnis ir tvirtesnis. Už 
jo pečių - didelė kaip mirtis meilė. Krūtinė jam pūtėsi, ir tai 
buvo pats gražiausias ir pats didžiausias pūtimas, kokį ligi šiol 
teko patirti. Nes tai, kas taip saldžiai pūtė ją, buvo mirtis. Jam 
dovanota nuostabi jėgų teikianti mirtis. 


LAI SENI NUMIRĖLIAI 
UŽLEIDŽIA VIETĄ JAUNIEMS 
NUMIRĖLIAMS 


Grįžo namo mažo čekų miesto gatve, kur gyveno jau keletą 
metų ne per daug judriai, apsuptas liežuvaujančių kaimynų, mo- 
notoniško storžieviškumo tarnyboje. Ėjo toks išsiblaškęs (kaip 
vaikštoma šimtus kartų mintais keliais), kad beveik prasilenkė 
su ja. O ji atpažino jį iš tolo ir artėdama žvelgė vos šypsodama- 
si. Tik paskutinę akimirką, kai jie jau kone tolo vienas nuo kito, 
jo atminties signalinė įranga jį pažadino. 

— Negalėjau atpažinti jūsų! — kvailai atsiprašinėjo, nes tai 
bemat stumtelėjo juos prie skaudžios temos, kurią geriau buvo 
nutylėti: nesimatė penkiolika metų, ir per tą laiką abu paseno. 

— Ar aš taip pasikeičiau? — paklausė ji, o jis atsakė, kad ne. 
Nors tai buvo melas, tačiau ir nevisiškai melas, nes toji švelni 
šypsena (skaisčiai ir saikingai išreiškianti amžinos aistros ga- 
l1ą) atklydo čia per daugybę metų ir glumino: taip aiškiai piešė 
ankstesnį šios moters pavidalą, kad reikėjo pasistengti norint 
išvysti ją tokią, kokia buvo šiuo metu: jau kone sena moteris. 

Paklausė, kur eina ir ką ketina veikti, ir ji atsakė, jog turėjo 
čia reikalų, o dabar lieka laukti traukinio, vakare parvešiančio 
ją į Prahą. Apsidžiaugė dėl atsitiktinio susitikimo ir kadangi 
(visiškai pagrįstai) sutarė, kad abi čionykštės kavinės perpildy- 
tos ir nešvarios, pakvietė ją į savo vieno kambario butą netolie- 
se, kur turi kavos, arbatos, o svarbiausia, ten ramu ir švaru. 

Nuo pat pradžios ši diena jai buvo prasta. Jos vyras (prieš tris- 
dešimt metų ji kaip jaunamartė trumpai gyveno su juo čia, O 
paskui persikėlė į Prahą, kur jau dešimt metų kai jis mirė) pa- 
gal keistą pageidavimą testamente buvo palaidotas čionykštėse 
kapinėse. Tada apmokėjo už kapą dešimčiai metų 1r prieš kele- 
tą dienų susizgribo, jog terminas jau baigėsi, 0 ji užmiršo pra- 
tęsti nuomą. Pirmiausia norėjo parašyti kapinių valdybai, bet 
paskui susivokė, koks begalinis ir bergždžias būna susirašinėji- 
mas su įstaigomis, ir atvažiavo čia. 

Kelią prie vyro kapo žinojo atmintinai, ir vis dėlto šiandien 
Jai staiga pasirodė, kad šiose kapinėse pirmą kartą. Negalėjo 
rasti kapo ir manė pasiklydusi. Tik po kiek laiko susigaudė, 
kad ten, kur stūksojo pilkas smiltainio paminklas su auksiniu 
jos vyro vardu, tiksliai toje pačioje vietoje (lengvai atpažino 
abu kaimyninius kapus) dabar stovėjo juodo marmuro pamin- 
klas su visai kitu paauksuotu vardu. 

Susierzinusi pasuko į kapinių administraciją. Ten jai pasakė, 
kad nuomos laikui pasibaigus, kapai automatiškai likviduoja- 
mi. Priekaištavo jiems, kodėl neperspėję jos, o jie atsakė, kad 
kapinėse ankšta ir seni numirėliai turėtų užleisti vietą jauniems 
numirėliams. Ji pasipiktino ir, ttamdydama ašaras, išrėžė jiems, 
kad nieko nenutuokia apie žmoniškumą ir pagarbą žmogui, bet 
greit susizgribo, jog tuščiai aušina burną. Lygiai kaip negalėjo 
pasipriešinti savo vyro mirčiai, taip ir dabar buvo beginklė prieš 
Jo antrąją mirtį, tą „seno numirėlio“, dabar negalinčio egzistuot 
nė kape, mirtį. 

Pasuko į miestą ir į gailestį greit įmišo baugus susirūpini- 
mas, kaip teks paaiškinti sūnui tėvo kapo išnykimą, kaip patei- 

sinti savo aplaidumą. Galop ją apėmė nuovargis: nežinojo, kuo 
užsiimti iki traukinio išvykimo, nes nieko čia nepažinojo, sen- 
timentaliai vaikščioti taip pat netraukė, nes per tuos metus mies- 
tas labai pasikeitė ir anksčiau pažinotos vietos dabar buvo visai 
svetimos. Todėl dėkingai priėmė seno (ir pusiau užmiršto) pa- 
žįstamojo, su kuriuo netyčia susitiko, kvietimą: galėjo nusiplauti 
vonioj rankas ir atsisėsti į minkštą krėslą (jai skaudėjo kojos), 
žvalgytis po kambarį ir klausytis, kaip už širmos, atskiriančios 
virtuvės kampą, burbuliuoja vanduo kavai. 

Visai neseniai jam sukako trisdešimt penkeri, 1r kaip tik tuo 
metu jis staiga aptiko, kad ant pakaušio labai praretėjo plau- 
kų. Tai dar nebuvo tikra plikė, bet ją jau buvo galima įsivaiz- 
duoti (pro plaukus švietė oda), ji buvo garantuota ir nelabai 
tolima. Tikriausiai juokinga sielvartauti dėl retėjančių plau- 
kų, tačiau jis įsitikino, kad su plike keičiasi ir jo veidas, kad 
artėja prie pabaigos vieno iš jo pavidalų (ir tikriausiai geriau- 
s10j0) gyvenimas. 

Ir čia jam kilo minčių, koksai apskritai tolstančio (plaukuo- 
tojo) pavidalo balansas, ką jis išgyveno ir kuo džiaugėsi. Jį ap- 
stulbino išvada, kad pasidžiaugta mažai. Paraudo nuo tokios 
minties, taip, jam buvo gėda: gėdinga taip ilgai gyventi žemėje 
ir tiek mažai patirti. 

Ką turėjo omenyje sakydamas mažai patyręs? Keliones, dar- 
bą, viešąją veiklą, sportą, moteris? Žinoma, visa, bet vis dėlto 
pirmiausia moteris, nes kitų sričių skurdumas jį kankino, bet 
negalėjo dėl to kaltint savęs: kuo jis dėtas, jeigu profesija ne- 
įdomi ir be perspektyvų, kad kelionėms neturi nei pinigų, nei 
geros charakteristikos, kuo dėtas, kad dvidešimties metų susi- 

žeidė kelio girnelę ir turėjo mesti mėgstamą sportą. Užtai mo- 
terų karalystė jam buvo reliatyvios laisvės karalystė ir čia netu- 
rėjo kaip pasiteisinti: čia galėjo atsiskleisti, moterys jam tapo 
vieninteliu teisėtu gyvenimo tirštumo matu. 

Bėda, kad būtent su moterimis nekaip sekėsi: ligi dvidešimt pen- 
kerių (nors buvo išvaizdus) jį kaustė drovumas. Paskui įsimylėjo, 
vedė ir septynetą metų įtikinėjo save, kad vienoje motery galima 
rasti erotinę begalybę. Paskui išsiskyrė, vienpatystės garbinimas 
(ir begalybės iliuzija) išsisklaidė, jo vietoj atsirado drąsa ir apetitas 
moterims (margai jų gausybei), deja, smarkiai pristabdomas finan- 
sinės būklės (privalėjo mokėti buvusiai žmonai alimentus už vaiką, 
kurį galėdavo pamatyti kartą ar dukart per metus) ir mažo mieste- 
lio, kuriame beribis kaimynų smalsumas atvirkščiai proporcingas 
moterų skaičiui, sąlygų. 

O laikas bėgo labai greitai, kartą stojo vonioje prieš ovalų veid- 
rodį viršum praustuvo, dešinėje laikydamas virš galvos apskritą 
veidrodėlį, ir apstulbęs spoksojo į ryškėjančią plikę. Šis reginys 
staiga (be jokio paruošimo) atskleidė jam paprastą tiesą, kad ne- 
bepavysi to, kas praleista. Jį apniko nuolatinė bloga nuotaika ir 
net mintys apie savižudybę. Savaime suprantama (tai reikia pa- 
brėžti, kad nelaikytume jo isteriku arba kvailiu), jisai suvokė tokių 
minčių komiškumą ir žinojo niekada taip nepasielgsiąs (pasišaipy- 
davo mintyse 1š priešmirtinio laiškelio: Negalėjau susitaikyti su 
plike. Sudie!), tačiau pakanka, kad tokios mintys, nors ir labai 
dar platoniškos, apskritai jį apnikdavo. Pasistenkime jį suprasti: 
tos mintys nuskambėdavo taip, kaip maratono bėgiką apima ne- 
įveikiamas noras pasitraukt iš distancijos, vidury trasos paaiškė- 
Jus, kad gėdingai (ir dar dėl savo paties kaltės, dėl savo išdaigų) 
pralaimės. Jisai manė, kad jau pralaimėjo distanciją, ir nebenorėjo 
bėgti toliau. 

O dabar jisai lenkės prie mažo stalelio ir statė vieną kavos puo- 
delį prieš kanapą (kur paskui pats atsisėdo), antrąjį prieš pato- 
gų krėslą, kuriame sėdėjo viešnia, ir mąstė, kad, matyt, skau- 


MILAN KUNDERA E JUOKINGOS MEILĖS 129 


di ironija, jog šią moterį, kurią kažkada buvo ligi ausų įsimylė- 
jęs ir kuriai anuomet (dėl savo kaltės, savo išdaigų) leido pasi- 
traukti, sutinka toksai sutrikęs ir tada, kai nieko nebegalima 
pakeisti. 

Tikriausiai būtų neįspėjusi, kad atrodo jam ta, kuri jam iš- 
sprūdo; vis dar prisiminė jųdviejų kartu praleistą naktį, prisi- 
minė anuometę jo išvaizdą (dvidešimtmetis, nemokėjo rengtis, 
raudonuodavo ir juokindavo ją kaip berniukas), prisiminė ir 
anuometę save (beveik keturiasdešimtmetę, kurią kažkokia gro- 
žio trauka blokšdavo į svetimų vyrų glėbius, bet ir ištraukdavo, 
nes visada vaizdavosi, kad jos gyvenimas turėtų būti panašus į 
gražų šokį, ir ji bijojo, jog santuokinė neištikimybė gali virsti 
bjauriu įpročiu). 

Taip, ji prisiėmė grožį, kaip pisiimami dorovės priesakai, išvydu- 
si bjaurastį, tikriausiai būtų apimta nevilties. Kadangi dabar suvokė, 
J0g po penkiolikos metų buto šeimininkui gali pasirodyti sena (su 
visomis iš to kylančiomis bjaurastimis), troško kuo greičiau i1š- 
skleisti tariamą vėduoklę ir apipylė jį skubiais klausimais: kaip jis 
atsidūrė šiame mieste, kur dirba, gyrė jo butuko privalumus, pro 
langą matomą miesto stogų panoramą (tarė, kad vaizdas ne koks 
ypatingas, bet jis laisvas ir paprastas); įvardijo keletą įrėmintų 
impresionistų reprodukcijų autorių (tai buvo nesunku, visų skur- 
džių čekų intelektualų butuose aptiksite tas pačias pigias repro- 
dukcijas), galiausiai pakilo nuo staliuko su nebaigta gerti kava ir 
palinko prie mažo rašomojo stalo, virš kurio ant stovo buvo kele- 
tas fotografijų (neliko nepastebėta, jog tarp jų nėra jokios jaunos 
moters nuotraukos), ir paklausė, ar ta sena moteris vienoje iš jų 
yra jo motina (jis patvirtino). 

Paskui ir jisai paklausė, ką turėjo omenyje, kai susitikus pa- 
sakė atvykusi tvarkyti „kai kurių reikalų“. Jai labai nesinorėjo 
kalbėti apie kapines (čia, šeštame aukšte, jautėsi ne tik aukštai 
virš stogų, bet ir maloniai toli nuo savo gyvenimo); spaudžia- 
ma vis dėlto prisipažino (probėgšmais, nes staigus begėdiškas 
atvirumas visada jai buvo svetimas), kad prieš daug metų gyve- 
nusi čia ir čia palaidotas jos vyras (nutylėjo apie kapo sunaiki- 
nimą) ir kad jau dešimt metų visada atvažiuoja čia su sūnum 
per Vėlines. 


— Kasmet? 

Atsakymas nuliūdino jį, vėl pagalvojo, kad tai skaudus pokš- 
tas, jei būtų sutikęs ją prieš šešetą metų, kai persikėlė čia, viską 
dar gal būtų buvę galima išsaugoti: jos dar nebūtų pažymėjusi 
senatvė ir ji taip nesiskirtų nuo prieš penkiolika metų mylėtos 
moters paveikslo, jam dar būtų pakakę jėgų įveikti skirtumą ir 
abu paveikslus (buvusį ir dabartinį) suvokti kaip vieną. O da- 
bar jie beviltiškai atsiskyrė. 

Ji baigė kavą ir kalbėjo toliau, 0 jisai stengėsi tiksliau nusta- 
tyti jos pasikeitimo laipsnį, kurio dėka ji antrąkart jam išsprūs- 
ta: veidas raukšlėtas (veltui mėgino nuslėpti po pudros sluoks- 
niu); kaklas suvyto (veltui stengėsi paslėpti aukšta apykakle), 
skruostai suglebo; plaukuose švietė žiluma (tai buvo beveik gra- 
žu!); tačiau labiausiai jį traukė rankos (jų nebuvo galima pa- 
dailinti pudra nei dažais): ant jų išryškėjo mėlynas gyslų rezgi- 
nys, ir dabar jos atrodė kaip vyro rankos. 

Jo gailestis pynėsi su pykčiu ir norėjosi alkoholiu užpilti šio 
susitikimo vėlavimą; paklausė, ar nenorėtų konjako (spintelėje 
už pertvaros turėjo pradėtą butelį); ji atsisakė ir jis prisiminė, 

kad nė anuomet beveik negėrė, gal dėl to, kad alkoholis neiš- 
kreiptų jos subtilaus saiko. Kai pamatė grakštų rankos gestą, 
atsisakantį konjako, suvokė, jog jos skonio žavesys, burtai, ka- 
daise kerėjęs meilumas vis dar yra, nors ir paslėpti po senatvės 
dangalu, vis dar patrauklūs, nors ir atsidūrę už grotų. 

Kai šmėkštelėjo mintis, kad ji atsidūrė už senatvės grotų, pa- 
juto jai beribį gailestį, ir tas gailestis priartino ją (kadais tokią 
kerinčią moterį, šalia kurios prarasdavo žadą), jis panoro pasi- 
kalbėti su ja kaip su drauge, ilgai, grimstant į padūmavusią me- 
lancholišką rezignaciją. Ir iš tikrųjų išsikalbėjo (netgi ilgai) ir 
galiausiai priėjo prie pastaruoju metu jį kankinančių pesimisti- 
nių minčių. Nutylėjo, suprantama, apie prasidedantį plikimą 
(kaip ir ji, beje, nutylėjo sunaikintą kapą); tačiau plikės reginys 
nuteikė jį tariamoms filosofinėms sentencijoms, kad laikas bė- 
ga greičiau nei Žmogus spėji gyventi, kad gyvenimas yra siau- 
bas, nes viskas pažymėta neišvengiamu nykimu, ir panašiai, 
tikėdamasis viešnios pritarimo, bet jo nesulaukė. 

— Nemėgstu tokių kalbų — kone griežtai tarė ji. — Tai labai 
paviršutiniška. 

Ji nemėgo kalbų apie senatvę ir mirtį, nes jos lietė jai nepriim- 
tiną fizinį bjaurumą. Kelis kartus beveik susijaudinusi pakarto- 
jo šeimininkui, kad jo požiūris paviršutinis: juk Žmogus dau- 
giau nei kūnas, kuris vysta, daug svarbesni Žmogaus darbai. 
Tai, ką jis palieka. Tokios nuomonės laikėsi ne nuo šiandien, 
pirmą kartą ja pasirėmė, kai prieš trisdešimt metų įsimylėjo 
savo būsimą vyrą, devyniolika metų vyresnį už ją; niekada ne- 
siliovė nuoširdžiai jo gerbusi (nepaisant visų savo neištikimy- 
bių, apie kurias jis, beje, arba nežinojo, arba nenorėjo nieko 

žinoti) ir stengėsi įtikinti save, kad vyro intelektas ir reikšmin- 
gumas visiškai atsvers jo metų krūvį. 

— Kokie čia darbai, sakykit! Ir ką mes čia paliksim? - karčiai 
juokaudamas protestavo buto šeimininkas. 

Ji nenorėjo šauktis mirusio vyro, nors ir tvirtai tikėjo jo nu- 
veiktų darbų išlikimu; tepasakė, jog kiekvienas žmogus nudir- 
ba kokius nors darbus, kad ir labai kuklius, tai ir yra jo vertė. 
Paskui įsikalbėjo apie save ir darbą politinio švietimo namuose 
Prahos priemiestyje, kur organizuojanti paskaitas ir poezijos 
vakarus, pasakojo (perdėtai, kaip jam rodės, įsijautusi) apie „tuos 
dėkingus veidus“ salėje ir tuoj pat perėjo prie to, kad nuostabu 
turėti sūnų ir matyti, kaip jos pačios bruožai (sūnus panašus į 
ją) virsta vyro veidu; kaip nuostabu atiduot jam viską, ką moti- 
na gali duoti sūnui, o paskui tyliai pranykti už jo gyvenimo. 

Neatsitiktinai prabilo apie sūnų, nes sūnus šiandien visą lai- 
ką sklandė jos mintyse priekaištingai primindamas nesėkmę ka- 
pinėse. Keista, niekada nepaklusdavo jokio vyro valiai, tačiau 
dabar sūnus perėmė vadeles į savo rankas jai nė nepajutus. Ir 
įvykis kapinėse šiandien ją taip suerzino pirmiausia dėl to, kad 
pasijuto nusikaltusi jam ir bijojo priekaištų. Žinoma, jau seniai 
užmiršta gerbti tėvo atminimo (juk tai jis per kiekvienas Vėli- 
nes reikalaudavo neužmiršti aplankyti kapinių!), tai ne tiek dėl 
meilės mirusiam tėvui, kiek labiau dėl noro terorizuoti motiną, 
laikyti ją našlės ribose, nes būtent taip ir buvo. Nors jis niekada 
to neišsakė, 0 jinai stengėsi (nesėkmingai) nežinoti: jam buvo 
šlykšti mintis, kad motina dar galėtų gyventi lytinį gyvenimą, jį 
pykino viskas, kas joje liko (nors tik kaip galimybė ar pnelaida) 
seksualaus, o kadangi seksualumo vaizdiniai susiję su jaunystės 
vaizdiniais, jį pykino viskas, kas joje ligi šiol jauna. Pats buvo 
Jau nebe vaikas ir motinos jaunatviškumas (siejamas su motinos 
globos agresyvumu) nemaloniai trukdė jam artėti prie jau prade- 
dančios jį dominti merginų jaunystės. Jis norėjo, kad motina bū- 

tų sena, tiktai tokios meilę galėjo suprasti, tiktai tokią ją mylėjo. 
O ji, nors tarpais 1r suvokdama, kad šitaip stumiama į kapą, ga- 
liausiai pasidavė, kapituliavo jo spaudžiama ir dar idealizavo sa- 
vo kapituliaciją įtikinėdama save, kad jos gyvenimo grožis slypi 
būtent tokiame tyliame dingime už kito gyvenimo. Dabar šios 
idealizacijos vardu (be jos raukšlės veide būtų dar labiau deginu- 
sios) netikėtai įnirtingai ginčijosi su šeimininku. 

Tačiau šeimininkas staiga palinko prie jos per staliuką, pa- 
glostė ranką ir tarė: 

— Atsiprašau už tokias kalbas. Juk žinote, kad visada buvau 
kvailys. 

Ginčas jo nesuerzino, anaiptol, viešnia taip tarsi iš naujo pa- 
tvirtino savo tapatybę; 1š protestų prieš pesimistines kalbas (negi 
tai nebuvo protestas prieš bjaurumą ir neskoningumą?) atpaži- 
no ją tokią, kokią anksčiau pažinojo, ir taip jo mintis vis labiau 
užpildė senasis jos pavidalas 1r abiejų istorija. Dabar jis tetroš- 
ko, kad niekas nedrumstų pokalbiui palankios padūmavusios 
atmosferos (todėl ir paglostė jos ranką, pavadino save kvailiu) 
ir kad galėtų papasakoti jai apie tai, kas šią akimirką jam atro- 
do svarbiausia: jų bendrą istoriją, mat buvo įsitikinęs išgyve- 
nęs su ja kažką labai ypatinga, apie ką ji nė nenutuokė ir ką jis 
pats sunkiai įvardys. 

Jau neprisimena, kaip susipažinęs su ja, tikriausiai kartą ji 
pakliuvo į jo studijų draugų kompaniją, tačiau labai gerai prisi- 
mena nuošalią Prahos kavinukę, kur pirmą kartą susitiko vieni, 
sėdėjo priešais ją suspaustas pliušinių sienelių, tylus, kartu ir 
apsvaigęs nuo subtilių palankumo ženklų. Paskui stengėsi įs1- 
vaizduoti (nors ir nesitikėjo, kad tie vaizdai virs tikrove), kaip 

bučiuotųsi, nurengtų ją, mylėtųsi, bet jam nelabai sekėsi. Taip, 
kad ir kaip keista, tūkstantį kartų stengėsi įsivaizduoti ją meilės 
akto įkarštyje, tačiau veltui: jos veidas visada ramiai švelniai 
šypsojosi ir jis niekaip negalėjo (net atkakliai vaizduodamasis) 
iškreipti jo jausmingos meilės grimasa. Ji visiškai nepakluso jo 
vaizduotei. 

Tokia situacija jau niekada nepasikartojo jo gyvenime: akis 
į akį susidūrė su neįsivaizduojamu. Akivaizdžiai išgyveno tą 
trumputį periodą (rojaus periodą), kai vaizduotė dar nėra pa- 
kankamai prisodrinta patirties, nepasidavusi kasdienybei, ma- 
žai Žino ir mažai moka, tad ir egzistuoja, kas ligi šiol neįsivaiz- 
duojama; 0 jeigu neįsivaizduojamą paversi tikrove (be įsivaiZ- 
duojamo tarpininkavimo, be vaizdinių tiltelio), tai apstulbins 
žmogų, apsvaigins. Toks kvaitulys jį iš tikro apėmė, kai dar po 
kelių susitikimų, per kuriuos jis niekam nepasiryžo, ji smulkiai 
ir iškalbingai smalsiai ėmė klausinėti apie jo kambarį studentų 
bendrabutyje, taip kone kurstydama ją ten pakviesti. 

Bendrabučio kambarys, kuriame gyveno su kolega, už taurelę 
romo pažadėjusiu grįžti tik po pusiaunakčio, mažai priminė da- 
bartinį jo butą: dvi geležinės lovos, dvi kėdės, spinta, viena į akis 
spiginanti elektros lemputė be gaubtelio, baisi netvarka. Apsi- 
tvarkė, ir septintą valandą (vienas iš jos aristokratiškų bruožų — 
niekada nevėluoja) ji pasibeldė į duris. Buvo rugsėjis, ir dar tik 
pamažu temo. Jie susėdo ant geležinės lovelės krašto ir ėmė bu- 
čiuotis. Vis labiau temo, bet jis nenorėjo Žiebti šviesos, kad ne- 
būtų matomas ir tikėdamasis, jog tamsa padės įveikti sutikimą, 
kai teks nusirengti. (Šiaip taip sugebėdavo atsagstyti moterų pa- 
laidinukes, bet pats prieš jas nusirengdavo paskubom ir gėdyda- 
masis). Tačiau šį kartą ilgai nesiryžo atsegt jai pirmos sagos (jam 
atrodė, kad pradėti nurengti reikia kažkokiu gražiu ir elegantišku 
gestu, kurį moka tik patyrę vyrai, ir bijojo išsiduoti esąs nepaty- 
ręs), tad pagaliau pati pakilo ir šypsodamasi paklausė: 

— Ar nereikėtų nusimest šitų šarvų?.. 

Ėmė rengtis; buvo jau tamsu ir jis matė tik judantį šešėlį. Jis 
greitai nusirengė ir šiokį tokį pasitikėjimą savimi atgavo tada, 
kai pradėjo mylėtis (jos kantrybės dėka). Žvelgė jai į veidą, 
tačiau tamsoje visiškai nematė išraiškos, neįžiūrėjo nė bruožų. 
Apgailestavo, kad taip tamsu, bet atrodė neįmanoma dabar pa- 
kilti nuo jos, nueit ligi durų ir įjungti elektrą. Bergždžiai sten- 
gėsi ką nors įžiūrėti, neatpažino jos ir jam atrodė, kad mylisi su 
kažkokia kita netikra arba net kažkokia nekonkrečia ir neindi- 
vidualia būtybe. 

Paskui ji atsisėdo ant jo (ir tada matė tiktai stūksantį šešėlį) 
ir, sūpuodama į šonus, kažką kalbėjo prislopintu balsu, šnabž- 
desiu, lyg pati sau, lyg jam. Jis negalėjo skirti žodžių ir paklau- 
sė, ką sakanti. Ji šnabždėjo kažką toliau ir net kai jis vėl ją 
prisiglaudė, nesuprato jos žodžių. 

Ji klausėsi pasakojimo ir ją vis labiau traukė pamirštos smul- 
kmenos. Kad ir tai, jog anuomet vilkėdavo melsvą kostiumėlį 
iš plonos vasarinės medžiagos, su kuriuo atrodydavo angeliš- 
kai nepaliečiama (taip, prisiminė tą kostiumėlį), kad nešiodavo 
įsmeigusi į plaukus dideles kaulines šukas, kurios suteikdavo 
jai kažko tauriai senamadiško, kad kavinėje visada užsisakyda- 
vo arbatos su romu (vienintelė jos alkoholinė yda), ir visa tai 
maloniai tolino nuo kapinių, nuo sunaikinto kapo, nuspaustų 
kojų, politinio švietimo namų ir priekaištingų sūnaus akių. Tai- 
gi, dingtelėjo jai, nors aš šiandien ir tokia, dalis mano jaunystės 
tebegyvena šiame vyrišky, gyvenau ne veltui. Ir tuoj susizgri- 
bo, jog tai naujas jos ankstesnio teiginio patvirtinimas: žmogus 
vertingas tiek, kiek jis viršija pats save, vertingas tuo, kuo tam- 
pa už savęs, kituose ir kitiems. 

Klausėsi ir nesipriešino, kai jis kartais glostydavo jos ranką, 
tie glostymai susiliejo su švelnia pokalbio nuotaika, jie buvo vi- 
siškai neapibrėžti (kam jie buvo skirti? Apie kurią kalbama ar su 
kuria kalbama?), be to, glostytojas jai patiko. Ji net pamanė, kad 
patinka jai labiau nei anas jaunikaitis prieš penkiolika metų, ku- 
rio vaikiškumas, kiek prisimena, buvo gana varginantis. 

Kai priėjo ligi to, kaip viršum jo kilo jos siūbuojantis šešėlis 
ir kaip jis bergždžiai mėgino suprasti jos šnabždesius, jis aki- 
mirką nutilo ir ji (naiviai, nelyg jis būtų tuos žodžius Žinojęs ir 
dabar, po tiek metų, būtų norėjęs priminti kaip kokią užmirštą 
paslaptį) paklausė patylomis: 

— O ką aš sakiau? 


— Nežinau, - atsakė jis. 

Nežinojo, anuomet nepasidavė ne tik jo vaizdiniams, bet ir 
juslėms: regai ir klausai. Kai bendrabučio kambarėlyje įžiebė 
šv1esą, ji jau buvo apsirengusi, vėl viskas ant jos buvo prigludę 
glotniai, tviskančiai, tobulai ir jis veltui ieškojo ryšio tarp ap- 
šviesto jos veido ir to, kurį neseniai nujautė tamsoje. Dar tą 
pačią dieną, nė nespėjus išsiskirti, jau prisimindavo jį, stengės 
įsivaizduoti, kaip atrodė tasai veidas (nematomasis) ir kūnas 
(nematomasis), kai jie mylėjosi. Tačiau nesėkmingai: ji visiš- 
kai nepakluso jo vaizduotei. 

Pamanė, kad kitą kartą mylėsis su ja šviesoje. Tiktai kad jo- 
kio kito karto nebuvo. Ji apdairiai ir taktiškai vengė jo, O jis 
sutriko ir prarado viltį: tiesa, jie puikiai pasimylėjo, bet jis atsi- 
minė, kaip sunkiai jam sekėsi prieš tai ir gėdijosi; dabar, jai 
vengiant susitikti, jautėsi pasmerktas ir nedrįso nors kiek at- 
kakliau siekti jos. 

— Sakykite, kodėl tada manęs vengėte? 

— Klausykit, — švelniausiai atsakė, — tai buvo taip seniai, ką 
aš Žinau... 

Ir jam neatlyžtant pridūrė: 

— Nereikėtų įsikibti praeities. Pakanka, kad turime jai skirti 
šitiek laiko net prieš savo valią. 

Pasakė taip tiktai atsikirsdama į jo klausinėjimus (ir vis dėl- 
to paskutiniai žodžiai, ištarti su švelniu atodūsiu, daugiau sie- 
josi su rytiniu lankymusi kapinėse), tačiau jis tai suprato visai 
kitaip: kaip pastangą staigiai nurodyt jam (tą akivaizdų daly- 
ką), kad nėra dviejų (anuometės ir šiandienės) moterų, o viena 
ir visąlaik ta pati, ir kad toji prieš penkiolika metų pasprukusi 
nuo jo moteris dabar yra čia, tereikia ištiesti ranką. 

— Jūs teisi, dabartis kur kas svarbesnė, - tarė reikšmingai ir 
labai įdėmiai pažvelgė jai į veidą, besišypsantį praviromis lū- 
pomis, tarp kurių baltavo dantys. Šmėkštelėjo prisiminimas: 
anuomet bendrabučio kambaryje apžiojo jo pirštus ir sukando 
taip, kad net suskaudo, o jis pirštais perbraukė burnos vidų; ligi 
šiandien pamena, kad vienoje pusėje viršuje pačiame gale visai 
nebuvo dantų (anuomet tai netrikdė, priešingai, toks smulkus 
defektas priklausė jos nugyventiems metams, kurie taip viliojo 
ir jaudino). O dabar, žiūrėdamas į tarpą, atsiveriantį tarp dantų 
ir lūpų kampučio, matė, jog dantys neįprastai balti ir nė vieno 
netrūksta, ir tai nutvilkė jį: vėl du paveikslai atsiskyrė, bet jis 
nenorėjo susitaikyti su tuo, troško valia ir prievarta vėl sujungti 
juos į vieną, tad tarė: 

— Ar tikrai nenorėtumėt kiek konjako? 

Kai ji žaviai šypsodamasi ir kiek kilstelėjusi antakį papurtė 
galvą, jis nuėjo už pertvaros, ištraukė konjako butelį, priglaudė 
prie lūpų ir greit gurkštelėjo. Paskui jam dingtelėjo, kad iš kva- 
po galėtų nuspėti, ką jis čia veikė, todėl dvi taureles ir butelį 
nunešė į kambarį. Ji vėl papurtė galvą. 

— Bent simboliškai, — tarė pripildamas taureles. 

Paskui susidaužė su ja: 

— Kad apie jus kalbėčiau tiktai esamuoju laiku! 

Išlenkė taurėlę, jinai sudrėkino lūpas, prisėdo ant krėslo pa- 
kraščio ir nutvėrė ją už rankos. 

Eidama į jo butą nenujautė, kad galėtų prieiti ligi šitokio prisi- 
lietimo ir iš pradžių išsigando, tarsi jis būtų įvykęs anksčiau, 
nei ji spėjo jam pasiruošti (nes jau seniai buvo praradusi aną 
nuolatinį pasiruošimą, kuris būdingas subrendusioms mote- 
rims); (tokiame išgąstyje aptiktume kai ką bendra su jaunutės 
mergaitės išgąsčiu, kai ją pirmą kartą bučiuoja, nes mergaitė 
dar nepasiruošus!, O ji jau nepasiruošusi!, ir šie „jau“ bei „dar“ 
slaptingai suartėja, kaip suartėja vaikystės ir senatvės keisteny- 
bės). Jis persodino ją nuo krėslo ant kanapos, glostė jos kūną, 
jo rankose jinai jautėsi minkšta ir beformė (taip, minkšta, nes iš 
jos kūno seniai pasitraukė valdingas geismingumas, paslaugiems 
raumenims suteikiantis įtampos ir atsipalaidavimo ritmą bei dau- 
gybę subtilių judesių). 

Tačiau išgąstis truko tik akimirką ir greit ištirpo jo rankose, 
O ji, tolima anai gražiai brandžiai moteriai, kokia anksčiau bu- 
vo, dabar nepaprastai greitai grįžo į ją, į jos jauseną, sąmonę ir 
atrado ankstesnį patyrusios erotiškos moters pasitikėjimą. Ka- 
dangi tai buvo ilgai netaikytas pasitikėjimas, jautė jį daug inten- 
syviau nei kada nors anksčiau; jos kūnas, neseniai išsigandęs, 
pasyvus, suglebęs, dabar atgijo ir atliepė buto šeimininkui: savo 
palietimais, juto šių palytėjimų tikslumą bei tikslingumą ir džiau- 
gėsi; tuos palietimus, galvos priglaudimą prie jo kūno, subtilius 
judesius, kuriais jos liemuo atsakė į apkabinimą, - visa tai atrado 
ne kaip kažką išmokta, ką sugeba ir dabar visiškai ramiai atlie- 

ka, o kaip kažką būtiška, su kuo svaigiai ir entuziastingai susi- 
lieja, tarsi tai būtų jos gimtasis žemynas (grožio žemynas!), iš 
kurio buvo išsikėlusi ir štai iškilmingai grįžta. 

Dabar sūnus buvo be galo toli, kai buto šeimininkas apglėbė 
ją. Tiesa, perspėjamai įžvelgė jį minčių kertelėje, bet jis greitai 
išnyko 1r liko tik ji su ją apkabinančiu ir glamonėjančiu vyru. 
Bet kai jis lūpomis prigludo prie jos lūpų ir norėjo liežuviu 
pravert jas, staiga viskas pasikeitė — ji atsipeikėjo. Tvirtai su- 
kando dantis (juto protezą, kartų materijos svetimkūnį, spau- 
džiantį gomurį, atrodo, užpildantį visą burną) ir nepasidavė, 
paskui švelniai atstūmė jį tardama: 

— Ne. Prašau, iš tiesų, geriau nereikia. 

Kai jis nenusileido, paėmė už abiejų rankų riešų ir vėl pakar- 
tojo, paskui sakė (sunku buvo tarti žodžius, bet ji Žinojo priva- 
lanti kalbėti, jeigu nori, kad jis paklustų), kad jiems vėlu mylėtis, 
priminė savo amžių, jeigu dabar mylėsis, tai jis pasibjaurės, 0 jai 
tai bus skaudu, nes tai, ką papasakojo apie juos abu, buvo nepa- 
prastai gražu ir svarbu jai. Jos kūnas mirtingas ir vysta, tačiau ji 
dabar Žino, kad iš jo liko kažkas nematerialaus, lyg šviesos spin- 
dulys, šviečiantis ir žvaigždei užgesus. Ar taip svarbu, kad sens- 
ta, jeigu kitame liko užslėpta ir nepaliesta jos jaunystė. 

— Pastatėte man paminklą. Negalime sunaikinti jo. Supraskit 
mane, — gynėsi ji. — Negalite. Ne, negalite. 


11 


Įtikinėjo ją, kad vis dar graži, kad niekas nepasikeitė, nes žmo- 
gus visada lieka toks pat, bet žinojo meluojąs ir kad ji sako 
tiesą: juk gerai žinojo perdėtą savo jautrumą, kasmet didėjantį 
dirglumą ir atgrasą fiziniams moterų kūno trūkumams. Pasta- 
raisiais metais jį traukė prie vis jaunesnių, ir kartu, kaip ap- 
maudžiai suvokdavo, prie vis tuštesnių bei kvailesnių moterų. 

Nėra jokių abejonių: jeigu privers ją mylėtis, viskas baigsis pa- 
sibjaurėjimu, o tas pasibjaurėjimas paskui apdrabstys purvais 
ne tik dabartinę akimirką, bet ir seniai mylėtos moters vaizdą, 
atminty tarsi brangakmenis saugomą paveikslą. 

Žinojo, tačiau tai buvo tik mintys, o mintys nieko nereiškia 
prieš geismą, kuriam buvo svarbu viena: moteris, anuomet bu- 
vusi nepasiekiama ir neįsivaizduojama taip, kad kankinosi dėl 
to penkiolika metų, toji moteris yra čia: pagaliau gali matyti ją 
šviesoje, pagaliau iš šiandienio kūno jis gali išskaityti andai- 
nykštį kūną, iš šiandienio veido - ankstesnįjį. Galų gale išskai- 
tyti neįsivaizduojamą jos meilės mimiką ir meilės traukulius. 

Apkabino ją per pečius ir pažvelgė į akis: 

— Nesipriešinkit man. Nėra jokios prasmės gintis. 

Bet ji purtė galvą, nes žinojo, kad yra prasmės gintis nuo jo. 
Juk gerai pažįsta vyrus ir jų požiūrį į moters kūną. Žino, kad nė 
pats karščiausias meilės idealizmas nepanaikins baisaus kūno 
išorės galiojimo. Figūra vis dar buvo gana gera, išlaikiusi natū- 
ralias proporcijas, ir su drabužiais atrodė gan jaunyva, tačiau 
žinojo, kad nusivilkusi apnuogins susiraukšlėjusį kaklą ir ilgą 
prieš dešimtį metų darytos skrandžio operacijos randą. 

Šeimininkas laikė ją už pečių ir kartojo: 

— Nėra prasmės gintis nuo manęs. 

O ji purtė galvą, tačiau visiškai mechaniškai, nes matė ne 
šeimininką, o priešininką - sūnų, kurio nekentė tuo labiau, kuo 
menkesnė ir smarkiau pažeminta jautėsi. Girdėjo jį priekaiš- 
taujant dėl sunaikinto kapo, ir čia jai iš minčių chaoso iššoko 
neprotingas sakinys, kurį nirtulingai sviedė jam: 

— Seni numirėliai, berneli, turi užleisti vietą jauniems numi- 
rėliams! 

Neabejotina, jog tai iš tikrųjų baigtųsi pasibjaurėjimu. Juk jau ir da- 
bar pažvelgus į ją (įdėmiai ir skvarbiai), negalėjai nepajusti tam tik- 
ros atgrasos. Keisčiausia, kad jam tai nekliudė, netgi priešingai, 
dirgino ir audrino, tarsi būtų troškęs to pasibjaurėjimo: jo potraukis 
mylėtis siejosi su potraukiu bjaurėtis; noras pagaliau išskaityti iš jos 
kūno tai, ko taip ilgai negalėjo sužinoti, pynėsi su noru nuvertinti tai, 
ką išskaitys. 

Kodėl taip? Sąmoningai ar ne, bet dabar jam pasitaikė pro- 
ga: viešnia atstojo jam visa, ko neturėjo, neteko, kas išsprūdo 
iš rankų, su kuo prasilenkė, ko stygius pavertė tokia nepake- 
liama dabartį su retėjančiais plaukais ir menku balansu; 0 jis 
sąmoningai ar tik miglotai nujausdamas dabar galėjo nubrauk- 
ti atimtų džiaugsmų reikšmę 1r spalvas (kaip tik jų baisus spal- 
vingumas jo gyvenimą pavertė tokiu nuobodžiai bespalviu), ga- 
lėjo demaskuoti jų niekingumą, tariamumą ir laikinumą, paro- 
dyti, jog jie tėra pridengtos dulkės, galėjo atsikeršyti, pažemin- 
ti, sunaikinti. 

— Nesiginkite nuo manęs, — pakartojo 1r mėgino priglausti ją. 

Jai prieš akis vis stovėjo pašaipus sūnaus veidas ir, kai dabar šeimi- 
ninkas jėga prisitraukė ją, tarė: 

— Prašau luktelėti, — ir išsisuko iš jo glėbio, nes nenorėjo 
nutraukti minčių bėgsmo: seni numirėliai turi užleisti vietą jau- 
niems numirėliams, o paminklai nieko verti, ir jos paminklas, 

kurį šis vyras penkiolika metų garbino savo atminty, nieko ver- 
tas, ir vyro paminklas nieko vertas, taip, berneli, visi paminklai 
nieko verti, mintyse kalbėjo sūnui ir kerštingai džiūgaudama 
stebėjo, kaip jo veidas raukšlėjasi, kaip jis rėkia: „Niekada taip 
nekalbėdavai, mama!“ 

Ji žinojo, kad niekada taip nekalbėdavo, bet ši akimirka bu- 
vo nutvieksta šviesos, dėl kurios viskas atrodė kitaip. 

Nėra jokios priežasties paminklams teikti pirmenybę prieš 
gyvenimą; jos pačios paminklas reikšmingas tiktai tuo, kad šią 
akimirką gali pasinaudoti juo pridengdama savo niekingą kū- 
ną. Sėdintis šalia vyras jai patinka, jis jaunas ir tikriausiai (net- 
gi beveik tikrai) yra paskutinis vyras, kuris jai patinka ir kurį 
gali turėti, ir tik tai svarbu. Jeigu paskui jis pasibjaurės ja ir 
mintyse nugriaus jos paminklą, tai nesvarbu, nes paminklas ne 
joje, lygiai kaip jo mintys ir atmintis ne joje, o kas yra ne joje, 
jai nesvarbu. „Niekada taip nekalbėdavai, mama!“ — girdėjo 
sūnaus šauksmą, tačiau nekreipė dėmesio. Ji šypsojosi. 

— Jūs teisus, kodėl turėčiau gintis, — tyliai ištarė ir atsistojo. 
Ėmė lėtai segtis suknelę. Ligi vakaro dar toli. Šį kartą kamba- 
ryje buvo visiškai šviesu. 


DAKTARAS HAVELAS 
PO DVIDEŠIMTIES METŲ 


Kai daktaras Havelas rengėsi išvykti gydytis į kurortą, gražioji 
jo Žmona apsiašarojo. Ašaros jos akyse pasirodė tiek iš užuo- 
jautos (prieš kiek laiko Havelą ištiko tulžies pūslės priepuoliai, 
o ji ligi tol nebuvo mačius jo skausmo), tiek ir todėl, kad trys 
savaitės išsiskyrimo pažadino jos pavydą. 

Kodėl? Kodėl graži, garbinama aktorė, daug už jį jaunesnė, 
turėtų pavyduliauti senstančio pono, kuris pastaraisiais mėne- 
siais neišeidavo iš namų neįsikišęs kišenėn buteliuko su table- 
tėmis nuo klastingai užklumpančio skausmo? 

Taip jau buvo, ir nežinia kodėl. Net ir daktaras Havelas gerai 
nežinojo, nes jam iš išorės ji atrodė nepažeidžiamai savaran- 
kiška. Tuo labiau jį sužavėjo, kai prieš keletą metų labiau su ja 
suartėjo ir atskleidė jos paprastumą, šeimyniškumą ir nepasiti- 
kėjimą savimi. Keista, net kai jie paskui susituokė, aktorė vi- 
siškai nekreipė dėmesio į savo amžiaus persvarą; buvo apakin- 
ta meilės ir didžiosios savo vyro erotinės legendos, tad jis jai 
atrodė vis išsprūstantis ir neapibrėžiamas, nors be galo kantriai 
(1r visiškai nuoširdžiai) kas dieną įtikinėjo ją, kad neturi ir nie- 
kada neturės kitos. Ji vis tiek skausmingai ir beprotiškai pavy- 
duliavo. Tiktai įgimtas jos kilnumas laikė šį blogą jausmą po 
dangčiu, kur jisai virė ir dar labiau kunkuliavo. 

Havelas visa tai matė, kartais jį tai graudino, kartais pykino, 
kai kada vargino, tačiau jis mylėjo savo žmoną ir stengėsi pa- 

lengvinti jos kančias. Lygiai taip ir šįkart jis bandė pagelbėti: 
labai perdėjo savo skausmus if pavojų sveikatai, nes žinojo, 
kad jo ligos baimė jai daro taurinantį ir palaimingą poveikį, 0 
baimė dėl jo sveikatos (kupinos neištikimybių ir paslaptingų 
nuopuolių) ją naikina. Dažnai pradėdavo kalbą apie daktarę 
Františką, kuri gydysianti jį kurorte. Aktorė pažinojo ją ir tobu- 
lai geraširdis bei tolimas galimam gašliam vaizdiniui daktarės 
paveikslas veikiai nuramindavo. 

Kai daktaras Havelas jau sėdėjo autobuse ir žvelgė į ašarotas 
aikštelėje stovinčios gražuolės akis, tiesą sakant, pajuto paleng- 
vėjimą, nes jos meilė buvo ne tik saldi, bet ir slegianti. Tačiau 
kurorte jis jautėsi ne per geriausiai. Nuo mineralinio vandens, 
kuriuo triskart per dieną laistė pusiaują, jautė skausmus ir nuo- 
vargį, o kai kolonadoje sutikdavo patrauklią moterį, apmau- 
džiai įsitikindavo, kad jaučiasi senas ir nieko nebenori. Vienin- 
telė moteris, kurios jam buvo per akis, buvo geroji Františka, 
leidusi jam injekcijas, matavusi spaudimą, maigiusi pilvą ir mai- 
tinusi jį informacija apie padėtį kurorte bei du savo vaikus, ypač 
apie sūnų, kuris neva į ją panašus. 

Šitaip nusiteikęs jisai gavo žmonos laišką. Vargas, šį kartą 
jos kilnumas prastai sergėjo dangtį, po kuriuo kunkuliavo pa- 
vydas. Laiškas buvo kupinas raudų ir skundų: esą ji nenori jam 
priekaištauti, tačiau negali miegoti naktimis; gerai žino, kad 
slegia jį savo meile ir įsivaizduoja, koks jis dabar laimingas 
tenai be jos ir gali atsipūsti; taip, ji supranta, kad jam atgrasi ir 
žino, kad per silpna keisti jo likimą, per kurį visą laiką žengs 
ištisos minios moterų; taip, ji žino ir neprotestuoja, tačiau ver- 
kia ir negali miegoti... 

Kai daktaras Havelas perskaitė šį raudų sąrašą, jis išvydo 
trejus bergždžius metus, kai savo žmonai įtaigiai vaizdavo atsi- 
vertusį palaidūną ir mylintį vyrą. Jį apėmė beribis nuovargis ir 
neviltis. Supykęs suglamžė laišką ir sviedė į krepšį. 

Kad ir kaip keista, kitą dieną jis jautėsi kiek geriau: tulžies pūs- 
lė nė kiek neskaudėjo ir jis pajuto nedidelį, bet visai aiškų po- 
traukį kelioms moterims, kurias rytą matė sukiojantis kolona- 
doje. Tačiau šį mažą laimėjimą visiškai užgožė daug skaudes- 
nis pastebėjimas: tos moterys praėjo pro šalį nekreipdamos į jį 
jokio dėmesio; jisai su blyškiais vandens siurbčiotojais susilie- 
j0 joms į vieną ligonių minią. 

— Matai, kaip tau pagerėjo, — tarė daktarė Františka popiet 
apčiupinėjusi jį. — Tiktai laikykis dietos. Pacientės, kurias ma- 
tei kolonadoje, laimė, pakankamai senos ir ligotos, kad trukdy- 
tų tau. Tai pačios geriausios sąlygos, nes tau reikia ramybės. 

Havelas kamšė marškinius į kelnes; jis stovėjo prieš nedidu- 
ką veidrodį kampe virš praustuvo ir niūkiai Žiūrėjo į savo vei- 
dą. Paskui atsiliepė: 

— Netiesa. Tikrai pastebėjau, kad tarp kolonadoje vaikštinė- 
jančių senučių daugumos yra ir visai gražių moterų mažuma. 
Tiktai jos nė nežvilgtelėjo į mane. 

— Nemanyk, kad taip ir patikėsiu tavim, — nusijuokė gydyto- 
ja ir daktaras Havelas, atplėšęs akis nuo liūdno vaizdo veidro- 
dyje, pažvelgė į jos neabejojančias ištikimas akis. Pajuto nepa- 
prastą dėkingumą, nors ir žinojo, kad jos lūpomis byloja vien 
tradicinis pasitikėjimas, įtikėjimas jo ilgamečiu vaidmeniu, ku- 
name buvo įpratusi, — nors ir nepritardama (bet vis dėlto su 
meile) - jį matyti. 

Kažkas pabeldė į duris. Kai Františka pravėrė jas, pasirodė 
nusilenkiančio jaunuolio galva. 

— Ak jūs! Visiškai užmiršau! 

Ji pakvietė jaunuolį į kabinetą ir paaiškino Havelui: 

— Jau pora dienų tavęs ieško kurorto žurnalo redaktorius. 

Jaunuolis pradėjo gražbylingai atsiprašinėti, kad trukdo po- 
ną daktarą tokioje delikačioje situacijoje, ir mėgino (deja, kiek 
nemaloniai sukaustytai) pereiti prie juokelių: ponui daktarui ne- 
reikėtų pykti, kad ponia daktarė jį išdavė, nes redaktorius vis 
tiek būtų jį radęs kad ir gazuoto vandens vonioje; ir ponas dak- 
taras neturėtų pykti dėl jo įžūlumo, nes ši savybė būtina Žurna- 
listui, be jos nepramistų. Paskui išsikalbėjo apie iliustruotą Žur- 
nalą, kurį kas mėnesį leidžia kurortas, ir paaiškino, kad kiek- 
viename numeryje būna pokalbis su kokiu nors įžymiu čia be- 
sigydančiu pacientu. Paminėjo keletą pavardžių, iš kurių viena 
buvo vyriausybės nario, kita - dainininko ir trečia - ledo ntuli- 
ninko. 

— Na štai, — tarė Františka, - gražuolės kolonadoje neparodė 
susidomėjimo tavimi, užtai sudominai žurnalistus. 

— Baisus nuosmukis, - atsiliepė Havelas, tačiau mielai pasi- 
tenkino ir tokiu dėmesiu, nusišypsojo redaktoriui ir graudžiai 
nenuoširdžiai atmetė jo pasiūlymą. — Pone redaktoriau, aš nei 
vyriausybės narys, nei ledo ritulininkas, tuo labiau ne daininin- 
kė. Tiesa, nenorėčiau visiškai nuvertinti savo mokslinių tyrinė- 
jimų, tačiau jie vis dėlto skirti labiau specialistams, o ne pla- 
čiajai publikai. 

— Betgi aš nė nesirengiu daryti interviu su jumis, nė tokios 
minties nebuvo, — greit ir širdingai atsakė jaunuolis. — Norė- 
čiau padaryti jį su jūsų žmona. Girdėjau, kad ji atvažiuos į ku- 
rortą aplankyti jūsų. 

— Tada jūs informuotas geriau už mane, - gan šaltai tarė Ha- 
velas. Paskui vėl žengė prie veidrodžio ir įsmeigė žvilgsnį į 
veidą, kuris nepatiko jam. Užsisegė viršutinę marškinių sagą ir 
tylėjo, o jaunasis redaktorius sutriko ir prarado savo išgarsintą 
žurnalistinį įžūlumą: atsiprašė daktarės, atsiprašė daktaro ir ap- 
sidžiaugė smukęs pro duris. 

Redaktorius buvo greičiau nutrūktgalvis nei kvailys. Ir kurorto 
žurnalą vertino ne per labiausiai, tačiau būdamas vienintelis jo 
redaktorius, norom nenorom privalėjo rūpintis kas mėnesį už- 
pildyti dvidešimt keturis puslapius žodžiais bei fotografijomis. 
Vasarą tai nebuvo sudėtinga, nes kurorte knibždėjo iškilių sve- 
čių, promenados koncertuose orkestrai keitė vienas kitą ir ne- 
stigo smulkių sensacijų. Užtai darganų mėnesiais kolonadas už- 
pildydavo kaimietės ir nuobodis, tad nebuvo galima praleisti 
jokios progos. Kai vakar kažkur išgirdo, kad čia gydosi garsios 
aktorės vyras, tos, kuri vaidina naujajame kino detektyve, šio- 
mis savaitėmis sėkmingai sklandančiame kurorto svečių nuo- 
bodulį, sukluso ir tuoj pat ėmė jo ieškoti. 

Dabar vis dėlto gėdijosi. Jis visada nepasitikėdavo savimi ir 
atsiduodavo sutinkamų Žmonių žvilgsniams bei nuomonėms, 
jų vertinimams. Dabar nusprendė, kad buvo pripažintas niekin- 
gu, kvailu 1r įkyriu, ir tai buvo tuo nemaloniau, kadangi šitaip jį 
apibūdinęs vyras iš pirmo žvilgsnio pasirodė jam simpatiškas. 
Susijaudinęs dar tą pačią dieną paskambino gydytojai ir pasi- 
teiravo, kas per vienas tasai aktorės vyras ir sužinojo, kad jis ne 
tik žinomas medikas, bet ir šiaip labai garsus vyras. Negi ponas 
redaktorius niekada apie jį negirdėjo? 

Ponas redaktorius prisipažino negirdėjęs ir gydytoja gerašir- 
diškai atsainiai pripažino: 

— Na taip, jūs dar visai vaikas. Ir, laimė, nelabai orientuoja- 
tės toje srityje, kurioje išgarsėjo Havelas. 

Kai paklausinėjo dar ir kitų žmonių, įsitikino, jog toji sritis 
buvo erotinė patirtis, ir čia esą daktaras Havelas neturėjo sau 
lygių visame krašte. Susigėdo, kad pasirodė toksai nežiniukas 

ir darkart patvirtino, kad nieko nebuvo girdėjęs apie Havelą. O 
kadangi visada pats karštai troško išgarsėti lygiai kaip tasai Vy- 
ras, irzo nesimpatišku kvailiu pasirodęs kaip tik prieš Jį, savo 
metrą. Prisiminė savo plepumą, kvailus šmaikštavimus, netak- 
tą 1r klusniai priėmė bausmę, kai metras nubaudė jį tyla ir buku 
žvilgsniu į veidrodį. 

Kurortinis miestas, kuriame vyksta veiksmas, nedidelis, ir 
žmonės tenai neišvengiamai susitinka po kelis kartus per die- 
ną. Tad jaunajam redaktoriui nebuvo netikėta greitai vėl susi- 
tikti su vyru, apie kurį galvojo. Vėlyva popietė, tarp kolonados 
stulpų lėtai vinguriavo tulžininkų minia. Daktaras Havelas pra- 
sišiepęs siurbčiojo dvokiantį vandenį iš porcelianinio indelio. 
Jaunasis redaktorius prisigretino ir ėmė nerišliai atsiprašinėti. 
Neva nė nenutuokęs, kad garsiosios aktorės Havlovos vyras yra 
kaip tik jis, daktaras Havelas, o ne koks kitas Havelas. Havelų 
Čekijoje daug ir, deja, redaktorius mintyse aktorės vyro nesu- 
siejo su tuo išgarsėjusiuoju daktaru, apie kurį redaktorius, sa- 
vaime suprantama, girdėjo jau seniai ir ne tik kaip apie medici- 
nos įžymybę, bet ir — drįso pasakyti — kaip apie įvairiausiomis 
istorijomis bei legendomis apipintą asmenį. 

Nėra jokio reikalo neigti, kad niūkiai nusiteikusį daktarą pa- 
guodė vaikino žodžiai, ypač užuomina apie legendas, nes Ha- 
velas gerai žinojo, jog legendos taip pat paklūsta senėjimo bei 
nykos dėsniams kaip ir žmonės. 

— Nėra dėl ko atsiprašinėti, — tarė vaikinui ir, matydamas jo 
sutrikimą, paėmė už parankės ir nusivedė pasivaikščioti ko- 
lonada. 

— Tuščia jo, — guodė jį ir kartu pasimėgaudamas klausėsi 
atsiprašinėjimų bei keletą kartų perklausė. — Jūs girdėjot apie 
mane? — kaskart laimingai nusišypsodamas. 

— Taip, — karštai teigė redaktorius. — Tačiau visai kitaip jus 
įsivaizdavau. 

— O kaip jūs mane įsivaizdavote? — nuoširdžiai susidomėjęs pa- 

klausė daktaras Havelas ir, kai redaktorius sutrikęs kažką mik- 
čiojo, melancholiškai bylojo jam. — Žinau. Istorijų, legendų bei 
anekdotų personažai, skirtingai nei mes, yra nuausti iš gedimui 
ir senėjimui atsparios medžiagos. Ne, nenoriu teigti, kad legen- 
dos ir anekdotai nemirtingi. Anaiptol, sensta ir jie, o kartu su jais 
sensta ir jų personažai, tačiau sensta taip, kad jų pavidalas nesi- 
keičia ir negenda, o tik pamažu blykšta, skysta ir galop visiškai 
susilieja su perregima erdve. Taip kada nors ištirps anekdotų 
Konas ir Havelas Mirtis, lygiai kaip Mozė ir Atėnė Paladė bei 
Pranciškus Asyžietis. Tačiau žinome, kad Pranciškus lėtai blykš 
kartu su paukšteliu ant peties ir prie kojų besiglaustančiu elniu- 
ku, su alyvų giraite, teikiančia jam šešėlį, kad visas kraštovaiz- 
dis blykš kartu su juo ir lėtai virs paguodžiančia mėlyne, o tuo 
tarpu mes, mielas bičiuli, nykstame pajuokiamai spalvingame 
kraštovaizdy ir pasityčiojamai gyvybingos jaunystės akivaizdo- 
je. 

Havelo žodžiai glumino ir įkvėpė jaunuolį, tad abu dar ilgai 
vaikštinėjo prietemoje. Atsisveikindamas Havelas tarė, kad jam 
jau įkyrėjo dietinis maistas ir kad rytoj nueitų žmoniškai pavaka- 
rieniauti. Jis paklausė redaktoriaus, ar nesudarytų jam kompa- 
nijos. 

Savaime suprantama, jaunuolis sutiko. 

— Tik nesakykite poniai daktarei, — paprašė Havelas atsisėdęs 
priešais redaktorių ir paėmęs į rankas meniu, — aš savaip su- 
prantu dietą: griežtai vengiu neskanių valgių. 
Paskui paklausė jaunuolio, kokį jis pasirinks aperityvą. 
Redaktorius nebuvo pratęs prieš valgį gerti aperityvo ir, kadangi 
niekas nešovė į galvą, atsakė: 

— Degtinės. 

Daktaras Havelas nepatenkintas pasimuistė: 

— Degtinė dvelkia rusiška dvasia. 

— Teisybė, — sutiko redaktorius ir visiškai sutriko. Nuo tos 
akimirkos elgėsi kaip abiturientas prieš egzaminų komisiją. Sakė 
ne tai, ką galvojo, ir darė ne tai, ką norėjo, o stengėsi įtikti 
egzaminuojantiesiems. Mėgino atspėti jų mintis, kaprizus, skonį, 
norėjo būti jų vertas. Jokiu būdu nebūtų prisipažinęs, kad jo 
vakarienės būna prastos ir primityvios ir kad neturi jokios nuo- 
vokos, koks vynas tinka prie kokios mėsos. Daktaras Havelas 
netyčiomis jį kankino vis pasitardamas dėl užkandžių, pagrin- 
dinio patiekalo, vyno ir sūrių. 

Kai redaktorius nusprendė, kad komisija nelaiko jo gurma- 
nu, panoro įkarščiu kompensuoti trūkumą ir per pertrauką tarp 
užkandžio bei pagrindinio patiekalo įdėmiai apžiūrėjo visas 
moteris restorane. Pastabomis apie jas mėgino pademonstruoti 
susidomėjimą ir patyrimą. Tačiau tuoj teko užmokėti už tai. 
Kai apie už dviejų stalų sėdinčią raudonplaukę damą paskel- 
bė, kad ji tikriausiai būtų puiki meilužė, Havelas be jokių kėslų 
pasiteiravo, iš ko jis taip sprendžia. Redaktorius kažką ne- 
apibrėžtai atsakė, o kai daktaras panoro daugiau sužinoti, ką 
jis patyręs su rausvaplaukėmis, įsipainiojo į neįtikėtinus pra- 
simanymus ir greit nutilo. 

Užtai daktarui Havelui buvo smagu ir gera sėdėti stebimam 
pagarbių redaktoriaus akių. Prie mėsos jis užsakė butelį raudo- 
nojo vyno ir, gėrimo sužadintas, jaunuolis vėl mėgino įgyti metro 
palankumą, jis papasakojo apie neseniai sutiktą merginą, ku- 
rios siekiąs jau keletą savaičių ir, regis, esama didelių vilčių. Jo 
ištaros nebuvo itin turiningos ir nenatūrali šypsena, turėjusi sa- 
vo tariamu dviprasmiškumu išsakyti tai, kas nebuvo pasakyta, 
tiktai rodė pastangas įveikti nepasitikėjimą savimi. Havelas tai 
bemat suprato ir užjausdamas teiravosi apie įvairiausias kūniš- 
kas aptariamos merginos savybes, kad redaktorius galėtų išplė- 

toti temą ir atsipalaiduotų. Tačiau 1r šį kartą vaikinas neįtikėti- 
nai apvylė: jo atsakymai buvo itin neaiškūs, neįstengė pakan- 
kamai tiksliai nupasakoti nė apibendrinti merginos kūno, kai 
kurių jo žymių, tuo labiau merginos mintijimo. Tad daktaras 
Havelas galiausiai įsikalbėjo pats ir, svaigdamas nuo puikaus 
vakaro bei vyno, užliejo redaktorių sąmojingu monologu, per- 
austu prisiminimų, anekdotų ir fantazijų. 

Redaktorius siurbčiojo vyną, klausėsi ir jautėsi dviprasmiš- 
kai: pirmiausia buvo nelaimingas, nes juto savo niekybę ir kvai- 
lumą, pats sau atrodė nevykęs mokinys šalia nepriekaištingo 
metro ir gėdijosi prasižioti. Tačiau tuo pat metu buvo ir laimin- 
gas: jį malonino, kad metras sėdi šalia, bičiuliškai su juo kalba- 
si ir patiki jam savo slaptus ir vertingus pastebėjimus. 

Kai Havelo kalba pernelyg užsitęsė, jaunuolis panoro ir pats 
pridurti, įterpti savo trigrašį, pademonstruoti sugebėjimą būti 
partneriu. Tad jis vėl prabilo apie savo merginą ir širdingai pra- 
šė Havelo, kad rytoj žvilgtelėtų į ją bei pasakytų, kaip ji atrodo 
patyrusiam Havelui. Kitaip sakant, kad ją patvirtintų (taip, įsi- 
bėgėjęs pavartojo tokį žodį). 

Kas jam šovė į galvą? Gal tokia atsitiktinė mintis gimė iš 
vyno ir noro ką nors pasakyti? 

Jeigu tai buvo ir visiškai spontaniška mintis, vis dėlto redak- 
torius siekė bent trijų dalykų: 

bendras ir slaptas sąmoksliškas vertinimas (patvirtinimas) tarp 
jo ir metro užmegztų redaktoriaus trokštamą intymų ryšį, su- 
tvirtintų bičiulystę, kompanijos jausmą; 

jeigu metras išsakys savo pripažinimą (to jaunuolis tikėjosi, 
nes pats buvo gerokai apžavėtas minimos merginos), tai bus ir 
jaunuolio pripažinimas, jo akiračio ir skonio įvertinimas, taip 
jis metro akyse bus pakeltas iš mokinio į pameistrius ir pats sau 
reikš daugiau nei lig šiolei; 

galiausiai: mergina reikš jaunuoliui daugiau, negu reiškusi, 
1r palaima, kurią jaučia šalia jos, iš pramanytos virs tikra (nes 

jaunuolis kartais suvokdavo, kad pasaulis jam yra klaidynė ver- 
tybių, kurias jis tiktai apytikriai nujaučia, ir kad tik patikrintos ta- 
riamos vertybės gali tapti realios). 

Daktaras Havelas, pabudęs kitą dieną, pajuto, kad po vakarykštės 
vakarienės kiek spaudžia tulžies pūslę, o pažvelgęs į laikrodį 
pamatė, kad už pusvalandžio turi prisistatyti procedūrų, tad rei- 
kia skubintis, o to jis labai nemėgo. Šukuodamasis veidrodyje 
išvydo veidą, kuris jam nepatiko. Diena prasidėjo blogai. 

Nespėjo nė papusryčiauti (tai irgi palaikė blogu ženklu, nes 
stengėsi paisyti dienotvarkės) ir nuskubėjo į kurorto gydyklą. 
Pateko į ilgą koridorių su daugybe durų, pasibeldė į vienas iš 
jų, pasirodė baltu chalatu vilkinti graži blondinė, irzliai paprie- 
kaištavo, kad vėluoja, ir pakvietė užeiti. Daktaras Havelas ren- 
gėsi kabinoje ir netrukus išgirdo: „Greičiau!“ Vis nemandages- 
nis masažuotojos balsas žeidė ir kurstė Havelą atsikirsti (varge, 
daktaras Havelas per ilgą amžių įprato tiktai vienaip atsikirsti 
moterims!). Tad jis nusimovė glaudes, įtraukė pilvą, išpūtė krū- 
tinę ir jau žengė iš kabinos, bet paskui numojo į tokias niekin- 
gas pastangas, kurios jam būdavo juokingos stebint kitus, vėl 
patogiai atpalaidavo pilvą, atsainiai išdidžiai nužingsniavo prie 
didžiulės vonios ir pasinėrė į drungną vandenį. 

Masažuotoja, nekreipdama jokio dėmesio į jo krūtinę ir pil- 
vą, atsuko keletą čiaupų, ir daktarui Havelui jau išsitiesus ant 
vonios dugno, nutvėrė jį už dešinės kojos, po vandeniu pri- 
spaudė prie pėdos žarnos angą, iš kurios tryško stipri srovė. 
Daktaras Havelas bijojo kutulio, judino koją ir vėl buvo su- 
drausmintas. 

Tikriausiai nebuvo labai sunku kokiu nors pokštu, anekdotu, 

žaismingu klausimu išsklaidyti šaltą blondinės šiurkštumą, tačiau 
Havelas buvo per daug įsižeidęs ir susierzinęs. Tarė sau, kad blon- 
dinė nusipelno bausmės ir neverta lengvinti jos situacijos. Kai sro- 
vė pasiekė paslėpsnius, dengdamas delnais lytį, kad neskaudėtų, 
pasiteiravo, ką veikianti šį vakarą. Nė nežvilgtelėjusi atsakė klausi- 
mu, kam jam to reikia. Paaiškino gyvenąs vienviečiame kambary ir 
norįs, kad šį vakarą ateitų pas jį. 

— Tikriausiai mane su kuo nors supainiojot, — tarė blondinė ir 
paragino jį apsiversti ant pilvo. 

Dabar daktaras Havelas gulėjo ant pilvo vonioje keldamas 
aukštyn smakrą, kad neuždustų. Juto, kaip aštri srovė masažuoja 
blauzdas, ir buvo patenkintas pasirinktuoju kalbinimo būdu. Dakta- 
ras Havelas nuo seno bausdavo užsispyrusias, įžūlias arba išlepin- 
tas moteris: abejingai, be jokių švelnybių, beveik tylomis parsives- 
davo jas į savo lovą ir toks pat ledinis išleisdavo. Ir tik po kiek laiko 
jam toptelėjo, jog taip, masažuotoją jis užkalbino tinkamai šaltai ir 
be jokių švelnybių, tačiau į lovą jos neparsivedė ir neatrodo, kad 
parsives. Suvokė, kad jį atstūmė ir kad tai dar vienas įžeidimas. 
Todėl apsidžiaugė, kada vėl atsidūrė kabinoje ir galėjo išsitminti rankš- 
luosčiu. 

Išbėgo iš gydyklų ir patraukė prie kino „Laikas“ vitrinos. Jo- 
je buvo iškabintos trys reklaminės fotografijos ir vienoje jo žmo- 
na išsigandusi klūpojo prie lavono. Daktaras Havelas žvelgė į 
tą mielą veidą, iškreiptą siaubo, ir juto didžiulę meilę bei nepa- 
prastą ilgesį. Ilgai negalėjo atsitraukt nuo vitrinos. Paskui nu- 
sprendė užsukti pas Františką. 

— Prašau užsakyti man tarpmiestinį, turiu pasikalbėti su žmo- 
na, — paprašė, kai ji išleido pacientą ir pakvietė jį į priimamąjį. 
— Kas atsitiko? 

— Atsitiko, — atsakė Havelas. — Man ilgu! 

Františka nepatikliai pažvelgė į jį, paskambino į tarpmiestinį 
centrą ir užsakė Havelo nurodytą numerį. Paskui padėjo ragelį 
ir perklausė: 

— Ar tai tau ilgu? 

— Kodėl man negali būti ilgu, - supyko Havelas. — Tu visai 
kaip mano žmona. Matote mane kitokį, kokio seniai nebėra. Aš 
nuolankus, vienišas, man liūdna. Amžius mane slegia. Žinok, 
tai nėra malonu. 

— Tau reikėtų turėti vaikų, - atsakė gydytoja. - Tada tiek 
negalvotum apie save. Ir mane slegia amžius, bet negalvoju 
apie tai. Kai matau savo sūnų, kaip jis iš vaiko virsta vaikinu, 
ir įsivaizduoju, koks jis bus vyras, nedejuoju dėl bėgančio lai- 
ko. Žinai, ką jis vakar man pasakė: „Kam reikalingi gydyto- 
jai, jeigu vis tiek žmonės mirs?“ Ką pasakysi? Ką tu jam atsa- 
kytum? 

Laimė, Havelui neteko atsakyti, nes suskambėjo telefonas. 
Pakėlė ragelį ir, išgirdęs žmonos balsą, tuoj ėmė skųstis, kad 
jam liūdna, kad nėra su kuo pasikalbėti, į ką pažiūrėti, kad jis 
čia neištvers vienas. 

Ragelyje atsiliepė plonas balselis, iš pradžių netikintis, sutri- 
kęs, beveik trūkčiojantis, kuris tik po vyro žodžių srauto šiek 
tiek atitirpo. 

— Prašau atvažiuoti čia pas mane, skubiai, kai tik galėsi! — 
prašė Havelas ir išgirdo Žmonos atsakymą, kad ji mielai va- 
žiuotų, bet beveik kasdien vaidina. 

— Beveik kiekvieną dieną, tai ne kiekvieną, - tarė Havelas 
ir išgirdo, kad rytoj ji laisva, bet nežino, ar verta važiuoti vie- 
nai dienai. 

— Kaip gali taip kalbėti? Negi nežinai, koks turtas yra viena 
šito trumpo gyvenimo diena? 

— Tu tikrai nepyksti ant manęs? — klausė plonas balselis. 

— Kodėl turėčiau pykti? — suirzo Havelas. 

— Už tą laišką. Tave kankina skausmai, 0 čia dar mano idio- 
tiškas pavydo laiškas. 

Daktaras Havelas užliejo švelnumu telefono ragelį ir jo žmona 
pranešė (jau visai susijaudinusi), kad atvažiuos rytoj. 

— Vis tiek tau pavydžiu, - tarė Františka, kai Havelas padėjo 
ragelį. — Viską turi. Mergos ant kaklo kariasi, ir dar laiminga 
santuoka. 

Havelas žvelgė į savo draugę, kalbančią apie pavydą, nors 
per savo gerumą aiškiai nemokančią pavydėti, ir jam pagailo 
jos, nes žinojo, jog džiaugsmas dėl vaikų negali atstoti kitų 
džiaugsmų ir kad džiaugsmas, įpareigotas atstoti kitus džiaugs- 
mus, greitai tampa vargu. 

Paskui nuėjo pietų, popiet numigo, o pabudęs prisiminė, kad 
jaunasis redaktorius laukia jo kavinėje ketindamas parodyti sa- 
vo merginą. Tad apsirengė ir išėjo. Leisdamasis laiptais vesti- 
biulyje prie rūbinės pamatė aukštą moterį, panašią į gražų lenk- 
tynių žirgą. Geriau būtų nematęs, nes būtent tokios moterys vi- 
sada žavėjo Havelą. Rūbininkė padavė aukštajai moteriai ap- 
siaustą ir Havelas prišoko padėdamas apsirengti. Panaši į Žirgą 
moteris atsainiai padėkojo ir Havelas paklausė: 

— Ar galėčiau dar kuo nors pagelbėti? 

Šypsojosi jai, tačiau ji be šypsenos atsakė, kad ne ir greitai 
išbėgo lauk. 

Daktarui Havelui tai buvo tarsi antausis ir, vėl jausdamas 
vienatvę bei nykumą, pasuko kavinėn. 

Redaktorius jau senokai sėdėjo kavinėje su savo mergaite (pa- 
sirinko vietą, iš kur matėsi įėjimas) ir niekaip negalėjo susi- 
kaupti pokalbiui, kuris kitais kartais liedavosi linksmai ir ne- 

varžomai. Jį kaustė Havelo laukimas. Šiandien pirmąkart mė- 
gino pažvelgt į mergaitę kritiškiau ir kol ji kažką pasakojo (lai- 
mė, iš tiesų visada ką nors pasakodavo, tad ir jaunuolio vidinis 
nerimas liko nepastebėtas), aptiko keletą smulkių jos grožio 
trūkumų. Jį tai labai suglumino, nors tuoj pat ėmė įtikinėti sa- 
ve, kad smulkmenos tiktai paįvairina ir daro įdomesnį jos grožį 
1r būtent jos švelniai priartina visą jos esybę. 

Mat jaunuolis mylėjo mergaitę. 

Tai kodėl mylėdamas leidosi į tokią ją žeminančią avantiūrą 
prašydamas, kad ją įvertintų ištvirkėlis daktaras? Atleisime jam 
tardami, kad tai buvo tik berniokiška išdaiga, bet kodėl jis tok- 
sai sutrikęs ir sunerimęs dėl šios išdaigos? 

Tai nebuvo išdaiga. Jaunuolis iš tikrųjų nežinojo kokia jo 
mergina, negalėjo suvokti, ar ji graži, ar patraukli. 

Tai negi jis buvo toksai naivus ir visiškai nepatyręs, kad ne- 
galėjo atskirti gražios moters nuo negražios? 

Jaunuolis visai nebuvo toks nepatyręs, jau pažinojo porą mo- 
terų ir turėjo su jomis šiokių tokių intrigų, bet visada labiau 
susitelkdavo ties savimi, o ne ties jomis. Pabrėžkime keletą vertų 
dėmesio smulkmenų: jaunuolis tiksliai prisimena, kada ir kaip 
apsirengęs buvo su kuria nors iš moterų, pamena, jog tada buvo 
užsimovęs per plačias kelnes ir nervinosi jausdamas, kad jos 
netinka, pamena kitą kartą apsivilkęs baltą megztinį, su kuriuo 
atrodęs kaip elegantiškas sportininkas, bet visiškai neprisime- 
na, kaip buvo apsirengusios jo draugės. 

Taip, tai verta dėmesio: per anas trumpas pažintis ilgai ir 
atidžiai studijuodavo save prieš veidrodį, 0 anas moteris įsi- 
vaizduodavo tik bendrais bruožais, paviršutiniškai. Jam daug 
svarbiau buvo, koks jis partnerės akyse, o ne kaip partnerė at- 
rodo jam pačiam. Nenoriu tuo pasakyti, kad jam buvo nesvar- 
bu, jog mergina, su kuria susitikinėja, graži ar negraži. Svarbu. 
Nes ne tik jis pats buvo matomas partnerės akimis, bet ir jie 
abu buvo matomi ir vertinami kitų akimis (pasaulio akimis), ir 


MILAN KUNDERA EB JUOKINGOS MEILĖS 159 


jam labai rūpėjo, kad pasaulis gerai įvertintų jo merginą, nes 
žinojo, kad pagal ją bus vertinamas jo pasirinkimas, skonis, 
lygis, tai yra jis pats. Kaip tik todėl, kad jam rūpėjo kitų vertini- 
mas, ne per labiausiai pasitikėjo savo paties akimis, nes ligi 
šiol jam pakakdavo išklausyti viešosios nuomonės balso ir su- 
sitapatinti su juo. 

Bet ką viešosios nuomonės balsas reiškė prieš metro ir žino- 
vo balsą? Redaktorius nekantriai žvilgčiojo į įėjimą ir kai pa- 
galiau stiklinėse duryse išvydo Havelo figūrą, apsimetė nuste- 
bęs ir tarė merginai, kad štai visiškai atsitiktinai čia ateina įžy- 
mus vyras, su kuriuo artimiausiomis dienomis ketina užrašyti 
pokalbį savo žurnalui. Nuėjo pasitikti Havelo ir atvedė jį prie 
stalo. Mergaitė, kiek laiko sutrukdyta supažindinimo, greitai 
vėl apčiuopė nutrūkusią kalbos giją ir tęsė pasakojimą. 

Daktaras Havelas, prieš dešimt minučių atstumtas į lenkty- 
ninį žirgą panašios moters, vangiai stebėjo čirškiančią mergai- 
čiukę vis smarkiau puldamas į neviltį. Mergaitė nebuvo gra- 
žuolė, tačiau gan miela ir be jokios abejonės daktaras Havelas 
(apie jį buvo kalbama, kad jis kaip mirtis ima viską) ją paimtų 
net labai noriai. Buvo pažymėta keletu ypatingų estetiškai dvi- 
prasmių ženklų: tarpuaky paberta auksinių strazdanų, kurias ga- 
lima laikyti baltos odos defektu arba įgimtu turtu. Ji buvo labai 
trapi, ką galima laikyti netobulomis moteriškomis proporcijo- 
mis arba, priešingai, jaudinančia moteryje išlikusia vaiko žy- 
me. Ji buvo labai šneki, ką galėjai laikyti varginančiu plepumu, 
bet taip pat naudinga savybe, leidžiančia partneriui jos žodžių 
sraute nepastebimai atsiduoti savo mintims. 

Redaktorius paslapčiomis nerimaudamas stebėjo daktaro vei- 
dą 1r kai jam pasirodė, kad jis pavojingai (ir nepalankiai jo vil- 
čių atžvilgiu) susimąstęs, pakvietė padavėją, užsakė tris konja- 
ko. Mergaitė ėmė protestuoti negersianti, o paskui leidosi ilgai 
įtikinėjama, kad gerti gali ir privalo. Daktaras Havelas niūriai 
įsitikino, jog ta estetiškai dviprasmė būtybė, žodžių srautu 1š- 

reiškianti savo vidinį paprastumą, tikriausiai taptų jo trečiąja 
šios dienos nesėkme, jeigu tik jis mėgintų siekti jos, nes jis, 
daktaras Havelas, kažkada galingas nelyg mirtis, jau nebe tas, 
kas buvo. 

Padavėjas atnešė konjako, visi trys pakėlė taureles ir susi- 
daužė, daktaras Havelas pažvelgė į mėlynas mergaitės akis kaip 
į priešiškas kažkieno, kas jam nepriklausys, akis. Kai tas akis 
visu plotu suvokė kaip priešiškas, atsimokėjo tokiu pat priešiš- 
kumu ir staiga išvydo estetiškai visiškai vienprasmę būtybę: 
liguistą, nepakeliamai tauškiančią mergaičiukę strazdanomis 
išterliotu veidu. 

Nors tokia permaina paguodė Havelą, nors paguodą teikė ir 
baimingai klausiamai įsmeigtos jaunuolio akys, tokie džiaugs- 
mai buvo per maži palyginus su atsivėrusia apmaudo gelme. 
Havelui dingtelėjo, kad nebereikėtų tęsti šio jokios laimės ne- 
žadančio susitikimo, todėl jis greitai perėmė žodį, jaunuoliui ir 
mergaitei pažėrė krūvą žavių frazių, pasidžiaugė praleidęs su 
jais keletą mielų akimirkų ir, taręs skubąs, atsisveikino. 

Jam einant pro stiklines duris, jaunuolis pliaukštelėjo sau per 
kaktą, tarė mergaitei, kad visai užmiršęs susitarti su daktaru dėl 
pokalbio žurnalui. Iššoko iš kavinės ir pavijo Havelą gatvėje. 

— Tai ką pasakysit? — paklausė jo. 

Havelas įsistebeilėjo jaunuoliui į akis, kurių nuolankus ne- 
kantrumas šildė jį. Užtai redaktorių stingdė Havelo tylėjimas, 
ir jis iš anksto ėmė trauktis: 

— Žinau, ji ne gražuolė... 

— Taip, tikrai ne gražuolė, - patvirtino Havelas. 

Redaktorius nunarino galvą: 

— Truputį per daug kalba. Bet šiaip ji miela! 

— Taip, ta mergaitė iš tikrųjų miela, — sutiko Havelas, - ta- 
čiau mielas gali būti ir šuo, kanarėlė arba per kiemą svirduliuo- 
Jjanti antelė. Mano drauge, nėra taip svarbu paimti kuo daugiau 
moterų, nes tai pernelyg paviršinis pasisekimas. Daug svarbiau 

yra puoselėti reiklumą, nes jis atspindi asmeninės vertės skalę. 
Neužmirškit, bičiuli, kad tikras Žvejys mažas žuveles sumeta 
atgal į vandenį. 

Jaunuolis ėmė teisintis sakydamas, kad ir pats daug abejo- 
jęs dėl merginos, beje, tai liudija 1r prašymas Havelo ją įver- 
tinti. 

— Niekis, — tarė Havelas, - nėra ko krimstis. 

Tačiau jaunuolis ir toliau atsiprašinėjo bei teisinosi, jog da- 
bar kurorte ruduo ir gražių moterų stygius, o tu, žmogau, turi 
tenkintis tuo, kas yra. 

— Čia tai aš nesutinku, - atkirto Havelas. - Mačiau čia keletą 
itin patrauklių moterų. Kai ką išduosiu jums. Yra toks išorinis 
moters dailumas, kurį mažo miestelio skonis klaidingai laiko 
grožiu. Bet yra ir tikrasis erotinis moters grožis. Jį, beje, ne taip 
lengva suvokti. Tai menas. 

Jis paspaudė jaunuoliui ranką ir nuėjo. 

Redaktorius pasijuto baisiai: suprato esąs nepataisomas kvai- 
lys, pasiklydęs neaprėpiamoje (taip, atrodė jam neaprėpiamoje 
ir begalinėje) savo jaunystės dykynėje. Susivokė puolęs dakta- 
ro Havelo akyse. Be jokių abejonių paaiškėjo, kad jo mergina 
neįdomi, pilka ir negraži. Kai vėl prisėdo prie jos, atrodė, kad 
visi kavinės svečiai ir abu bėgiojantys padavėjai Žino tai ir pikt- 
džiugiškai jo gailisi. Šūktelėjo norįs užsimokėti, paaiškino mer- 
ginai turįs neatidėliotino darbo ir privaląs eiti. Mergaitė nuliū- 
do ir jaunuoliui suspaudė širdį iš gailesčio: nors ir žinojo, kad 
kaip tikras žvejys mes ją atgal į vandenį, vis dėlto giliai širdy 
(slapta ir gėdydamasis) mylėjo ją. 

Nė kitas rytas nepraskaidrino jo nuotaikos, ir kai kurorto aikš- 

telėje pamatė ateinantį daktarą Havelą su elegantiška moterim, 
pajuto pavydą, beveik artimą neapykantai: ta dama buvo tokia 
graži, kad net akį rėžė, o daktaras Havelas, tuoj smagiai linkte- 
lėjęs jam, net kunkuliavo linksmybe, tad redaktorius šalia jų 
pasijuto dar varganesnis. 

— Tai kurorto žurnalo redaktorius, susipažino su manimi tik- 
tai tam, kad galėtų susipažint su tavim, - taip gražuolei pristatė 
jį Havelas. 

Kai jaunuolis susivokė, kad prieš jį stovi iš kino ekranų pa- 
žįstama moteris, jo sutrikimas dar padidėjo. Havelas privertė jį 
eiti kartu, ir redaktorius, nežinodamas, ką sakyti, ėmė pasakoti 
apie savo žurnalistinį sumanymą, pridurdamas, kad norėtų pa- 
rengti žurnalui pokalbį su abiem sutuoktiniais. 

— Mtelasis bičiuli, - tarė Havelas, - mūsų pokalbiai buvo 
malonūs, o jūsų dėka ir įdomūs, bet sakykite man, kodėl turė- 
tume skelbti juos tulžininkų ir sergančiųjų dvylikapirštės opa 
žurnale? 

— Galiu įsivaizduoti tuos jūsų pokalbius, - nusijuokė ponia 
Havlova. 

— Kalbėjomės apie moteris, — tarė daktaras Havelas. —- Pono 
redaktoriaus asmeny radau puikų partnerį ir šios temos Žinovą, 
šviesų niūkių mano dienų bičiulį. 

— Ne per daug įkyrėjo jums? — paklausė ponia Havlova. 

Redaktorių pamalonino, kad daktaras pavadino jį šviesiu sa- 
vo bičiuliu ir jo pavydą vėl atskiedė dėkingas atsidavimas, tarė, 
kad tai jis tikriausiai įkyrėjęs daktarui, mat puikiai žinąs, jog 
yra nepatyręs, neįdomus ir net, - galiausiai pridūrė - niekingas. 

— Ak, brangusis, — juokėsi aktorė, — tau teko gerokai pasi- 
tempti ir pavaizduoti! 

— Netiesa, — redaktorius užstojo daktarą. — Jūs, mieloji po- 
nia, nežinote, kas yra mažas miestelis, kokiam užkampy man 
tenka gyventi. 

— Betgi čia taip gražu! — protestavo aktorė. 

— Taip, jums, trumpai čia užsukusiai. O aš čia gyvenu ir lik- 
siu gyventi. Vis tie patys mintinai pažįstami žmonės. Vis tie 
patys vienodai mąstantys, ir tos mintys — vienos lėkštumos ir 
kvailystės. Nori nenori tenka su jais sutarti ir nė nepajunti, kaip 
imi prisitaikyti. Baisu pagalvojus, kad tapsiu vienas iš jų! Bai- 
su Žiūrėt į pasaulį jų trumparegėmis akimis! 

Redaktorius kalbėdamas įsikarščiavo ir aktorei pasirodė, kad 
jo žodžiuose skamba amžinasis jaunystės protestas. Ją tai su- 
domino ir patraukė, ji pritarė: 

— Neturite prisitaikyti! Nevalia! 

— Nevalia, — sutiko jaunuolis. — Ponas daktaras vakar man 
atvėrė akis. Privalau bet kokia kaina peržengti šį užburtą aplin- 
kos ratą. Užburtą menkystės, vidutinybės ratą. Peržengti, — pa- 
kartojo jaunuolis, — peržengit jį. 

— Kalbėjomės apie tai, — paaiškino žmonai Havelas, - kad 
prastas mažo miestelio skonis sukura netikrą grožio idealą, kuris 
Iš esmės yra ne erotiškas, net antierotiškas, o tikrasis, uždegan- 
tis erotinis stebuklas, taip 1r lieka nepastebėtas. Aplinkui vaikš- 
to moterys, galinčios įtraukti vyrus į svaiginančius potyrių ver- 
petus, bet niekas jų nė nepastebi. 

— Tiesa, — pritarė jaunuolis. 

— Niekas jų nepastebi, — tęsė daktaras, — nes jos neatitinka 
vietinių siuvėjų normų, mat erotinis stebuklas reiškiasi labiau 
deformacija nei taisyklingumu, labiau aštrumu nei santūrumu, 
labiau originalumu nei prekybiniu grožiu. 

— Taip, — sutiko jaunuolis. 

— Tu pažįsti Františką, — tarė Havelas žmonai. 

— Pažįstu, - atsakė aktorė. 

— Ir tikriausiai žinai, kiek mano bičiulių atiduotų viską už 
vieną naktį su ja. Galvą guldau, kad šiam mieste niekas neat- 
kreips į ją dėmesio. Na sakykite, pone redaktoriau, juk pa- 
žįstate daktarę, ar kada nors pastebėjote, kokia ji nepaprasta 
moteris? 


"2 


TA 
UT 


9 


164 


— Ne, 1š tikrųjų ne! — sutiko jaunuolis. - Man niekad nė gal- 
von neatėjo žiūrėt į ją kaip į moterį! 

— Suprantama, — tęsė Havelas, — ji pasirodė jums nepakanka- 
mai liekna. Jums stigo strazdanų ir plepumo. 

— Taip, — susikrimtęs pritarė jaunuolis, - jūs jau vakar supra- 
tote, koks aš kvailys. 

— Ar matėt kada, kaip ji eina? — smogė Havelas. - Ar paste- 
bėjote, kad jos kojos einant tiesiog kalba? Pone redaktoriau, 
jeigu jūs išgirstumėt, ką tos kojos pasakoja, tai paraustumėt, 
nors ir žinau, koks jūs ištvirkėlis. 

— Kvailini niekuo nedėtus žmones, — tarė aktorė vyrui, kai jie 
atsisveikino su redaktorium. 

— Juk Žinai, kad taip reiškiasi mano gera nuotaika. Prisiekiu, 
ji pirmąkart tokia, kai aš čia. 

Daktaras Havelas šį kartą nemelavo. Kai priešpiet sulaukė į sto- 
tį įsukančio autobuso, kai už lango pamatė sėdinčią žmoną, o pas- 
kui išvydo ją besišypsančią nuo autobuso laiptelių, pasijuto lai- 
mingas, o kadangi per praėjusias dienas linksmumo atsargos liko 
nepaliestos, ištisą dieną spinduliavo kone padūkusį džiaugsmą. Jie 
kartu vaikščiojo po kolonadą, krimsnojo apvalius saldžius vaflius, 
užsuko pas Františką ir išklausė paskutinę informaciją apie naujas 
jos sūnaus ištaras, pasivaikščiojo su redaktoriumi, apie ką buvo 
parašyta ankstesniajame skyriuje, ir smaginosi šaipydamiesi iš pa- 
cientų, dėl sveikatos vaikštinėjančių gatvėmis. Šia proga daktaras 
pastebėjo, kad kai kurie praeiviai įsmeigia akis į aktorę, atsigręžęs 
įsitikino, kad jie stovi ir žiūri jiems įkandin. 

— Tu išaiškinta, — tarė Havelas. - Čia žmonės neturi ką veikti 
1r kasdien vaikšto į kiną. 

— Tau tai kliudo? — paklausė aktorė, savo profesijos viešumą 
laikanti lyg ir prasikaltimu, nes mieliausiai, kaip visi įsimylėjė- 
liai, būtų likusi su juo tyloje ir nematoma. 

— Priešingai, — tarė Havelas ir nusijuokė. Paskui ilgai žaidė 
spėliodamas, kas iš einančiųjų pro šalį ją atpažins, o kas ne, 
lažinosi, kiek Žmonių ją pažins gretimoje gatvėje. Atsigręžda- 
vo senukai, kaimiečiai, vaikai, ne tik jie, bet ir keletas tų 1š- 
vaizdžių moterų, atvykusių į kurortą. 

Pastarąsias dienas leidęs tarsi nematomasis, Havelas buvo 
pradžiugintas praeivių dėmesio ir troško, kad kuo daugiau su- 
sidomėjimo spindulių nušviestų ir jį, todėl apkabindavo aktorę 
per liemenį, pasilenkdavo ir šnabždėdavo į ausį visokiausias 
meilybes bei nešvankybes, tad ir ji vis priglusdavo prie jo ir 
linksmai žvelgdavo. Nuo daugelio svetimų žvilgsnių atsigavo, 
pajuto, kad vėl tapo matomas, kad blyškūs jo bruožai vis ryškė- 
ja, vėl pajuto pasididžiavimą ir džiaugsmą savo kūnu, eisena, 
tiesiog buvimu. 

Kai apsikabinę kaip meilužiai vaikštinėjo pagrindine gatve 
pro vitrinas, medžioklės prekių parduotuvėje Havelas pamatė 
šviesiaplaukę masažuotoją, kuri vakar buvo tokia nemandagi. 
Ji stovėjo tuščioje salėje ir plepėjo su pardavėja. „Užeinam, — 
tarė nustebusiai Žmonai, — tu esi pati geriausia būtybė, noriu 
tave apdovanoti“, — paėmė ją už rankos ir įsivedė vidun. 

Besikalbančios moterys nutilo, masažuotoja įdėmiai apžvel- 
gė aktorę, paskui dirstelėjo į Havelą, vėl į aktorę ir vėl į Have- 
lą. Havelas su pasitenkinimu pastebėjo tai, bet nė nežvilgtelėjo 
Į ją, greitai apėjo išstatytas prekes: apžvelgė ragus, šovinines, 
dvivamzdžius, žiūronus, lazdas, pintinėles šunims. 

— Ko pageidautumėt? — paklausė pardavėja. 

— Tuojaus, — tarė Havelas. Pagaliau pamatė po stiklu juodus 
švilpukus, parodė į vieną iš jų. Pardavėja padavė jam švilpuką, 
Havelas priglaudė jį prie lūpų, švilptelėjo, apžiūrėjo iš visų pu- 
sių ir vėl tyliai švilptelėjo. 

— Puikus, - tarė pardavėjai ir ištiesė jai penkias kronas. Švil- 
puką padavė žmonai. 

Aktorė dovanoje įžvelgė dievinamą vyro vaikiškumą ir iš- 
dykumą bei keistybių pomėgį ir padėkojo švelniu įsimylėjė- 
lės žvilgsniu. Tačiau Havelui to buvo maža, sušnibždėjo jai: 
„Ir tai viskas už tokią puikią dovaną?“ Aktorė apkabino jį ir 
pabučiavo. Abi moterys neatplėšė nuo jų akių, kol jie neišėjo 
iš krautuvėlės. 

Vėl jie klaidžiojo gatvėmis, po parką, triauškė vaflius, švil- 
pavo švilpuku, lažinosi sėdėdami ant suoliuko, kiek einančiųjų 
pro šalį atsigręš į juos. Kai vakarop žengė į restoraną, tarpdury 
vos nesusidūrė su moterimi, panašia į lenktynių žirgą. Nuste- 
busi pažvelgė į juos, ilgai į aktorę, trumpai į Havelą, vėl į akto- 
rę, o kai vėl pažvelgė į Havelą, mašinaliai jam linktelėjo. Ha- 
velas taip pat linktelėjo jai ir, pasilenkęs prie Žmonos ausies, 
pašnibždomis paklausė, ar ji myli jį. Aktorė atsakė įsimylėjėlės 
žvilgsniu ir paglostė jam skruostą. 

Jie sėdo už stalo, užsisakė kuklią vakarienę (aktorė labai rū- 
pinosi vyro dieta), gėrė raudonąjį vyną (tik jį galėjo gerti Have- 
las) ir ponia Havlova susijaudino bei susigraudino. Pasilenkė 
prie vyro, paėmė jo ranką ir tarė, jog tai viena iš gražiausių 
dienų jos gyvenime. Prisipažino, kaip jai buvo liūdna, kai jis 
išvažiavo į kurortą, vėl atsiprašė už beprotišką pavydo laišką ir 
dėkojo, kad paskambino ir pakvietė ją pas save. Tarė jam, kad 
buvo verta atvažiuoti pas jį, nors jiems būtų tekę pabūti kartu 
tik akimirką. Paskui įsikalbėjo, kad gyvenimas su juo jai yra 
nuolatinis netikrumas ir nerimas, tarsi Havelas nuolat kažkur 
išsprūstų, tačiau kaip tik todėl kiekviena nauja diena jai yra 
nauja patirtis, naujas įsimylėjimas, nauja dovana. 

Paskui abu parėjo į vienvietį Havelo kambarį, ir aktorės lai- 
mė greitai pasiekė viršūnę. 

Po poros dienų daktaras Havelas vėl nuėjo vadinamojo povan- 
deninio masažo ir vėl pavėlavo, nes, tiesą sakant, niekada nie- 
kur neateidavo laiku. Vėl tenai buvo šviesiaplaukė masažuoto- 
ja, tačiau šį kartą ji nesiraukė, priešingai, ji šypsojosi ir vadino 
Jį ponu daktaru, iš ko Havelas suprato, kad raštinėje perskai- 
čiusi jo kortelę arba išklausinėjusi apie jį. Daktaras Havelas 
mielai užfiksavo tokį susidomėjimą ir ėmė rengtis kabinoje. 
Kai masažuotoja šūktelėjo, kad vonia jau pilna, oriai išžengė 
atstatęs pilvą ir su pasitenkinimu išsidrėbė vandeny. 

Masažuotoja atsuko čiaupą ir pasiteiravo, ar jo ponia liko 
kurorte. Havelas atsakė, kad ne, ir masažuotoja vėl paklausė, ar 
ponia vėl vaidins kokiame nors įdomiame filme. Havelas atsa- 
kė, kad taip, ir masažuotoja kilstelėjo jo dešinę koją. Kai srovė 
palietė pėdą, masažuotoja nusišypsojo ir tarė, kad pono dakta- 
ro kūnas labai jautrus, kaip moters. Jie kalbėjosi toliau ir Have- 
las užsiminė, kad kurorte labai nuobodu. Masažuotoja reikš- 
mingai nusišypsojo ir tarė, jog ponas daktaras tikriausiai moka 
nenuobodžiauti. Kai ji žemai palinko ties juo žarnos srove ma- 
sažuodama krūtinę, Havelas pagyrė jos krūtis, kurių viršutinę 
dalį gerai matė gulėdamas, masažuotoja atsakė, kad ponas dak- 
taras tikriausiai matęs ir gražesnių. 

Buvo vis akivaizdžiau, jog trumpas Žmonos apsilankymas 
visiškai pakeitė jį simpatiškos, raumeningos mergiotės akyse, 
jis staiga tapo žavus ir geidžiamas, dar daugiau: jo kūnas jai 
buvo saitas, galintis slaptai suartinti su garsiąja aktore, prily- 
ginti Žymiai moteriai, kuriai įkandin visi atsigręžia. Havelas 
suprato, kad staiga jam viskas tapo galima, su viskuo iš anksto 
tyliai sutinkama. 


0 


AV, 
ITT 


168 


Tiktai kai žmogus viskuo patenkintas, jis, kaip lygus dievams, 
atstumia pasitaikančias galimybes, kad liktų palaimingos p1l- 
natvės būsenos. Havelui visiškai pakako, kad šviesiaplaukė ne- 
bėra nemandagi atšiauruolė, kad jos balsas tapo saldus, o akys 
paklusnios, kad ji netiesiogiai pati jam siūlosi, — ir visai jos 
negeidė. 

Paskui jis apsivertė ant pilvo, iškišo iš vandens smakrą ir vėl 
nuo pėdų ligi galvos buvo braukomas aštrios vandens srovės. 
Tokia padėtis jam pasirodė dievobaiminga padėkos ir nuolan- 
kumo pozicija: galvojo apie savo žmoną, kokia ji graži, kaip ją 
myli ir ji myli jį, apie tai, kad ji yra jo laimės Žvaigždė, siun- 
čianti jam aplinkybių ir raumeningų merginų palankumą. 

Kai masažas baigėsi ir jis atsistojo vonioje lipdamas lauk, pra- 
kaito išberta masažuotoja pasirodė tokia sveikatinga ir sultingai 
graži, 0 jos akys tokios paslaugiai atsidavusios, kad jis panoro 
nusilenkti toliams, kuriuose juto žmoną. Jam atrodė, kad masa- 
žuotojos kūnas stovi ant didžiulio aktorės delno, kad žmonos ranka 
ją tiesia jam kaip meilės ženklą ir dovaną. Jam staiga pasirodė, 
kad negražu būtu prieš žmoną atstumti tokią dovaną, tokį švelnų 
dėmesį. Tad jis nusišypsojo suprakaitavusiai merginai ir tarė šian- 
dien palaikęs vakarą jai ir lauksiąs jos prie „Geizerio“. Mergina 
sutiko, ir daktaras Havelas apsisiautė didžiuliu rankšluosčiu. 

Kai apsirengė ir nusišluostė plaukus, pasijuto nepaprastai ge- 
rai nusiteikęs. Panoro su kuo nors paplepėti ir užsuko pas Fran- 
tišką, kurią pradžiugino apsilankymas, nes ir jinai buvo labai 
guvi. Pasakojo jam ir šį, ir tą nuolat grįždama prie paskutinės 
temos, kartą kalbėtos: kalbėjo apie savo amžių ir neaiškiai for- 
muluodama teigė, kad negalima kapituliuoti prieš metus, kad 
Jų skaičius ne visada yra trūkumas ir jog apima labai geras po- 
jūtis įsitikinus, jog gali būti šaunesnis. 

— Ir vaikai dar ne viskas, — staiga nei iš šio nei iš to tarė ji, — 
ne, aš myliu savo vaikus, — patikslino ji, — tu Žinai, kaip juos 
myliu, bet yra ir kitų dalykų... 

Františkos sakiniai nė kiek nesukonkretėjo ir pašaliniam tik- 
riausiai būtų atrodę tušti tauškalai. Tačiau Havelas buvo ne pa- 
šalinis ir įžvelgė už tauškalų turinį. Jis nusprendė, kad jo paties 
laimė tėra vienas žiedas ištisoje laimės grandinėje ir, kadangi 
buvo geraširdis, jo nuotaika dvigubai pagerėjo. 

Taip, daktaras Havelas spėjo teisingai: redaktorius susirado gy- 
dytoją dar tą pačią dieną, kai metras ją išgyrė. Jau po keleto 
sakinių rado savy stulbinančios drąsos pasakyti, kad ji jam pa- 
tinka ir kad norėtų su ja susitikti. Išsigandusi gydytoja mikčio- 
jo, kad vyresnė už jį ir kad turi vaikų. Taip tik sustiprino redak- 
toriaus savikliovą ir žodžiai trykšte tryško: tikino, kad jos gro- 
žis slaptas ir daug pranašesnis už į akis krentantį išvaizdumą, 
gyrė eiseną ir sakė, kad jos kojos einant tiesiog gieda. 

Ir po poros dienų, tą patį vakarą, kai daktaras Havelas paten- 
kintas artėjo prie „„Geizerio“ jau iš tolo matydamas raumeningąją 
šviesiaplaukę, redaktorius nekantriai vaikštinėjo po savo ankštą 
mansardą. Buvo beveik tikras sėkme, tačiau vis baiminosi kokios 
nors klaidos ar atsitiktinumo, galinčių sukliudyti. Jis vis atidari- 
nėjo duris ir žvilgčiojo žemyn į laiptus, kol pagaliau išvydo ją. 

Kruopščiai apsitaisiusi ir pasidažiusi ponia kiek nutolo nuo 
kasdienio moters baltomis kelnėmis ir chalatu paveikslo ir įsi- 
audrinusiam jaunuoliui pasirodė, kad ligi šiol tiktai nujaučia- 
mas jos erotinis žavesys plieskė į jį kone begėdiškai apsinuogi- 
nęs. Jį apėmė pagarbos kupina nedrąsa. Norėdamas ją įveikti, 
apkabino gydytoją dar tarpdury ir ėmė karštai bučiuoti. Ji išs1- 
gando tokios skubos ir paprašė leist sėstis. Paleido, tačiau tuoj 
atsisėdo prie jos kojų ir ėmė bučiuoti kelius per kojines. Panėrė 
pirštus jam į plaukus ir mėgino švelniai atstumti. 

Atkreipkime dėmesį, ką jam kalbėjo. Pirmiausia keliskart pa- 
kartojo: „Būkite geras, būkite geras, pažadėkit, kad būsit ge- 
ras“. Kai jaunuolis atsakė: „Taip, taip, būsiu geras“, — ir jo lū- 
pos siekė vis aukščiau kojinių nėrinių, ji kartojo: „Ne, ne, tik 
ne tai, tik ne“, — o kai jos pasiekė dar aukščiau, staiga ėmė 
sakyti „tu“ ir sušuko: „Tu laukinis, ak, tu laukinis!“ 

Tas šūksnis viską ir nulėmė. Nebeliko jokio pasipriešinimo. 
Jaunuolis buvo apsvaigęs: apsvaigęs nuo savęs paties, nuo grei- 
tos sėkmės, nuo daktaro Havelo, kurio genijus sklandė greta įženg- 
damas į jį, apsvaigęs nuo nuogybės moters, gulinčios su juo mei- 
lės guoly. Troško būti meistras, virtuozas, parodyti tikrą aistrą ir 
plėšrumą. Pakildavo nuo gydytojos, apžvelgdavo ją kaip lauki- 
nis ir vapėdavo: „Kokia tu graži, tu nuostabi, nuostabi...“ 

Gydytoja abiem rankomis prisidengė pilvą ir tarė: 

— Nesijuok iš manęs... 

— Ką tu, aš visai nesijuokiu, tu nuostabi! 

— Nežiūrėk į mane, - priglaudė prie savęs, kad jos nematytų. — 
Ar žinai, kad turiu du vaikus? 

— Du vaikus? — nesusigaudė vaikinas. 

— Tai ir matosi, nežiūrėk į mane. 

Šie žodžiai prislopino jaunuolio polėkį ir jis tik gerokai pasi- 
stengęs vėl pasiekė pradinį entuziazmą. Kad geriau sektųsi, ji- 
sai stengėsi nykstantį tikrovės žavesį gaivinti žodžiais ir šnabž- 
dėjo gydytojos ausin, kaip puiku, kad ji čia su juo nuoga, visiš- 
kai nuoga. 

— Koks tu mielas, tu be galo mielas, - atsiliepė gydytoja. 

Jaunuolis vis kartojo žodžius apie gydytojos nuogybę ir tei- 
ravosi, ar ją jaudina, kad ji čia su juo nuoga. 

— Tu kaip vaikas, — atsakė gydytojas, - taip, jaudina. 

Bet po akimirkos pridūrė, kad ją nuogą matė jau tiek gydyto- 
jų, jog jai tai nė motais. „Daugiau gydytojų nei meilužių“, — 
nusijuokė ir, nenutraukdama meilės akto, įsikalbėjo apie gim- 
dymo sunkumus. 

— Tačiau buvo verta, — tarė galop. — Turiu du puikius vaikus. 
Puikius, puikius! 

Sunkiai susigrąžintas polėkis vėl išgaravo, redaktoriui staiga 
pasirodė, kad sėdi su gydytoja kavinėje ir kalbasi prie arbatos. 
Jis suirzo, pasistengė dar plėšriau judėti ir grąžinti ją prie geis- 
mingesnių vaizdinių: 

— Kai paskutinį kartą užėjau pas tave, ar jau žinojai, kad my- 
lėsimės? 

— O tu? 

— Norėjau to, - tarė redaktorius, — labai to norėjau! 

Į žodį „norėjau“ sudėjo visą savo aistrą. 

— Tu visai kaip mano sūnus, - nusijuokė jam į ausį gydytoja, - tas 
taip pat visko non. Aš ir klausiu jo: gal norėtum laikrodžio su fonta- 
nu? 

Taip jie ir mylėjosi: ponia Františka puikiai išsikalbėjo. 

Kai paskui sėdėjo lovoje nuogi ir pavargę, gydytoja glostė 
redaktoriaus plaukus ir kalbėjo: 

— Tavo verpetas kaip jo. 

— Kieno? 

— Sūnaus. 

— Vis galvoji apie sūnų, — nedrąsiai nepritardamas atsiliepė 
redaktorius. 

— Žinai gi, — išdidžiai tarė gydytoja, — mamytės sūnelis, ma- 
mytės sūnelis. 

Atsikėlė ir ėmė rengtis. Staiga šiame viengungiškame kam- 
bary pasijuto jauna, visiškai jauna mergina, ir jai pasidarė be- 
protiškai gera, atsisveikindama apkabino redaktorių ir jos akys 
sudrėko iš dėkingumo. 

Po puikios nakties prasidėjo puiki Havelo diena. Per pusryčius 
persitarė keliais reikšmingais žodžiais su moterimi, panašia į 
lenktynių žirgą, o dešimtą valandą, grįžus iš procedūrų, kam- 
baryje jo laukė meilės kupinas žmonos laiškas. Paskui išėjo 
pasivaikščioti po kolonadą ligonių minioje, prie lūpų glaudė 
porceliano indelį ir tvieskė gyvenimo džiaugsmu. Moterys, anks- 
čiau nepastebėdavusios jo, dabar sekiojo Žvilgsniais, tad jis 
grakščiai lankstėsi sveikindamasis. Pamatęs redaktorių, links- 
mai jam pamojo: 

— Šiandien popiet aplankiau daktarę ir iš tam tikrų požymių, 
kurių negali nepastebėti geras psichologas, sprendžiu, kad kai 
ko pasiekėt! 

Jaunuoliui labai norėjosi viską išpažint savo metrui, tačiau 
praeito vakaro prisiminimai jį kiek trikdė: visiškai nesijautė tik- 
ras, kad vakaras buvo toks jau vertas, nežinojo, ar tikslus ir 
teisingas pasakojimas iškels ar pažemins jį Havelo akyse, tad 
dvejojo. 

Dabar, išvydęs džiaugsmu ir begėdyste švytintį Havelo vei- 
dą, galėjo byloti tiktai panašiu linksmu ir begėdišku tonu, ir 
karštai išgyrė Havelo rekomenduotą moterį. Pasakojo, kaip ji 
sudominusi jį pirmą kartą pažvelgus ne mažo miestelio akimis, 
kaip ji greitai sutikusi ateiti pas jį ir kaip greitai jis ją paėmęs. 

Daktaras Havelas uždavė daug klausimų ir papildomų klau- 
simėlių nagrinėdamas visus šio atvejo niuansus, ir jaunuolis 
pripažino, kad nors viskas buvo šaunu, vis dėlto jį kiek glumi- 
nusios kalbos, gydytojos žodžiai besimylint. 

Daktarą Havelą tai labai sudomino ir, kai pivertė redaktorių 
viską smulkiai atpasakoti, pertraukinėjo jo pasakojimą šūksniais: 

„Gražu! Ne, tai stebuklas! Toji amžinoji mamytė!“ Ir baigė: „„Bičiu- 
li, aš pavydžiu tau!“ 

Čia prieš abu vyriškius sustojo moteris, panaši į lenktyninį 
žirgą. Daktaras Havelas linktelėjo, ir moteris ištiesė jam ranką: 

— Atleiskite, — atsiprašė ji, — truputį pavėlavau. 

— Niekai, niekai, - tarė Havelas, - mes čia mielai šnekučiuo- 
jamės su bičiuliu. Atsiprašysiu, leiskite baigti pokalbį. 

Ir kalbėjo redaktoriui nepaleisdamas aukštosios moters rankos: 

— Mielasis bičiuli, viskas, ką pasakojote, pranoko mano nuojau- 
tas. Turite suprasti, kad vien tik kūnų smagumai, apgaubti nebylu- 
mo, yra nuobodžiai vienodi, viena moteris primena kitą, ir visos uŽ- 
mirštamos visose. Bet juk į meilės džiaugsmus puolame, kad juos 
prisimintume! Kad švytintys jų taškai ištisa juosta susietų mūsų jau- 
nystę su senatve! Kad mūsų atmintį išlaikytų amžinoje savo lieps- 
noj! Žinokit, bičiuli, vienintelis žodis, ištartas šioje nekasdieniškiau- 
sioje scenoje, gali sušvytėti taip, kad liks neužmirštamas. Apie ma- 
ne pasakoja, kad aš moterų rinkėjas. O iš tikrųjų daug labiau esu 
žodžių rinkėjas. Patikėkit manim, to vakaro niekada neužmiršite ir 
todėl būkit laimingas! 

Jis pamojo jaunuoliui ir, vesdamas už parankės į lenktyninį Žirgą 
panašią moterį, iš lėto nutolo kurorto kolonada. 


EDUARDAS IR DIEVAS 


Eduardo istoriją galėtume pradėti ir jo vyresniojo brolio kaimo 
namelyje. Brolis gulėjo lovoje ir kalbėjo Eduardui: 

— Ramiai užsuk pas tą bobą. Ji tikra kiaulė, bet tikiu, kad ir 
tokie padarai turi sąžinę. Dėl to, kad kadaise iškrėtė man kiau- 
lystę, gal dabar apsidžiaugs, jeigu leisi jai atpirkt ją tavęs pade- 
damai. 

Eduardo brolis buvo vis toks pats geraširdis tinginys kaip ir 
anksčiau. Lygiai taip prieš daugybę metų voliojosi ant lovos 
studentiškoje mansardoje (Eduardas tada buvo dar visai vai- 
kas), taip jis ten pramiegojo ir Stalino mirties dieną. Kitą rytą 
nieko nenujausdamas atėjo į fakultetą ir pamatė mokslo draugę 
Čechačkovą, sustingusią kaip skausmo statulą vidury vestibiu- 
lio. Triskart apėjo ją 1r ėmė plyšaut iš juoko. Įsižeidusi mergina 
pranešė apie politinę provokaciją — kolegos juoką, ir broliui 
teko palikti fakultetą bei išvykti į kaimą, kur per tą laiką įsitai- 
sė namą, šunį, žmoną, porą vaikų, o galiausiai ir vasarnamį. 

Kaip tik šiame name jis dabar gulėjo ant lovos ir kalbėjo 
Eduardui: 

— Vadinome ją baudžiančiu darbininkų klasės rimbu. Bet ta- 
vęs tai neturėtų liesti. Šiandien ji senstanti moteriškė, visada ją 
prie jaunų traukė, tai padės tau. 

Eduardas anuomet buvo dar labai jaunas. Ką tik baigė peda- 
goginį fakultetą (kurio nebaigė brolis) ir ieškojosi vietos. Pa- 

klausė brolio patarimo ir kitą dieną pasibeldė į direktorės kabi- 
neto duris. Išvydo aukštą kaulėtą moterį čigoniškai riebiais juo- 
dais plaukais, juodaakę, su juodais plaukeliais panosėje. Buvo 
tokia atgrasi, kad jis visiškai nepajuto varžymosi, kokį per jo 
jaunumą visada sužadindavo moters grožis, ir kalbėjosi visiš- 
kai laisvai, netgi meiliai ir galantiškai. 

Direktorei toks tonas regimai patiko ir ji keletą kartų egzal- 
tuotai ištarė: 

— Taip, mums reikėtų jaunų Žmonių. 

Ji pažadėjo padėsianti. 

Taip Eduardas tapo mokytoju mažame Čekijos mieste. Nei 
džiaugės dėl to, nei liūdėjo. Visada stengėsi skirti rimtus daly- 
kus nuo nerimtų, ir savo mokytojavimą priskyrė nerimtųjų ka- 
tegorijai. Ne todėl, kad mokytojavimą būtų laikęs nerimtu da- 
lyku (priešingai, tai jam labai rūpėjo, nes žinojo kitaip nepra- 
misiąs), bet laikė jį nerimtu lyginant su savo esme. Jis nepasi- 
rinko mokytojavimo. Jam jį parinko visuomenės paklausa, kad- 
rinės charakteristikos, vidurinės mokyklos baigimo atestatas, 
stojamieji egzaminai. Visų šių jėgų mechanizmai iš vidurinės 
mokyklos išsviedė jį (panašiai ekskavatorius išverčia kaušą že- 
mės į sunkvežimio kėbulą) į pedagoginį fakultetą. Studijuoti 
ėjo be jokio noro (fakultetas buvo pažymėtas brolio nesėkme), 
bet pamažu prisitaikė. Suprato, kad profesija bus vienas iš jo 
gyvenimo atsitiktinumų. Kad atrodys kaip priklijuota dirbtinė 
barzda, — tik juokas. 

Bet jeigu pareiga yra nerimta (tik juokas), tai gal, priešingai, 
rimta yra tai, kas neprivalu: tame miestelyje Eduardas greitai 
aptiko jauną merginą, patraukusią jį grožiu, ir ėmė beveik rim- 

tai ja domėtis. Vadinosi Alice ir, kaip jau per pirmus susitiki- 
mus apgailestaudamas įsitikino, buvo labai santūri bei dora. 

Vaikštinėjant pavakariais daug kartų mėgino ją apkabinti per 
pečius taip, kad ranka liestų dešinės krūties kraštelį, 1r kaskart 
ji nutverdavo bei atstumdavo jo ranką. Kartą, kai pakartojo šį 
bandymą, o ji atstūmė (vėl) jo ranką, ji stabtelėjo ir paklausė: 

— Ar tiki Dievą? 

Subtili Eduardo klausa pajuto klausimo rimtumą ir jis bemat 
užmiršo krūtį. 

— Ar tiki? — pakartojo Alicė, bet Eduardas nesiryžo atsakyt. 
Nepalaikykime šios nedrąsos būti nuoširdžiam už pikta: jautėsi 
vienišas naujoje vietoje ir Alicė per daug jam patiko, kad pra- 
rastų ją dėl vieno vienintelio atsakymo. 

— O tu? - paklausė norėdamas laimėt laiko. 

— Aš tikiu, — atsakė Alicė ir vėl pareikalavo, kad atsakytų. 

Ligi šiol niekada nemanė tikėti Dievą. Tačiau suprato, kad 
negali to prisipažinti, priešingai, kad dabar turėtų pasinaudoti 
proga ir iš tikėjimo susikalti tvirtą medinį arklį, kurio viduje, 
antikos pavyzdžiu, galėtų nepastebimai prasiskverbti į mergi- 
nos vidų. Bet Eduardas nemokėjo tiesiog pasakyti Alicei: Taip, 
tikiu Dievą, - tiesiog nebuvo sugedęs ir gėdijosi meluoti. Šiurkš- 
tus melas buvo jam nemalonus, bet jeigu buvo neįmanoma jo 
išvengti, tai reikėjo likti kuo arčiau tiesos. Todėl atsakė nepa- 
prastai susimąstęs: 

— Net nežinau, Alice, ką atsakyti. Taip, aš tikiu Dievą. Bet, — 
jis nutilo ir Alicė pakėlė nustebusias akis. - Bet noriu būti su 
tavimi visiškai nuoširdus. Ar galiu būti nuoširdus? 

— Privalai būti nuoširdus, — tarė Alicė, — kitaip nė nebūtų 
prasmės mums būti kartu. 

— Tikrai? 

— Tikrai, — patvirtino ji. 

— Kartais mane apninka abejonės, - tyliai ištarė Eduardas. — 
Kartais suabejoju, ar jis tikrai yra. 

— Bet kaip gali abejoti! - kone suriko Alicė. 

Eduardas tylėjo, bet po akimirkos jam šovė galvon girdėta 
mintis. 

— Kai matau aplink šitiek blogio, tai dažnai svarstau, kaip 
gali Dievas šitai leisti. 

Tai nuskambėjo taip liūdnai, kad Alicė nutvėrė jo ranką: 

— Taip, pasaulis iš tiesų pilnas blogio. Tą aš net labai gerai 
žinau. Bet kaip tik todėl turi tikėt Dievą. Be jo visos kančios 
būtų veltui. Niekas neturėtų prasmės. Ir visai negalėčiau gy- 
venti. 

— Galbūt tavo tiesa, - susimąstęs pritarė Eduardas, ir sekma- 
dienį nuėjo su ja į bažnyčią. Įmerkė pirštus į švęstą vandenį ir 
persižegnojo. Vyko mišios, buvo giedama, ir jis su visais gie- 
dojo bažnytinę giesmę, kurios melodija buvo jam Žinoma, tik- 
tai nemokėjo žodžių. Tad vietoj giesmės žodžių rinkosi balses 
ir akimirksniu vėliau prisidėdavo prie kitų, nes ir melodiją bu- 
vo primiršęs. Tačiau įsitikinęs, kad moka teisingą gaidą, leis- 
davo balsui skambėti visa jėga ir pirmą kartą gyvenime sužino- 
jo turįs gražų balsą. Paskui visi ėmė kalbėti „Tėve mūsų“ ir kai 
kurios senutės klaupėsi. Negalėjo atsispirti impulsui ir taip pat 
atsiklaupė ant akmeninių grindų. Persižegnojo galingais rankų 
mostais ir pasijuto pasakiškai, nes galėjo daryti tai, ko niekada 
nedarė, ko negalėjo daryti klasėje, gatvėje, niekur. Jautėsi lais- 
vas, ir tai buvo puiku. 

Kai mišios baigėsi, Alicė pažvelgė į jį tviskančiomis akimis: 

— Gal ir dabar pasakysi, kad abejoji dėl Jo? 

— Ne, - atsakė Eduardas. 

O Alicė dar pridūrė: 

— Norėčiau išmokyti tave taip mylėti Jį, kaip myliu aš. 

Jie stovėjo ant plačių bažnyčios laiptų ir Eduardas plyšo vi- 
duje iš juoko. Nelaimė, kaip tik tą akimirką pro šalį ėjo direk- 
torė 1r pamatė juos. 

O tai buvo negerai. Priminsime (tiems, kurie nekreipė dėmesio 
į istorinį šios istorijos foną), kad nors bažnyčios anuomet ir 
nebuvo uždraustos, vis dėlto jų lankymas buvo šiek tiek pavo- 
jingas. 

Tai nesunku suprasti. Kas grūmėsi už vadinamąją revoliuci- 
ją, puoselėjo savo puikybę, kuri vadinama būti teisiųjų fronto 
pusėje. Nuo to laiko praėjo dešimt dvylika metų (tiek maždaug 
buvo vykstant mūsų istorijai), fronto linija jau išskydo, o su ja 
1r teisiųjų pusė. Tad nekeista, kad buvusieji revoliucijos šali- 
ninkai jaučiasi apgauti ir greitai ieško fronto pakaitalo: tikybos 
dėka gali vėl (kaip ateistai prieš tikinčiuosius) šlovingai atsi- 
durti teisiųjų pusėje ir išsaugoti tokį įprastą bei brangų savo 
pranašumo patosą. 

Tiesą sakant, fronto pakaitalas naudingas ir tiems kitiems. 
Jei nebūtų per anksti, išduotume, kad kaip tik tokia yra ir Alicė. 
Kaip direktorė norėjo stoti feisiųjų pusėje, lygiai taip Alicė no- 
rėjo stoti priešingoje pusėje. Mat per revoliuciją buvo naciona- 
lizuota tėvelio parduotuvė ir Alicė nekentė taip padariusiųjų. 
Kaip ji galėjo išreikšti neapykantą? Gal imti peilį ir keršyti už 
tėvą? Čekijoje taip neįprasta. Alicė turėjo geresnę galimybę pa- 
demonstruoti savo priešingumą: ji pradėjo tikėti Dievą. 

Taip Viešpats Dievas pagelbėjo abiem pusėms, ir Eduardas 
jo dėka atsidūrė tarp dviejų ugnių. 

Kai pirmadienio rytą mokytojų kambaryje direktorė priėjo 
prie Eduardo, jis pasijuto labai nesmagiai. Juk niekaip negalėjo 
apeliuoti į draugišką jų pirmojo pokalbio atmosferą, nes nuo to 
laiko niekada daugiau (ar dėl savo tiesumo, ar dėl aplaidumo) 
nebuvo su ja susitikęs galantiško pokalbio. Todėl direktorė tu- 

rėjo visišką teisę kreiptis į jį demonstratyviai šaltai šypsoda- 
masi: 

— Vakar teko pasimatyti, ar ne? 

— Taip, matėmės, — patvirtino Eduardas. 

— Nesuprantu, kaip jaunas žmogus gali vaikščioti į bažny- 
čią, — tęsė direktorė. Eduardas sutrikęs gūžtelėjo pečiais ir di- 
rektorė papurtė galvą. - Jaunas žmogus. 

— Užsukau apžiūrėti barokinio šventyklos interjero, — atsi- 
prašydamas tarė Eduardas. 

— Negi, — išraiškiai nusistebėjo direktorė, — nežinojau, jog 
turite tokių meninių interesų. 

Pokalbis buvo gana nemalonus. Eduardas prisiminė, kaip bro- 
lis tris kartus apėjo apie mokslo draugę ir kaip kvatojosi. Atrodė, 
kad šeimos istorija kartojasi. Jis išsigando. Šeštadienį paskambi- 
no Alicei ir atsiprašė negalėsiąs eiti į bažnyčią, nes persišaldė. 

— Labai jau tu lepus, - kitą savaitę papriekaištavo jam Alicė 
ir Eduardui pasirodė, kad jos žodžiai labai nejautrūs. Tad ėmė 
aiškinti (paslaptingai ir neaiškiai, nes gėdijosi prisipažinti bijąs 
ir paaiškinti kodėl) apie nemalonumus mokykloje 1r baisią di- 
rektorę, be jokios priežasties jį persekiojančią. Norėjo sulaukti 
jos gailesčio ir užuojautos, bet Alicė atsakė: 

— O mano viršininkė visiškai nieko. 

Ir juokaudama pradėjo pasakoti nutikimus iš savo darbovie- 
tės. Eduardas klausėsi linksmo jos balso ir darėsi vis liūdnesnis. 

Ponios ir ponai, tai buvo kančių savaitės! Eduardas velniškai 
geidė Alicės. Jos kūnas jį uždegdavo ir kaip tik šis kūnas buvo 
jam visai nepasiekiamas. Kankinama buvo ir jų pasimatymų 
scenerija: jie arba valandą kitą klaidžiodavo tamsiomis gatvė- 

mis, arba eidavo į kiną. Pasikartojančios, ribotos abiejų šių variantų 
(kitų nebuvo) erotinės galimybės pakišo Eduardui mintį, kad gal su 
Alice daugiau pasiektų kitoje aplinkoje. Kartą visai nekaltai pasiūlė 
jai šeštadienį ir sekmadienį nuvažiuoti pas jo brolį, kuris turi vasar- 
namį miškingame slėny prie upės. Karštai piešė jai tyrą gamtos 
grožį, bet Alicė (šiaip visur naivi ir patikli) bemat perkando jį ir 
griežtai atmetė pasiūlymą. Ne vien Alicė atstūmė jį. Tai buvo pats 
(visada budrus ir įtarus) Alicės Dievas. 

Tasai Dievas buvo sukurtas iš vienos vienintelės idėjos (kitų no- 
rų ir Minčių nebuvo): jis draudė nesantuokinę meilę. Dievas buvo 
gan juokingas, bet nesijuokim dėl to iš Alicės. Iš dešimties įsakymų, 
kuriuos žmonijai perdavė Mozė, devyni jai buvo visai nereikalingi, 
nes Alicei visai nesinorėjo nei žudyti, nei negerbti tėvo, nei geisti 
moters artimo savo. Vienas vienintelis įsakymas jai buvo savaime 
suprantamas, jis buvo tikras draudimas ir pareiga. Tai buvo garsu- 
sis šeštasis įsakymas: nepaleistuvauk. Jeigu jau norėjo laikytis savo 
tikėjimo, įrodyti ir įtvirtinti, privalėjo atsiremti būtent į šį vienintelį 
įsakymą rr taip iš neapibrėžto, išskydusio, abstraktaus Dievo susi- 
kūrė sau visiškai apčiuopiamą, suprantamą ir konkretų Dievą: Ne- 
sanguliavimo Dievą. 

Sakykite, kada prasideda paleistuvavimas? Kiekviena mote- 
ris nustato tą ribą pagal savo paslaptingus kriterijus. Alicė mie- 
lai sutikdavo su Eduardo bučiniais, o po daugybės nepaliaujamų 
mėginimų galiausiai leido jam glamonėti krūtinę, bet savo kūno vi- 
duryje, tarkime, kažkur apie bambą, nubrėžė griežtą ir visiškai be 
kompromisų liniją, žemiau kurios driekėsi šventųjų draudimų, Mo- 
zės atsisakymo ir Viešpaties rūstybės zona. 

Eduardas ėmė skaityti Bibliją ir studijuoti pagrindinę teolo- 
ginę literatūrą. Nusprendė susikauti su Alice jos pačios gin- 
klais. 

— Aliciut, - kartą kreipės į ją, - jeigu mylime Dievą, niekas mums 
nedraudžiama. Jeigu ko nors trokštame, tai vyksta jam leidžiant. 
Kristus norėjo tik to, kad visus mus vestų meilė. 


LT) 
. 
a 2 


0, 


ITT 


184 


— Taip, — tarė Alicė, — tačiau ne tokia, apie kokią galvoji tu. 

— Meilė yra viena, - atkirto Eduardas. 

— Tai tau labai tiktų, — prieštaravo Alicė, - tiktai kad Dievas 
davė mums savo įsakymus, kuriais turime vadovautis. 

— Taip, Senojo Testamento Dievas, - nepasidavė Eduardas, — 
bet ne krikščionių Dievas. 

— Kaip? Juk yra tiktai vienas Dievas, - nusistebėjo Alicė. 

— Taip, — aiškino Eduardas, - tiktai vienaip tai suprato Seno- 
jo Testamento žydai ir truputį kitaip mes. Ligi Kristaus Žmogus 
privalėjo pirmiausia laikytis tam tikros Dievo įsakymų ir įsta- 
tymų sistemos. Koks jis viduj, buvo ne taip svarbu. Tačiau Kris- 
tus visus tuos draudimus ir prisakymus laikė išoriniu dalyku. 
Jam svarbiausia, koks žmogus yra viduje. Jei žmogus vadovau- 
sis vidaus karščiu ir tikėjimu, viskas, kad ir ką darytų, bus gera 
ir patiks Dievui. Todėl ir sakė šventasis Paulius: „Švariam vis- 
kas švaru“. 

— Tiktai ar tu tas švarusis? — pastebėjo Alicė. 

— O šventasis Augustinas, — tęsė Eduardas, — sakė: „Mylėk 
Dievą ir daryk, ką nori“. Supranti, Alice? Mylėk Dievą ir da- 
ryk, ką nori! 

— Ko nori tu, niekada nenorėsiu aš, - atsakė Alicė ir Eduar- 
das suprato, kad jo teologinė ataka atmušta. Jis tarė: 

— Tu nemyli manęs. 

— Myliu, — baisiai rimtai paprieštaravo Alicė. - Kaip tik to- 
dėl ir nenoriu, kad darytume, kas negalima. 

Kaip minėjome, buvo kančių savaitės. Kančios buvo tuo di- 
desnės, kadangi jis geidė ne tik Alicės kūno, priešingai, kuo 
dažniau tas kūnas jį atstumdavo, kuo daugiau skausmo ir nusi- 
vylimų patirdavo, tuo labiau geidė ir jos širdies. Tačiau nė jos 
kūnas, nė širdis nenorėjo nieko apie tai girdėti, abudu buvo ly- 
giai šalti, lygiai uždari ir pasitenkiną savimi. 

Labiausiai Eduardą erzino nepažeidžiama Alicės pusiausvy- 
ra. Nors šiaip jis buvo gana santūrus jaunuolis, ėmė galvoti apie 

kokį nors kraštutinį veiksmą, kuris išvestų Alicę iš pusiausvy- 
ros. Kadangi buvo rizikinga provokuoti ją eretiškais arba ciniš- 
kais nukrypimais (į kuriuos jį traukė prigimtis), turėjo rinktis kažką 
visai priešinga (o kartu ir ne visai suvokiama), kas rastų atsaką 
pačioje Alicėje, ir taip sustiprint tą atsaką, kad ji pasijustų sugė- 
dinta. Suprantamiau pasakius, Eduardui liko perdėti savo tikėji- 
mą. Nepraleido nė vieno bažnyčios lankymo (Alicės geismas buvo 
stipresnis už nemalonumų baimę) ir meldėsi ten pabrėžtinai nu- 
sižeminęs: kiekviena proga klaupėsi ant grindų, o Alicė šalia mel- 
dėsi ir žegnojosi stačia, nes saugojo kojines. 

Kartą prikišo jai tikėjimo stygių. Priminė Jėzaus žodžius: „Ne 
kiekvienas, kuris sako man „Viešpatie, Viešpatie“, pateks į dan- 
gaus karalystę“. Priekaištavo, kad jos tikėjimas formalus, išori- 
nis, lėkštas. Priekaištavo jai dėl neveiklumo. Priekaištavo dėl 
per didelio pasitenkinimo savimi. Priekaištavo, kad nieko, iš- 
skyrus save pačią, aplink nemato. 

Kai jis šitaip kalbėjo (Alicė nebuvo pasirengusi tokiam puo- 
limui ir silpnai gynėsi), staiga pamatė priešaky kryžių, seną ap- 
leistą metalinį kryžių su parūdijusiu skardiniu Kristumi, sto- 
vintį gatvės kampe. Demonstratyviai ištraukė ranką iš Alicės 
parankės, sustojo ir provokuojamai persižegnojo (protesto prieš 
jos abejingą širdį ir savo naujo puolimo ženklan). Negalėjo ge- 
rai įsidėmėti, kaip tai paveikė Alicę, nes tuo metu priešingoje 
gatvės pusėje pamatė mokyklos sargę. Ji Žiūrėjo į jį. Eduardas 
suprato Žuvęs. 

Jo nuojauta pasitvirtino, kai po dviejų dienų sargė sustabdė jį 
koridoriuje ir garsiai pranešė, kad kitą dieną dvyliktą valandą 
ateitų į direktorės kabinetą: 

— Turime pasikalbėti su tavim, drauge. 

Eduardas išsigando. Vakare susitiko su Alice, kad kaip vi- 
sada valandą kitą pasivaikščiotų gatvėmis, tačiau jau nebe- 
kurstė savo religinio įkarščio. Jis buvo prislėgtas ir norėjo pa- 
sipasakoti Alicei, kas atsitiko, bet nedrįso žinodamas, kad no- 
rėdamas likti nemėgstamame darbe (tačiau būtiname), pasi- 
rengęs rytoj nedvejodamas išsižadėti Dievo. Tad geriau nuty- 
lėjo apie bloga lemiantį kvietimą taip nesulaukdamas jokios 
paguodos. Visiškai apleistas kitą dieną žengė pro direktorės 
kabineto duris. 

Kambaryje jo laukė ketuų teisėjai: direktorė, mokyklos sar- 
gė, vienas kolega (mažutis akiniuotis) ir nepažįstamasis (žila- 
plaukis), kurį visi kiti vadino draugu inspektoriumi. Direktorė 
paprašė Eduardo sėstis ir pasakė pakvietę jį čia draugiško ir 
visiškai neoficialaus pokalbio, nes neva visiems rūpi, kaip Edu- 
ardas elgiasi už mokyklos sienų. Sulig tais žodžiais Žvilgtelėjo 
į inspektorių ir šis pritardamas linktelėjo, paskui ji nukreipė 
akis į akiniuotąjį mokytoją, visą laiką įdėmiai sekusį ją, ir kai 
tik sutiko jos žvilgsnį, šis tuoj pradėjo išsamią kalbą, kad nori- 
me čia išauklėti sveiką ir be prietarų jaunimą, už kurį mes atsa- 
kingi, todėl ir savo gyvenimu (mes, mokytojai) esame jiems 
sektinas pavyzdys, kaip tik todėl tarp savo sienų negalime pa- 
kęsti davatkų. Jis ilgai plėtojo šią mintį ir galiausiai Eduardo 
elgesį paskelbė visos įstaigos gėda. 

Prieš keletą minučių Eduardas buvo nusprendęs, kad išs1ža- 
dės savo neseniai susikurto Dievo ir prisipažins, jog bažnyčios 
lankymas ir viešas žegnojimasis buvo tik išsidirbinėjimas. Ta- 
čiau dabar, staiga akis į akį susidūręs su realia situacija, pajuto 
negalįs to padaryti, negali juk tiems keturiems, tokiems rim- 
tiems ir taip suinteresuotiems žmonėms, pasakyti, kad jie užsi- 
1minėja kažkokiu nesusipratimu, paprasčiausia kvailyste, su- 
prato, jog taip nevalingai pasityčios iš jų rimtumo. Taip pat su- 
prato, kad visi dabar tikisi iš jo išsisukinėjimų ir atsikalbinėji- 

mų ir iš anksto yra pasirengę juos atmesti. Suprato (iškart, mąs- 
tyti nebuvo laiko), kad šią akimirką svarbiausia likti įtikėtinam, 
kitaip sakant, artimiausiam apie jį susidarytam įvaizdžiui. No- 
rėdamas kiek pakoreguoti tą įvaizdį, turi ir pats šiek tiek nusi- 
leisti jiems. Tad paklausė: 

— Draugai, ar galiu būti nuoširdus? 

— Žinoma, — atsakė direktorė, — tam jus ir pakvietėme. 

— Ir nepyksite? 

— Kalbėkite, - liepė direktorė. 

— Gerai, tai aš prisipažinsiu, — tarė Eduardas, — aš iš tikrųjų 
tikiu Dievą. 

Pažvelgė į savo teisėjus ir jam pasirodė, kad visi su paleng- 
vėjimu atsiduso, tik mokyklos sargė sujudo: 

— Mūsų laikais, drauge, mūsų laikais? 

— Žinojau, kad jus suerzinsiu sakydamas tiesą. Bet aš nemo- 
ku meluoti. Nenorėkite, kad meluočiau, — tęsė Eduardas. 

Direktorė taikiai nuramino jį: 

— Niekas ir nenori, kad jūs meluotumėt. Labai gerai, kad sa- 
kote tiesą. Tiktai prašau pasakyti man, kaip jūs, jaunas žmogus, 
galite tikėti Dievą! 

— Šiandien, kai skrendame į Mėnulį! - niršo mokytojas. 

— Ką galiu padaryti, - tarė Eduardas. - Aš nenoriu jo tikėti. 
Tikrai. Nenoriu. 

— Kaip čia dabar, nenorite, o tikite? — įsiterpė nepaprastai 
maloniu balsu žilaplaukis. 

— Nenoriu tikėti, bet tikiu, — tyliai pakartojo Eduardas. 

Mokytojas nusijuokė: 

— Betgi čia prieštaravimas! 

— Draugai, yra, kaip sakau, - paaiškino Eduardas. - Aš gerai 
suprantu, jog tikėjimas Dievu atitraukia mus nuo tikrovės. Kur 
nueitų socializmas, jeigu visi tikėtų, kad pasaulis yra Dievo ran- 
kose? Taip niekas nieko neveiktų ir visi atsiduotų Dievui. 

— Būtent taip, — pritarė direktorė. 

— Dar niekas neįrodė, kad Dievas yra, - paskelbė mokytojas 
su akiniais. 

— Žmonijos istorija tuo skiriasi nuo priešistorės, kad žmonės 
paėmė likimą į savo pačių rankas ir Dievo jiems nebereikia, — 
tęsė Eduardas. 

— Tikėjimas Dievu veda į fatalizmą, - pridūrė direktorė. 

— Tikėjimas priklauso viduramžiams, - tarė Eduardas, pas- 
kui kažką pridūrė direktorė, vėl Eduardas, dar kažką inspekto- 
rius ir visi harmoningai papildė vienas kitą, kol pagaliau aki- 
niuotasis mokytojas pratrūko ir nutraukė Eduardą: 

— Tai kodėl žegnojiesi vidur gatvės, jeigu viską Žinai? 

Eduardas pažvelgė į jį be galo liūdnai ir tarė: 

— Nes tikiu Dievą. 

— Betgi tai prieštaravimas! — džiaugsmingai pakartojo mo- 
kytojas. 

— Taip, - prisipažino Eduardas, — tai prieštaravimas tarp Ži- 
nijos ir tikėjimo. Žinojimas yra viena, o tikėjimas kita. Pripa- 
žįstu, jog tikėjimas yra tamsybė. Pripažįstu, kad būtų geriau, 
Jei jo nebūtų. Bet kai aš čia, viduje... — jis pirštu bedė į širdį, — 
Jaučiu, kad yra. Aš, draugai, sakau jums taip, kaip yra, geriau, 
kai pats prisipažinsiu, nes nenoriu būti veidmainis, noriu, kad 
žinotumėt, koks aš iš tikrųjų, — ir nuleido galvą. 

Mokytojo protas nebuvo ilgesnis už plauką, jis nežinojo, jog 
net griežčiausias revoliucionierius prievartą laiko tik neišven- 
giama blogybe, o pats revoliucijos gėris jam yra auklėjimas. 
Jis pats, revoliucinius įsitikinimus perėmęs per vieną naktį, ne- 
buvo direktorės gerbiamas ir nenujautė, kad Eduardas, atsida- 
vęs savo teisėjams kaip sudėtingas, tačiau vis dėlto plastiškas 
auklėjimo objektas, šią akimirką yra tūkstantį kartų vertinges- 
nis už jį. O kadangi šito nenujautė, rūsčiai užsipuolė Eduardą ir 
pareiškė, jog tokie žmonės, kurie neįstengia atsisveikinti su vi- 
duramžių tikėjimu, patys priklauso viduramžiams, o ne šian- 
dienei mokyklai. 

Direktorė leido jam išsisakyti, bet paskui priminė: 

— Nemėgstu, kai kapojamos galvos. Draugas buvo nuoširdus 
ir pasakė mums tiesą. Turėtume tai vertinti. 

Paskui ji kreipėsi į Eduardą: 

— Žinoma, draugai teisūs sakydami, jog davatkos negali auk- 
lėti mūsų jaunimo. Tai ką pasakysite jūs? 

— Aš, draugai, nežinau, — atsakė nelaimingasis Eduardas. 

— Aš manau taip, — tarė inspektorius. — Kova tarp seno ir 
naujo vyksta ne tik tarp klasių, bet ir kiekvieno žmogaus vidu- 
je. Tokia kova vyksta ir draugo viduje. Protu jis supranta, ta- 
čiau jausmas traukia jį atgal. Privalome padėti draugui šioje 
kovoje, kad nugalėtų jo protas. 

Direktorė linktelėjo galva ir pridūrė: 

— Aš pati juo pasirūpinsiu. 

Tad Eduardas atrėmė tiesioginę grėsmę: mokytojo egzistenci- 
jos likimas atsidūrė direktorės rankose, jis konstatavo tai visiš- 
kai ramiai, nes prisiminė ankstesnius brolio žodžius, kad direk- 
torė visada buvo linkusi prie jaunų vaikinų ir, jaunatviškai pa- 
sitikėdamas savimi (čia išgąsdintas, čia pasipūtęs), nusprendė 
laimėti šią kovą vyro privalumais įsigydamas savo valdovės 
palankumą. 

Artimiausią dieną susitaręs aplankė ją kabinete, mėgino leng- 
vabūdiškai kalbėtis ir naudojosi kiekviena proga, kad įterptų 
intymesnę pastabą, subtilų komplimentą, kad dviprasmiškai pa- 
brėžtų ypatingą savo, vyro, atsidūrusio moters rankose, padėtį. 
Tačiau jam nebuvo leista lemti pokalbio tonacijos. Direktorė 
kalbėjo maloniai, tačiau labai santūriai: klausinėjo, ką skaitąs, 
pati paminėjo keletą knygų ir patarė perskaityti, matyt, norėjo 

pradėti veikti jo mąstymą. Trumpas susitikimas baigėsi tuo, kad 
pakvietė jį pas save. 

Nuo direktorės santūrumo Eduardo pasitikėjimas savimi vėl 
subliūško, į jos butą žengė nuolankiai, be minties įveikti ją Vy- 
rišku žavesiu. Pasodino jį į krėslą ir prabilo labai bičiuliškai 
klausinėdama, ko norėtų: „Kavos? — Atsisakė. - Tai gal kokio 
alkoholio?“ Jis sutriko: „Gal turėtumėt konjako...“ — ir tuoj 
išsigando, ar neleptelėjo ko visai netinkamo. Bet direktorė ma- 
loniai atsakė: „Ne, konjako neturiu, tik truputį vyno“, — ir atne- 
šė puspilnį butelį, kurio turinio kaip tik pakako dviem taurėms. 

Paskui pradėjo apie tai, kad Eduardas neturėtų Žiūrėti į ją 
kaip į kokią inkvizitorę: kiekvienas juk turi teisę išpažinti savo 
gyvenime tai, ką laiko teisinga. Savaime suprantama, kitas da- 
lykas (tuoj pat pridūrė), tinka ar ne į mokytojus. Todėl neva jie 
privalėjo (nors ir be didelio noro) išsikviesti Eduardą ir pasi- 
kalbėti su juo, ir buvo labai patenkinti (bent jau ji ir inspekto- 
rius), kaip atvirai jis kalbėjęs ir nieko neneigęs. Paskui jie dar 
11gai kalbėjosi su inspektoriumi ir nutarė, kad po pusės metų 
vėl pasikvies jį pokalbio, ligi tol direktorė turinti padėti jam 
lavintis. Ir dar kartą pabrėžė, kad nori jam tik draugiškai padė- 
ti, kad ji ne inkvizitorė ar kokia policininkė. Prisiminė mokyto- 
ją, taip aršiai užsipuolusį Eduardą, ir tarė: 

— Tam tai molis galvoj, jam norėtųsi kitus ant laužo siųsti. 
Sargė taip pat visur apie jus skelbia, kad buvote įžūlus ir karštai 
laikėtės savo. Nesileidote perkalbamas ir turėtumėt lėkt iš mo- 
kyklos. Žinoma, su ja nesutinku, bet labai stebėtis ja negalima. 
Aš taip pat nenorėčiau, kad mano vaikus mokytų žmogus, kuris 
viešai Žžegnojasi gatvėje. 

Taip vienu sakinių srautu direktorė pažėrė Eduardui tiek vi- 
liojančias savo nuoširdumo, tiek bauginančias savo rūstybės ga- 
limybes, o paskui, norėdama įrodyti, kad susitikimas tikrai bi- 
čiuliškas, perėjo prie kitų temų: prabilo apie knygas, nusivedė 
Eduardą prie lentynų, salo nuo Rolland'o „Užburtos sielos“ ir 

pyko, kad jos neskaitęs. Paskui pasiteiravo, kaip sekasi mokyk- 
loje, o po atitinkamo jo atsakymo pati ilgai įsikalbėjo: sakėsi 
dėkinga likimui už savo profesiją, mėgstanti darbą mokykloje, 
nes auklėdama vaikus gali nuolatos ir konkrečiai kontaktuoti 
su ateitim. Tik ateitis galinti pateisinti visas kančias, kurių pil- 
na („taip, turime tai pripažinti“) aplinkui. „Jeigu netikėčiau, 
kad gyvenu kam nors daugiau nei sau pačiai, tai tikriausiai vi- 
sai negalėčiau gyventi.“ 

Tie žodžiai netikėtai nuskambėjo labai įtikinamai, net sunku 
buvo suprasti, ar jais direktorė nori išsipasakoti, ar pradėti ide- 
ologinį ginčą apie gyvenimo prasmę. Eduardas nusprendė su- 
prasti juos intymiau ir paklausė paslaptingai tyliai: 

— O jūsų gyvenimas? 

— Mano gyvenimas? — pakartojo ji. 

— Jums jo nepakaktų? 

Veidą perkreipė šypsnys ir Eduardui tą akimirką beveik pa- 
gailo jos. Buvo graudžiai negraži: juodi plaukai tamsino pailgą 
prakaulų veidą, o juodas pūkas panosėje panėšėjo į ūsus. Stai- 
ga įsivaizdavo visą jos gyvenimo liūdesį: matė čigoniškus bruo- 
žus, išduodančius aistringumą, matė ir jos bjaurumą, išduodan- 
tį aistrų neišsipildymą. Įsivaizdavo, kaip aistringai virto gedulo 
statula po Stalino mirties, kaip aistringai sėdėjo šimtuose tūks- 
tančių susirinkimų, kaip aistringai kovojo prieš vargšelį Jėzų, 
ir suprato, kad tai buvo tik nykus nuotėkis jos troškimams, ne- 
galėjusiems tekėti ten, kur norėjo. Eduardas buvo jaunas ir dar 
neišeikvojęs užuojautos. Užjausdamas žvelgė į direktorę. O ji, 
tarsi susigėdusi įsitvyrojusios tylos, guvesniu balsu tęsė: 

— Eduardai, tai nelabai svarbu. Žmogus gyvena ne vien sau. 
Jis visada gyvena dėl kažko. 

Įdėmiau pažvelgė jam į akis: 

— Svarbu dėl ko. Dėl ko nors realaus ar dėl ko nors išgalvo- 
to? Dievas — tik gražus prasimanymas. Bet žmonijos ateitis, 
Eduardai, yra tikrovė. Dėl jos gyvenau, dėl jos viską aukojau. 

Ir tai sakė taip įsitikinusi, kad prieš akimirką staiga pajusta 
žmogiška Eduardo atjauta tik sustiprėjo. Jam pasirodė kvaila, 
kad meluoja kitam žmogui (savo artimui) tiesiog į akis, 1r at- 
rodė, kad intymesnė jų pokalbio akimirka teikia galimybę pa- 
galiau atmesti negarbingą (o galiausiai ir sunkų) tikinčiojo 
vaidmenį. 

— Aš visiškai pritariu jums, — puolėsi tikinti ją, - aš taip pat 
labiau vertinu tikrovę. Nežiūrėkite taip rimtai į tą mano tikė- 
jimą. 

Ir tuoj pat suvokė, kad žmogus niekada neturi leistis suve- 
džiojamas jausmų proveržio. Direktorė nustebusi pažvelgė į jį 
ir pastebimai šalčiau ištarė: 

— Neveidmainiaukite. Patikote man, nes buvote nuoširdus. 
O dabar norite pasirodyti kitoks, nei esate. 

Ne, Eduardui nebuvo leista nusivilkti kartą užsivilkto religi- 
nio kostiumo. Jis greit susitaikė su tuo ir mėgino ištaisyti blogą 
įspūdį. 

— Ne, aš nesirengiu išsisukinėti. Savaime suprantama, aš ti- 
kiu Dievą ir niekada to neneigčiau. Tik norėjau pasakyti, kad 
lygia dalim tikiu ir Žmonijos ateitimi, pažanga ir kita. Jeigu 
netikėčiau, kam būtų visas mano, kaip mokytojo, darbas, kam 
gimtų vaikai 1r kam apskritai gyventume? Aš kaip tik pama- 
niau, kad tai ir yra Dievo valia, kad visuomenė eitų vis į priekį 
ir būtų vis geriau. Pamaniau, kad žmogus gali tikėti Dievą ir 
komunizmu, kad galima tai suderinti. 

— Ne, - motiniškai valdingai nusišypsojo direktorė, - tų dviejų 
dalykų negalima suderinti. 

— Žinau, — liūdnai sutiko Eduardas, — nepykite. 

— Nepykstu. Jūs dar jaunas ir karštai stojat už tai, ką tikite. 
Niekas taip gerai nesupras jūsų kaip aš. Juk ir aš buvau tokia 
jauna kaip jūs. Žinau, kas yra jaunystė. O jūsų jaunystė man ir 
patinka. Jūs man simpatiškas. 

Pagaliau. Ne anksčiau, ne vėliau, o kaip tik dabar, pačiu lai- 

ku (kurio, kaip matome, Eduardas nepasirinko, greičiau laikas 
pasirinko jį savo išsipildymui). Kai direktorė pasakė, kad jis jai 
simpatiškas, ne per ryžtingiausiai atsiliepė: 

— Jūs man taip pat. 

— Iš tikrųjų? 

— Iš tikrųjų. 

— Atleiskite, aš sena moteris... — paprieštaravo direktorė. 

— Netiesa, — privalėjo tarti Eduardas. 

— Betgi tiesa, — tarė direktorė. 

— Jūs visai nesena, nesąmonė, - privalėjo labai griežtai atsi- 
kirsti. 

— Taip manote? 

— Tiesą sakant, labai man patinkate. 

— Nemeluokit. Žinote, kad negalite meluoti. 

— Nemeluoju. Jūs graži. 

— Graži? — direktorė apsimetė netikinti. 

— Taip, graži, - pakartojo Eduardas ir, pats išsigandęs akivaiz- 
daus tokio tvirtinimo nepagrįstumo, pasistengė jį paremti. - To- 
kia juodaplaukė. Man labai patinka. 

— Jums patinka juodaplaukės? — pasitikrino direktorė. 

— Be galo. 

— Tai kodėl nuo tada, kai jūs mokykloje, nepasirodėte pas 
mane? Atrodė, kad manęs vengiate. 

— Gėdijausi, - atsakė Eduardas. — Visi būtų kalbėję, kad pad- 
laižiauju. Niekas netikėtų, kad užeinu todėl, jog patinkat man. 

— Bet dabar nebereikia gėdytis, - konstatavo direktorė. - Da- 
bar juk nutarta, kad retkarčiais turite susitikti su manim. 

Žvelgė jam į akis savo didžiulėmis rudomis rainelėmis (pri- 
pažinkime, kad jos tikrai buvo gražios) ir atsisveikinant švel- 
niai paglostė jo ranką, tad tasai pamišėlis išėjo svaigaus nuga- 
lėtojo jausmo apimtas. 

Eduardas buvo įsitikinęs, kad nemalonus incidentas jau praeitis, ir 
kitą sekmadienį įžūliai nerūpestingai kartu su Alice išėjo bažnyčion. 
Vėl tenai ėjo visiškai pasitikėdamas savimi, nes (nors mums tai 
kelia užuojautos šypsulį) vakarą pas direktorę atmintyje jau laikė 
tviskančiu savo vyriškojo patrauklumo įrodymu. 

Ir kaip tik šį sekmadienį pastebėjo, kad Alicė kažkokia kito- 
kia nei anksčiau: vos susitikus įsikibo į parankę, taip jo laikėsi 
1r bažnyčioje. Anksčiau elgdavosi kukliai ir stengėsi nekrist į 
akis, o šįkart dairėsi aplinkui ir šypsodama linktelėjo bent de- 
šimčiai pažįstamų. 

Keista ir nesuprantama. 

Kai jie po poros dienų vaikštinėjo sutemusiomis gatvėmis, 
Eduardas džiaugsmingai konstatavo, kad jos bučiniai, anksčiau 
tokie nemaloniai pareigingi, drėgni, tapo daug karštesni. Trum- 
pai stabtelėjus po žibintu, pastebėjo, kad į jį įsmeigtos dvi įs1- 
mylėjusios akys. 

— Turi Žinoti, kad aš tave myliu, — staiga nei iš šio, nei iš to tarė 
Alicė. - Aš dabar viską suprantu. Suprantu, kodėl priekaištavai 
man, kad aš per vangiai tikiu. 

Eduardas nieko nesuprato, tad nieko ir neatsakė. Jiems kiek 
paėjus, Alicė vėl prabilo: 

— O tu man nieko nesakei. Kodėl man nepasipasakojai? 

— O ką turėjau papasakoti? — pasiteiravo Eduardas. 

— Taip, tu toks, - tarė tyliai ir įkvėptai. - Kiti puikuotusi, o tu 
tyli. Kaip tik todėl tave myliu. 

Eduardas ėmė nutuokti, koks reikalas, bet vis dėlto pasi- 
tikslino: 

— Apie ką tu čia? 

— Apie tai, kas įvyko. 

— O iš kur Žinai? 

— Na jau, visi Žino. Buvo tave išsikvietę, grasino, o tu pasi- 
juokei jiems į akis. Nieko neatsižadėjai. Visi tavimi stebisi. 

— Bet aš apie tai niekam nieko nepasakojau. 

— Nebūk naivus. Tokie dalykai sklinda. Čia ne kokia smul- 
kmena. Negi šiandien rasi ką, turintį bent truputį drąsos. 

Eduardas žinojo, kad mažame miestely visi įvykiai greitai 
virsta legenda, bet nė nenutuokė, kad ir jo atvejis, kurio reikš- 
mės niekada nepervertino, taip pat turi legendas gimdančios 
jėgos. Jis pakankamai neįsisąmonino, kaip pasitarnavo savo 
kraštiečiams, kurie, kaip Žinome, mėgsta ne dramatiškus did- 
vyrius (kovojančius ir nugalinčius), o kaip tik kankinius, nes 
tokie raminamai įtvirtina lojalų jų neveiklumą įtikinėdami, kad 
yra tiktai dvi alternatyvos: būti paklusniam arba padėti galvą. 
Niekas neabejojo, kad Eduardas bus sunaikintas, visi susižavė- 
ję ir mielai komentavo tai. Prieš Eduardą, Alicei padedant, 1š- 
kilo nuostabus jo paties nukryžiavimo paveikslas. Šaltakraujiš- 
kai reagavo į jį: 

— Kad nieko neatsižadėjau, savaime suprantamas dalykas. 
Juk taip elgtųsi visi. 

— Visi? — pratrūko Alicė. - Apsidairyk aplink, pažiūrėk į ki- 
tus! Visi bailiai! Savo motinos išsižadėtų! 

Eduardas nieko nesakė, nutilo ir Alicė. Ėjo susikibę už ran- 
kų. Alicė sušnibždėjo: 

— Viską dėl tavęs padaryčiau. 

Dar niekas nebuvo sakęs Eduardui tokių žodžių. Toksai sa- 
kinys buvo netikėta dovana. Žinoma, Eduardas suprato, kad ji 
ir nepelnyta, tačiau pamanė, kad jei likimas šykšti jam pelnytų 
dovanų, turi teisę pasilaikyti nepelnytąją. Jis prabilo: 

— Jau niekas nieko negali dėl manęs padaryti. 

— Kodėl? — šnabždom paklausė Alicė. 

— Mane išmes iš mokyklos, o kas šiandien kalba apie mane 

kaip apie didvyrį, nė piršto nepakrutins. Aišku, kad liksiu visiš- 
kai vienas. 

— Neliksi, — papurtė galvą Alicė. 

— Liksiu, — tvirtino Eduardas. 

— Ne, neliksi! - kone suriko Alicė. 

— Visi manęs išsižadėjo. 

— Aš niekad tavęs neišsižadėsiu, — tarė Alicė. 

— Išsižadėsi, — liūdnai palingavo Eduardas. 

— Neišsižadėsiu. 

— Ne, Alice, - kalbėjo savo Eduardas, - tu manęs nemyli. Tu 
manęs niekada ir nemylėjai. 

— Netiesa, — šnabždėjo Alicė 1r Eduardas su pasitenkinimu 
pastebėjo, kad jos akys sudrėko. 

— Nemylėjai, Alice, tai galima pajusti. Tu visada buvai šalta 
man. Mylinti moteris taip nesielgia, aš gerai Žinau. Sužinojusi, 
kad mane nori sunaikinti, pajutai man užuojautą. Bet mylėti 
nemyli ir aš nenoriu, kad įsikalbėtum tai sau. 

Jie ėjo toliau, tylėjo, laikėsi už rankų. Alicė tylutėliai verkė, 
paskui: staiga stabtelėjo ir kūkčiodama tarė: 

— Ne, netiesa, negali taip manyti, netiesa. 

— Tiesa, — atsakė Eduardas, o Alicei nesiliaujant verkti, pa- 
siūlė šeštadienį išvažiuoti į kaimą. Gražiame slėny stovi brolio 
vasarnamis ir jie galės ten pabūti. 

Alicė nieko nesakydama linktelėjo, jos veidas buvo drėgnas 
nuo ašarų. 

Tai įvyko antradienį, o kai ketvirtadienį Eduardas buvo vėl pa- 
kviestas į direktorės butą, ėjo ten linksmai pasitikėdamas savi- 
mi, nes nė kiek neabejojo, kad jo asmeninis žavesys galutinai 

išsklaidys skandalingąją bažnyčios lankymo istoriją, pavers ją 
niekais. Tačiau taip jau būna: žmogus tariasi vaidinąs savo vaid- 
menį tam tikrame spektaklyje ir nenujaučia, jog tuo metu sce- 
noje nepastebimai pakeistos dekoracijos ir kad jis, nieko nenu- 
tuokdamas, atsidūrė kitame vaidinime. 

Vėl sėdėjo krėsle priešais direktorę, tarp jų buvo staliukas su 
abipus pastatytomis taurelėmis. Ir būtent tasai konjako butelis 
buvo naujoji dekoracija, iš kurios protingas blaivios dvasios 
vyras iškart būtų supratęs, kad nebe bažnyčios skandalas čia 
svarbiausia. 

Tačiau nekaltasis Eduardas buvo taip apsvaigęs pats nuo sa- 
vęs, kad iš pradžių nieko nesuvokė. Linksmai dalyvavo įvadi- 
niame (apibendrintame ir nekonkrečiame) pokalbyje, išgėrė pa- 
siūlytą taurelę ir akivaizdžiai nuobodžiavo. Po pusvalandžio ar 
valandos direktorė neįkyriai perėjo prie asmeniškesnių temų: 
įsikalbėjo apie save ir iš jos žodžių prieš Eduardą turėjo stoti 
tokia, kokia norėjo atrodyti: protinga vidutinio amžiaus mote- 
nis, nelabai laiminga, bet vis dėlto atlaikanti negandas, moteris, 
kuri nieko nesigaili, pagaliau net didžiuojasi, kad neištekėjusi, 
nes tiktai taip gali mėgautis brandžiu savarankiškumu ir džiaug- 
tis intymumu, kurį patiria jaukiame bute. Ji jaučiasi labai gerai, 
gal 1r Eduardui čia nėra nemalonu. 

— Ne, man čia labai gera, - atsakė Eduardas pertemptu balsu, 
nes kaip tik tą akimirką jam liovėsi būti gera. Konjako butelis 
(kurio neapdairiai pageidavo per paskutinį apsilankymą ir ku- 
ris dabar taip grėsmingai stūksojo ant stalo), keturios kambario 
sienos (sukuriančios tarsi vis ankštesnę, tarsi vis uždaresnę erd- 
vę), direktorės monologas (krypstantis prie vis asmeniškesnių 
temų), jos žvilgsnis (pavojingai įsmigęs), visa paveikė taip, kad 
jis pagaliau susivokė, jog vaidinimas pasikeitė. Jis suprato atsi- 
dūręs tokioje padėtyje, kurios vystymasis yra neatšaukiamai nu- 
lemtas, suprato, kad jo buvimui mokykloje gresia ne direktorės 
nemalonė, o kaip tik priešingai - jo fizinis pasibjaurėjimas kau- 

lėta moterimi su juodais pūkais panosėje, raginančia gerti. Bai- 
mė užgniaužė jam gerklę. 

Paklausė direktorės ir išgėrė, bet jo baimė dabar buvo tokia 
didelė, kad alkoholis visai jo neveikė. Užtai direktorė po poros 
taurelių tobulai užmiršo įprastinę blaivybę ir jos žodžiai įgavo 
kone grėslų jausmingumą. 

— Vieno jums pavydžiu, - kalbėjo ji. - Kad jūs toks jaunas. 
Jūs dar negalit Žinoti, kas yra nusivylimas, kas yra iliuzijų pra- 
radimas. Jūsų pasaulis dar pilnas grožio ir vilčių. 

Per staliuką palinko prie Eduardo ir liūdnoje tyloje (sustin- 
gusiai šypsodamasi) įsmeigė į jį baisiai dideles akis, o jis tuo 
metu mąstė, kad jei nepavyks bent kiek pasigerti, šis vakaras 
jam baigsis didžiule gėda. Tad įsipylė konjako ir greit išlenkė 
taurelę. 

Direktorė tęsė: 

— Bet aš noriu jį matyti tokį! Kaip matote jūs! 

Paskui pakilo iš krėslo, išpūtė krūtinę ir paklausė: 

— Ar aš neįkyriu? Neįkyriu jums? 

Apėjo staliuką ir nutvėrė Eduardą už rankos: 

— Neįkyriu? 

— Ne, - atsakė Eduardas. 

— Eime pašoksime, — tarė, paleido Eduardo ranką ir prišoko 
prie radijo, pasukiojusi rado kažkokią šokių muziką. Šypsoda- 
masi grįžo prie Eduardo. 

Eduardas pakilo, apglėbė direktorę ir pagal muzikos ritmą 
pradėjo vedžioti po kambarį. Direktorė čia švelniai nuleisdavo 
galvą jam ant peties, čia greitai ją pakeldavo ir žvelgdavo jam į 
akis, čia vėl imdavo pusbalsiu niūniuoti melodiją. 

Eduardas jautėsi taip prastai, kad net keletą kartų nutraukė 
šokį grįždamas prie butelio ir išgerdamas. Netroško nieko dau- 
giau, tik kad baigtųsi begalinis vaikščiojimas, bet ir nieko taip 
nebijojo, nes dar sunkiau pakeliama jam rodėsi kankynė, kuri 
turėjo prasidėti po šokio. Taip jis vedžiojo dainuojančią damą 

po siaurą kambarį ir be perstojo baimingai sekė, kaip veiks al- 
koholis. Kai jam pagaliau pasirodė, kad alkoholis kiek aptem- 
dė protą, dešine stipriai prispaudė direktorę prie savęs, o kairį 
delną padėjo jai ant krūtinės. 

Padarė kaip tik tai, ko visą vakarą baiminosi. Kažin ką būtų 
atidavęs, kad nereikėtų to daryti, ir jeigu padarė, patikėkite, 
padarė tik todėl, kad iš tikrųjų privalėjo padaryti. Padėtis, ku- 
roje atsidūrė nuo pat vakaro pradžios, buvo tokia valdinga, jog 
nors ir buvo galima sulėtinti jos vystymąsi, bet sustabdyti jos 
neįmanoma, tad Eduardas, uždėdamas delną ant direktorės krū- 
ties, tiktai pakluso niekaip neišvengiamos būtinybės įsakymui. 

Veiksmo pasekmės viršijo visus lūkesčius. Kaip burtų lazde- 
le mostelėjus, direktorė ėmė raitytis jo rankose ir viršutine plau- 
kuota lūpa prigludo prie jo lūpų. Ji parvertė jį ant kanapos ir, 
vyniodamasi bei garsiai dūsaudama, krimstelėjo į lūpas, o pas- 
kui ir į liežuvio galiuką, kuris Eduardui labai suskaudo. Tada 
išslydo jam iš rankų, tarė: „Palauk!“ — ir nubėgo į vonią. 

Eduardas lyžtelėjo pirštą ir nustatė, kad liežuvis truputį krau- 
juoja. Įkandimas taip skaudėjo, kad priverstinai pasiektas ap- 
girtis išsisklaidė ir pagalvojus, kas laukia, gerklę vėl užgniaužė 
baimė. Iš vonios girdėjosi trykštąs vanduo. Paėmė butelį kon- 
jako, priglaudė prie lūpų ir gerokai nugėrė. 

Bet čia jau duryse pasirodė direktorė permatomais naktiniais 
marškiniais (ant krūtinės gausiai papuoštais nėriniais) ir lėtai 
žengė prie Eduardo. Apkabino jį. Paskui kiek atsitraukė ir prie- 
kaištingai paklausė: 

— Kodėl dar apsirengęs? 

Eduardas nusivilko švarką ir, žiūrėdamas į direktorę (ne- 
nuleido nuo jo didžiulių akių), neįstengė galvoti nieko kito, 
tik kad jo kūnas, nepaisant visų valios pastangų, tikriausiai 
jam nepaklus. Norėdamas kiek sužadint tą kūną, abejodamas 
ištarė: 

— Nusirenkit visai. 

Staiga pakiliai klusniu judesiu nusviedė šalin marškinius ir 
apnuogino ploną baltą figūrą, kurios vidury tanki juoduma 
dvelkė liūdna vienatve. Lėtai artinosi, ir Eduardas pasibaisė- 
damas įsitikino, ką ir taip žinojo: jo kūną buvo visiškai su- 
kausčiusi baimė. 

Aš, ponai, Žinau, kad metams bėgant, jūs pripratote, jog kūnas 
kartais nepaklūsta, ir jūsų tai nė kiek netrikdo. Bet supraskite, 
Eduardas anuomet buvo dar jaunas! Kūno pasipnešinimas kas 
kartą sukeldavo jam didžiausią paniką ir jis laikydavo tai nenu- 
plaunama gėda, nesvarbu, ar šios gėdos liudininkas buvo gražus 
veidas, ar toksai atgrasus ir komiškas kaip direktorės. Tačiau di- 
rektorė jau buvo tik per žingsnį nuo jo ir jis, išsigandęs ir nežino- 
damas ko griebtis, staiga nesusivokdamas kaip suriko (tai buvo 
labiau intuicijos nei apgalvotos klastos vaisius): 

— Ne, dėl Dievo, ne! Ne, tai nuodėmė, tai būtų nuodėmė! 

Jis pašoko. Direktorė artinosi vapėdama prikimusiu balsu: 

— Kokia nuodėmė? Jokios čia nuodėmės! 

Eduardas traukėsi už apvalaus staliuko, prie kurio neseniai 
sėdėjo: 

— Ne, aš negaliu taip, negaliu! 

Direktorė atstūmė iš kelio krėslą ir artinosi nenuleisdama nuo 
Eduardo didžiulių juodų akių: 

— Jokios čia nuodėmės! Jokios nuodėmės! 

Eduardas apėjo staliuką, už jo buvo tiktai kanapa, direktorė 
stovėjo vos per žingsnį nuo jo. Dabar jau nebeturėjo kur trauktis 
ir tikriausiai pati neviltis šią akimirką pašnibždėjo jam įsakyti: 

— Klaupkis! 

Nesuprasdama žvelgė į jį, bet kai jis tvirtu (nors ir nevilties 
padiktuotu) balsu pakartojo: ,Klaupkis!“ — karštai puolė prieš 
jį ant kelių ir apkabino jam kojas. 

— Šalin rankas! - suriko jis. - Sudėk jas! 

Vėl nesuprasdama pažvelgė į jį. 

— Sudėk rankas, girdi! 

Sudėjo rankas. 

— Melskis, - įsakė jis. 

Laikė sudėtas rankas ir nuolankiai žvelgė į jį. 

— Melskis, kad Dievas mums atleistų, — sušnypštė Eduardas. 

Laikė sudėtas rankas, žvelgė į jį didžiulėmis akimis, ir Edu- 
ardas ne tik gavo naudingo atokvėpio, bet ir, žvelgdamas į ją iš 
viršaus, ėmė vaduotis iš slegiančio pojūčio, kad yra tiktai gro- 
bis, galėjo daugiau kliautis savim. Žengė atgal, kad matytų ją 
visą, ir vėl įsakė: 

— Melskis! 

Jai tylint, riktelėjo: 

— Garsiai! 

Ir klūpanti liesa nuoga dama ėmė kalbėti: 

— Tėve mūsų, kurs esi danguje, teesie šventas tavo vardas, 
teateinie tavo karalystė... 

Tardama šiuos žodžius, žvelgė aukštyn į jį, tarsi jis būtų patsai 
Dievas. Eduardas stebėjo ją ir jautėsi vis geriau: prieš jį klūpėjo 
direktorė, žeminama pavaldinio, nuoga revoliucionierė, žemina- 
ma maldos, besimeldžianti dama, žeminama nuogybės. 

Šis trigubas pažeminimo paveikslas svaigino ir staiga įvyko 
kažkas nelaukta: jo kūnas atšaukė savo pasyvų pasipriešinimą, 
Eduardas pajuto susijaudinimą! 

Direktorei tariant: „Ir neleisk mūsų gundyti“, — greit nusi- 
metė visus drabužius. Ištarus „Amen“, greitai čiupo ją nuo grin- 
dų ir nusinešė ant kanapos. 


9 


Tai vyko ketvirtadienį, o šeštadienį Eduardas su Alice išvažia- 
vo į kaimą pas jo brolį. Brolis meiliai juos sutiko ir davė raktą 
nuo netoli stovinčio vasarnamio. 

Abu meilužiai išėjo ir visą popietę klaidžiojo po laukus bei 
miškus. Bučiavosi ir patenkintos Eduardo rankos įsitikino, kad 
įsivaizduojama linija, bambos srityje skyrusi nekaltumo sferą 
nuo sanguliavimo sferos, nebeegzistuoja. Norėjo iš karto žo- 
džiais patvirtinti taip ilgai lauktą įvykį, bet susizgribo, kad ge- 
riau patylėti. 

Atrodo, jis mąstė visai teisingai: netikėtas Alicės atsiverti- 
mas įvyko nepriklausomai nuo jo savaites trukusių įkalbinėji- 
mų, nepriklausomai nuo argumentų, nepriklausomai nuo jokio 
loginio sprendimo. Priešingai, jis visas buvo grįstas Žinia apie 
Eduardo kankinystę, tai yra klaida, ir visiškai nelogiškai išves- 
tas 1š šitos klaidos. Pasvarstykim: kodėl Eduardo kankinio išti- 
kimybė tikėjimui turėtų būti Alicės neištikimybės Dievo įsaky- 
mui priežastis? Jei Eduardas neišdavė Dievo prieš tyrėjų komi- 
siją, tai kodėl dabar ji turėtų išduoti Jį prieš Eduardą? 

Tokioj situacijoj kiekviena garsiai išsakyta pastaba galėjo ne- 
tyčia atskleisti Alicei jos elgsenos nelogiškumą. Tad Eduardas 
protingai patylėjo, tai nė nekrito į akis, nes pati Alicė daug kal- 
bėjo, buvo linksma ir niekuo neišsidavė, kad perversmas jos 
sieloje būtų dramatiškas ar skausmingas. 

Kai sutemo, jie nuėjo į trobelę, įžiebė šviesą, pasiklojo lovą, 
pasibučiavo ir Alicė paprašė Eduardo užgesinti šviesą. Tačiau į 
kambarį skverbės žvaigždžių šviesa, ir Eduardui, jai paprašius, 
teko uždaryti net langines. Tada visiškoje tamsoje Alicė nusi- 
rengė ir atsidavė jam. 

Eduardas tiek savaičių laukė šitos akimirkos, o dabar, keista, 
nė nepajuto jos išskirtinumo, kurį turėjo sukurti pralauktas lai- 
kas. Viskas buvo taip lengva ir savaime suprantama, kad tuo 
metu buvo kone išsiblaškęs ir turėjo vyti šalin įkyrias mintis: 
prisiminė ilgas bergždžias savaites, kai Alicė kankino jį savo 
šalčiu, prisiminė visus nemalonumus mokykloje, kuriuos teko 
dėl jos patirti, ir dabar, užuot pajutęs jai dėkingumą, pajuto kaž- 
kokį norą kerštauti ir pykti. Jį erzino, kaip lengvai ir be skrupu- 

lų dabar išduoda Nesanguliavimo Dievą, kurį anksčiau taip fa- 
natiškai išpažino; jį erzino, kad jai nieko nereiškė atsisakyti 
įprastinio santūrumo, jokio čia geismo, nuotykio, jokio lūžio; jį 
erzino, kaip ramiai, be vidinių dramų, viską išgyvena. Kai su- 
sierzinimas stipriai užvaldė jį, ėmė mylėtis padūkusiai ir su įsiū- 
čiu, stengdamasis išgauti iš jos kokį garsą, žodį ar dejonę, bet 
jam nepavyko. Mergaitė buvo tyli ir, nepaisant visų jo pastan- 
gų, mylėjimasis taip pat tyliai ir nedramatiškai baigėsi. 

Ji prigludo jam prie krūtinės ir greit užmigo, o Eduardas il- 
gai gulėjo galvodamas, kad nejaučia jokio džiaugsmo. Stengė- 
si įsivaizduoti Alicę (ne tiek fizinį jos vaizdą, kiek, jei įmano- 
ma, visą jos esybę) ir staiga suvokė matąs ją išskydusią. 

Pasiaiškinkime tą žodį: Alicė, kokią ją Eduardas ligi šiol matė, 
nepaisant viso naivumo, buvo tvirta ir aiški būtybė: atrodė, kad 
gražus jos išorės paprastumas atitinka tikėjimo paprastumą, o 
paprastas jos likimas, atrodė, grindžia jos elgseną. Eduardas ją 
ligi šiol matė vientisą ir nedalomą, galėjo juoktis iš jos, galėjo 
ją keikti, klastauti, tačiau turėjo (savaime) gerbti ją. 

Tačiau dabar neteisingas jaukas išardė jos esybės vientisumą 
1r Eduardui pasirodė, kad jos pažiūros buvo tik kažkoks jos liki- 
mo prielipas, o likimas - jos kūno prielipas, išvydo ją kaip atsi- 
tiktinį kūną, minčių ir gyvenimo eigos junginį, neorganišką, dirb- 
tinį ir labilų junginį. Įsivaizdavo Alicę (giliai alsavo jam ant pe- 
ties) ir matė jos kūną bei mintis atskirai, tas kūnas jam patiko, 
mintys atrodė juokingos ir visa kartu nesudarė jokios būtybės. 
Matė ją kaip brėžį sauslapyje: be kontūrų ir be formos. 

Kūnas jam iš tiesų patiko. Kai Alicė rytą pabudo, privertė ją 
likti nuogą, ir ji, nors tik vakar dar griežtai reikalavo uždaryti 
langines, nes trukdė ir blyški žvaigždžių šviesa, dabar visiškai 
užmiršo gėdytis. Eduardas Žiūrėjo į ją (linksmai šokčiojo ieško- 
dama arbatos pakelio ir sausainių pusryčiams) ir Alicė žvilgte- 
lėjusi pastebėjo, kad jis susimąstęs. Paklausė, kas atsitiko. Edu- 
ardas atsakė, kad po pusryčių turi užeiti pas brolį. 


0 
"g 
5 
= 
LJ 
N 


ITT 


204 


Brolis klausinėjo, kaip Eduardui sekasi mokykloje. Eduar- 
das atsakė, kad viskas gerai, ir brolis tarė: 

— Ta Čechačkova tikra kiaulė, bet aš Jai seniai atleidau. At- 
leidau, nes ji nežinojo, ką daro. Norėjo pakenkti man, bet tik 
padėjo susikurt gerą gyvenimą. Prie žemės ir uždirbu daugiau, 
ir gamta mane saugo nuo skepsio, kuris kamuoja miestiečius. 

— Ir man, tiesą sakant, ta boba atnešė kažkokią sėkmę, - su- 
simąstęs tarė Eduardas ir papasakojo broliui, kaip įsimylėjo Ali- 
cę, apsimetė tikįs Dievą, kaip jį teisė, kaip Čechačkova norėjo 
Jį perauklėti, o Alicė galiausiai atsidavė jam lyg kankiniui. Ne- 
papasakojo tik, kaip privertė direktorę kalbėti „Tėve mūsų“, 
nes išskaitė nepritarimą brolio akyse. Nutilo, ir brolis tarė: 

— Gal ir pridariau klaidų, bet niekada neapsimetinėjau ir vi- 
siems į akis sakiau, ką galvoju. 

Eduardas mylėjo brolį ir jo nepritarimas jį žeidė, jis stengėsi 
pasiteisinti, ir jie ėmė ginčytis. Pagaliau Eduardas pasakė: 

— Žinau, broli, kad esi tiesus žmogus ir kad tau tai svarbu. 
Bet atsakyk man, kodėl! reikia sakyti tiesą? Kas mus įpareigo- 
ja? Ir apskritai, kodėl tiesos sakymą laikome dorybe? Įsivaiz- 
duok, kad susitikai beprotį, kuris tvirtins esąs žuvis ir kad mes 
visi žuvys. Negi su tokiu ginčysies? Nusirengsi ir rodysi jam, 
kad neturi pelekų? Sakysi jam į akis, ką manai? Na sakyk man! 

Brolis tylėjo 1r Eduardas tęsė: 

— Jeigu sakytum jam gryną tiesą, vien tai, ką iš tikrųjų ma- 
nai, pradėtum rimtą pokalbį su bepročiu ir pats taptum bepro- 
čiu. Taip yra ir su mus supančiu pasauliu. Jeigu rėžčiau jam 
tiesą į akis, tai reikštų,- kad laikau jį rimtu. O rimtai Žiūrėti į 
tokį nerimtą dalyką reiškia pačiam tapti nerimtam. Aš, broli, 
privalau meluoti, jeigu nenoriu rimtai žiūrėti į bepročius ir 
pats toks tapti. 

Buvo sekmadienio popietė ir abu meilužiai grįžo į miestą. Sė- 
dėjo vieni kupė (mergaitė vėl linksmai čiauškėjo) ir Eduardas 
prisiminė, kaip anksčiau džiaugėsi, kad niekam neįsipareigoju- 
sioje Alicėje ras gyvenimo rimtį, kurios jam niekada nesuteiks 
jo pareigos. Dabar jis apgailestavo (traukinys idiliškai bildėjo 
per bėgių sandūras), kad meilės nuotykis su Alice yra niekin- 
gas, supintas iš atsitiktinumų ir klaidų, be jokios rimties ir pras- 
mės. Girdėjo Alicės žodžius, matė jos gestus (spaudė jo delną) 
ir jam dingtelėjo, jog tai beprasmiški ženklai, bevertės mone- 
tos, popieriniai svarsčiai ir kad neverta skirti jiems daugiau dė- 
mesio, nei Dievas skirtų nuogos direktorės maldai. Staiga jam 
pasirodė, kad visi žmonės, su kuriais susitiko darbovietėje, te- 
buvo sauslapyje išskydę brėžiai, neaiškios būtybės be tvirto pa- 
grindo, dar blogiau, šimtą kartų blogiau (dingtelėjo nauja min- 
tis), ir jisai pats tebuvo tų šešėlinių Žmonių šešėlis, juk visą 
savo protą skyrė tiktai tam, kad prisitaikytų 1r supanašėtų su 
tais žmonėmis. Ir nors prisitaikydavo juokdamasis, nerimtai, 
stengdamasis slapčia juos išjuokti (1r taip pateisinti savo prisi- 
taikymą), tai nieko nekeitė, nes ir pajuokiamas pamėgdžioji- 
mas tėra pamėgdžiojimas, ir besityčiojantis šešėlis tėra šešėlis, 
išvestinis ir pavaldus, vargingas ir tuščias. 

Gėda, baisi gėda. Traukinys idiliškai bildėjo per bėgių san- 
dūras (mergaitė čiauškėjo), o Eduardas prabilo: 

— Alice, tu laiminga? 

— Taip, - atsakė Alicė. 

— O man baisu, — tarė Eduardas. 

— Ką čia mali? — paklausė Alicė. 

— Mums nederėjo to daryti. Nereikėjo. 

— Ir kas tau šovė į galvą? Juk pats norėjai! 

— Taip, norėjau, — patvirtino Eduardas. — Bet tai buvo di- 
džiausia klaida, kurios Dievas man niekada neatleis. Alice, tai 
buvo nuodėmė. 

— Sakyk, kas tau atsitiko? — ramiai paklausė mergaitė. — Juk 
pats visada sakydavai, jog Dievui svarbiausia meilė! 

Kai Eduardas išgirdo, kaip Alicė ramiai pasisavino jo teolo- 
ginius sofizmus, su kuriais prieš kiek laiko taip nesėkmingai 
traukė į kovą, jį tarsi velnias apsėdo: 

— Sakiau, kad tave išbandyčiau. Patyriau dabar, kaip sugebi 
būti ištikima Dievui. Tačiau kas išduoda Dievą, šimtą kartų leng- 
viau gali išduoti žmogų! 

Alicė dar rasdavo gatavų atsakymų, bet geriau nebūtų jų ra- 
dusi, nes tiktai kurstė kerštingą Eduardo įsiūtį. Eduardas kalbė- 
jo ir kalbėjo taip ilgai (pagaliau ištardamas tokius žodžius kaip 
šlykštybė 1r kūno bjaurastis), kad galiausia iš to ramaus ir švel- 
naus veido išgavo kūkčiojimą, ašaras, raudą. 

— Sudie, — tarė jai stotyje ir paliko verkiančią. Tiktai namie, 
po kelių valandų, kai atslūgo keistas pyktis, iki galo įsisąmoni- 
no, ką padaręs. Prisiminė jos kūną, kuris šį rytą šokčiojo prieš 
Jį nuogas, ir kai suprato šitą gražų kūną jau praradęs, nes pats 
savo noru jį išvarė, mintyse pavadino save idiotu ir panoro skelti 
sau antausį. 

Bet šaukštai po pietų, nieko nepakeisi. 

Tiesos labui turime pasakyti, kad nors prarasto gražaus kūno 
vaizdas ir skaudino Eduardą, jis gana greitai kompensavo pra- 
rastį. Anksčiau jį kankinęs ir neviltį kėlęs kūniškos meilės po- 
reikis buvo tik laikinas į miestą atsikėlusiojo nepatogumas. Edu- 
ardo kančios baigėsi. Kartą per savaitę aplankydavo direktorę 
(įprotis išvadavo jo kūną nuo ankstesniojo susikaustymo) ir buvo 
nusiteikęs lankyti ją, kol jo padėtis mokykloje netaps aiškesnė. 
Be to, vis sėkmingiau susirasdavo ir kitų moterų bei merginų. 
Dėl to ėmė labiau vertinti vienatvės akimirkas ir pamėgo 

vaikščioti vienas, kartais pakeliui (prašau skirti tam dar truputį 
dėmesio) užsukdamas į bažnyčią. 

Ne, nesibaiminkite, Eduardas nepradėjo tikėti. Mano pasa- 
kojimas nebus vainikuotas tokiu prikišamu paradoksu. Tačiau 
Eduardas, nors beveik įsitikinęs Dievo nebuvimu, vis dėlto mie- 
lai ir nostalgiškai pasineria į jo vaizdinius. 

Dievas yra pati esmė, o Eduardas taip niekada (nuo nuotykio 
su direktore ir Alice prabėgo daug metų) ir nerado nieko ypa- 
tingo nei savo meilėse, nei mokytojavime, nei savo mintyse. 
Jis per protingas, kad tartųsi radęs prasmę neesminiuose daly- 
kuose, tačiau per silpnas, kad slapta netrokštų esmės. 

AK, ponios ir ponai, sunku gyventi žmogui, kai į nieką negali 
žiūrėti rimtai! 

Todėl Eduardas ilgisi Dievo, nes tik Dievas neturi išblaškan- 
čios priedermės pasirodyti 1r gali tiktai būti, nes tiktai jis suda- 
ro (jis pats, vienintelis ir nesantis) esminę atsvarą neesminiam 
(tačiau esančiam) pasauliui. 

Taigi kartais Eduardas sėdi bažnyčioje ir susimąstęs žiūri į 
kupolą. Atsisveikinkime su juo kaip tik tokią akimirką: popie- 
tė, bažnyčia tuščia ir tyli. Eduardas sėdi ant medinio suolo ir 
apgailestauja, kad Dievo nėra. Ir kaip tik šią akimirką jo gailes- 
tis toksai didelis, kad staiga iš gelmių jam išnyra tikras, gyvas 
Dievo veidas. Pažvelkite! Taip! Eduardas šypsosi! Šypsosi, ir 
jo šypsena laiminga... 

Prašom išsaugoti jį atmintyje šitokį besišypsantį. 

„Juokingos meilės“ - jau ketvirtoji 
žymaus čekų rašytojo, gyvenančio 
Prancūzijoje, Milano Kunderos 

(g. 1929) knyga lietuviškai, suteikianti 
progą palyginti tokius skirtingus 
forma, nuotaika, fabula jo romanus 

ir atsidusti: na ir talentas! 


Ar gali būti banalesnės temos XX a. | 
pabaigos postmoderniojo romano j | Wi 
kontekste kaip jaunystė ir meilė? | bu S 
Bet Milanas Kundera - raiškos | 
virtuozas — kasdienes situacijas 
pakylėja į naujos, ypatingos, 
„kunderiškos“ literatūrinės kokybės 


aukštumas. 


“Šįkart autorius imasi žaidimo 


(jausmais, situacijom) motyvo, 

o paskirus jo siužetus (meilės istorijas) 
vienija mistika, mūsų laikais 
neįmanomas Don Žuanas, juokinga 
jaunystė. 


„Ir žaidimas spendžia žmogui spąstus, 
ir žaidimas yra nelaisvė žaidėjui...“ — 
yra sakęs M. Kundera. „Juokingose 
meilėse“ veikėjų pradėti žaidimai dažnai 
ne tik išsprūsta jiems iš rankų, bel ir 

